STABURAGA BĒRNI

VALDIS

STABURAGA BĒRNI

SAĪSINĀTS

IZDEVNIECĪBA "LIESMA" RĪGĀ 1968

MĀKSLINIEKS VASILIJS SELKOVS

PAVASARIS

1

Vīganfes muižā, kuras robežās atradās Staburags, jau pirms Jurģiem bija savāds uztraukums.

Lieta pati par sevi nebija it nebūt svarīga; nebija tajā, kā Jurģos dažkārt pagadās, arī nekā bēdīga; bet par viņu tomēr prātoja un runāja visā muižā liels un mazs, tāpēc ka tā bija iik jocīgi savāda.

Muižas pārvaldnieka kundzei jeb cienmāfei bija ienācis prātā uzlabot vai paplašināt muižas putnkopību.

Pret nodomu pašu necēlās it nekādi iebildumi; drīzāk otrādi — bija jābrīnās, ka šīs prātīgās domas nebija radušās jau daudz agrāk: uz tām taču katru dienu vedināja Vīgantes plašie, dzidrie dīķi, kuros ūdens nekad neizsīka, pat nenokritās vissausākajā laikā, kaut gan tie gulēja augstu, augstu krastā pār Daugavas līmeni, jo tos pastāvīgi pildīja un vēl tagad pilda redzamie un arī neredzamie avoti, kādu muižas apvidū liels daudzums.

Bet zosīm un pīlēm, kas cauru dienu, vardulēnus un pīkstu- ļus tvarstīdamas, plunčojas pa ūdeni, un vistām, kas mūžam kašņājas pa sētmalēm, pieņemt un algot vēl īpašu kopēju — tas bija taču pavisam kas nedzirdēts!

Kādas tad šiem dzīvniekiem kopšanas vajag? Vai tad vistas jāpeldina un jāsukā kā zirgi? Un zosis vai pīles jābaro un jāslauc kā govis?

Vai tad nedaudzās graudu saujas, ko klētniece katru rītu un vakaru paber vistām un zvirbuļiem, viņa arī turpmāk nevar pabērt kā līdz šim? Un kuros nātru puduros tās pāris olas, ko tā šad un tad aiznes cienmātei, meklējamas un atrodamas, to tak klētniece arī vislabāk zina! Kam tad tur vajadzīgs vēl sevišķs cilvēks?

Un tagad tādam nieka darbam ar paša lielkunga ziņu un piekrišanu grib pieņemt veselu pieaugušu vai pat — pusotra cilvēka!

Tā taču tāda aplamība, kurai prātīgs cilvēks bez kodīgas jautrības nemaz netiek garām.

Arī dārznieka nelielais dēlēns Jancis bija, protams, ne vienu reizi vien par cienmātes savādo iedomu dažu kodīgu piezīmi un prātojumu dzirdējis. Bet viņam pašam — sevišķi par gaidāmo puscilvēku — bija savas īpašas domas un nodomi, un tāpēc viņš pašos Jurģos diezgan agri no rīta stāvēja kungu mājas kalpoņu istabā pie gultas, kur atradās Marčs, — tā sauca nepazīstamo puscilvēku, — un prasīja tam:

—     Vai tu biji jau pie Liepavota?

Nav atbildes.

—     Vai, kāds tu muļķis! Nāc — parādīšu!

—       Ā!? — Tā bija pirmā skaņa, kas parādījās starp paplaši atvērtām lūpām un zobiem, zem zilajām, tādām sapņaini zilām Marča acīm.

Viņš sēdēja nelielā, šaurā mātes gultiņā, kājas pār malu nolaidis. Sega bija mazliet saburzīta: laikam puika pirmāk bija vāļājies gultiņā. Kājas stāvēja tagad mierā, nešūpojās vairs uz vienu un otru pusi. Likās, it kā arī viņas ne bez iemesla piedalītos svarīgā jautājuma izšķiršanā, ko, pēc plānā un garā deguna spriežot, — deguns pēkšņi bija pilnīgi mierā: no viņa nedzirdēja vairs vienmuļīgās, gari stieptās skaņas, kas ceļas, dvašu sevišķā nopietnībā iekšā velkot, ko Marčs aizvien labprāt un bieži darīja, — tātad, pēc deguna spriežot, jautājumu Marčs izšķīra galvā, līdz bezgalībai sajukušā galvā.

Marčam bija gaiši, gandrīz pavisam balti mati. Pasaulē nav vēl izgudrots rīks, kas šajos matos varētu nodibināt pareizu kārtību. Suseklim gan viņi zem mātes rūpīgās rokas paklausīja, bet tikai īsu brītiņu. Tad viņi atkal gluži paši no sevis savijās un sakrustojās kā saules stari Liepavotā. Tie bija taisni mati, taisni kā ideālā līnija, bet stūrgalvīgi — paši no sevis vien.

—      Nu, uzliec cepuri! Iesim!

—     A! Cepuri?

Tātad divas skaņas un viens vesels vārds!

Marčs bija piecēlies un raudzījās, kā likās, uzmanīgi istabā apkārt. Tad viņš negaidot metās plaudeniski gultā.

—      Bet, Marč! Tu tak neiesi atkal gulēt?

Šobrīd atbildei neatsaucās nekāda saprotama skaņa. No smagās Marča tušanas spriežot, bija jādomā, ka Marčs patiešām negrib vairs gulēt, bet pašlaik strādā kādu viņa spēkiem nepiemērotu, ļoti grūtu darbu.

—     Ir! — atskanēja priecīgi no gultas, un, pirms otrs puisēns paspēja ievaicāties: «Kas ir?» — Marčs jau izvilka, smagi pēdējo reizi notusdams, no aizgultes saburzītu, putekļainu cepurīti un uzbāza galvā.

Viss tas Marčam bija maksājis neaprakstāmi daudz pūļu, jo, kad viņš pēdīgi, uzmanīgi no gultas izrāpies, stāvēja Janča priekšā, lielīgi to uzlūkodams, viņa deguns strādāja kā kalēja plēšas.

Abi puisēni izgāja no meitu istabas lielajā virtuvē, kur stāvēja divas milzīgas ūdens balvas. Pie jaunākās Marčs palika stāvot.

—     Nu nāc tak! — puserrīgi, pusbēdīgi iesaucās Jancis.

—     Man gribas dzert, — atskanēja raudulīgi Marča balss.

Viņš pats raudzījās gandrīz izsamisis lielajā ķipī, kas balvā

bija aizpeldējis otrā malā.

Marčs mēģināja, bet nevarēja ar īso rociņu lielo ķipi aizsniegt, un, lai gan balva bija gandrīz līdz malām pilna, viņam tomēr neiekrita nekas prātīgāks galvā kā vienīgi noraudzīties dusmīgi ietiepīgā ķipī un raudulīgi ērmotā Jancī.

Un Jancis bija pilnīgi izpelnījies tādu skatienu. Marčam nesaprotamā ātrumā viņš bija sagrābis tā svārku stērbeli un rāva izslāpušo puiku kā negudrs uz durvju pusi, stingrā pavēlētāja balsī runādams:

—     Lai stāv! Sitas — upītes ūdens. Nodzersies avotā: tur daudz labāks ūdens. Nāc nu tak reizi!

Marčs nebija vēl pilnīgi skaidrībā par jautājumu, kā viens ūdens var būt labāks par otru, — kad jau atradās pagalmā.

Puisēni nogriezās pa labi un gāja pa vārtiņiem no kalna lejā uz Daugavas malu.

—     Skaties — tā tur balkona priekšā ir bumbernīca, — Jancis stāstīja, uz labo pusi rādīdams. — Mans paps saka, ka visā Kurzemē neesot otras tik labas, un Vīgantē arī nav otras tādas. Tikai slikti — bumbierus nevar dabūt: pie loga vienmēr sēž vecā freilene — tā redz. Vakaros viņa pati salasa visus un no rītiem atkal. Traukt nedrīkst. Paps saka, ka tad laužot zarus un par tiem esot vairāk skādes kā par bumbieriem. Bet. ..

—     Kas tas paps tāds ir? — Marčs ievaicājās un, atbildi gaidot, jau priekšlaikus ieplēta muti.

—     Paps? — Jancis atkārtoja, noraudzīdamies platām acīm Marčā, kas tik vienkāršas lietas nesaprata.

—     Paps? … Paps ir — mans paps! Nu, dārznieks …

—     Ā ! …

Un puisēni gāja tālāk.

—     Redz, — Jancis atkal uzsāka, — tas tur, zemē ieraktais, ir led'spagrabs, un lielais krūms pagraba priekšā ir rožu krūms.

—     Bet viņš jau no mūra, — Marčs iebilda, laikam par pagrabu domādams.

—     Nu jā! Viņā glabā tikai ledu.

—     Tā jau dīķī diezgan!

—     Bet vasarā? — Jancis lielīgi ievaicājās.

Marčs aizmirsa šoreiz parasto «A!».

Laikam viņš apbrīnoja sava ceļa biedra stingro domu gaitu.

Var arī būt, ka Marčs klusumā šaubījās par jaunā drauga nolūka krietnumu. Mazākais, viņa skats tā nemierīgi pārlaidās Janča pakausim un mugurai, it kā vaicātu: «Kam tad vasarā ledus?»

Bet Jancim, redzams, bija bezjūtīga mugura. Viņš trieca jau par citu.

—     Tur augšā pie slitas [1] tas kuplais, lielais koks. Tu tak redzi? — Jancis teica, kad Marčs, vēl aizvien par ledu domādams, skatījās ne uz labo pusi, kur Jancis rādīja, bet tiešām pēdējā acīs. — Tā ir liepa. Tur stāv lielgabali. Lielskungs liek ar viņiem šaut, kad Rīgas kungi brauc pa Daugavu. Viņos — pie tam Jancis domāja par lielgabaliem — paps ieber pa trīs lielām šņabja glāzītēm pulvera. Tad ta rīb! Es turu vienmēr ausis ciet — bail! Kad attaisu, dārd vēl visi krasti. Nezinu, kā tiem Rīgas kungiem laivās nav bail, ka krasti neuzbrūk? Paps gan saka, ka tur nedārdot krasti, bet atbalss . ..

Te Jancis apstājās. Viņš nemaz nebija manījis, ka lielu gabalu iet viens pats.

Marčs stāvēja puskalniņā, uz liepas pusi pagriezies, un domāja vai nu par stalto koku, vai arī par divi pēdas gariem lielgabaliem, kurus, lai arī no tāda maza attāluma, tomēr vajadzēja ieraudzīt, bet tas Marčam negribēja nemaz izdoties.

Pašlaik viņš gribēja uzmest vieglajam draugam galīgi šaubīgu skatienu un doties atpakaļ virtuvē — jau viņš tā pa druskai griezās uz Janča pusi, kad negaidīts, stiprs rāviens aiz svārku stērbeles sāka neparasti ātri kustināt Marča kājas.

Viņam gan vēl likās, ka divas citas kājiņas sitas rakstā pret apaļiem celiņa kāpšļiem; bet tad viņš dzirdēja tik jautrus un skaļus smieklus un sāka arī pats smieties.

—      Un nu esam pakrastē! — Jancis elsdams iesaucās.

Svārku stērbeli viņš vēl vienmēr turēja rokā, it kā baidītos,

ka tikai Marčs atkal nesāk ilgoties pēc virtuves un mātes gultiņas.

Bet Marčs tikai elsoja. No acu spožuma spriežot, mazais skrējiens bija iedevis Marčam jaunu dzīvību ne vien krūtīs, bet arī galvā.

—       Kurp tad šitas celiņš aiziet? — viņš piepeši iejautājās, kad abi ceļinieki bija nonākuši līdz vietai, kur no taisnā atdalījās labajā pusē glīti uzkopts otrs celiņš.

—     Tas aiziet gar lustūzi pa Daugavas malu augšup gar brūzi, mūsu dārzu — tad ta tur plūmju! — pār upīti gar apsēm un pirti uz ceļagalu un dzirnavupīti, — Jancis trieca vaļā, nemaz neapdomādams, ka no šāda stāsta Marčam maz labuma: tā domas bija aizmetušās «lustūzī».

—      Kas tas tāds? — Marčs prasīja.

—      Kas — tāds?

—     Nu — lustūzis!

—     Bet esi tu gan muļķis! Tu nezini, kas lustūzis! Nu paskaties caur krūmiem! Vai redzi baltos stabus ar apaļo jumtiņu virsū? Gar stabiem soli. Nu, tas ir lustūzis! Kur tad tu dzīvoji līdz šim? — Jancis jautāja visā nopietnībā, jo nekādi nevarēja saprast Marča neapķērību.

—      Sarkanmuižā.

—      Kur muižas graudnieki dzīvo?

—     Nu jā!

—     Ko tu tur darīji?

—     Es? Nekā — skraidelēju. Vasarā skrēju lieliem puikām ganos līdzi vai arī mātei darbos.

—      Un tēvs?

—     Tēvs?

—     Nu jā! Vai tev tēvs nelika nekā darīt?

—     Man nav nemaz tēva.

—     A … tad tev tēvs miris, — Jancis bēdīgi noteica. — Vai tev viņa ar žēl?

—     2ēl?… Jā, žēl gan: citiem ir, man nav …

Jancis jau gaidīja asaru strāvu un arī pats sagatavojās kādu nobirdināt; bet piepeši Marča sapņainās acīs atspīdēja nevis asaras, bet tāds kā jautrības un drošības stars, kad turpināja:

—     Bet māte teic, ka man tēva pavisam neesot bijis … Citi gan saka — mans tēvs rokot Amerikā zeltu … Gan jau māte labāk zinās.

—     Un ziemu tevi gan laikam māte māca ābeci?

—     Ābeci? Nē-ē! Es vēl esmu mazs.

—     Cik tad tev gadu?

—     Es nezinu. Māte teic, ka seši.

—       Man septiņi! — Jancis lielīgi noteica, priecādamies, ka viņš vecākais, kam turpmāk kā tādam daudzās lietās būs pirmā roka.

—      Es jau lasu bībelstāstus — par ķēniņu Zaulu. Un redz, sitas te arī ir lustūzis, — Jancis pabeidza, rādīdams Marčam ar kreiso roku renesanses stilā celto «lustūzi» ar garu kārti galā.

—     Tur uzvelk skaistu karogu, kad lielkungam viesi.

Tā triekdami, puisēni bija nonākuši līdz vietai, kur sākās no- eja pie Liepavota.

2

Daugavas krasts ap Liepavotu, kā viscaur Vīgantes pusē, stāvs kā siena. Tādēļ, lai varētu nokļūt pie avota, kas atrodas gandrīz paša krasta vidū starp Daugavas viļņiem un augšējo malu, vajadzēja celiņu izrakt, pareizāk — izkalt ieslīpi uz Daugavas pusi.

Lai staigāšana būtu drošāka, celiņā bija ietaisīti radžu (kaļķakmens) kāpšļi.

Vasarā sausā laikā iešana bija droša. Bet ne tā lietus laikā vai ziemā, kad nodilušie kāpšļi kļuva slideni.

Daugava šādā laikā mirdzināja tik zīmīgi ar spožajiem viļņiem, smējās tik zobgalīgi un kaitavīgi no lejas bailīgiem ļautiņiem pretī, ka pat drošākie nogriezās steigšus vai nu pa labi, vai kreisi no celiņa un, it kā nesaprastu Daugavas domu, gāja mudīgi tālāk.

Bet Daugava smējās tad vēl skaļāk, un daža spodra lāsīte izšļakstēja, it kā plaukstām sitot, gandrīz līdz pat Liepavotam un tad, ķā sabijusies par pārgalvīgo lēcienu, ātri un nemanot pazuda viļņos.

Bet gājējs, it kā manītu aiz muguras lai arī tik maziņus zobgaļus, spēra ātrāk un ātrāk soļus: cilvēki jau nevar zināmas pasugas smieklus lāgā panest.

Ļoti nedaudz bija Vīgantē tādu, kas Daugavas jautrību ci- -tādi saprata.

Marčs nekādā ziņā vēl nepiederēja pie tiem.

Mierīgi, pat gluži mierīgi viņš bija sekojis Jancim kādus piecus kāpšļus lejup. Tad viņš palika ķā ierakts stāvot un skatījās platām acīm vēl nekad neredzētā ūdens plašumā, kas, viegli šūpodamies, laidās nerimstīgi vienmēr garām — tālāk un tālāk.

Marčam likās, ka viņš pats arī pašlaik, rau, tūliņ, tūliņ laidīsies Daugavai līdzi: jau kust kāpšļi, jau ļogās mazās kājiņas, un, tādu pusizmisušu kliedzienu pasprūdījis, Marčs metās kā sviests apkārt un nu tik atpakaļ augšā.

Vēl gan Jancis īstā laikā paspēja sagrābt viņam aiz īsajiem svārciņiem, bet tas neko nelīdzēja: Marčs nometās uz visiem četriem un, nerēķinoties ar saviem sešiem mūža gadiem, uzstiepa arī Janci augšā.

—     Tik ij nu bija! — Jancis pukojās. — Nu, kur tad tu skrien? Tepat jau pie avota, un viņš skrien atkal augšā! .. .

—     Es nevaru tur iet: man galva reibst, — Marčs teica un sabozās.

—     Kas tad tev liek skatīties Daugavā? Skaties zemē, un galva nereibs! Pamēģini tik! … — labināja dārznieka dēls.

Bet Marčs, kā likās, bija stingri noņēmies nepadoties nekādiem labinājumiem. Ar visu bērna neuzticību Jancī paskatījies, viņš jau pacēla kāju, lai soļotu uz mātes gultiņu, kad Jan- cim iešāvās beidzamais līdzeklis prātā.

—     Bet tu jau gribēji padzerties avotā!

—     Gribēju gan . ..

Un Marča kāja palika mierīgi vecajā vietā.

Bet viņš pats skatījās platām acīm Jancī un brīnījās, kā gan tas tik labi varēja zināt par lielajām slāpēm, kas tiešām acumirklī sāka mocīt nabaga puiku.

Tomēr Marčs palika vēl domīgs stāvot.

Nomanīdams biedra šaubīšanos, Jancis sāka no jauna viņu labināt.

—     Ja jau tev galva reibst — saķersimies kopā. Tu ar kreiso, es ar labo pieturēsimies klints sienai. Nu! Pamēģināsim!

Marčs nevarēja ilgāk atturēties pretī. Apdomīgi viņš aplika labo roku Janča ķaklam, un Jancis atkal savu kreiso šķērsām pār Marča muguru viņa plecam. Pie tam Jancis sagrāba tik dūšīgi pēdējā svārkus virs pleca, ka izvilināja Marčam atkal tādu garu, garu nopietna pētītāja skatienu.

Bet tad nu viņi bija jau kāpenēs.

Ceļā neatgadījās nekā sevišķa.

Jancim tikai divas reizes likās, it kā Marčs gribētu atsvabināt kreiso plecu, zināms, lai varētu vaļīgāk iet; bet Jancis, kā likās, neievēroja šādas sava biedra pilnīgi dibinātās tiesības vai arī, ja manīja tās, iztulkoja kā pamudinājumu doties ātrāk lejup, un pēc iķkatras Marča pleca paraustīšanas Jancis meta pārgalvīgu lēcienu no kāpšļa kāpslī un rāva Mārču līdzi.

Pēc kādas pusminūtes abi puisēni stāvēja pie paša Liepavota, tāpat brālīgi saķērušies kā nelielā melnā alkšņa zari un mazās mežābelītes zari.

Abi minētie kociņi auga kreisajā avota malā, dūšīgi ar tievajām saknītēm klints šķirtnēs turēdamies. Viņi bija mazliet noliekušies uz avota pusi un spoguļojās mūžam dzīvajā ūdenī, kas nevienu reizi vien bija sūtījis skaidro vilnīti dzesēt kociņu iztvīkušās saknītes, kad vasaras saule stipri karsēja sausās klintis.

Bet mazliet lejāk avota labajā pusē celiņam tieši pretī stāvēja stingri un taisni vecais alksnis. Viņš raudzījās tā iešķībi avotā, it kā teiktu: «Par to mitruma mazumu, ko tu man grūtās dienās piešķir, es tevi sargāju no Vidzemes aukstajiem vējiem.»

Marčam nebija vēl nekāda iemesla piekrist ne jaunā, ne vecā alkšņa domām. Tādēļ viņš arī raudzījās tik bezpartejiski platajā ūdens strīpā, kas nemitīgi plūda no klints šķirtnes, slaidā līkumā metās pēdas divi lejāk guļošā tādā pašā līdzenā klintī.

No turienes lielā strāva sadalījās simtiem mazās stīdziņās, kas kā pelītes ložņāja starp lielajiem klinšu gabaliem. Mazajiem viņas lēca bezbēdīgi pāri, brīžam spožas dzirkstelītes augstu mētādamas. Tās bija gaisa bučiņas, ķo Liepavots sūtīja saulei, kas katru rītu savus pirmos sārtos starus spodrināja viņa tīrajā vēsumā, atstādama avotam un viņa viļņiem savus debesu vizuļus, visai dienai ko rotāties.

Marčs vēl arvien skatījās bezpartejiski. Bet tad piepeši viņam likās, it kā būtu pamanījis avotā kaut ko skaisti pazibam.

—      Vai tas vienādi tā? — viņš prasīja.

—      Kas — vienādi?

Par nelaimi, Marčam jau bija aizmirsies, ko īsti gribēja uzzināt. Jautājumu papildinādams, viņš ieprasījās pavisam citu.

Tas arī pašam Marčam likās tik ērmoti, ka viņš nogrima atkal savā pirmējā bezpartejībā un nemaz nedzirdēja, ko Jancis trieca.

—     Vai avotā ūdens vienādi tā tek? — bija Marča paša apbrīnotais teikums.

—      Nu, zināms! — Dien' un nākt', ziem' un vasar', — Jancis paskaidroja, — viņš tek bez mitēšanās. Tikai vasar' ūdens auksts kā ledus, bet ziem' — silts. Daugava aizsalst, bet avots ne. Paps saka, tas nāk no tā, ka avots tekot dziļi, dziļi no zemes apakšas, no kāda liela, liela ezera. Tam ūdens nekad netrūkst. Dažos avotos atrodot lielas līdakas, bet šitai ne-ē: te šķirtne par mazu — līdakas no ezera nevar tikt šurp . . .

Nezin cik ilgi vēl nebūtu runājis, ja Marčs, uzgājis savas pirmītējās domas, nepārtrauktu viņu, jautri iesaukdamies.

—      Rau, rau — kas tur tā spīd?

—      Nu, varavīksne .. . saule.

—      Vai tad saule — varavīksne?

—      Zināms! Kad saule iespīd ūdens pilēs, iznāk varavīksne, — Jancis prātoja, gan jau papus vārdus atkārtodams, lai gan pašu tēvu šoreiz atstāja neminējis.

Šādas domas bija tīrā pārgudrība Marča acīs. Viņš atsvabinājās lēnām no Janča rokām un uzskatīja to mazu brītiņu tik nicīgi kā cilvēku, ar kuru nav vērts nemaz prātīgu vārdu runāt.

Tad Marčs piegāja avotam gluži klāt un, vienu kāju paspēris, noliecās, lai varētu padzerties.

Pirmo Marča malku var nosaukt par pilnīgi neizdevīgu.

Vai nu avota straujums, vai Marča paša lielās slāpes, vai arī cits kāds nezināms cēlonis bija vainīgs, bet aukstais ūdens, pirmoreiz ar Mārču sasveicinoties, noklīda nepareizā ceļā.

Var jau arī būt, ka viņš gribēja mazliet nospodrināt Marča acis un padarīt tās drusciņ jautrākas, dzīvākas.

Bet, lai būtu kā būdams, pēc pirmā malka iznāca liela šķaudīšanās, sprauslāšana, kāsēšana un vēl dažādas skaņas, no kurām nevarēja lāgā izprast, vai Marčs grib kaut ko teikt mierīgā vai jautrā garā. Tikai pamazām skaņas kļuva vienkāršākas un lēnākas.

Beidzot jautrais Jancis izdzirda errīgus, pusaizsmakušā balsī teiktus vārdus:

—      Ūdens pavisam nav lāgs!

Tas bija Jancim skaidrs izsmiekls.

Viņš palika pēkšņi no smiešanās gluži mierā, pieņēma apvainotas jaunkundzes izskatu un, stingri Marčā skatīdamies, teica:

—     E — ku nu! Ko nu tu zini! Rīgas krustmātei no viņa tika acis veselas; un pats lielskungs sūta katru rītu Loti ar pudeli pēc šitā ūdens un dzer ik rītus pa glāzei … šim ūdens nav lāgs!

Jancis pagriezās sāņus, >t kā promiešanai. Taisni šajā brīdī Marčs nošķaudījās beidzamo reizi, pie kam tāda liela un spoža asara iekrita avotā.

Laikam Marčs nožēloja, ka bija par daudz stingri apspriedis ūdeni, ko pat lielskungs tik ļoti cienīja. Tomēr viņš paskatījās vēl tā neticīgi Jancī.

Bet tad tūliņ noslaucīja ar īkšķi acis, ar svārku piedurkni — mutes apvidu un noliecās steigšus pie ūdens ņemt otru malku.

Jau Marčs izstiepa lūpas, jau aizturēja elpu, lai nevaldāmo ūdeni iedabūtu pareizā ceļā, jau Marčs manīja patīkamu vēsumu tik tuvu, ka pat lūpas sāka kutēt, kad piepeši kaut kas no- plunkšēja avotā.

Jancis sāka skaļi smieties.

Marčam aizmirsās acumirklī visas slāpes. Viņš nevarēja nociesties nepaskatījies — kas tur īsti ko smieties?

Marčs pacēla galvu.

Avotā ķepurojās visiem spēkiem un locekļiem kāds kukainis, kas, kā rādījās, arī gribēja pret straumi peldēt.

Diemžēl avota un kukaiņa spēki bija vienādi, un tāpēc no lielās ķepurošanās nekas neiznāca.

Marčs stāvēja mazu brītiņu klusu, it kā pārdomātu, vai par redzamo smieties vai ne.

Viņš paspēja tikai pasmīnēt, jo kukainis tam likās pēkšņi visai labi pazīstams.

—      Vuij! Tā jau varde! — Marčs iesaucās.

—      Vai tad tev no vardes bail?

Marčs padomāja mazliet.

—     Nav vis! — viņš priecīgi teica un tad, it kā savu drošību pierādīdams, izplēta labās rokas pirkstus un norausa vardi pa līdzeno radzi zemē.

Varde nokrita augšpēdus, bet, tikusi seklākā ūdenī, ātri nostājās uz visiem četriem, paskatījās platām acīm Marčā un tad gariem lēcieniem pazuda lielāko akmeņu starpā.

Marčs noliecās trešoreiz un dzēra pilniem, garšīgiem malkiem brīnišķīgo ūdeni, kāds tikai Liepavotā atrodams.

Varēja redzēt, viņš bija stingri noņēmies nelikties šoreiz ne no kādiem kukaiņiem darbā kavēties, lai tie stāstītu pat tādas lietas kā Jancis tajā brīdī.

—      Nezin, kur citas vardes paliek pa ziemu? Gan jau laikam nosalst. Bet te ap avotu, tur lejāk gruvešos viņas dzīvas. Lielās salien vai nu zem akmeņiem, vai arī akmeņu starpā, mazās ierušinās gruvešos un tup avota ūdenī gluži mierīgi. Viņām laikam tur diezgan silti. Līdzko pieduras, tās lec projām; bet Ješka māk viņas drīz noķert. Cik nu tāli mazs vardulēns aizlēks! Ješ- ķis mauc viņas āķos, jo citu kumosu zivīm ziemu nevar dabūt. Zeme sasalusi — sliekas nevar izrakt. Bet zivis kožas arī pie vardulēniem. Reiz pat līdaka bija pieķērusies.

Marčs bija jau sen padzēries, noslaucījis mufi, zināms, piedurknē, nostājies Janča priekšā un nu pārtrauca to gluži mierīgā balsī:

—      Ūdens ir gan labs; tikai zobi nosala. E!

Vairāk Marčs nerunāja. Viņš laikam jau zināja, ka biedrs saprot arī acu valodu. Tāpēc viņš raudzījās tikai Jancim acīs un neteica nekā.

Un tiešām, no Marča acīm atspīdēja ja ne dzīvi, tomēr diezgan saprotami neizsakāmas ilgošanās stari, ko varētu ietvert šādos vārdos: «Ak, ko nu pļāpā! Iesim labāk mājās! …»

Bet Jancis vai nu aiz paviršības, vai arī gluži ar nolūku nelikās par drauga ilgošanos nekā zinis.

Sparīgi viņš pacēla roku un, taisni pār Daugavu rādīdams, teica:

—      Lūk, tās mājas sauc par Lazdām — tur dzīvo vecais Lazdas tēvs. Viņš liels laivinieks. Skaties — viņā pusē lejā pašā ūdens malā — tu tak redzi gareno melnumu? — tā viņa laiva, un drusku augstāk — tā lielā laiva. Viņš izvilcis tās tagad no ūdens, lai ledi neaiznes; bet vasarā viņas stāv ūdenī. Ar mazāko Lazdas tēvs ceļ cilvēkus pāri un pelnās, jo te nevienam citam nav laivas; ar lielāko ceļ tirgus dienās lopus.

Bet tai brīdī Marčs sagrāba ļoti nopietni Janča svārkus. Mazā rociņa drebēt drebēja turoties. Pats Marčs sāka tā savādi kustēties, gandrīz kā ļodzīties.

Biedram acis uzmetis, Jancis tūliņ noprata, kas viņam kaiš:

—     Nu kam tu skaties ūdenī? Vajag skatīties pāri, tad galva nereibs!

Bet padoms nāca par vēlu.

—      Man tik nelabi! … — Marčs teica pašreiz raudošā balsī. Jancim likās, ka Marčs grib nosēsties beidzamā kāpslī. Paredzēdams, ka tad varbūt nāks vēl kaut kas sliktāks, Jancis apķēra ātri draugam ap viduci, pagriezās pret uzeju un, Mārču pa pusei nesdams, pa pusei vilkdams, sacīja:

—      Nu, tad iesim ar!

4

Augšā Marčs stāvēja jau gandrīz stingri pats uz savām kājām.

Pirmais pateicības skats iemirdzējās nejauši viņa tumši zilajās acīs un pārlidoja viegli līdzās stāvošā Janča labajam vaigam.

Un — brīnums! Tikai tagad Marčs ieraudzīja, ka viņa pavadonim bija koši sārti, apaļi, brīnum patīkami vaigi, taisns, pa- strups deguntiņš un lielas, skaidru dzirksteļu pilnas tumši zilas acis.

Marčs lēnām sāka atsvabināties, bet Jancis piespieda to vēl ciešāk klāt.

—      Pag, pag, gan jau aiziesi! Es tev vēl kaut ko parādīšu.

To teikdams, Jancis veda savu biedru pa labi gar skaisto

lustūzi uz krasta pusi. Soļus divus no paša krasta malas viņš apstājās.

—      Tu jau vēl nemaz nezini, kādēļ viņu sauc par Liepavotu. Te viscaur pakrastē, bet visvairāk krastmalā un pašā krastā aug daudz liepu. Bet neviena nav tik resna un kupla kā šitā.

To teikdams, Jancis rādīja tiešām pie pašām kājām augošu liepu.

Koks bija zarots un neredzēti kupls. Gan jau kroņa smagums bija resno celmu noliecis uz Daugavas pusi.

—      Lai gan liepa, skaties, aug lejāk par avotu, tomēr viņas dēļ to iesaukuši par Liepavotu. Zem liepas arī tek no krasta ūdens. Krasts stāvs. Tāpēc arī ūdens tek mazās strāviņās kā lietus zemē. Gan jau vasaru redzēsi. Reizēm lielskungs liek aiz ūdens nostādīt darvas mucu un tad aizdedzināt. Pats viņš ar rīdziniekiem vizinās pa Daugavu un laiž raķetes. Tad tik ir skaisti!

—     Bet vai tad ūdens nenodzēš uguni? — iejautājās Marčs, kurā atkal pamodās pirmītējā neuzticība.

—     Nē! Krasts, redz, ap liepu uzkāries. Tur var paiet apakšā; ūdens tek tev pāri, bet pats tu sauss kā paspārnē, kad lāstekas tek no jumta. Krasts tādēļ tāds, ka te aug šūnakmeņi.

—     Vai tad akmeņi arī aug? — Marčs brīnījās.

—     To nu gan es nezinu, — Jancis domīgi teica. — Paps saka, ka neaugot. Viņi caurumaini, šūnaini, kā jau sūnas, kad bieži aug kopā.

—     Bet sūnas tak mīkstas, — Marčs mēģināja aprādīt neprātību, ko Jancis tikko stāstīja.

—     Nu jā! Bet viņas top cietas, lai gan ne tik stipri kā tīruma akmeņi. Paps izstāsta tā: ka ūdens tekot caur radzēm, viņš izskalojot, izkausējot tā kā cukuru (Marčam piepeši saradās mutē brīnum daudz siekalu; viņš norija tās ātri). Kad pēc tam ūdens tek pa sūnām, kaļķu daļiņas — no radzēm tad dedzina kaļķus — pielīp sūnu kātiņiem un lapiņām kā medus pirkstam (Marčs norija otrreiz siekalas, drusku iekāsēdamies) un pārvērš tās par skaistiem, sūnainiem akmeņiem. Gan jau vasar' pats redzēsi: puse sūnu — akmens, otra puse aug. Un cik viņas ataug, tik paliek par akmeni. No tā tad šai vietā krasts aizvien vairāk stiepjas uz Daugavas pusi. Tāpēc jau šito arī sauc par mazo Staburagu.

—      Kur tad lielais?

—     Skaties tur labi tālu lejāk — rau, tur Daugavas līkumā, šai pusē, — Jancis rādīja.

—      Vai tur tā baltā strīpa?

—     Nu jā! Taisni pretī Zvejnieku krogam. Tu taču redzi balto māju ar sarkano jumtu Vidzemē? Tam pretī mūsu pusē tā baltā strīpa, kas sniedzas no ūdens malas līdz pašai krasta augšai kā taisni vidū ielauzts spieķis, — tas ir Staburags.

—     Bet viņš jau nemaz nav tik lielsl

—     Nav liels! Pieej tuvāk, tad redzēsi!

—     Vai tad līdz viņam tik tālu?

—      Divas verstes.

—     Ā! Man likās tuvāk.

—     Nu, pamēģini gājis! Gan tad aizkusīsi — celiņš iet pa pakrasti augšā un lejā. Bet tad tu arī redzēsi, kas tie par šūnakmeņiem tur zemē pie Staburaga! Tie esot reiz bijuši augstu augstu krastā, bet nu nogāzušies lejā ūdens malā. Bet par to nekas: citi aug vietā. Paps saka, ka pēc simt gadiem Staburags būšot atkal tikpat liels kā senāk. Bet tad tik tie ir akmeņi! Tik lieli kā šis lustūzis! … Iesim uz Staburagu! — Jancis nobeidza negaidot savu garo stāstījumu.

Marčs gan jau bija šādas beigas paredzējis, jo citādi — kādēļ viņš tik nemierīgi klausījās Janča runā?

—      Es neiešu vis! — Marčs nelokāmi stingri teica.

Jancis brīnījās par šādu stingrību. Viņam likās, it kā Marčs būtu pārrunājies. Kādēļ tad tādam labam priekšlikumam tik nežēlīgi pretoties? To Jancis nekādi nevarēja saprast. Tāpēc viņš vēl vienmēr turēja Mārču stingri apķertu.

Bet nu nāca kaut kas no Marča, par ko Jancim vēl vairāk bija jābrīnās.

Vienā rāvienā Marčs izšmaucās no Janča mīlīgā apkampiena, izrāvās pavisam neredzētā sparā un, kad, atgriezies pret jauno paziņu, noteica svarīgi: «Laid tu mani vaļā! Es tev visur līdzi vis neskriešu!» — Jancis ieraudzīja viņa sejā tik daudz patiesu, bērnišķīgu dusmu, ka palika nekustēdamies stāvot.

—     Bet, Marč! Es jau tevi nemaz nespiežu …

Acumirklī Marča sejā izzuda pēdējā dusmu atlieka. Viņš manāmi nosarka — laikam puisēnam tika kauns par savu nemīlīgo izturēšanos.

Paskatījies it kā nolūgdamies Jancī, viņš teica nedroši:

—      Aiziesim citreiz … Nu jau vakars… Māte bārsies …

—     Nu labi! Iesim arī citu reizi, — atteica Jancis tādā balsī, no kuras Marčs tūliņ manīja, ka runātājs tam jau piedevis.

Marčs lēni apgriezās un devās pa celiņu kalnup uz virtuvi, mātes istabu un gultu.

Tā iepazinās abi vēlāk nešķiramie draugi Marčs ar Janci Vīgantē.

5

Jancis stāvēja brītiņu, it kā domās nogrimis, savā pirmajā vietā. Tad viņš pameta acis uz saules pusi un, kad redzēja, ka tā jau bija aiz kokiem, devās lēniem soļiem nevis mājās, bet pa slīpajām trepēm lustūzī.

Liepavota lustūzis bija celts uz labi paaugsta akmens pamata. Tāpēc no viņa vislabākais skats pār Daugavu.

Pāri koku zariem un galotnēm var redzēt augšpusē Stučku grūbas* baltos viļņus, lejaspusē — Staburagu un vēl krietnu gabaliņu no skaisti kokiem noaugušā krasta Daugavas līkumā.

Jancis piespiedās pie kāda no lustūža stabiem un raudzījās domīgi Daugavai augšup.

Tur tālu krācē nebija tagad balto viļņu, jo pašlaik bija pavasaris un Daugava pilna ūdens. Lēni lēni un klusi viņš, liekas, slīd pār krāces sēkļiem un oļiem, bet, jo tuvāk tiek lustūzim, jo tek ātrāk.

Un ērmoti: augšup skatoties, rādās, it kā garie, slaidie viļņi nāktu šurp taisni Liepavotam apakšā un tecētu arī lustūzim pa apakšu cauri. Jancis gandrīz jūt, ka lustūzis šūpojas drīz uz vienu, drīz uz otru pusi. Viņš piespiežas vēl ciešāk pie stiprā staba, un piepeši viņam iešaujas prātā: «Bet, ja nu krasts bruktu, — ko tad?. . .»

Jancis pamet acis ātri sāņus, un bailes tūliņ zūd: tur jau viņi aizlīgo, staltie viļņi, garām un nemaz nedomā aiztikt mazo puisēnu, kas par viņiem tik ļoti priecājas. Tikai ledus gabalus viļņi svaida bezbēdīgi; bet tie jau auksti, bez dzīvības, kā jau ledus.

Bet kas tad tas? Ledus gabalu rodas vairāk un vairāk!

Jancis atkal skatās augšup un — gluži pareizi! — tur jau nāk pilna Daugava ledu. Tie augšzemes ledi, kas vēl nav izgājuši.

Jancim acis sāka spīdēt. Viņš jau pārliecies lustūža malai un, gandrīz elpu aizturēdams, skatās, un gaida, kad ledus daudzums sasniegs Liepavotu.

Un te nu viņš arī beidzot klāt, šis baltais, nemierīgais ceļotāju pulks. Kas par cīņu, spēkošanos un grūstīšanos nedzīvo ledus gabalu starpā! Liekas, it kā arī viņu starpā būtu ieviesies nežēlīgais maizes naids.

Tur Daugavas vidū viņi iet paklusu čaukstēdami, viens gar otru berzēdamies. Mazā telpa neļauj strauji uzbrukt. Tomēr paskaties tikai, cik naigi mazākie lien lielajiem virsū! Uz daža gabala sakrājusies pat vesela kaudze, un šis tad nu arī iet, ceļā mazākos gabalus kā skaidiņas ūdenī grūzdams vai arī kā spaļus uz visām pusēm triekdams, kamēr satiek cienīgu pretinieku, kas tad vai nu ar žēlīgu roku atsvabina nabagu no uzbāzīgās nastas, vai arī pagrūž pašu zem ūdens, norauš mazos knišļus nost un uzsēžas pats virsū.

Bet īsti te krastmalā — te tikai īstā cīņa un dzīvība!

Paskat, paskat, kāds liels, plats vecis dodas, asāko stūri priekšā pastiepis, taisni mazā Staburaga gludajai pamata klintij virsū!

Kraukš! Redz nu! Stūris pagalam — ko gribēji, dabūji! Kas lika ar Staburagu uzsākt cīņu?

Bet vecis vēl nedomā atkāpties.

Kad stūris pagalam, viņš atspiežas ar visu plato krūti pret klinti. Vecis kust, bet klints ne.

Cīņa aprimst mazu brītiņu — laikam pretinieki vēro viens otra spēkus.

Bet kas tad tas? Vecim gan jau kāja paslīdējusi! Pret straumi grieztais gals sāk tam pamazām grimt.

Mazie ledus gabaliņi lien tam kņadēdami cits aiz cita virsū. Grūstās, stumdās, it kā palīdzēt gribēdami, bet nemākuļi apgrūtina tikai veci darbā, gremdē dziļāk un dziļāk. Vecis jau pavisam greizi sagriezies ūdenī. Te piesteidzas kāds lielāks ledus gabals un iegrūž veci durteniski atvarā …

— Urā! Lielais dibenā! — gavilē Jancis, cepurīti vicinādams.

Bet Staburaga klints stāv lepni, kā jau uzvarētāja, un mierīgi noskatās pretinieka nāvē.

6

Jancis pamet acis uz lielās liepas pusi kalnā, kur stāv lielgabali, un tad tālāk pār slaidajām papelēm*, kas aug taisni kā divas milzīgas sveces pie slitas iepretī dārznieka dzīvoklim.

Jancim liekas, ka pēdējie saules stari būtu aizmetušies šo triju koku galotnēs un nu netiek vaļā.

Bet nezin vai tie tikai saules stari? Tie taču balti un skaidri, bet šitie sārti kā kvēlošas ogles.

Tas laikam būs vakara sārtums, kas atlaidies no tālās debess malas apsegt nakts dusā kuplo pakrasti, krastu un Daugavu, bet nu, aizķēries triju milžu galotnēs, netiek vairs lejāk.

Tomēr tā varbūt arī labāk, kad tīrā debess sega neaizsniedz zemi: zeme vēl mitra un irdena, kā jau pavasarī. Varbūt tāpēc pakrastē viss tik kluss, tik silti kluss, jo tur gaisos krāšņais saules plīvurs aizsargā leju pret aukstajiem pasaules vējiem.

Jancis skatās un klausās, klausās, gandrīz vai dvašu aizturēdams. Viņam tiek tā ērmīgi, tā kā bailīgi ap dūšu, lai gan vēl pavisam gaišs.

Un Jancis stāv, joprojām pie staba piespiedies, un nedrīkst kustēties.

Mazā dvēsele jūt, ka šādos vakaros arī zālīšu saknītes un puķu dīglīši uzmanīgi klausās apakš zemesmātes segas, vai nedzirdēs aiz kalna briesmīgo ziemeli sasvelpjamies ar saviem palīgiem.

Un Jancis taču nedrīkst traucēt mazos vaņģiniekus šajā svarīgā darbā: viņš arī klausās uzmanīgi, it kā palīdzēt gribēdams, klausās un skatās, un redz, ka drošākie asniņi jau bāž zaļo galviņu ārā, lai pārliecinātos, vai tad tiešām ziemelis nenāk šos ar baltajām sniega pikām triekt atpakaļ zemē.

Šādā vakarā arī pumpuriņi nogrūž silto ziemas cepurīti uz vienu ausi, lai kaut ar vienu actiņu paskatītos, no kuras puses tad nāk šī siltā vēsma.

Bet vēsma jau vairs nenāk — viņa jau klāt un glauda un paijā savus mīlulīšus!

Un paskat, paskat, cik nu pārgalvīgs tiek mazais pumpurs: viņš nosper silto cepuri zemē un atpogā plaši savus šauros svārciņus!

Nu, nu, mazo nebēdni, kad tikai nav par agru!

Bet tur bērza slaikajā zara galā sariešas spožs piliens. Tā nevainīgā prieka asara: dabas mīlestības dvaša aizsniegusi arī bērza sirdi. Sirmais koks notrīc lēnām, un pilīte nokrīt zemē.

Bet Jancis pēdējo nemaz neredz: viņš skatās jau atkal ledus pilnajā Daugavā.

Top arvien tumšāks, un ledus gabalu cīņu vairs nevar tik gaiši saredzēt. Bet Jancis stāv vēl, tāpat pie staba piespiedies.

7

Celiņā aiz krūmiem pazib kaut kas balts.

Iznāk daiļa jaunava ar krūzi rokā un dodas veikla un viegla kā irbīte uz Liepavotu.

Jancis viņu neredz, bet jaunava gan pamanījusi puisēnu.

—     Vai tu tur, Janci? — atskan skaidra, mīlīga balss.

—     Jā! — pusgavilēdams atsaucas puika, un — viens divi! — viņš jau jaunavai klāt un, apķēris to ap viduci, pieglaužas tai vēf mīļāk nekā mātei.

—      Ko tu tik vēlu te dari? — jaunava prasa.

—     Gaidīju tevi!

—     Kāds tu palaidnis! Varbūt mamma meklē?

—     Nu, nemeklē vis … — Jancis atbild domīgi, tā pusbailīgi, puspriecīgi, it kā piedošanu lūgdams, māsai acīs skatīdamies^ — Es jau ar tikko gribēju iet. . .

Puisēns palaida Loti vaļā — tā sauca viņa māsu, kas kalpoja lielmātei par rokasmeitu un nu kā ik vakaru nāca savai kundzei garšīgo Liepavota ūdeni nest.

Jancis palaida māsu vaļā un taisījās jau iet. Viņš bija tagad pavisam bēdīgs. Bet Lote izvilka no kabatas lielu, brangu riekstu.

—     Se! Tas par gaidīšanu. Bet nu ej mājās!

—     Paldies! Iesim reizē. Dod man krūzi — pagaidi šife pat: es uznesīšu!

—     Ej — bet ka nepakrīti un nēsāsit krūzi! — Lote nosauca brālim pakaļ, kad tas teciņiem dodas pa kāpšļiem lejā.

—     Nebēdā nekā: neesmu vēl nekad kritis!

Un Jancis jau pie avota.

Izskalojis krūzi un pielaidis līdz malām pilnu, viņš maz acumirkļos stāv atkal māsai blakus.

Abi sāk lēnām iet māiup.

—     Ko dara Marčs? — Jancis prasa.

—     Jau guļ!

—     Tā? Tik agri? Viņš tāds bailīgs, — Jancis piemetināja pus- prasīdams.

—     Gan jau tiks drošāks, kad iepazīsieties. Viņš tāds paklausīgs un lāga puika, — Lote slavē Mārču.

—     Vai zini ko? — brālis ievaicājās. — Es šodien iemācījos jaunu dziesmu no Pētera.

—     Vai skaista?

—     Klausies — es izdziedāšu. — Un Jancis iesāka ar savu brīnum skaidro un skaļo bērna balsīti:

«Putniņš būt vēlējos Un vieglos spārniņos — Pie tevis kļūt;

Bet labam bērniņam, Bet labam bērniņam Skolā būs būt.»

—      Pie tevis, t. i., pie mammas, — Jancis paskaidroja tekstu. — Es māku arī otru balsi — tev jāiemācās pirmā, tad dziedāsim divbalsīgi.

—     Labi, labi! Dziesmiņa jau dikti skaista. Bet tagad man nav vaļas. Atnāc rīt, kad gludināšu lielkundzes veļu, tad dziedāsim. Bet nu ej mājā — mamma nobēdāsies!

Abi bija nonākuši līdz mūra vārtiņiem. Jancis pateica māsai «arlabvakar» un teciņiem vien aizlaidās pa dārzu savās mājās.

—      Mam, man gribas ēst… — bija pirmais, ko māte izdzirda no tikko pārnākušā dēla.

—     Nu, kur tad nu biji, dēls, tik vēlu? — māte stingri uzprasīja.

—      Biju pie Marča — parādīju tam pakrasti un Liepavotu, tad uznesu Lotei ūdeni, un, mam, man gribas ēst…

—      Pie kāda Marča?

—      Nu, Ediņas dēla! Mēs tikām jau lieli draugi…

Ko Jancis tālāk stāstīja, nevarēja vairs lāgā saprast: māte bija vakariņas uzlikusi, un Jancis runāja ēzdams.

Drīz ieradās arī papus, noguris un iztvīcis pavasara darbos.

Arī viņš sāka ēst vakariņas garšīgi un nopietni, bet ne tik steidzīgi kā Jancis.

Pēc vakariņām puisēns pārsita lielo valriekstu, izskaidroja pamatīgi, kā pie viņa ticis, tad sadalīja to trīs daļās: divas uzlika galdā, trešo apēda pats.

Bet papus atdeva savu daļu atpakaļ, teikdams, ka tam jau gan kodols labāk garšošot.

Arī mamma gribēja tāpat darīt, bet Jancis nebija ar mieru.

Pēc tam puisēns ātri noģērbās, nobučoja papum roku, bet mammai muti un — bija jau gultiņā.

—     Vai tēvreizi ar noskaitīji? — ieprasīja pēc brītiņa māte, arī gulēt iedama.

—     Jā! . .. — atsaucās miegaina balstiņa.

Tā beidzās diena, kurā abi vēlāk nešķiramie draugi Jancis un Marčs satikās pirmo reizi dzīvē.

Tas bija Jurģos Vīgantē.

Otru rītu, tiklīdz gaismiņa svīda, dārznieks jau bija augšā.

Nomazgājies un apvilcies viņš gribēja doties jau dārzu darbā, kad gluži negaidot Jancis izlēca no gultiņas.

Miegainām actiņām viņš apskatījās istabā un, redzēdams,. . ka tēvs grib pašlaik to atstāt, apspieda ātri uzmācīgās žāvas.

Bet tās tomēr skanēja viņa balstiņā.

—     Papi — Jancis teica, gari stiepdams.

—     Nu, kur tad tu, Janci, tik agri?

—     Pap, vai treipūzī [2] sliekas var dabūt?

—     Var gan.

—     Pagaidi mani, pap! — puisēns lūdzās, kad redzēja tēvu uz durvju pusi ejam. — Es būšu tūliņ gatavs!

Tiešām, Jancis jau bija pusē apģērbies, pakampis vanniņu un izsteidzies ārā. Pēc maza brītiņa viņš jau mazgājās, vienmēr runādams:

—      Redz, es viņas jau vakar meklēju skaidienā, bet tur apakšā vēl iedus un neatradu nevienas. Zem akmeņiem ar zeme vēl cieta, tāda kā sasalusi. Tāpēc domāju, vai treipūzī nebūs: tur jau vīnam lapas.

Dārznieks neatbildēja nekā. Viņš rīkojās ap savu mazo koka pīpīti un uzmeta reizēm acis ar manāmu labpatiku mazajam dēlam, kas tik ņipri un steidzīgi taisījās līdznākt.

Jancis bija taisni tai brīdī gatavs, kad pirmā kūpošā tabakas dzirkste iekrita dārznieka kuplajā, iesirmajā bārdā, paspīdēja un apdzisa.

Puisēns paķēra no krāsns ierītes tukšu sērkociņu cibiņu — dārznieks lietoja vienīgi patriotiskos sērkociņus, — iebāza kabatā un izsteidzās tēvam pa priekšu ārā.

Tur Jancis atskatījās atpakaļ, vai tēvs arī nāk.

—     Pap! Tev bārda deg! — viņš bailīgi iesaucās, tiklīdz tēvs spēra kāju pār slieksni.

Bet Jancis maldījās: tā bija tikai otra tabakas dzirkstele. Viņa tūliņ arī nodzisa.

Dārznieks pasmējās, bet tomēr izņēma pīpīti no mutes un noskurināja bārdu. Tad abi gāja tālāk uz siltumnīcu.

Rīts bija spirgts, kluss un mierīgs. Neviens zariņš nekustēja slaido papeļu galotnēs. Viņas it kā ilgodamās raudzījās augstu pār gājēju galvām dienvidos — savā tēvijā. Viņas skatījās mēmi, bet uzmanīgi, jo laikam reti kad varēja tik tālu redzēt kā šai rītā: gaiss bija patīkami spirgts un skaidrs līdz pašiem debesu augstumiem.

Un tīrs viņš arī bija un dzidrs kā Liepavota ūdeņi.

Naktī salna laikam, ziemeļos steigdamās, bija beidzamo reizi laidusies pār muižas pagalmu: izbraukātā ceļa ūdens peļķēs varēja manīt ledus kārtiņu, tik smalku kā zirneķļa tīkls. Bet viņš jau kusa, lai gan saule nebija vēl uzlēkusi.

Šur tur pa pagalmu redzēja nākam kalpu sievas ar smagiem nēšiem plecos. Viņas nesa lopiņiem ēdamo.

Arī dārzniece jau stāvēja pie akas un pumpēja ūdeni lielos, zaļos spaiņos — mājas vajadzībai.

Bet visi strādāja un gāja klusi, tāpat kā tēvs ar dēlu. Nevienam negribējās ar savu skarbo balsi traucēt pavasara maiguma pilno rītu.

Dārzniece brīnīdamās tikai paskatījās vīrā un dēlā, steigšus uzlika nēšus plecā, ieāķēja spaiņus un devās knaši istabā.

Dārznieks ar dēlu bija jau siltumnīcā. Ierādījis Jancim, kur vislabāk sliekas dabūt, tēvs gāja savā darbā.

Bet Jancis raka nadzīgi irdeno zemi, kur auga vīna stādi, un meklēja uzmanīgi.

Maz minūtēs cibiņa bija tārpiņu pilna. Jancis uzbēra viņiem nedaudz zemes virsū, lai būtu vieglāka dzīve, uzbāza vāciņu un izmetās viegli pa durvīm.

Mazu brītiņu vēlāk viņš jau stāvēja pie Marča gultas, kuras saimnieks patlaban ceļoja pa jaukāko sapņu valsti, kāda vienīgi bērniem pieejama.

—     Marč! — Jancis sauca, mīlīgi gulētājā raudzīdamies.

Bet atbildes nebija: tikai vienmuļīga, dziļa dvašošana atskanēja no Marča deguna un mutes, kas arī guļot stāvēja pusvirus. Pats Marčs, pēc vienaldzīgās izturēšanās spriežot, neievēroja nemaz jaunā drauga mīlīgo skatu.

Jancis kļuva nepacietīgs.

—      Klau, Marč! Celies!

Un vienā rāvienā sega bija nost.

Tas līdzēja. Marčs grāba ar roku gaisā, it kā ķertu mušas, bet, nekā saujā nejuzdams, uzrāvās pēkšņi sēdus.

Abi īkšķi strādāja ap acīm.

Tad nāca garas un brīnum nopietnas žāvas un pēdīgi:

—     Nu-ū? — un Marčs vislielākā izbrīnā skatījās Jancī.

—     Celies — iesim!

—     Jā … bet…

Jancim likās, ka Marčs taisās raudāt. Tāpēc viņš vēl sparīgāk sacīja:

—     Kas par «bet»! Savelcies un nāc!

—     Bet Liepavotu es jau zinu!

—     Vai, kāds tu, Marč! Kas tad tevi Liepavotā ved? Iesim makšķerēt!

—     Man nav makšķeres! — Marčs noteica tādā balsī, kur jo skaidri Jancis nomanīja šādu runas turpinājumu: «Liec tu mani mierā un skrej pats, ja gribas, kaut vai Daugavā!»

Nu bija Janča reize brīnīties. To viņš arī darīja, jo acumirklī pat ir manīgajam dārznieka dēlam nebija cita, ko darīt.

Viņam pietrūka, kā likās, šoreiz padoma, kā piedabūt biedru- līdznākšanā.

Bet Marčs ar pavisam necerētu atjautību aizstāvēšanām mākslā bija izlietojis īso pamiera brīdi.

Viņš gulēja atkal gultā savā nodabā un, pamazām Jancim šķelmīgu skatienu uzmezdams, pūlējās ar kreiso roku segu dabūt rokā.

Bet tas viņam neizdevās.

Jancis bija ar savu uzbrukuma plānu galā. Viņš runāja brīnum stingri, un pat Marčs palika brītiņu pavisam mierā.

—     Ko niekojies! Se — velc bikses kājās! Man divas makšķeres — es došu tev vienu. Aķu gan man nav vairāk; bet sliekas jau piemeklēju.

Un piepeši Marča sega atradās uz grīdas, un bikses — gultā.

—     Jā . .. jā … Bet es jau nemā-m! . .. nemāku .. . Ačī! — nošķaudījās Marčs un tad nobeidza: — Makšķerēt…

Bet Marčs nobeidza daudz mierīgākā balsī, nekā iesāka.

To gan bija paspējis saules stars, kas tikko kā tīra zelta strīpa iestiepās pa logu, nevis Jancis.

—     Gan jau mācēsi, kad ierādīšu. Bet pasteidzies tak! Mēs nokavējam pašu izdevīgāko laiku: ap saules lēkšanu zivis vislabāk kožas.

Un nemaz nevar zināt, kā viss būtu beidzies, ja gultiņa nebūtu bijusi tik augsta.

Marčs sniegdamies mēģināja krist vai, pareizāk, izvelties, bet Jancis to notvēra īstā laikā un nostatīja uz kājām, pats segu gultā iesviezdams.

Tā beidzot Marčs bija laimīgi no gultas ārā un stāvēja pats savās kājās.

Pašlaik viņš beidzamo reizi nožāvājās, paskatījās priecīgi smaidošajā Jancī un, pilnīgi savu varu apzinādamies, teica:

—     Padod nu man bikses un svārkus!

Jancis izpildīja visu veikli un ātri.

Tikai, svārciņus padodams, viņš ieminējās:

—     Tu tak papriekš mazgāsies …

Bet, kad Marčs uzskatīja viņu brīnīdamies un nicīgi, it kā sacītu: «Nu, to mēs paši gan labāki zināsim!» — Jancis neteica arī vairs nekā.

Viņš tikai uzmeklēja vēl Marča cepuri un uzlika to, kamēr draugs svārkus sapogāja, pēdējam galvā.

Viss bija kārtībā, nu vajadzēja vienīgi sākt iet, bet Marčs vēl stāvēja un, kā rādījās, domāja par kaut ko ļoti svarīgu.

—     Nū! — Jancis nepacietīgi iesaucās.

—      Bet es jau vēl neesmu brokastis ēdis … — Marčs nedroši, it kā šaubītos savu pašu vārdu patiesībā, paskaidroja.

—     Es ar ne; bet līdz brokastīm būsim atpakaļ un, ja mums labi lobsies, varēsim paši savas zivis uzcept!

Tas līdzēja. Marčam likās, it kā jau manītu garšīgo ceptu zivju smaržu.

Viņš norija, Jancim nemanot, krietnu siekalu ņēmienu, un brītiņu vēlāk abi draugi tecēja jau naigi pa celiņu no kalna lejā.

9

Puisēni gāja pa Liepavota celiņu, bet ne līdz galam.

Viņi nogriezās pa labi — gar mazo lustūzi staltā ošu gatvē un soļoja tiešām pa krasta virsu Daugavai augšup.

Pirmie saules stari vijās pašlaik smalkajās ošu galotnēs. Bet līdz Daugavai viņi vēl netika: Vidzemes milzīgie, slaikām priedēm un eglēm apaugušie Avotiņu kalni to neļāva.

Tāpēc gan Daugava tecēja tik cēli un klusi. Viņa elpoja vēl maigajā rīta miegā tikpat dziļi un nopietni kā pirmāk Marčs.

Tikuši ošu gaivei cauri, puisēni apstājās.

īstenāk sakot, apstājās vienīgi Jancis, bet, tāpēc ka Marčs gāja iepakaļus, arī viņš netika tālāk.

Cerības pilnām acīm Ediņas dēls raudzījās savā vadonī. Vajadzēja nākt taču kaut kam svarīgam, kad steidzīgais Jancis apstājās, un Marčs sagatavodamies jau iepriekš atplēta nemazgāto muti.

—      Šitas te mūsu dārzs, — Jancis svarīgi iesāka, kādu pus- pūrvietas lielu, jau uzartu un it kā akmeņiem un radžu gabaliem nosētu zemes gabaliņu rādīdams. — Te mēs stādām griežņus [3] , kāpostus, paps sēj burkānus un mēs dēstām kartupeļus. pērn bija arī viena eža gurķu—tādi lieli, gari gari, balti. Paps saka — tie esot īstie alenču [4] gurķi. bet tas nekas! Tie krūmi, kas tur aug vienā rindā mūsu dārza malā, tās ir plūmes. Na! Tad tik tās saldas kā cukurs un lielas, dzeltenas kā vasks, kad gatavas. Man viņas jāsargā, lai citi bērni nenošķin. Tad papus uztaisa salmu būdu; es guļu tur un sargāju, salasu nokritušās plūmes un lasu stāstus. Man par sargāšanu brīv plūmes ēst, cik tik vien gribas; un viņu katru gadu tik daudz, ka zari lūst! Arī šogad, ja izdošoties ziedi, — paps saka, — būšot tāpat kā aizvien. Tad mēs sargāsim viņas abi — jā?

Marčs pēkšņi aiztaisīja muti. Tik draudzīgas beigas viņš nemaz nebija gaidījis.

—     O jā! — tas tik jautri un priecīgi iesaucās, ka pat sapņotājas actiņas iezibējās. — Bet kāpēc tad dārzam nav sētas apkārt? — Marčs jautāja tālāk.

—      Kas tad te nu lopus laidīs pakrasti izmīdīt! — Jancis atbildēja. — Ganības tur aiz muižas. Tā garā, baltā ēka tūliņ dārza malā ir vēršu kūts un tas tur drusciņ tālāk ar to garo skursteni — brandvīna brūzis. Vēršus te tur tikai ziemu, kad brāgas diezgan. Ar to baro vēršus. Bet viņus nelaiž nekad ārā, lai cilvēkus nesabada: tie par daudz traki, nebīstas ne no kā! Lejāk tā augstā, lielā ēka ir jaunais alus brūzis. Tur tik ir ko redzēt! Apskatīsimies gan — vēlāk … Nu, nāc nu! — Jancis pabeidza, kad redzēja, ka Marčs taisās vēl kaut ko prasīt.

Tikpat ceļā Marčs noturējās, nekā nejautājis, kaut gan dūšīgie vērši, kas ne no kā nebīstas, bija Marčā tik lielu nemieru sacēluši, ka viņš katru biezāko krūmu ceļa malā apskatīja sevišķi nopietni.

Vairākas reizes viņš mēģināja gan kaut ko Jancim prasīt, bet tas nevarēja nekā lāgā saprast: Marčs aizvien, krūmos lūkodamies, nobeidza teikumu nevietā. Tikai kad abi agrīnie makšķerētāji sasniedza mazo klajumu pie apšu birzītes, arī Marča galva tika klajāka un brīvāka no nemierīgām sāņu domām un viņš skaidri un gaiši iejautājās:

—      Kur tad vērši pa vasaru?

—     Kur kurais: viņus jau tikai rudenī sapērk tirgos, nobaro un ap ziemassvētkiem pārdod Rīgas miesniekiem. Ta tad ņem naudu — pa simts rubļu par katru. Un vēršu kādu sešdesmit. Vai tu arī zini, cik tad iznāk naudas?

—     Nē! — Marčs pilnīgā pārliecībā noteica.

—     Tās tik daudz, ka ar to mēs varētu pusi Rīgas nopirkt!

Un Jancis atskatījās uz biedru.

—     Ā! Tad gan pulka!

Bet Marčam tomēr likās, ka nu reiz gudrais ceļvedis tomēr samelojies.

Puisēni bija jau birzītei garām. Viņi tikko atradās tajā vietā, kur ceļš ieslīpi atkal pa slaikiem lazdu krūmiem dodas uz Daugavas malu, kur nobeidzas pie paša ūdens. Tādēļ šo vietu arī sauc par ceļa galu.

Pēc visa pārrunātā Jancis atrada par derīgāku mainīt tematu.

Apstājies viņš teica pārsteigtā balsī:

—     Vai, Marč! Mums jau vēl nemaz nav makšķeru kātu.

—     Man nav naža, — Marčs bažījās.

—     Nekas! Man ir. Iesim tik, un izraugies sev labi šmaugu — te aug visslaidākās lazdas. Gan es nogriezīšu.

Puisēni iegāja krūmos un sāka uzmanīgi apskatīt kuplākos iazdu pudurus, kur starp vecām, resnām un līkām lazdām auga slaidas, bezzarainas atvases.

Drīz makšķeru kāti bija atrasti, nogriezti un nodarināti.

Marčs jau pacēla kāju, lai dotos tālāk, kad Jancis noliecies paķēra mazu zariņu un, draugam sniegdams, teica:

—      Paskaties, cik skaists!

Marčs skatījās noņēmies zariņā. Bet tad viņa skatieni sāka lidot no zariņa uz Janci un no Janča uz zariņu.

Tikai pēc laba brīža Jancis dabūja zināt, ko šādi lidojoši skatieni nozīmē.

—      Nu, ko ta tur lai skatās? — Marčs pavisam dusmīgi iesaucās un nosvieda zariņu.

—      Kāds tu neuzmanīgs, Marč! — Jancis runāja, zariņu no jauna paceldams: — Apskaties jel pumpurīšus!

Marčs paņēma zariņu un sāka to atkal aplūkot.

—      Nu? Vai tad tu neredzi tās skaisti sarkanās bārkstītes pumpuru galos?

—      Redzu gan. Bet kas tad tās ir?

—     Tie ir lazdu ziedi.

—      Bet dzeltenie, garenie tur vecajās lazdās?

—      Tie tikai kākari. No viņiem neaug rieksti, bet no šitām sarkanajām spuriņām. Paskaties — šim pumpuram ir divas spuriņas: te būtu izauguši divi rieksti; tam tur, redz, seši: tur būtu vesels čams riekstu … Bet — vai, kur jau saule! Nu tik mudīgi uz upes galu, citādi mēs nevienas zivtiņas vairs nedabūsim!

Puikas laidās teciņus lejā, bet ne līdz pašai ūdens malai. Mazliet augstāk viņi pagriezās pa labi klajā līdzenumā un pār to tieši uz makšķerēšanas vietu — dzirnavupītes galā.

Maz minūtēs makšķeres bija piesietas, kumosi samaukti āķos, un abi puisēni jau sēdēja ūdens malā, pukstošām sirdīm lomu gaidīdami.

10

Kamēr Jancis sarīkoja makšķeres, Marčam atlika laiks uzmest acis dzirnavupītei un gravai, pa kuru viņa tecēja.

Marčs, taisnību sakot, nebija liels dabas jaukumu pazinējs, nebija arī to cienītājs.

Pat viņa labākie draugi runāja, ka tas saprotot vairāk no ābeces ar sarkano gudrības gaili, kas, mūžīgi uz vienas kājas stāvēdams, bija bīstamākais rājējs visiem, kas negāja tālāk par pirmo lapas pusi.

Bet šādas domas no Marča draugiem bija skaidrā ironija, jo acumirklī, kad stāvēja dzirnavu upītes malā, tajā acumirklī viņš patiešām nezināja vēl pirmā ābeces burta un tomēr skatījās gravā, skatījās, muti ieplētis, un tā aizvien bija nemaldīgākā zīme, ka Marčs nopietni kaut ko dara, — tātad acumirklī nopietni apskata gravu.

Kas viņa uzmanību tik vareni saistīja, grūti pateikt.

Varbūt tās bija dzirnavas, kas, no Daugavas malas skatoties, augstu kalnā izlikās it kā šķērsām gravai pārliktas.

Lielie alkšņi un sīkie krūmi, kas auga gravas šaurajā līdzenumā pie pašām dzirnavām, kā arī šmaugās lazdas un kuplie ceriņi, kas, ietiepīgi saķērušies labajā gravas krastā, aizsedza tik pilnīgi dzirnavu pamatus, ka no viņām neko vairāk neredzēja kā vienīgi sarkano jumtu, balto mūra sienu un miegainos, pavisam aizputējušos logus.

Tādēļ Marčam arī rādījās, it kā dzirnavas būtu uzliktas vienīgi smalkajām koku galotnēm, — un tas taču bija par daudz ērmoti!

Skaidri un gaiši par to pārliecināties Marčam nebija iespējams: jo dziļāk gravā skatījās, jo biežāki kļuva koku zari, tā ka beidzot pa tiem nevarēja nekā redzēt, un tie šimbrīžam bija tomēr vēl bez lapām. Nu, un vasarā? Nu, tad arī saules visspēcīgiem stariem jāatkāpjas no cēlā lapu kupluma, jāatkāpjas, dzirnavu pamatu neredzējušiem. Un viņus taču bija vērts redzēt: cik dūšīgi tie savaldīja pavasara nemierīgos ūdeņus dzirnavu dīķī, lai gan paši stāvēja bezdibeņa malā.

Varbūt Marčs tādēļ lūkojās tik nopietni gravā. Bet var arī būt, ka viņš apbrīno gravas augstos, baltos klinšu krastus, ko upīte, cauri lauzdamās, tik dziļi pāršķēlusi.

Liekas, arī vēl tagad straujā Daugavas meitene nav aizmirsusi šo cīņu ar nelokāmām klintīm, ka viņa arī tagad to vēl turpina: paskat tikai, cik tuvu viņa met savus viļņus labajam gravas krastam, ka pat cilvēks nevar tur sausām kājām garām tikt!

Un paraugies vien, cik saīdzis skatās šis pats krasts caur no- kārušamies koku saknēm kā caur sajukušiem matiem uz nerātnu irakuli.

Un paklausies tikai, kā sirmā klints sevī errīgi dudina: «Nu, labu galu tu vis neņemsi, palaidne! Pag, pag, kad metīšu lielo klints bluķi — būs diezgan! …»

Bet upīte tikai lēkā un smejas par šādiem draudiem un sviež ;kā atbildi jaunus un jaunus viļņus vecim pie kājām; viņa jau zina, ka stīvais rūcējs tai nevar tomēr neko padarīt: te jau guļ viņas ceļā dažs smags klinšu gabals, bet vai tie aizturējuši straujo, nevaldāmo sparību?

Nē, pavisam otrādi!

Vilnis atsitas pret klinti un ar jaunu spēku metas vainīgajam virsū.

Sargies! Arī tavs svars ir tīrais nieks pret centību un izturību!

Sargies, ka tavi paši neapdomībā mestie bluķi nav tava kritiena sekmētāji!

Nē, nevis saviem smagiem klinšu gabaliem tu aizturēsi dzīvo upīti, ja gribi, liecies pats viņas gultā, — tu jau arī esi viena klints, — bet arī tad jautrie viļņi tomēr atradīs izeju: skanēdami viņi dosies tev pāri, tev cauri pie savas māmuļas, un tur viņi stāstīs visas pasaules priekšā par savu galīgo uzvaru …

Nē, vecais! Labāk paliec klusu, atkāpies, deri mieru: tu jau būsi tā kā tā zaudētājs!

Marčs vienmēr vēl skatījās uz dzirnavu pusi.

Viegls smaids piepeši ieradās viņa zilajās acīs un pārstiepās pamazām visam bērnišķīgi jautram vaidziņam pāri.

Laikam Marčs priecājās par nemierīgajiem pavasara viļņiem, kas, viens otru kā puikas grūstīdami, steidzās cits par citu drīzāk pie lielās Daugavas.

Bija jādomā, ka Marčs pašlaik kaut ko teiks savam draugam, bet jautrie smaidi nozuda, it kā viļņu starpā iekrituši, un Marčs gandrīz vienaldzīgi saņēma pasniegto makšķeri.

Tad viņš nosēdās Jancim līdzās dzeltenajās smiltīs un raudzījās ūdenī.

Jancis bija jau reizes divas makšķeri uzcēlis. Zivis kodās brangi, tikai Jancim nelaimējās nevienas izvilkt.

Bet Marčs sēdēja gluži klusi, makšķeri nekustinādams, un skatījās kā sapņodams upītē.

— Velc, velc! Tev jau rausta! — Jancis steigšus iesaucās.

Marčs papriekš paskatījās platām acīm runātājā un tad lēnām cēla makšķeri ārā.

Tiešām — tur karājās un spirinājās balta un spoža kā sudrabs zivtiņa makšķeres galā.

Marčam aizrāvās elpa.

Kā vanags viņš sekoja ar acīm zivtiņas ceļam gaisā un, tiklīdz tā bija sasniegusi zemi, sagrāba to abām rokām tik cieti, ka zivtiņa notirinājās vien un bija pagalam.

Jancis izraka smiltīs dobīti un lika tur iemest raudinu.

—     Bet viņa jau ieleks ūdenī! — Marčs baiļojās un saspieda zivtiņu vēl ciešāk.

—     Neielēks vis — dobīte diezgan dziļa. Met tik iekšā un uzliec jaunu kumosu! … — Jancis noteica, vienaldzīgs izlikdamies, bet tūliņ arī piemetināja: — Redz nu, kāda tev laime: pirmais noķēri zivi …

Un viņš tā kā skaudīgi paskatījās Marčā.

Marčs bija āķim uzmaucis kumosu un apskatīja tagad makšķeri vērīgāk.

—      Kāpēc tad tu korķi tajā esi iesējis? — viņš prasīja.

—     Vai tad tu makšķeri pirmoreiz redzi? Tas taču plūds! Citādi jau nevarētu zināt, kad zivs pieķeras. Plūds paliek ūdens virsū, un, kad zivs saķer kumosu, plūds pakustas, brīžam pazūd pat zem ūdens! Nu!

—     A-ā! Aiz to es domāju — kā tu zināji, ka man zivs pieķērusies? Rau, rau, kā tev nu plūds kustas!

Jancis pašreiz vilka, un arī tam bija zivs piekodusies: viņa bija lielāka par Marča raudinu.

—     Vuij, kāda tev liela! — Marčs nobrīnījās, savu makšķeri vēl aizvien rokā turēdams.

Bet tad viņš apķērās un, aizmāršību izlabodams, meta tik dūšīgi makšķeri upītē, ka ūdens vien noblīkšķēja. .

—      Ūja! Tā jau aizbaidīsi visas zivis! — Jancis pukojās. — Kāpēc tu laid kātu ūdenī? Vai domā, zivis neredz un nedzird tādu blīkšķi?

Marčs neteica ne vārda, tikai nosarka mazliet un sekoja uzmanīgi plūdam, kas viegliņām laidās no viena viļņa uz otru.

Laikam Jancim bija taisnība: labu brīdi ne vienam, ne otram neraustīja makšķeres, bet tad — abiem reizē.

Puikas vilka: korķi vien noblākšķēja ūdenī, it kā tos patlaban no pudelēm vilktu, bet zivtiņas atkrita ūdenī atpakaļ.

—     Vai, kur man bija liela! … — Marčs puspārsteigtā, pus- žēlabainā balsī iesaucās.

—     Tas bija par agru vilkts, — Jancis paskaidroja. — Kad pirmoreiz makšķeri rausta, viņas tikai mēģina, vai kumoss labs, otrreiz viņas jau ņem mutē, bet trešreiz vajag vilkt — tad rokā, ka jā! Bet nevajag tik daudz pļāpāt: arī no tā zivis baidās.

Puisēni makšķerēja tālāk un nu reti cēla tukšu makšķeri ārā.

lesviešanā Marčs bija tagad jau pilnīgi mākslinieks.

Tāpat kā Jancis, viņš iemeta makšķeri, ka ir tievais, lokanais kāta gals nepiedūrās ūdenim. Bet izvilkšanā — nu, tur viņš arī bija mākslinieks, tikai pārāk karsts, kā jau iesācējs.

Grūti un bēdīgi klājās zivtiņām, kas gribēja pamieloties pie Marča makšķeres.

Jaunais varonis nemīlēja joku — kuru vilka, tai arī bez spiešanas pietika: cik makšķerīte gara, tik lielu līkumu meta katra zivtiņa gaisā.

Kad viņa aiz Marča sasniedza dzeltenās smiltis, tur aizvien atskanēja dobjš troksnis, un zivtiņa gulēja gluži mierīgi smiltīs.

—      Ahā! — Marčs noteica tad aizvien un ielika viegli jauno gūstekni savā dobītē — Marčs bija nomanījis, ka arī bez sirsnīgās spiešanas zivtiņas nemaz nemēģina no viņa dobītes lēkt ūdenī, kamēr Jancis jau vairāk reizes savas bija sagūstījis pašā ūdens malā.

—     Nezin kāpēc tev vienmēr lielākas zivis ķeras nekā man? — Marčs atklāja sava pētījuma iznākumu.

—     Tāpēc, ka man plūds augstāk, — Jancis pamācīja, — lielās zivis dzīvo aizvien dibenā.

Nu arī Marčs palaida makšķeri dziļāk. Bet, nākošo reizi velkot, Marčs, par lielu brīnumu, ieraudzīja pie sava āķa gluži niecīgu zivtiņu.

Domīgi galvu grozīdams, viņš piecēlās, lai atsvabinātu mazo radījumu, bet tad gluži pārsteigtā balsī iesaucās:

—     Janci! Paskaties, kas te!

—     Nu, — mazs plaudītis!

—     Nē, nē! Paskaties, kur āķis!

—      Vai — mugurā . . .

Un abi puikas brītiņu stāvēja, brīnīdamies un nevarēdami saprast, kā āķis varēja no mutes iekļūt muguras vidū, kur lielā spura. Beidzot Jancis atrada izskaidrojumu.

—      Viņš bijis virs tava āķa, un, kad nu tik nežēlīgi ātri raun, āķis ieķēries mugurā. Nabaga plaudītis — viņš jau tev nemaz nav raustījis makšķeri …

—     Jā, bet kas tad!

—     Gan jau kāda cita. Bet pateicies dievam, ka tev līdz šim nav vēl bijusi liela zivs pie makšķeres: ja tu vienmēr tik ātri rausi, āķis būs pagalam, un man nav neviena vairāk.

Marčam gribot negribot bija jāpiekrīt Janča domām.

Gan viņš vē! dažu labu zivtiņu laida augsti pār galvu, bet tas notika vienīgi aiz pārskatīšanās, kad viņš, darbā nogrimis, piemirsa labos padomus.

Pēc šāda nepareiza sviediena viņš katru reizi pameta bailīgi acis uz savu biedru un nodomāja: «Nē, nākamreiz nesviedīšu vairs tā!»

Marčs arī tiešām turēja vārdu.

Un raugi: arī viņam radās krietnāki sapali, bet āķis netrūka.

11

Saule varēja būt brokastī, bet Marčs, kas aizvien ēdamos laikus mīlēja un ievēroja visstingrāko kārtību kā no savas, tā arī no citu, sevišķi mātes puses un ikreiz, tiklīdz manīja šādos brīžos nolaidību, protestēja tik skaļi un droši, it kā aizstāvētu kādu vispasaules lielu ideju, šis Marčs sēdēja tagad upes gala smiltīs un makšķerēja gluži mierīgs.

Viņš bija aizmirsis, pilnīgi aizmirsis brokastis, it kā to nemaz pasaulē vairs nebūtu.

Bet tas atgadījās pirmoreiz Marča šās pasaules dzīvē, un nav zināms, bet laikam otrreiz gan vairs neatkārtojās.

Marčs tātad šoreiz bija galīgi aizmirsis brokastis, un Jancis, kas sendienām bija apradis ar šādu un vēl daudz nelabvēlīgāku dzīves kārtību, — Jancis priecājās klusībā.

Viņš gan brīžam rūpju pilnu seju paskatījās jaunajā draugā, bet aizvien gluži apmierināts, pat likās ar tādu viltīgi jautru smaidu piegriezās atkal savai makšķerei.

Bet kas lai nu tik skaidri zina: varbūt tas bija arī tikai saules staru atspīdums, kas, ūdens viļņos atsizdamies, pavizuļoja Janča sejā.

Marčs nesapņoja vis, kā varbūt Jancim izlikās, par eņģeļiem, kas pa trepītēm kāpj debesīs; viņš arī neilgojās pēc mātes gultiņas un slaidās rikas, kas gaidīja brokastīs, kā paviršs pētītājs domātu noskārstam no Marča nopietnās sejas; nē, visas viņa domas bija tepat nedaudz soļu no ūdens malas — re, tur, kur plūds līgojās viļņos.

Ja daudz, viņas izlēca no plūda reižu reizēm kādam lielam burbulim mugurā, kas nejauši gadījās korķa tuvumā un tik jauki vizēja saules gaismā.

Bet šādus lēcienus domas darīja pilnīgi pašas savā pārgalvībā, un Marčs par to valdīja viņas vēl stingrāk un stiepa bez žēlastības atpakaļ pienācīgā vietā.

Tomēr ne domas vien šūpojās plūdam līdzi: tur bija viss Marča prāts, visas viņa jūtas, visa mazā dvēsele!

Paskaties tikai: pašlaik viņš sēž nopietns kā prātnieks un domā, domā pusaizkniebtām acīm gan jau par kādu lielu, neredzētu zivi, kas tikko lavās pie āķa …

Rau — plūds notrīc, un Marča acis pēkšņi top lielākas. Plūds notrīc otrreiz — Marčs pastiepj roku ar kātu tālāk. Viņa acis pilnīgā plašumā. Tajās paspīd pirmā kaislības dzirkstelīte. Lūpas — sakniebtas, ģīmis — garāks, cerības, degošas ziņkārības, nepacietības moku pilns …

Ar jo lielām pūlēm Marčs attur skaidro rīta gaisu, kas ar visu varu laužas krūtīs un no turienes ārā: viņam liekas, it kā arī zivis varētu sadzirdēt skaļo elpu .. .

Beidzot — trešā reize! …

Tad Marčs vairs neredz plūda.

Tik lielām acīm kā ērglis viņš raugās zivtiņā, kas spirinās gaisā un liekas neredzēti liela un branga.

Viss ģīmis tad smejas Marčam: ir vaigi, ir lūpas, ir zods — pat deguns arī smejas.

Bet, kā par brīnumu, brangā zivs top arvien mazāka un mazāka, kamēr beidzot iznāk nebūt ne lielāka par citām, jau izmakšķerētām zivtiņām.

Tad arī Marčs top mierīgāks; un, kad no jauna met makšķeri upītē, viņš jau atkal pavisam mierīgs, it ķā nekas nebūtu noticis.

Tā Marčam aizmirsās brokastis.

Viņam aizmirsās arī cits kas. Pašā lielākā darbā, kad zivis vislabāk kodās, Marčs, kam laikam vairs nepatika gūstīt mazās zivtiņas, piepeši ievaicājās:

—     Kāpēc mēs nemakšķerējam Daugavā? Varbūt tur kožas lielākas zivis?

—     Ej nu, ej! — Jancis atrūca. — Vai tad tu neredzi?

—      Ko tad?

—      Nu ūdeni!

— Redzu gan, — Marčs lēnām atteica, brīnīdamies par tik vienkāršiem jautājumiem. — Un tad?

—     Un tad? Nu vai tad tu neredzi, kāds ūdens Daugavā!

Kā likās, Jancis tapa nesaprotamā kārtā ar katru vārdu dusmīgāks, un Marčs nezināja nekā cita teikt kā savu veco:

— Ā!

Bet tas šoreiz iznāca nevietā, un Jancis kļuva vēl dusmīgāks,* viņš sāka pat zoboties:

—     Bē! — teica Jancis, kas arī nesaprata — vai Marčs tiešām nezina, kāpēc nemakšķerē Daugavā, vai grib tikai izlikties par nezinātāju.

Bet, paskatījies Marča apvainotajā sejā, Jancis turpināja mīkstākā balsī un lēnākā garā:

—     Paskaties tak, kāds Daugavā netīrs, dūņains ūdens. Tur zivis taču nevar saredzēt kumosa. Viņas tur arī negrib lāgā dzīvot, jo tādā ūdenī grūti elpot, tāpat kā cilvēkam grūti putekļainā gaisā dzīvot. Tāpēc viņas nāk šurp upes galā, kur ūdens, redz, skaidrs un tīrs.

—      Bet tad ta būtu ar tīklu te smelšana! — Marčs jautri iesaucās.

—     O jā! Bet mums jau nav tik daudz spēka; un tad te dibenā — gan jau, gan jau vasarā redzēsi, kad ūdens nokritīs, — guļ lieli akmeņi. Tur aizmetas tīkls, un pagalam. — Bet nekliedz tik stipri! Redz, kamēr tu pļāpā, neesam izvilkuši nevienas zivtiņas!

Tā Jancis nobeidza, un Marčs nu tik vēl iedomājās, ka zvejnieka pirmais likums — klusuciešana, ko Jancis jau reiz bija pieteicis.

Marčs klusībā apņēmās vairs netraucēt zivis. Bet, ka arī labas apņemšanās reizēm grūti pildāmas, par to Marčs pārliecinājās maz acumirkļu vēlāk.

Nezin kā Marčs pašā nopietnākajā brīdī, kad plūds jau otrreiz kustējās, paskatījās uz Daugavas pusi.

Makšķerīte viņam izkrita no rokām. Viņš pats izslējās ātri kājās un raudzījās stīvi un mēmi pār plašo ūdeni. Piepeši viņam likās, ka viļņi top augstāki un nāk tuvāk, arvien tuvāk.

Tiklīdz Marčs pamanīja to, viņā pēkšņi radās pavisam cita dzīvība. Kā zibens ķerts viņš apsviedās apkārt, nogrūda pie tam nejauši Jancim cepuri smiltīs un sauca baiļu pilnā balsī:

—     Vai dieviņ, Janc, brāl, bēgsim! Daugava — skat, skat, — raun jau mājas iekšā: jumts vien virs ūdens! .. .

Bet Jancis nelikās nekā no drauga bailēm manot: viņš palika gluži mierīgs ūdens malā un beidzot iesāka vēl tik skaļi smieties, ka arī Marčam tuvās briesmas izlikās mazākas un viņš, vēlreiz domātā jumtā noskatījies, pasmīnēja arī.

—     Nē… kāds tu vēl muļķis, Marč! Tā tak strūga! …

—      Strūga? — Marčs atkārtoja tādā balsī, it kā sacītu: «Ak tā — nu jā, gluži pareizi! Biju tikai drusku piemirsis .. .»

Bet viņš tomēr noskatījās ar manāmu godbijību lielajā jumtā, kas pašlaik peldēja garām.

—      Vai tad viņi strūgas arī kurina? — Marčs jautāja, laikam melno stāvu, kas jumta galā bija redzams, par skursteni turēdams.

—      Kas nu viņas kurina? Vai tad laivai kāds krāsni cels? Tas jau nemaz nav skurstenis, bet korņiks!

—      Korņiks? — Un Marčs pilnīgā nesaprašanā skatījās Jancī.

—      Nu kā tad! Tas ir stūrmanis, kas skatās, lai strūga ne- uzskrietu sēklī. Tas zin smalki visu Daugavu no Dinaburgas līdz Rīgai! Tāpat kā Lazdas tēvs — katru sēkli, katru oli un ķērci. Paskaties: rau, korņiks pamāj ar roku — viņš rāda, uz kuru pusi jāgriež strūga, un, re, kā strūdzinieki sakrīt kā mušas ap gri- golku — ar to stūrē strūgu. Paps saka, ka mūsu divi strādnieki cilātu grigolku kā nieku [5] , bet, rau, viņu vesels desmits — ir tad nevar lāgā pacelt! Ir gan tie iževici!

—     Viņiem laikam nav ko ēst, — Marčs noteica līdzcietīgi. — Nezin ko viņi ved strūgās?

—      Ko kuru reizi: kviešu miltus, auzas, tabaku … Reiz, stāsta, te saplīsusi tabakas strūga — tabaka vien pastiepusies! Pakrastes saulītē tāpat ar kaltējuši. Tur nemaz nevar zināt, cik tabakas īsti bijis, bet pakraste bijusi visa pilna. No tā laika te nav vairs nevienas čūskas: visas vai nu apmirušas, vai aizbēgušas — tās nevarot tabaku paciest. Bet senāk viņu šite bijis milzum daudz: nemaz nedrīkstējis iet riekstot. Bērni jau ne zināt! Tagad te šaudās tikai ķirzakas — tās nekam ļauna nedara!

Marčs, kā likās, klausījās uzmanīgi drauga stāstījumā, bet īstenībā tā nebija.

Viņš domāja par daudz svarīgākām lietām nekā ķirzakas un tabaka: Marčs pūlējās sava noguruma cēloņus izdibināt.

Strūga … nespēcīgie, gļēvie strūdzinieki… un re: bija rokā!

Kā jau stingrs domātājs, kas mīl īsi un skaidri savas idejas izteikt, Marčs maz vārdos atklāja Jancim dziļo patiesību, no kuras pēdējais jau labu laiciņu bija baidījies.

—      Janci, vai zini — man gribas ēst! — skanēja nenoliedzamā patiesība.

Jancis, kā rādījās, negribēja tomēr viņu tūliņ atzīt: viņš kļuva pat tāds kā dusmīgs.

Bet augstām patiesībām aizvien sākumā tāds liktenis.

Tā bija Marčam vienīgā mierināšanās, kamēr klausījās Janča runā.

—      Bet vari tu gan pļāpāt! Saule vēl nav ne brokastī (īstenībā saule bija jau tepat pusdienā), un viņam jau gribējās ēst! Paskaties labāk, kur tava makšķere, un netraucē zivis! Redz, neesam atkal, kamēr tu par strūgu sāki pļāpāt, nevienas krietnas zivtiņas redzējuši!

Marčs gribēja gan kaut ko teikt: viņam, domāt, vainīgais bija pats Jancis, bet makšķere atradās tiešām bīstamā stāvoklī — strāva patlaban sūtīja beidzamo vilni, lai ierautu to pavisam ūdenī, un Marčs nevarēja tā pieļaut.

Viņš noliecās ātri un sagrāba kātu ar visām smiltīm.

Tagad tikai vēl Marčs ieraudzīja, ka viņa četrastru aukliņa bija sastiepta taisni kā stīga un arī plūda vairs nebija ūdens virsū.

Marčs mēģināja vilkt, bet kaut kas smags turējās pretī. Klizmas dēļ viņš paskatījās bailīgi Jancī.

—      Nu, redzēsi vien — makšķere būs aizmetusies, — Jancis teica pārmezdams. — Tas jau nāk no tam! Ja aiz akmens, tad vēl nekas, bet, ja āķis ieķēries kādā alksnī, — tad pagalam!

Marčs pameta acis upes galam, un tiešām: vietvietām sniedzās tievas alkšņa un kārklu galotnītes no ūdens ārā; viņas kustējās ātri un drebelīgi it kā slīkoņi, rociņām burbulīšus tvarstot.

Marčam sametās karsti.

Beidzamo reizi viņš mēģināja vilkt makšķeri, un patiesi: tā nāca, lai gan lēnām un smagi.

Dvašu aizturēdams, Marčs stiepa makšķeri malā — viņam likās, ka kaut kas dūšīgi ķepurojas pie āķa.

Viņš vilka un vilka — makšķere negribēja nemaz beigties, — kamēr beidzot tikpat bija sausumā, un redzi: smiltīs vāļājās tāds savāds, pavisam melns kukainis, liels un dūšīgs.

Pēc Marča domām, tā nemaz nebija zivs. Tāpēc viņš arī negāja klāt, bet, pa gabaliņu nostājies, skatījās un brīnījās.

Tikai pēc laba brīža viņš attapās.

—      Vai dieviņ, Jancil Kā lai nu dabū āķi ārā — tā jau čūska! — Marčs iesaucās, gandrīz raudādams.

Jancis bija nolicis makšķeri smiltīs un pienāca tuvāk.

—      Nē, nudien, Marč! Ar tevi vairs nav lāgā! — Jancis iesaucās, tiklīdz nezvēru, kas vāļājās smiltīs, bija apskatījis. — Vai tad čūskai tik plata galva? Tu jau vairs ne vēdzeles nepazīsti!

Kamēr Marčs vēl šaubījās, vai ticēt draugam vai ne, Jancis bija vēdzeli jau sagrābis un pūlējās āķi no mutes izņemt.

—     Tad tik ierijusi, — viņš pie tam runāja, — tik traki dziļi, kā jau glupa vēdzele, — ir ārā nevar dabūt. Tas, lūk, no tam, kad tik ilgi gaida, — pūlējies nu! — Jancis nobeidza, Marčā paskatīdamies, kas, redzēdams, ka vēdzele nekož, bija arī drošāks kļuvis un, pienācis klāt, priecīgām acīm noraudzījās savā brangajā lomā.

—      Bet tad tik ir loms! — viņš teica smaidīdams un sniedzās pēc lielās zivs, ko Jancis, tikko no āķa atsvabinājis, uzmanīgi apskatīja.

—     Hm! Paskaties, Marč, kas viņai par garām ūsām. Nezin vai tas tik nav samēns?

—      Samēns? Kas tas tāds?

—     Tad tu par samiem arī nekā neesi dzirdējis? — Un Janča balsī pavisam skaidri skanēja errīgās domas: «Na, ar tevi gan būs tīrais posts!»

—     Kas tad nu man par tiem stāstīja? — Marčs nodudināja klusām.

—      Nu tad ņem makšķeri un nosēsties līdzās — es pastāstīšu tev par viņiem.

Marčs darīja, kā bija pavēlēts.

Iemetis makšķeri, viņš vēlreiz ļoti jautru seju paskatījās brangajā vēdzelē, kas, lēnām asti pacilādama un muti paplātīdama, gulēja viņa zivju dobītē, ķēniņienei līdzīgi sīko sulaiņu starpā, un Marčs, zināms, bija pats karalis! Mazākais, viņš tā jutās un tādēļ smaidīja tik jautri.

Bet tad viņš pagriezās uz plūda pusi un, nopietnu ģīmi sataisījis, sāka klausīties Janča stāstā.

Jancis pailaban iesāka:

— Tu gan, Marč, laikam sama neesi redzējis? Es arī ne. Sitas te, ko nupat izvilki, tīrais nieks: viņš vēl nemaz nav izaudzis. Bet, kad viņš tiek liels, esot tik garš kā cilvēks vai vēl garāks. Ar makšķeri tad jau ne domas valdīt, labi — ja ar tīklu!

Sai malā sen laikiem nav neviens izzvejots. Pērn pie Stukmaņiem esot gan pašu veci izvilkuši. Kad situši nost — bļāvis kā vērsis! Bet te jau reti kad zvejo ar tīklu un tāpēc arī nekad sama nenoķer. Viņus arī grūti izzvejot: tie dikti gudri, malā gandrīz nekad nenāk, dzīvo vienmēr dzelmē. Tikai pavasaros kādreiz ledi iztramda, vai arī neskaidrā ūdenī paši iemaldās kādā atvarā. Ja tad pagadās tīkls, tad var izvilkt. Bet mums tīrā laime, ka sami tik reti nāk malā! Jā, brālīt, citādi mēs nedrīkstētu nemaz te makšķerēt! Tu jau redzēji, kas šitam mazajam par garām ūsām. Vari iedomāties, kādas tad tās lielajam: tādas kā mūsu makšķeres kāti! Tiklīdz cilvēks, it īpaši bērni, nāk tuvumā — švups! — sams apmet garo ūsu kājai un — dibenā! Tur viņš tad norij laupījumu; samam mute kā vārti. Nevienai zivij nav tik platu žaunu kā samam un vēdzelei.

Reiz te Vīgantē dzīvojis tāds nebēdnieks puika. Bijis liels peldētājs: līdz Daugavas vidum un atpakaļ atpeldēt — viņam nekas! Bet bijis tomēr liels palaidnieks un brīnum nepaklausīgs. Tēvs un māte teikuši, lai neiet par daudz dziļi Daugavā, — pa vasaru te jau var aizbrist līdz pašai dzelmei, gan jau redzēsi, — bet šis nelicies ne dzirdot.

Kādreiz gājis ar citiem puikām peldēties un lielījies aiziet līdz pašai dzelmei un pārpeldēt līdz Vidzemei un atpakaļ. Pat saderējis ar otru puiku uz piecām kapeikām. Gan daži teikuši, lai neiet, būšot slikti; bet kas nu, dieviņ, — nosaucis tikai citus par durakiem un pats Daugavā iekšā — kā jau uz nelaimi.

Līdz dzelmei, kur melnais ūdens, ticis tīri labi — te citi puikas redz, ka lielībnieks pēkšņi kā sviests pazūd ūdenī. Visi kliegdami brēkdami no Daugavas ārā un mājās!

Domājuši, ka noslīcis. Gan meklējuši ar nārāgism un ķekšiem, bet, kā nav, tā nav!

Tikai trešajā dienā sākuši ar tīklu meklēt, bet atkal veltīgi.

Beidzot ceturtajā dienā lejpus Staburagam iemetuši tīklu un noķēruši resnu resnu samu. Un vai zini, kas tam bijis vēderā?

Vairāk nekas kā nebēdnieka kauli vien — pašu sams bijis jau sagremojis … Redz, Marč!

Marčs jau dažu labu reizi bija pārliecinājies, ka iet gan visai bēdīgi, kad neklausa mātei, bet tik briesmīgas lietas viņam nekad nebija nākušas prātā.

Viņš palika pavisam nemierīgs, laikam ienāca prātā, ka šorīt arī bija izgājis bez mātes atļaujas, un — vējš viņu zina — vai tās tik nav sama ūsas, kas tur ūdenī kustas?

Marčs tika vēl nopietnāks, kad tērpa savas domas vārdos.

—     Bet kad nu kādu no mums viņš rautu? — un Marčs jau saspērās mukšanai.

—     Esi vien mierīgs, Marč! — Jancis drošināja, kam sametās jau žēl, ka tādas briesmu lietas sastāstījis draugam, kas jau tā bija brīnum nasks mājās gājējs. — Mūs neviens neraus! Es jau tak teicu, ka sami ļoti reti nāk malā, un ko tad viņš te meklēs upes galā? Te jau viņu pašu var noķert. Mēs tak esam divi, un tad jau sams nenāks ne tuvumā! Viņam arī daudz labāk patīk mazās zivtiņas: tās vieglāk norīt. Viņš liels ziķers ķerot: izbāžot garās ūsas caur zālēm vai arī Daugavas gļotām, pats paslēpjoties aiz kādas radzes un kustinot ūsas. Mazās zivtiņas, kā jau muļķītes, domā, tur kust tārpiņš, un mudīgi mudīgi klāt. Bet te sams — hapcū! — un zivtiņas vēderā.

Marčam kļuva tūliņ vieglāka sirds. Tomēr domas par mājās iešanu reizi, tā sakot, aplinkus bija izteiktas, un kā godīgam cilvēkam Marčam taču sava pārliecība bija jāaizstāv.

Un, taisnību sakot, bija arī pats pēdējais laiks bez bāriena mājās tikt: saulīte jau virzījās uz launaga pusi.

—     Vai dieviņ, Janci! Māte bārsies, — Marčs teica, it kā šīs domas pirmoreiz galvā radušās vai arī it kā būtu kaut ko pavisam jaunu atradis šai pasaulē.

—     Par ko? — Jancis ātri ieprasījās, laikam draugu apmulsināt gribēdams.

—     Nu, es tak vēl neesmu brokastis ēdis… — Un Marčam savilkās tik sāpīgs un tukšs ģīmis, ka Jancis, kam arī daudz labāk nebija ap dūšu, tomēr sāka smieties.

—     Nu, nebrēc, nebrēc jel tik stipri! Vai tad nu tādēļ tūliņ jāraud!

Pie tam Jancis sāka ļoti nopietni rakņāties kabatās.

Mazu brītiņu vēlāk Marčs, kas sarīkoja jau makšķeri it kā mājās iešanai, ieraudzīja Janča rokā krietnu kaltēta siera gabalu.

Marčam radās tūliņ priecīgāka seja, bet Jancis izvilka nazi un pārgrieza siera gabalu divās līdzīgās daļās.

— Se uzkod! Bailes pāries, — Jancis teica, pasniegdams Marčam viņa tiesu. — Un nu nebrēc vairs, bet makšķerē!

Marčam aiz slepena prieka aizmirsās pat «paldies». Kārīgi viņš saķēra sieru un, krietnu gabalu nokodis, iemeta atkal makšķeri.

Tik tālu nu lieta būtu kārtībā, ja tikai zivis kostos kā no rīta.

Bet šitā Marčam sāka mesties garš laiks un arī ēstgriba pamodās stiprāk; siera gabaliņš bija, tā sakot, viņu tikai iekairinājis.

Viņš pameta acis uz Janča pusi — arī tam, pēc visa spriežot, tā pati nelaime: zivis neķērās un laikam arī gribas ēst.

Un Marčs kļuva drošāks.

13

—     Klau, Janc! . ..

—     Nu?

—     Vai neiesim mājās? Man vairāk nemaz nerausta plūdu.

—      Nez .. . Būs gan laikam jāiet: nav nekā! — Marčs uzelpoja vieglāk. Viņš jau vilka makšķeri, lai sāktu satīt, kad Jancis vēl turpināja:

—     Pag, pag — iemetīsim vēl trīs reizes: ja tad nebūs, iesim mājās.

Ar redzamu nepatiku Marčs atritināja atkal makšķeri un iemeta, tāpat kā Jancis, pirmo reizi.

Nemaz nevērodamas Janča un biedra draudzīgos noteikumus, zivis tomēr, kā aizvien ap launaga laiku, neaiztika ne kumosa.

Tās bija, likās, visu ēstgribu zaudējušas, tāpat kā Marčs pacietību: viņš meta jau pēdējo norunāto reizi un raudzījās padusmīgi Jancī, kam pacietība laikam bija kā pati mūžība: tas vēl nebija pirmo reizi makšķeri izcēlis, lai gan viņam neviena zivtiņa nepiedūrās kumosam. To Marčs nemaz nevarēja saprast.

Beidzot Jancis tikpat izcēla makšķeri, vērīgi apskatījis kumosu, uzstūma plūdu labu tiesu augstāk un iemeta, cik dziļi vien sniedza kāts un aukliņa.

Otras reizes metums vilkās atkal veselu mūžību.

Šai laikā Marčs paspēja izvilkt trešo un beidzamo reizi makšķeri, paspēja notīrīt āķi, satīt aukliņu ap kātu, nolikt to smiltīs un visu to paspēja lēnām, nesteidzoties, un pēdīgi viņam atlika tomēr vēl krietns laika sprīdis noskatīties klusām Daugavas dū- ņotā ūdenī, bet Jancis — na, tas tikpat beidzot izcēla makšķeri pa otrai lāgai, zināms, atkal bez kāda panākuma.

Jancis uzstūma plūdu vēl augstāk un iemeta, grūti nopūzdamies, beidzamo reizi makšķeri.

Tad viņš it kā nejauši paskatījās Marčā.

—     Vai tu jau beidzi?

—     Jā! Ir diezgan! Tikpat jau nekā nav! …

—     Pagaidi vēl drusciņ — es ar tūliņ … Bet tikām tu vari nogriezt klūdziņas, kur zivis uzmaukt. Še nazis — bet labi garas un tādas, kam āķis galā.

Marčs paņēma lēnām nazi un griezās tikpat lēniem soliem krūmos, lai izdarītu noteikto darbu.

Tikai pēc laba brīža viņš nāca atpakaļ, bet Jancis vēl vienmēr sēdēja upmalā.

—     Tūliņ, tūliņ! — Jancis teica, it kā aizbildinādamies. — Vēl mazu mazu brītiņu: man tā kā raustīja …

Un piepeši viss lielais makšķeres korķis iegrima lēnām sīki drebulīgajos viļņos un sāka ieslīpi doties uz Daugavas pusi.

—     Velc! … velc! … — pusaizgūdamies Marčs sauca.

Jancis vilka arī, bet ne tik ātri un steidzīgi, kā Marčs sauca.

Varbūt tur bija pati makšķere vainīga, jo, cik Marčs varēja

nomanīt, kāts bija saliecies lokā un pati aukliņa gandrīz strink- šķēja, viļņiem piesitoties, tik stipri viņa bija sastiepta.

Pēdīgi tikpat plūds parādījās ūdens virsū, bet, jo augstāk tika, jo nemierīgāk un ātrāk šaudījās tievā aukliņa drīz uz vienu, drīz otru pusi, viļņus kā ar nazi šķeldama.

Te pēkšņi pašā ūdens virsū apmetās liels, spēcīgs virpulis, paspīdēja kaut kas balts un plats, un tievā četru astru makšķerīte iegrima atkal kopā ar plūdu dibenā, tiešām tanī vietā aizšau- damās, kur tievās kārklu un alkšņu galotnītes drebinājās ūdenī…

Marčs paskatījās bailīgi Jancī, bet gandrīz nepazina vairs viņa.

Nē — tas vairs nebija rāmais Jancis, kas gandrīz vienaldzīgi vilka mazās zivtiņas malā, — tas bija pavisam cits puika: dūšīgāks, karstāks un daudz, daudz dedzīgāks, nekā Marčs līdz šim bija redzējis.

Cik viņš ātri un smagi elpoja, gluži it kā veselu versti pret- kalņus noskrējis!

Un kas viņam par lielām, ugunīgām acīm! …

«Nez vai viņam vienmēr tādas acis?» Marčs piepeši iedomājās. «Bet nez kāpēc viņam sviedri uz pieres? Tik karsts jau nemaz nav …»

Jancis negaidot apstājās vilkt un, kā palīga un padoma meklēdams, paskatījās Marčā; bet, kad redzēja vienīgi atplestu muti, viņš sagrāba tievo kātu tik cieši, cik vien savām bērna rokām spēja, un vilka lēnām, bet stingri un spēcīgi.

Četru astru aukliņa stiepās — stiepās, un Jancis manīja, ka viņa pēkšņi kļuva tik viegla, it kā nekā vairs nebūtu klāt.

Gluži neticīgi viņš raudzījās savā makšķerītē, bet bija nenoliedzama patiesība: aukliņa bija tiešām pašā vidū pārtrūkusi, taisni augšpus plūda.

Jā, tur jau viņš līgojās alkšņa galotnītei līdzās ūdenī un tālāk arī negāja.

Lielā zivs laikam bija aptinusi aukliņu ap alksnīti, bet nu arī pati netika projām: redz, redz — tur jau viņa paspīd šajā pusē un nu atkal viņā pusē.

Bet viņa tomēr drīz var tikt vaļā …

Un Jancim kļuva tik žēl brangās aukliņas, — viņš taču bija visu ziemu neapnicis lasījis baltos astrus, lai no tiem kaut vienu krietnu makšķeres aukliņu novītu, — viņam kļuva tik žēl arī asā angļu āķa, ko krusttēvs bija atsūtījis no Rīgas, — pie žīdiem jau tādu nevarēja dabūt, — ka Jancis nobālēja mazliet un …

— Vai dieviņ! Jancīt, brālīt, neej, neej! Tu jau noslīksi!

Bet Jancis nemaz nedzirdēja Marča baiļu pilnā sauciena.

Smagi elsodams, viņš stāvēja jau līdz jostas vietai ūdenī.

Krasts bija stāvs, un Jancis likās pārdomājam — vai spert soli tālāk, jo plūdu vēl nevarēja sasniegt, kaut gan tas bija tik tuvu …

Jancis spēra vēl soli un stāvēja līdz krūtīm ūdenī.

Bet nu viņš bija pašam alksnītim klāt un sāka tvarstīt lielo zivi, kas labu brīdi izvairījās Janča aukstumā sastingušajiem pirkstiņiem.

Beidzot Jancis viņu tomēr notvēra pie pašas muguras, uzcēla augstu gaisā un pāris lēcieniem bija ar visu aukliņu, āķi un sapalu malā.

—      Nē, nudie'l — Jancis svinīgi runāja un apskatīja, priecīgi smaidot, krietno sapalu, kamēr Marčs vēl aizvien stāvēja, muti ieplētis, it kā nevarēdams notikušo ne skaidri ticēt, ne saprast.

—     Tad tik loms! Bet mājās tagad taču neiesim, Marč?

—      Zināms, ka ne! Kāda tev laime, Janc! Kas to būtu domājis, ka te upes galā tādas zivis dzīvo! … Nezin vai tikai tas uz labu, Janci, brālīt?

14

Marčs bija savu makšķeri steigšus vien atritinājis — kamēr lielās zivis neiepeld atpakaļ Daugavā: viņam nezin kādēļ likās, ka lielās peld aizvien pulkos un, kurp viena griežas, turp arī citas, — un sēdēja jau ūdens malā. Janča laime bija padarījusi viņu dzīvāku, pasniegdama viņa īsajām fantāzijas rociņām jaunu, lielu un brīnum patīkamu vielu, kas tikko nodarbināja visus prātus.

Tātad Marčs sēdēja sausajās smiltīs, sēdēja un sapņoja. Skaidri viņš redzēja patīkamo notikumu visos sīkumos.

Sapals, liels un brangs, tāds daudz brangāks par Janča grūti un bailīgi iekaroto sapalu, izpeld tikko no Daugavas dūņainā ūdens. Viņš izberzē lielajām, spožajām acīm pēdējos gružus, kas dažkārt uzmetas netīrā ūdenī, un skatās vērīgi apkārt.

Ar redzamu labpatiku viņš paplāta lielo muti, it kā sacītu: «Na, beidzot tikpat arī sapals var brīvāk uzelpot! .. .»

Lēnām un nesteigdamies, aizvien omulīgi viņš nāk tuvāk un tuvāk …

Tagad viņš ierauga Marča kumosu un nāk, visas spuras izplētis, tam klāt.

Bet ņemt viņš neņem, o-o, sapals ir gudra zivs, to Marčs redz no viņa lielās un platās pieres. Patlaban sapals pārdomājis lietu. Marčs zina, ka kumoss labākajā kārtībā, — krietnākais zvejnieks nepaslēptu uzmanīgāk āķi, — tomēr sapals, liekas, atradis kaut ko nekārtībā. Mazākais, viņam visa šī ietaise rādās tāda šaubīga: redz, tagad viņš paskatās kumosā ar vienu aci un tagad — ar otru … Kas tādam sapalam par skaistām, redzīgām

acīm! … Un tagad — ak dievs! — viņš aizpeld lēni un omulīgi tālāk!

Viņš laikam ieraudzījis zibošās Marča acis un, kā jau gudra zivs, tūliņ nomanījis, kādas briesmīgas domas slēpjas puisēna galvā.

Kāpēc gan Marčs arī tik tālu noliecies pār ūdeni, ka sapals varētu ieraudzīt?

Marčs ātri atliecās atpakaļ un, grūti un bēdīgi nopūzdamies, paskatījās uz Janča pusi.

Tas laimīgais! Viņš nemaz nezina, ka sapals aizpeld tikko pēc viņa kumosa un varbūt tūliņ, tūliņ piekodīsies?

Bet viņš sēž klusu un izliekas gluži mierīgs, it kā domātu pavisam ko citu.

Jā, jā! Izliecies, cik vienaldzīgs vien gribi! Marčs tomēr zina, ka tu gaidi tāpat lielu lielu sapalu piekožamies: nez kādēļ tad citādi tu būtu gan ilgāk palicis?

Un tomēr Marčs maldījās divkārt.

Vispirms — sapals nemaz Jancim nepiekodās, un, otrkārt — Jancis palika pavisam cita iemesla dēļ vēl ilgāk upmalā. To viņš arī nemaz neslēpa.

—     Nezin vai viņas šitā tik drīzi izkaltīs? — Jancis teica domīgi.

—     Kas tad?

—      Nu — bikses!

—     Pakar viņas istabā pie plīts — līdz rītam sausas kā jā!

—     Un ko tad mamma teiks?

Jancis pie tam ļoti zīmīgi noskatījās Marčā, it kā teikto papildinātu vārdiem: «Vai tu arī maz zini, ko dara mamma, kad ar slapjām, sabradātām drēbēm nāk mājās?»

Tad viņš turpināja: — Nezin kā būtu, ja viņas tepat izkārtu? Tikai bail — būs salti!

Puisēni sēdēja brītiņu klusēdami. Viņi pārdomāja svarīgo^ jautājumu, kā vislabāk izsprukt klizmai.

—      Zinu, zinu! Tā būs labi! — Marčs piepeši uzgavilēja.

—     Nu?

—     Es tev došu savējās: man divējas kājās.

Makšķerētāji piecēlās, iesprauda kātus smiltīs un iegāja abi krūmos.

Kad tie pēc brītiņa no turienes iznāca, Marčs bija baltās biksēs, bet Jancim kājās bija Marča plānās, pelēkās bikšeles; savējās viņš nesa rokā.

Tās likās sausākas un krunkainākas nekā pirmīt: puikas laikam visiem spēkiem bija tās izgriezuši, kā sievieši dara, kreklus mazgājot.

Jancis izkāra slapjās biksītes turpat kārklos, tuvumā, jo bija ļoti bailīgs no zagļiem, un abi atkal apsēdās.

Sākumā Jancis jutās gluži omulīgi sausās drēbēs. Bet, jo zemāk laidās saulīte, jo uzbāzīgāks tapa pavasara vēsums.

Jau vairāk reižu Jancis bija aptaustījis uzkārtās bikses, bet tās vienmēr vēl bija tādas pašas drēgnas. Kā lai viņas arī tādas nebūtu — saulīte tak jau tepat pie koku galotnēm, laiks arī nemaz nav tik silts, un Jancis bažīgi paskatījās Marčā.

—      Vai tev, Marč, salti?

—     Nē! — prasītais varonīgi atbildēja, zobus sakodis.

—     Bet kādēļ tad tu drebi?

—     Tāpat vien …

Un puisēni makšķerēja tālāk.

Tomēr beigās arī Jancim kļuva neomulīgi.

Pret visu viņa gribu iesāka drebēt — papriekš kājas, tad rokas un pēdīgi zods sāka pats no sevis lēkāt papriekš lejup, tad augšup un tik ātri, ka Jancis to nemaz nespēja novaldīt.

—     Marč, iesim mājās! Zivis tikpat vairs nekožas.

Marčs neatbildēja ne vārda. Ātri, tāpat kā Jancis, viņš satina makšķeri ap kātu, uzvilka atmainītās bikses, pie kam, kā jau drebulis, tikko uz vienas kājas neielēca upē, savēra zivis klūdziņā — lielo vēdzeli, zināms, pašu pirmo, — un abi devās skriešus pa celiņu kalnā.

Saule grima jau aiz kokiem.

Šķiroties Marčs gribēja Jancim atdot makšķeri, bet tas neņēma.

—     Glabā vien pats: es tev viņu atdodu, — Jancis teica. — Bet zivis tūliņ parādi savai mammai, lai nebaras.

Puisēni izšķīrās.

Marčs gāja uz savu pusi soļiem, bet Jancis teciņus vien. Tomēr, jo tuvāk nāca mājai, jo rikši metās lēnāki.

Pie durvīm beidzot Jancis apstājās pavisam un klausījās — nevarēja zināt, vai mamma istabā vai ne. Saņēmis dūšu, viņš atvēra durvis — istabā bija tikai papus. Viņš tikko lasīja «Mājas Viesi».

—      Skat, pap, kādu zivi es noķēru! — dēls priecājās.

Tēvs nolika avīzi un apskatīja lomu, kamēr Jancis turpināja:

—      Es domāju — viņa būs mārciņas piecas smaga?

—      Nu, tik daudz gan nebūs, — dārznieks noteica. — Varbūt trīs. Vai tad viņu ar makšķeri izvilki?

—      Jā, pap … — Jancis drusku nosarka. — Viņa piekodās gan.

—     Nekas, — tev šodien bijusi laba laime. Tā jau aizvien: kas agri ceļas, tas zeltu smeļas — māca sakāms vārds.

Bet Jancis bija jau pie aizkurtās plīts un sildījās, noskatīdamies kārīgi vakariņās, kas patlaban vārījās katlā.

Tad ienāca mamma.

—      Nu, kur tad tu visu dienu vazājies? Neēdis, nosalis, kā jau palaidnis! … — viņa iesāka, un Jancis pēc valodas vien noskārta, ka nevaldāmā Zīmaļa šovakar atkal pienu izspērusi.

—      Nebaries nu, nebaries, mam! — teica tēvs, paņemto avīzi nolikdams. — Paskaties tikai, kādu brangu zivi Jancis noķēris — rīt no tās iznāks krietnas pusdienas. Un nu dod mums labāk vakariņas!

Pašlaik arī māte bija ieraudzījusi brango sapalu, un Jancis acumirklī zināja, ka nu viss labi.

Bet tā diemžēl īsti vis nebija.

15

— Janci, brālīt, vai tev ļoti grūti?

Vienlīdzīgi, dziļi un mierīgi dvašas vilcieni bija vienīgā atbilde.

Marčs neuzdrošinājās otrreiz atkārtot jautājumu. Tā bailīgi un klusām viņš apsēdās koka krēslā, kas stāvēja pie Janča gultiņas, un sāka apskatīt savu guļošo draugu.

Tas bija stipri pārgrozījies, tāpat kā Daugava.

Jancis bija stipri bāls. Ja viņam ap plato, dūšīgo pieri un nopietnajiem vaigiem šimbrīžam nespiestos viens par otru pārgalvīgāk kastaņbrūnie, krūzainie mati, vājo ģīmīti gandrīz vai nemaz nevarētu atšķirt no baltā pagalvja paladziņa.

Acis bija tās pašas senās, lielās acis; Marčs nevarēja tikai redzēt, vai viņās tāds pats spožums. Bet nē — acis tomēr izskatās lielākas nekā senāk!

Tas gan laikam cēlās no platajiem, zilajiem lokiem zem acīm, kas jo redzamāki acu iekšējā kaktā.

Lūpas bija bālas un sausas.

Jo ilgāk Marčs skatījās draugā, jo drūmāk un bēdīgāk viņam tapa ap sirdi.

Un piepeši Marčs mana, ka tam ļoti gribas raudāt.

Bet tad viņš ātri pieceļas un dodas uz durvju pusi.

Istabas vidū viņš tomēr apstājas, un priecīgs, laimīgs smaids pārlaižas no Marča acīm uz kluso gulētāju.

Marčs iebāzis roku svārciņu kabatā un pūlas visiem spēkiem no turienes kaut ko lielu izvilkt, kas tur, kā liekas, iespriedies, un, jo ātrāk Marčs grib izvilkt, jo neklausīgāks top šis palaidnis.

Pirkstu galos Marčs iet uz gultiņas pusi, vēl arvien pa mazo kabatu rakņādamies. Pēdīgi, kad viņš gandrīz jau sasniedzis krēslu, no kabatas izveļas skaists, tumši dzeltens apelsīns.

Viegli Marčs noliek dāvanu uz koka sēdekļa un skatās, gandrīz dvašu aizturēdams, Jancī; bet viņa sapņainās acis runā, tā nevainīgi jokodamās: «Pag, pag, ko teiksi, kad atradīsi šito?»

Tad Marčs tāpat pirkstu galos dodas projām.

Bet durvju kliņķis tik stipri iekodies, ka Marčs nevar to bez trokšņa attaisīt, un, kad, šķērsli pārvarējis, Marčs tikko grib spert kāju pār slieksni, Jancis pamostas.

Marčs tagad noķerts un paliek tāds kaunīgs pie durvīm stāvot.

—     A, Marč, tu? — atskan vāja, Marčam it kā vēl nedzirdēta balstiņa, un Jancis gultā mēģina pacelties sēdus, bet atkrīt, smagi nopūzdamies, atkal atpakaļ.

—     Marč, vai tev bail? Nebīsties nekā: mammiņa saka, šī slimība nelīpot. Nāc vien droši tuvāk!

—     Nav vis bailes. Es tik tāpat vien. Domāju, ka tu guli . ..— Marčs atteica, kaunīgi gultiņai tuvodamies. — Vai tev, Janc, vienādi vēl grūti?

—     Nē-ē. Senāk gan. Man reiz pat likās, ka Staburaga lielā klints gulstas uz krūtīm. Cik viņu nogrūžu, tik viņa no jauna nāk lēnām lēnām un vienādi man virsū un neparko nevar nogrūst. Ai Marč, tad bija grūti! Domāju — nupat miršu. Un tad tālāk arī vairs nekā nesamanīju . . .

—     Tas gan laikam bija toreiz, kad murgoji, — sacīja Marčs. — Runā, runā — bet nekā nevar saprast. Vaigi tik sarkani un karsti kā uguns. Un ar rokām — šitā vien, šitā vien! Sega, palags — viss nost, viss nost! … Mamma sēž gultas malā — asaras tek pār vaigiem, saka: «Nesvied nu segu nost,» — bet tu nekā: cik uzklāj, tik tu ar rokām šitā vien atkal nost! Mamma, segu turēdama, uzliek roku uz krūtīm, bet nekā, tu tīri dusmīgi nogrūd nost. Un nu tik runā un runā tik ātri, ka ne vārdiņa saprast. Tad pēkšņi paliec klusu un tīri skaidrā balsī, it kā pilnīgi vesels saki: «Mamm, mamm! Skaties, rau, kur Staburags! Un Marčs, vai re, kādu lielu sapalu izvilka! Bet, mam, vai dieviņ! Staburags nāk šurp! Skaties, skaties — taisni pa Daugavu augšup! Mam, nelaid, nelaid viņa tuvāk, nelaid!» Un tā tikai tālāk un tālāk… Bet tad paliki gluži kluss, iesāki lēni vaidēt un svaidīties gultā no vienas malas uz otru. Reizēm bija, it kā tev dvašas pietrūktu — nemaz vairs neelpoji, bet tad tā smagi smagi, grūti… Un tad es metos projām: domāju, ka tu pašlaik mirsi…

—      Nu — nenomiru vis!

—      Tu jau laikam vēl nemaz nezini, ka te bija ārsts ar — lielskungs pats aizsūtīja kučieri uz Koknesi, lai to atvedot. Ārsts teica, ka tev esot plaušas iekarsušas un tu esot kaut kur stipri nosalis. Tu esot gan dūšīgs puika, bet nezin vai izturēšot. Tad ta mamma raudāja toreiz, Lote tāpat un — un es ar!

—      Par ko tad jūs tā raudājāt?

—      Nu, tāpat vien — es nezinu. Mēs stāvam un raudam, bet tu sāc atkal runāt: «Marč, tu paliec tepat malā — nenāc ūdenī: gan es viņu viens pats noķeršu! Bet ir gan salts ūdens! . .. Par ko tu, Marč, drebi — vai tev salti!» Un tā vienādi tālāk. Man bija bail, tik baill Domāju, nupat sāksi stāstīt, kā mums gāja makšķerējot. Tad es atkal aizskrēju projām: es domāju, tu esi traks…

—      Ak tu muļķītis!

—      Bet mamma laikam nezina vis vēl, kā mums toreiz gāja?

—     Kas ta' nu viņai to stāstīs? Tagad . .. Bet tagad gan laikam ārā skaists laiks? — Jancis ievaicājās.

—      Kad tu tikai zinātu! — Marčs teica stiprā sajūsmā. — Visi koki jau pilnās lapās. Ceriņi un ieviņas sen jau noziedējušas; drīz ziedēs liepas. Lakstīgalas dzied vienā laidā — nemaz nevar zināt, cik viņu īsti pakrastē …

—      Jā, nu — mamma vēl mani nelaiž ārā … — Jancis sacīja skumīgi. — Un es arī nevaru: tu jau redzēji — nav nemaz spēka… Bet gan jau! Tad tik ilgi biju slims, ka jau ceriņi noziedēja? …

—     Jā. Es atradu vienu laimes ziedu — astoņas lapas!

—     Tas vēl nekas! Es pērn atradu ar vienpadsmit. Laikam viņš vēl tur bībelstāstos. Bet ko tu citādi darīji?

—     Nu, šo un to: palīdzēju mātei, gāju reizēm arī makšķerēt …

—     Vai labi kožas?

—     Tā pa druskai. Tikai tik lielas kā tu toreiz netiku nevienas noķēris. Tagad tur arī vairs nevar: ūdens Daugavā stipri nokri- ties, un upes galā nav vairs nevienas zivtiņas — tikai lielie akmeņi vien. Vai zini — mēs jau peldējāmies!

—      Kur tad?

—      Dīķī, ir Daugavā.

—     Vai tu jau māki peldēt?

—     Nē-ē! Es tāpat vien — malā …

—     Rušinājies pa dūņām! — Jancis mēģināja smieties. — Kas tā nu par peldēšanos! Kāpēc tu nemācies peldēt?

—     Es jau nezinu, kā jāmācās.

—     Nu, ar dēlīti! Pagaidi vien, kamēr tieku vesels, tad iemācīšu. Ar pūšļiem arī var, bet to mums nav.

—     Man patīk arī tāpat pabradāt vien. Es daudzreiz bradāju viens pats — trenkāju pīles no viena dīķa otrā, bet pulkā aizvien labāk. Vai tu jau zini, ka Paulīne mājā?

—      Kas par Paulīni?

—     Nu, cienmātes freilene.

—     Ak tā, kas Jēkabštatē iet skolā?

—     Nu jā! Viņu jau tagad atsūtījuši mājā: grūta galva vai nezin kas tur esot! … Vienādi viņa dauzās apkārt gan pa pa- krasti, gan pa dārziem, bet nekā nedara, lai gan drīz būs liela.

Reiz eju gar putnu dīķa malu, skatos — freilene stāv ar širmi rokā otrā pusē.

«Marč,» viņa saka, «izdzen man tokš to pīļtēviņi»

«Bet, preilenīt,» es saku, «nevar viņam tak nemaz tikt klāt: viņš jau dīķa vidū.»

«Nu brēn tu viņam tok pakaļ!»

Es ar mudīgi biksītes nost un vico! Sacēlu kreklu līdz padusēm un nu tik pīļtēviņam pakaļ! Bet vai tas nu tev malā nāksi Iet kā pats deviņš — tad vienā malā, tad otrā.

Bet šī stāv un komandē: «Marč, Marč, — uz šomal vairāk, tuvāk, ko tu bīst?»

Bet man jau nemaz bailes nebija no pīļtēviņa. Es viņu dzenāju, dzenāju, kamēr ietriecu stūrī un tad — malā!

—      Nu un ko freilene?

—      Ko ta' viņa darīs ar pīļtēviņu? Nosmējās par manu bra- dāšanu, iedeva šokolādes gabalu un aizgāja.

Puisēni palika brītiņu klusu, it kā pārdomātu stāstīto.

Piepeši Jancis iesaucās: — Vai, kas tad tas, Marč? — Un sauktais ieraudzīja Janča rokā lielo apelsīnu.

Marčs nosarka.

—      Tas jau apelsīns … — viņš teica lēnām.

—      Kas ta' viņu atnesa? — Jancis pētīja. — Vai — tu?

—      Jā … Man viņu iedeva lielmāte . ..

—      Kāpēc tad pats viņu neēd? Tas tak tavs! — un Jancis izstiepa roku, it kā Marčam apelsīnu sniegtu atpakaļ.

Bet Marčs palika mierīgi pie gultas kājgaļa stāvot.

—      Nu, es domāju — tā kā tu esi slims un nekā neēdot, tad varbūt… Man jau tāpat māte dod baltu baltu putru; es esmu vesels un varu visu ēst.

—      Kāds tu labs, Marč! — Jancis teica lēnām un domīgi, ap mīksto augli knibinādamies. — Bet vai zini ko? Ēdīsim viņu uz pusēm!

Tai pašā brīdī noklaudzēja durvis, un, kad Jancis, galvu pacēlis, apskatījās istabā, — Marča vairs nebija.

—      Vai, kāds tas Marčs! — Jancis norunāja pie sevis.

Tad viņš klusiem smaidiem apskatīja reto dāvanu, un Janča lielās acis raudzījās maigi un silti, kamēr bālie pirkstiņi lobīja suloto, viņa dzīvē visai reto augli.

VASARA

1

Saulīte meta jau iešķībi savus starus no rietumiem pār plašo' muižas pagalmu, kur starp spalvlapainiem valriekstu kokiem un roblapainiem ozoliem auga divas ievērojamas bumbiernīcas, kad Marčs otrā dienā iznāca steidzīgiem soļiem no koku paēnas un laidās tieši dārznieka dzīvoklī.

Drīz pēc tam noklaudzēja smagais durvju kliņķis, un Marčs stāvēja pie drauga gultiņas.

Jancis bija piecēlies sēdus un likās daudz stiprāks nekā vakar.

Pat tāds viegls sārtums pārlaidās bālajiem vaigiem, kad Marčs, laimīgām acīm draugā noraudzīdamies, sniedza it kā sveicinādams uz viņa pusi roku.

Arī Janča balss likās pilnīgāka un vingrāka, kad viņš teica:

—      Kāds man prieks, Marč, ka tu atnāci: es tevi jau visu dienu gaidīju.

—     Man ar gribējās atnākt, — Marčs teica aizbildinādamies, — bet nevarēju: mani aizsūtīja šorīt ar vēstuli uz Degļiem, un es tikko pārnācu — atbilde bija jāgaida.

—      Vai tevi Biķernieku suņi nesaplēsa? Viņi jau tādi nikni.

—      Vai tur pie Staburaga? Ne-ē: bija laikam ganos, neredzēju neviena.

—      Bet vai zini ko? Tavu apelsīnu apēdu visu! — Jancis teica. — Tad ta bija gards! Par to man šodien tik daudz spēka. Mammai lai iedevu gabaliņu un tev arī paglabāju.

To teikdams, Jancis atlaidās gultā, pabāza zem pagalvja roku un izvilka no turienes veselu vīšķi apelsīnu mizu, kurās bija ietīta saldā augļa šķēlīte.

Gan Marčs negribēja ņemt, gan turējās pretī, bet nelīdzēja nekas: Jancis ar varu uzspieda «tādu nieku» tak pamēģināt, un, 'kamēr Marčs garšīgiem kodieniem notiesāja dienvidnieka atliekas, Jancis runāja jautri:

—      Bet tad ta man šodien nogāja šķībi. Redz, paps un mamma jau nekad nestāv istabā, un visu šo rītu biju viens pats. Man palika tik brīnum garš laiks kā vēl nekad. Sāku domāt par pakrasti: cik tur tagad jauki; cik labi būtu, ja es arī varētu tur tikt. ..

Mēģināju celties un, re, piecēlos arī sēdus! Tad nogūlos un cēlos atkal. Tā kādas divdesmit reizes. Tad pienāca pusdiena. Paps un mamma paēda un taisījās iet diendusā. Es arī dūšīgi vien ēdu un sāku lūgt, lai laiž pakrastē.

Bet mamma saka: «Ej nu, ej! Kur tad nu skriesi: tu jau vēl ir no gultas nevari izkāpt; pagūli nu vēl kādu dienu — gan jau tad!»

Viņi apgūlās, bet man nenāk miegs, un atkal sāku domāt par Liepavotu un Staburagu.

«Pag,» domāju, «vai tad par tiesu nevaru iet?» — un izkāpu klusītiņām no gultas.

Pagāju divus soļus, bet, tiklīdz spēru kāju, — liekas, ka grīda ļodzītos. Un man tik ērmoti, tik ērmoti! Tomēr atpakaļ iet — neparko! Speros taisni uz logu: domāju — kaut pa to paskatīšos.

Bet, avū, dieviņ! Iegāju tīri greizi, re, tur kaktā gluži kā piedzēris!

«Nu! Nu tak tikšu pie loga!» nogudroju un nu gar sienu, gar sienu uz loga pusi. Tiklīdz tiku tur — nu pašureiz skatīšos ārā, — te visa istaba sāk griezties: galds, krēsli, gulta — viss sāka lēkāt, un es — padauc! — gar zemi!

Noblākšķēja vien, kad nokritu, bet nesadauzījos nemaz. Tikai mamma uzmodās.

«Bet tad ta nu būs bāriens!» nodomāju.

Bet mamma ātri pienāca klāt, paņēma klēpī, atnesa gultā un saka: «Nu, redz, nu, vai neteicu, ka vēl nevari paiet. Paliec vien kādu laiciņu mierīgi guļot, kamēr ierodas spēks.»

Bet es saku: «Tu nemaz, mam, nezini, cik man garš laiks.»

Mamma atsaka: «Nu, tā jau visiem slimiem.»

Es prasu: «Vai tad visiem slimiem tā vieniem vien jāguļ?»

«Tā nu gan nav,» mamma atbild, «bet tu jau, dēls, zini, ka man nav vaļas: jāstrādā, jāravē dārzs, jāapkopj lopiņi, jābaro veprītis — jāpelna dienišķā maizīte. Tagad jau tu arī vairs neesi tik stipri slims — drīz būsi pavisam vesels; un tad uz vakaru pusi varbūt atnāks Marčs, tad varēsi ar to parunāties…»

Un te jau nu tu arī esi, Marč! Tagad tev jāpalīdz!

—     Ko tad es varu palīdzēt? — Marčs tik dūšīgi iejautājās, it kā viņam šimbrīžam būtu tīrais nieks noķert kaut vai pašu sirdīgāko zostēviņu.

—     Pag, pag — gan jau redzēsi, — Jancis atteica, no gultas pieceldamies. — Es izdomāju kaut ko — tā tas ies!

Jancis tiešām stāvēja jau kājās.

Maz acumirkļos viņš bija pilnīgi saģērbies. Bet Marčs raudzījās brīnīdamies sava drauga rīcībā.

—      Ko tad mēs tagad darīsim, Janc?

—      Iesim!

—      Uz kurieni tad?

—     Uz kuplo liepu dārzā, kur lielgabali. Vai domā, ka nevarēšu līdz turienei aiziet? — Jancis piemetināja, redzēdams, ka Marča acis kļuva ar katru vārdu platākas.

—      To nu gan ne, — Marčs atbildēja paklusu. — Bet ko teiks mamma?

—      Viņa jau tagad dārzā. Un vai tad es tev neteicu, ka viņa nemaz nebija dusmīga par manu iešanu, tikai spēka man esot par maz; bet tagadl … Tu jau nemaz nezini, cik stiprs tagad esmu! Es jau būtu viens pats gājis, bet man bija bail, ka nepa- krītu, un, ja nav neviena, kas palīdz, tad slikti. Tagad jau tu esi — nāc!

Jancis aplika draugam roku ap kaklu kā toreiz, uz Liepavotu ejot, un, pirms Marčs varēja kaut ko iebilst, viņi bija jau mazajā pagalmā dārznieka mājas priekšā.

Jancis gāja lēnām un daudz nedrošāk, nekā Marčs bija domājis: reižu reizēm tiem bija jāapstājas, lai atpūstos. Bet Marčs gāja stingri un varonīgi, it kā tam būtu jānes lielais Lāčplēša spēks sīkajos bērna plecos.

Marčam gan likās, it kā Jancis šad tad apstātos vienīgi nespēka dēļ.

Bet īstenībā tā nebija.

Janci daudzkārt apturēja negaidītās un necerētās ainas un tēli, kas ar katru tālāku soli kļuva aizvien kuplāki, aizvien pilnīgāki.

Pailgā slimība bija aizkavējusi Janci: viņš nebija varējis noskatīties katrā pavasara mājienā, nebija redzējis katru ainu lēnām ceļamies zem viņa visspēcīgā zižļa.

Un te nu viņi stāvēja visi jau pabeigti, skaidri un taustāmi jaunās dvēselītes priekšā, visi šie neaizmirstamie tēli!

Un Jancis elpoja ātrāk un dziļāk, it kā nokusis iešanā, un it kā slimības nespēkā piespiedās stiprāk savam pavadonim un draugam.

2

Kurš mirstīgais gan spēj ieiet bez svētās bijāšanas lielajā un bagātajā Vīgantes pakrastē, kad viņa stāv visā pilnībā mierīgi un cēli vakara staru spožumā?

Tur stāv tās pašas maigi staltās liepas, tie paši diži stingrie ozoli, par kādiem mums tik brīnum daudz vēsta sirmās dziesmas.

Bet par kuplajiem krūmiem, par smagu ziedu pilniem ceriem klus senā latvju fantāzija, it kā baidītos no sacīkstes ar austrumnieku fantāziju. Vai šie nav tie paši krūmi, pa kādiem maldījās Aladins, savu burvja lampu meklēdams? Tie paši ceri, kuru ēnā sapņo kaislīgais austrumnieks tūkstots un vienā naktī?

Un, liekas, visu, ko tur tālumos auda viņa dedzīgā iztēle, pavasaris nolika te vienā rokas mājienā, gan ne tik lielā dažādībā, tomēr tādā pašā pilnībā un kuplumā.

Te sastopams smaržīgais mulsinātājs — jasmīnu cers, ir sarkanais un baltais rožu krūms, tāpat ķekarotais ceriņu puduris, kā arī agrīnais riekstu nesējs un jūsmīgā ieviņa.

Katrs savā vietā, un visi jaukākā saskaņā.

Un it kā dzīvā mīlestība no viena krūma uz otru, no viena cera uz otru stiepjas ziedu pilnās vījotņu stīgas; bet par visiem tālāk — slaidais, lokanais ziemeļu stiprinieks apīnis.

Viņš aptver cieši un mīļi katru no dažnedažādiem krūmiem, it kā gribētu savā laipnībā mazināt bijušās tālā ceļa grūtības, it kā vēlētos savā sirsnībā atvieglināt viņiem šeit sūro, neparasto dzīvi, jo te satiekas austrums un rietums, dienvidus un ziemelis, bet Staburags stāv viņu vidū.

Visu redzamākajā vietā pakrastes augšējā malā aug staltākā un kuplākā liepa Vīgantē. Viņa te ziemeļos mājasmāte un valdniece, tāpēc viņa arī izraudzījusies šo goda vietu.

No sava troņa viņa var pārskatīt visu pakrasti, visus savus lielos un mazos pavalstniekus, visus sīkos un arī resnos apakšniekus.

Tie visi spiestin spiežas pa labi un kreisi pie valdnieces troņa pakāpēm, bet taisni priekšā pašos kāpšļos viņi nedrīkst apmesties: tad jau saburzītos smalkā, tumši zaļā sega, kas viļņu viļņiem stiepjas pār abām milzu pakāpēm lejup uz Daugavas pusi.

Tikai trešajam pakāpienam, kas ir pats stāvākais un cietākais, jo viņš viss ir tīra, balta klints un viņa sākums tieši ūdens malā, — tikai šim pakāpienam pašā augšas maliņā taisni pret liepu drīkst apmesties ziediem bagātākie krūmi.

Viņi izpilda veiklo, smuidro pāžu vietu Staburaga valstī. Tāpēc viņiem brīv tur stāvēt,

Un raugi: pašā liepas virsotnē visusāriākā lapiņā atspīd piepeši spožs, it kā tīrākā zelta stars.

Lapiņa pakustas, pagriežas, un spožais stars tanī pašā acumirklī noslīd lejā ņipro pāžu rociņās.

Sīkās rociņas lokās un ceļas, un stars lido kā migliņas nests aizvien tālāk, aizvien mundrāk, un — re! — viņš pēkšņi paspīd kuplajā avota liepā, bet tikai mirklīti: tad viņš novirpuļo skaidrajā avotā, apsviežas un palēkā spirgtajā ūdenī, un dzidrais vilnītis jau paķēris viņu un nes, līksmodams un no viena akmens uz otru lēkādams lejā, tieši Daugavā.

Un piepeši no platās Daugavas malas atskan kā tūkstošiem saldu skūpstu un nopūtu, un cerību, un mīlestības dvestu čukstu.

Bet maigais stars tad jau tālu Daugavā.

Jautrie vilnīši nes viņu līgodami un diedami tieši nopietnajam Staburagam.

Jo tas jau liepas vakara sveiciens jūsmīgais: «Arlabunakti!», ko staltā valdniece ik vakarus sūta saviem pavalstniekiem: kuplajiem krūmiem, sirmai avota sargātājai, mudrajam Liepavotam, lielajai Daugavai un par visiem vairāk — savam staltajam Staburagam.

Tad no Daugavas dziļās dzelmes paceļas nakts un met pirmo plīvuru pār Vīgantes pakrasti.

Krēsla.

Rietumos debesis deg vienās ugunīs. Drīz viens, drīz otrs stars pārlaižas no turienes pār pakrasti un atspīd tālajos austrumos, zilajā Daugavā un arī pašā pakrastē.

Viss laistās vienās liesmās. Smalki, lokani stari liekas plūstam no zaļo lapiņu maliņām. Viņi izlaužas caur ceru ceriem un kā ūdens viļņi plūst pakrastē no puķītes uz puķīti, no zālītes uz zālīti.

Tas ir pēdējais gaišais saules smaids, lai katrs, kam dusa vajadzīga, redzētu atrast savu atpūtas vietiņu.

Un paskaties, kā visi saprot mājienu!

Mazais putniņš pārlaižas steigšus pār zālaino klajumu un iegrimst kuplajā cerā. Tajā iekustas zariņš un tūliņ otrā cerā cits: zariņi met viens otram mazajām galviņām un samirkšķinās actiņām — viņi priecājas par putniņu, kas tik droši uzticas viņiem.

Gar liepu aizlaižas, smagi dūkdama, pēdējā bitīte. Viņa aizkavējusies bagātajā lejā, kur medus tik daudz, ka žēl viņu pa nakti tur atstāt…

No Daugavas atskan lēna šalkoņa. Tur nemierīgie viļņi vēl tērzē un čalo savā starpā kā pārgalvīgie skolēni, dusā iedami.

Krūmiņi vēlreiz sakustas: viņi ietinas ciešāk savos lapu mētelīšos, jo rietumblāzma sāk jau dzist.

Tad piepeši viss paliek kluss, tik kluss kā zilās debesis …

Šai brīdī pakrastē katra puķīte un kociņš, katrs putniņš un kukainītis skaita savu vakara lūgšanu.

Bet no Daugavas tumšās dzelmes paceļas nakts un met otru plīvuru pār pakrasti.

Vakars.

Dziļš un maigs klusums nolaižas Vīgantes pakrastē.

Debess zila, tik tumši zila un spodra kā nevainīgas meitenes acis.

Mīlīgi smidzinātāju stari laistin laižas no augšienes jaukajā lejā, bet tumšais nakts plīvurs nelaiž tos cauri. Viņi atsitas plīvurā un griežas atpakaļ augstumos; un debess top vēl dzidrāka, vēl dziļāka.

Tad rietumos parādās lielā, spožā vakara zvaigzne. Viņas spēcīgie stari izlaužas nakts šķidrautam cauri un iekrīt Daugavā, Liepavotā un kuplajos ceros.

Un klau: vai tie nav zvaigznes sudraba stari, kas krizdami tik gaiši atskan cerā.

Un raugi: tādas pašas skaņas raisās arī no otrā un trešā pudura un dodas arvien tālāk un tālāk, līdz pat Staburagam …

Nē, tie nav zvaigznes stari — tās ir lakstīgalas, kas mēģina savas balsis.

Balsis trīc vēl klusā vakara gaisā, kā jau mākslinieku balsis liela acumirkļa priekšā. Tāpēc viņas nevar un nevar uzsākt dziesmu, bet vēl aizvien mēģina un mēģina.

Bet, kamēr lakstīgalas gatavojas, no Daugavas malas Vidzemē atskan sirmā pāricēlāja — Lazdas tēva dziesma:

«Pa Daugavas cēlajiem viļņiem Man laiva viegli peld — Nāc, puisīti, droši kāp laivā: Es māku pāri celt.

Nav vērts, ka Vidzemē raudi Un skaties Daugavā; Tik tālāk: ir Kurzemē stalta Aug daža jaunava.

Tu neesi pirmais, kas skumīgs Se stāv pie Daugavas, Kas apraud te cerības, laimi, Kam žēl ir līgavas …

Bet apdomā, puisīt, un rimsties: Vai te kas mūžam stāv? Tik Staburags krastmalā paliek, Bet viln's — te ir, te nav!

Un tagad, mans puisīt, kāp laivā — Redz, cik tā viegli peld, Jo Daugava līgava manim Un palīdz pāri celt.

Kad nespēkā roka reiz pagurs Un airis salauzts kļūs, Pie līgavas mīļajām krūtīm Man salda dusa būs.»

Dziesma beidzas. Aibalss tikai vēl noskan papriekš Kurzemes, tad Vidzemes krastos, un viss paliek atkal kluss.

Arī lakstīgalas vairs nemēģina balsis. Liekas, it kā viņas brīnītos par pārdrošo cilvēku, kas traucē šādu vakaru tik vienkāršām skaņām.

Tad tālu tālu, it kā no pašas mūžības, ceļas lēnām citas — dzidrākas skaņas.

Viņas nāk arvien tuvāk un top ik brīdi spēcīgākas un vingrākas, Klau: jau viņas atskan pie Staburaga, un, gluži it kā šo zīmi vien gaidījusi, visa pakrastē sāk pēkšņi trīcēt un laistīties vienos skaņu viļņos.

Liekas, it kā katrā cerā un katrā zariņā šūpotos pa lakstīgalai — tik brīnum dižani plūst skaņas pār pakrasti un klusajiem laukiem.

Un, tiklīdz viens cers apklust, — sāk otrs: un tā tas iet līdz Staburagam un no Staburaga līdz Liepavotam un atkal atpakaļ vienos viļņos, vienās bezgalīgās skaņās.

Un kāda sparība šinīs dziesmās! Kas par spēku dziļajās oktāvās, kas par dedzību jaukajos trijoļos, kas par jūsmu dzirkstī- gos trilleros!

Tās ir dziesmas, tik straujas kā Daugava, tik skaidras kā Liepavots, tik dziļas kā rāmās debesis un tik dedzīgas sparības pilnas kā cilvēku krūtis, kas vieni stāv dzīves straujumā un vieni tikai zina īsto spēka avotu — savā pašā sirdsskaidrībā.

Lakstīgalas, lakstīgalas! Kādas jums cerību pilnas dziesmas! Cik viņas jums brīvas skaņās — tik brīvas kā jūs paši, drošie dziedātāji!

Un domas — kādas domas, kā debesis tik augstas un plašas, jūs dvešat klausītājā! .. .

Bet nakts paceļas lēnām no Daugavas melnās dzelmes un izpleš savus milzīgos miglas spārnus pār Vidzemi un Kurzemi, un pār visu pasauli.

Nakts.

Lakstīgalas vēl joprojām turpina maigo dziesmu. Tā viļņo vēl brīvāk, vēl dziļāk un straujāk nakts klusumā, it kā tai vajadzētu aizsniegt vistālāko ziemeli, kur stāv augstās ledus pilis un dzīvo cilvēki, kam ledus sirdis tukšajās krūtīs un ledus galvas milzeņu plecos.

Tikai ap pusnakti lakstīgalas apklust.

Viņas apklausās brītiņu, vai sparīgās skaņas sasniegušas mērķi. Tad viņas atkal sāk šūpoties tievajos zariņos, un brīnišķīgās skaņas plūst no jauna pakrastei pāri rāmi dusošos laukos aizvien tālāk un tālāk …

Bet nakts ēnā pakrastes krūmi top vēl pilnīgāki, vēl apaļāki un noslēpumaināki, un liekas, it kā viņu dziļumos slēptos tikpat daudz nevainīgu domu un debešķīgu sapņu, un kaunīgu jūtu kā tiklas jaunavas krūtīs.

No vienas pakrastes malas uz otru, no ceriņa uz ceriņu un no Kurzemes krasta līdz pat Vidzemei stiepjas smalkas, tikko nojaušamas, it kā šķidrautu plēnītes: tā ziedu ceru un puķīšu smaržīgā dvaša, ko viņi izelpo vieglajā vasaras nakts miedziņā.

Vienīgi zvaigznītes neguļ. Veikli kā irbītes viņas pietek viena pēc otras pie lielacainās vakara zvaigznes, noskūpsta to sveicinādamas un tad, vientiesīgi rindiņā nostājušās, klausās savas vadones gudrajās mācībās un stāstos par pasaules pirmajām dienām un lielo zvaigžņu slavas dziesmām.

Un, kamēr zvaigznītes, valodās nogrimušas, mierīgi raugās vadones laipnajās acīs, aiz augstajiem Avotiņu kalniem Vidzemē ceļas lēnām pilnais mēness.

Viņš, kā jau vienmēr, bāls un bēdīgs un lielākās ilgās noraugās skaistuļu pulciņā vakaros, viņš, šis mūžam iemīlējies plānprātiņš!

Piepeši mēness seja atspīd Daugavā, un viņa stari ieplūst kā migliņa pakrastē.

Tai pašā brīdī zvaigznītes pamanījušas mēnesi, un paskaties tikai Daugavā, kā viņas tur lēkā un skraida ap plānprātiņu

mīlētāju, lēkā un smejas un plaukšķina mazajām rociņām, gluži kā vistiņas ķerot.

Daugava šalc lēnām un mierīgi. It kā miegā, dziļi nopūšoties, viņā paceļas liels vilnis un plūst nedzirdamā straujumā uz Staburagu. Pie cietās klints tas sadrūp tūkstošās lāsītēs, un katra lāsīte ietveras mēness starā, un tas pārvēršas skaidrā sudraba kreļļu virknē, kas mirdz un vizuļo gaisā.

Pār Daugavu no augšas, no Liepavota, nāk vēsā pakrastes dvaša. Viņa ceļ un pin dzīvajā sudrabā vieglās kreļļu virknītes krāšņā audā, un drīz vien viss Staburags ietīts vizulīgā segā.

Bet sirmais Staburags dus mierīgi savu mūža miegu un nepriecājas it nemaz par krāšņo, karalisko tērpu.

Liekas, it kā viņš vēl joprojām sapņotu bēdīgo sapni: lielas un smagas asaras rit viena pēc otras pār bālo vaigu un sirmo bārdu …

Jā, arī tev vajag skaidra un brīva gaisa tāpat kā lakstīgalām, lai tavas platās krūtis varētu elpot pilnā spēkā un dižumā, lai tavas tumšās asaras pārvērstos gaišās prieka pērlēs un zibētu mēness gaismā kā dzidrie Liepavota ūdeņi.

3

—     Janci, mīļo Janci! — atskan piepeši klusām un pabailīgi zem kuplākās Vīgantes liepas.

Mēness stari tikko izlaužas caur zemajiem zariem un apspīd rūpju pilno runātāju.

Tas labo roku apķēris savam biedram, kura galva acumirklī atrodas pie runātāja pleca un izturas tik rāmi un klusi, it kā būtu aizmigusi.

Un tomēr Marčs zina, ka tā nav.

Bet uzrunātais neatbild. Paiet brītiņš.

—     Janci, brālīt! Iesim nu! — runā atkal tā pati sīkā balstiņa. Šoreiz viņa likās nepacietīgāka un ļoti tuvu raudām, tām raudām, kas pasprūk pilnīgi izsamisušam cilvēkam. Arī sīkā rociņa savelkas stingrāk. Un tas laikam izvilina atbildi.

—      Uz kurieni tad? — Jancis jautā kā no miega pamodies.

—     Nu, istabā! Vai tad tu neredzi — jau mēness uzlēca, un visi jau būs apgūlušies…

—     Bet paklausies tak, Marč, kā lakstīgalas dzied! … — un Jancis nopūšas tik smagi, it kā būtu jāmirst.

Bet Marčs laikam viņu nesaprot.

—      Rīt jau viņas dziedās tāpat, un tad atnāksim atkal, — viņš noteic un pieceļas no soliņa, pilnīgi noņēmies atstāt nepaklausīgo Janci viņa liktenim, ja tas arī tagad vēl kavēsies.

Jancis pakustas, it kā gribētu celties, bet acis tam vēl joprojām raugās Daugavā un pakrastē.

Tad gluži negaidot viņš pagriež ātri galvu uz Marča pusi. Jancim liekas, it kā viņš dzirdētu celiņā aiz liepas vieglus, pazīstamus soļus un sieviešu drēbju čabēšanu.

—      Lo-te! — atskan skaļi un dzirdami Janča balss.

Soļi top lēnāki un, kā liekas, nogriežas liepas virzienā.

Brītiņu vēlāk aiz liepas parādās slaids stāvs gaišā, vieglā vasaras uzvalkā. Vienkāršs lakatiņš sedz galvu. Lakatiņa stūrīšus jaunava tur zem zoda ar kreiso roku kopā. Mazliet noliekusies, viņa pētīdama uzlūko puisēnus.

—     Tiešām! Tu — Lote! Es jau domāju, ka vēl negulēsi! …— Jancis uzgavilē un ar visu nespēku māsai ap kaklu.

—     Vai, vai, Janci! Kāds tu nebēdnis! … — māsa saka pavisam necerēti stingri.

Jancis apmulst. Rokas viņam noslīd gar sāniem. It kā brīnīdamies viņš raugās māsas tagad tik nopietnās acīs.

Tad Jancis nolaiž galvu un teic apbēdinātā balsī:

—     Kad tu tik zinātu, cik man tur istabā bija garš laiks . . . Un te viss tik jauki! .. .

—      Vai tu mammai ar teici? — Lote turpina, bet jau laipnāk.

—     Ne-ē! — un Jancis atkal paskatījās augšup. — Bet viņas jau nemaz ar istabā nebija … Un tad — man pavisam nav auksti. Paskaties: mammas lielo lakatu lai paņēmu — tas tik silts! … Un tad man zābaki kājā un vilnainās zeķes . . .

—     Bet mamma tak nezina, kur tu tagad esi! Ko gan viņa lai domā? — Un māsas balss skanēja atkal nežēlīgi nopietni.

Jancis pavisam nesaprašanā.

Tad viņš saķēra rnāsu aiz rokas un teica ātri: — Es . . . es… Iesim, māsiņ, iesim istabā!

Bet šai acumirklī aiz liepas parādās jauns, pazems, pilnīgs stāvs. Katrs paliek savā vietā, un arī Marčs no jauna piespiežas pie soliņa. Pakrēslī te viņam liekas pati labākā vieta, lai noskatītos, kā īsti beigsies nopietnais virziens, kas varbūt pavisam necerētā kārtā var arī viņu aizķert.

Un lieta top tiešām aizvien nopietnāka, bet Marčs — nemierīgāks.

—      Saki nu, cilvēks! — iesāk pienācēja. — Tas puika jau tīri negudrs ticis! Nevar vēl istabai pāriet un skrien jau pakrastē! Nu vai tas kur redzēts?!

—      Mam! … Es jau gribēju drusciņ vien paskatīties, — Jancis teic tikko dzirdami un paskatās bailīgi māsā.

—      Nu būtu tak kam nebūt pateicis! Bet kas to dos! Atnāku mājās, skatos — gultiņa tukša. Ienāk papus, prasa: «Kur puika?» Saku — nezinu: laikam būs ārā. Sāk papus bārties, ka laižot vēl slimu bērnu ārā, gan jau atkal sasaldēšoties, un posts būs atkal mājās. Bet kas tad šitādu zvēru var novaldīt! … Ai Janci, Janci! Būtu tu tak drusciņ apdomājis, cik man grūtuma jau tā jānes … Bet tāds jau nu man, lūk, ir tas dēls …

Un, it kā raizēs nogurusi, dārzniece nopūšas grūti un apsēžas uz soliņa zem liepas. Lote arī pieiet un nosēžas tai līdzās.

Tikai Jancis paliek savā vietā. Kā liekas, viņš cīnās ar kādu grūti pārvaramu pretinieku, jo daža smaga nopūta izspiežas, gaiši dzirdama, no mazajām krūtīm.

Tad Jancis lēnām pieiet mātei klāt, uzliek tai rokas uz pleciem un, visā bērna atklātībā acīs raudzīdamies, saka:

—      Mam! Es gribēju tikai drusciņ paskatīties, bet paklausies vien, cik skaisti dzied lakstīgalas un kā smaržo ceri un puķītes pakrastē, — nu — un — man aizmirsās …

Bet mamma, kā liekas, dusmojas vēl arvien, jo viņas acis raugās joprojām Janča plecam pāri lejā, kad tā teic:

—      Tik vien jau nu arī man miera un prieka, kā kad te atnāku. Tik jau nu ir kā tās lakstīgalas…

—      Bet par ko tad tev būtu vēl lielāks prieks, mam?

—      Kad man būtu krietns dēls.

Un mamma it kā nejauši ieskatās dēla acīs. Ar to pietiek. Mazās rociņas acumirklī apķērušās ap mātes kaklu, un, vaidziņu mātes mīļam vaigam piespiedis, it kā kaunēdamies par lielīgām domām, Jancis teic klusām, bet sirsnīgi:

—     Mam! Es būšu tev labs dēls!

Un pēc brītiņa viņš vēl piebilst:

—      Un, kad būšu Pēterburgā gvardu oficieris, es ņemšu arī tevi tur līdzi! …

No pakrastes pār Liepavotu un Daugavas viļņiem plūst salda, mīlīga smarža.

Un bitītes saprot viņu: ātrā līkumā tās nogriežas no saviem taisnajiem gaisa ceļiem un iegrimst pakrastes zaļumā.

Pēc brītiņa viņas atkal paceļas gaisā, un katrai tagad smagu un dārgu mantu pildītas somiņas līdzi. Un bitītes bez atpūtas dodas mājup un atkal atpakaļ: šāda svētība nāk tikai vienu reizi visā garajā gadā Vīgantes pakrastē. Tad nevar rokas klēpī turēt. Un tādēļ Vīgantes pakrastē tagad viss san un dūc, un skan, it kā saldās smaržas apskurbināts: tur zied liepas.

Un, it kā būtu ar bitēm tikko gājis skrieties, Marčs iedrāzās siltumnīcā, kur pašlaik dārznieks.

Dārznieks sēž vecai, apgāztai kastei virsū un, no īsās pīpītes pa brīžam kuplu dūmu uzraudams, — dūmi aiztrencot kaitīgos kukaiņus augiem, kā viņš cieši domā, — izgriež ar mazām šķērītēm sīkās ogas vīna ķekaros, lai lielākām būtu vairāk telpas.

Dārznieks nemaz nemana, kāds negaiss līdz ar aizelsušos Mārču ielido siltumnīcā.

—     Pap, pap! Vai die-viņ! Nā-ciet pa-pa-līgā! — Un Marčam aizraujas elpa.

—      Hm? — dārznieks atrūc un pagriežas uz puisēna pusi.

—     Nāciet, pap! Nāciet tūliņ! — Un Marčs, domāt, vai dvēseli izpūtīs. — Jancis — pakāries! …

Dārzniekam izkrita pīpīte no mutes.

Viņš mēģina gan ar kreiso roku to notvert, bet pīpīte ielido mergās, kur vīnstīgas piesietas, un pazūd aiz platajām lapām. Tikai dūmi un dzirksteles paliek dārznieka iesirmajā bārdā.

—      Kas? Ko? — viņš teic, jo mute nu brīva.

—      Nu, Jancis!

—      Kur tad?

—      Nu, pakrastē!

—     Puika! Vai tu pie pilna prāta? — un dārznieks uzlec no sava sēdekļa.

—     Nudien, nu! — un Marčam gandrīz asaras saspiežas acīs par tādu neticību.

—     Iesim, pap! Mīļais pap, iesim tūliņ! — Marčs turpina, vēl vienmēr stipri elsodams. — Paņem virvi līdzi, Jancis teica — citādi jau neies! …

—     Jancis — teica?

—      Nudien, jā! … Bet nāc tak, pap, nāc nu!

Marčs saķēra dārznieku aiz svārku stūra un gandrīz rautin izrāva no siltumnīcas.

Abi devās teciņus no dārza ārā.

Tāpēc ka virves nebija, dārznieks iemetās, garām skriedams, vāgūzī un pakampa no sienas stiprākos grožus.

Tad tie devās pakrastē, aizvien teciņus, teciņus.

Kad viņi bija jau gandrīz pie ziemas slitas, kas muižas pagalmu atšķir no pakrastes, iznāca kučieris no istabas.

—      Skat, skat, nez kur tad nu dārznieks tā diedz? — viņš noteica pie sevis un, mazliet pasmiedamies, iegriezās lēnām zirgu stallī.

Tikmēr Marčs ar dārznieku bija jau noskrējuši no kalna lejā pakrastē.

Dārznieks bija vienmēr uzmanīgi raudzījies apkārt, bet, kad vēl tagad ne kokos, ne krūmos neredzēja dēla karājamies, viņš sāka iet lēnāk un pusbažīgi, pusdusmīgi uzsauca Marčam:

—     Bet kur tad tas puika ir?

—     Nāc vien šurp! — Marčs atteica un aizgāja pie pašas stāvā krasta malas.

—     Janci! — viņš sauca gari lejā. — Vai tu vēl turpat?

—     Jā! — atskanēja no apakšas. — Vai virve ir?

—      Ir gan, un paps ar.

—     Nu tad dodiet tik šurp! . ..

Tagad tikai vēl dārznieks ieskatījās, ka viņi bija nostājušies mazliet augstāk par Liepavotu un ka pašā krasta malā dažas ne visai resnas saknes rēgojās gaisā.

Tā bija kāda pusmūža liepa, kas bija izgāzusies.

Laikam pavasara ūdeņi bija izskalojuši radžu plaisas, un saknes vairs nespēja noturēt sulīgā koka, kura virsotne tagad atradās tā pusceļā starp krasta augšējo malu un Daugavas līmeni.

Jancis, zināms, sēdēja vai nu pašā liepas virsotnē, vai arī kaut kur citur ap to vietu.

—     Puika! Vai tu vēl vari noturēties? — dārznieks prasīja bažīgi un piegāja, vēl zemē esošajām saknēm uzmīdams, pašai krasta malai klāt.

Viņš gribēja, malai pārliecies pāri, ieraudzīt Janci, bet saknes un zari neļāva.

—      Dod tik virvi šurp! — Jancis atteica.

Dārznieks atritināja grožus un laida galu lejā.

—     Nu, vai ir? — viņš jautāja, kad pašam tikai vairs grožu gals palika rokā.

—      Ir! Bet pagaidi drusciņ, — Jancis teica un tad pēc brītiņa, — velc nu!

Dārznieks vilka.

Bet arī Marčs nestāvēja dīkā. Tikko grožu galu varēja satvert, viņš ķērās ar tādu dūšu klāt, ka dārzniekam neatlika gandrīz nekā, ko vilkt, jo groži nāca brīnum viegli, tikai šad un tad it kā aizķerdamies.

Tad dārznieks teica: «Tas puika ir gatavais nebēdnis!» — un dusmīgi nospļāvās, jo pār krasta malu neparādījās vis Janča galva, ko arī Marčs bija gaidījis, bet liels klēpis smalku liepas zaru.

Tie bija varen kupli un tik pilni bālgani dzeltenajiem ziediem, ka gandrīz ir lapu nevarēja saredzēt.

Dārznieks izraisīja zarus un nosvieda sāņus. Tad viņš nolaida atkal grožus.

—      Bet tā kā nu tu pats nāc augšā! — viņš cieši noteica. — Man nav vis vaļas te niekoties!

—     Tūliņ, tūliņ, pap! — Jancis atsaucās. — Man jau te nemaz nav tik slikti: es stāvu klints slieksnī. Tikai zemes birst aiz kakla, kad jūs tur augšā kustināt saknes. Un līdz lejai arī nav necik augsti — būtu nolēcis, ja tikai nebūtu tik asas radzes apakšā. Velc nu!

Šoreiz vilcējiem bija diezgan darba, un viņi strādāja atsper- damies.

Jancis, cik varēja manīt, izturējās ļoti nemierīgi grožu galā. Kā likās, viņš ķepurojās tur rokām un kājām, lai gan citādi bija pavisam kluss.

Beidzot dūšīgie glābēji ieraudzīja Janča galvu — tikai bez cepures, — tad krūtis un beidzot visu Janci.

Viņš bija abām rokām ieķēries grožu galā, bet zobos turēja neliela, ieapaļa, no kārklu klūdziņām pīta kurvīša stīpiņu.

Kurvītis bija līdz pusei piepildīts liepu ziediem.

Drošībā ticis, Jancis palaida grožus vaļā, izņēma stīpiņu no zobiem un sacīja, sviedrus piedurknē noslaucīdams:

—     Tā! Nu esmu laimīgi augšā. Paldies par piepalīdzējumu! Cepure nokrita lejā, — viņš pēc brītiņa piebilda, kad manīja, ka papus uzskata viņu tā kā jautādams. — Pēcāk noskriešu gar Liepavotu lejā. Kas nu viņu līdz tam ņems!

Arī dārznieks ar Mārču noslaucīja sviedrus, pie kam pirmais teica:

—     Nu, puika! Tagad gan tev vajadzētu krietna pēriena par visām tām bailēm …

—     Bet, pap! Man jau nemaz nebija bailes tur apakšā. No iesākuma gan drusciņ — kad liepa sāka svērties lejā, bet… Es domāju, ka šī liepa varēs vēl augt, tāpat kā tas izgāzies bērziņš tur viņā pusē. Vai ne, pap?

—     To jau gan redzēs. Bet kāpēc tu kāpi šai šaubīgajā liepā? Vai tad te pakrastē nav diezgan citu? — dārznieks taujāja, grožus salocīdams, aizvien vēl tādā balsī, no kuras Marčs nevarētu īsti noskārst, vai pēriens būs vai nebūs.

Bet Jancis atbildēja gluži mierīgi: — Paskaties, pap, — vai tu tādus zarus tik esi redzējis? Citu tikpat kuplu te pakrastē nemaz vairs nav! Un tad vēl — re — ziedi! No pieciem sešiem sa'ija pilna!

Un Jancis pacēla kādu no izvilktajiem zariem.

—     Bet tā ka tu man vairs tādās liepās nekāp! — dārznieks stingri noteica, uzmeta grožus pār roku un aizgāja.

—     Un nu, Marč, pie darba! — Jancis teica, liepu zarus klēpī saņemdams un zem kuplās kļavas apsēzdamies. — Bet kur tad tavs kurvītis?

—     Laikam būšu treipūzī atstājis, — Marčs atbildēja apskatīdamies.

—     Nu, tad palīdzi man!

Marčs arī apsēdās Jancim līdzās un, zariņu paņēmis, sāka plūkt ziedus.

—     Neplūc taču ar visiem spārniem! — Jancis pamācīja.

—     Par ko? Tad jau iznāk vairāk.

—      Vai esi jau kādreiz liepu tēju dzēris?

—      Nē-ē.

—     Nu, tālab tu arī nezini: no šiem spārniem tēja top gluma un negarda; vajag plūkt tikai ziedus vien! Vai zini, man liepu tēja patīk daudz labāk nekā pirktā. Papam arī, un ar to mēs varot arī labu grasi aiztaupīt, kā paps saka. šitai tāda salda, salda smarža arī ziemā, tāpat kā tagad, un garša tāda — tāda kā medum. 2ēl,. ka tev nav kurvīša līdzi. Nu, nekas: pēc es atkal tev palīdzēšu.

Tā sarunādamies, puisēni turpināja darbu. Kad ziedi bija nošķīti, kurvītis bija pilns.

Puisēni devās kalnā dārznieka istabā. Tur viņi uzbēra ziedus plānā kārtiņā uz avīžu loksnes un nolika uz loga, lai izkalst.

Pēc tam, uzmeklējuši Marča kurvīti, kas tiešām bija ieradies siltumnīcā, viņi devās atkal pakrastē.

Tikai vakarā puisēni pārradās mājās, atkal ar pilniem ziedu kurvjiem.

Visa muiža jau tagad zināja Janča pārgalvīgo kāršanos, bet kučieris teica, visiem dzirdot: «Tam puikam vajag pēriena.»

Tomēr Jancis nedabūja vis viņa.

5

—      Klau, Janci Nu, vai tagad parādīsi?

—     Jā. Bet pagaidi drusku: papriekšu jāsacērt malka mammai. — Un Jancis ņēmās dūšīgi tālāk.

Abi puikas atradās skaidienā pie dārznieka istabas.

Marčs bija nostājies Jancim taisni pretim un ar redzamu nepacietību skatījās katrā cirtienā, ko tas visā nopietnībā zvēla platai malkas šķilai.

Cirvis bija neliels un arī neass. Tāpēc darbs gāja visai lēni.

Pēc kādiem desmit cirtieniem Jancis apstājās. Ar kreiso roku zemē nolaisto cirvi saturēdams, viņš ar labo atbīdīja mazo cepurīti pakausī un, sviedrus no pieres slaucīdams, teica:

—     Tad ta šodien karsts!

Smagi elpodams, Jancis vēl brītiņu noskatījās izcirstajā robā, it kā vērodams, cik cirtienu vēl vajadzēs. Tad viņš iespļāva rokā, uzlika kreiso kāju šķilai — kā to no tēva bija noskatījies — un, īsu skatienu Marčam uzmetis, sagrāba atkal cirvi.

—      Pag, Janci: dod man — es ar pamēģināšu, — Marčs teica un paņēma darba rīku.

Mazliet pasmīnot, Jancis paļāva draugam kāroto.

Tomēr arī Marčam nebija lemts darbu beigt. Pēc neilga brītiņa viņš jau apstājās, kamēr šķilas gali turējās vēl stingri kopā.

Tad Marčs, tāpat kā Jancis, atstūma cepuri pakausī un, sviedrus slaucīdams, teica:

—     Jā, šodien ir gan karsts!

Nu Jancis stājās atkal darbā un nobeidza šķilu.

Tad sākās skaldīšana, kurā Jancis mēģināja izsēkt ievērojamiem skaldītājiem vareno «ē-hekl» pakaļ, kas tik labi izdevās, piemēram, papum, kad pagales šķēlās kā skangali vienā cirtienā.

Bet Jancim ne viens, ne otrs neiznāca lāgā. Cirvis skrēja aizvien šķībi, un tikai retumis otrais cirtiens iegadījās gluži pareizi pirmajā vietā, lai gan Jancis sirsnīgi pūlējās un to vēl sirsnīgāki vēlējās.

Beidzot tikpat šķila bija pārvērtusies sīki mazās pagalītēs. Puikas saņēma tās klēpjos, ienesa istabā un tad, cik jaudas, drāzās pakrastē.

Ap Liepavotu puisēni sāka iet lēnāk.

—      Bet vai tu, Marč, nevienam nestāstīsi?

—      Nē!

—     Un nerādīsi ar?

—     Nē, Janc!

—     Bet ja nu tu mūrnieka Pēterim parādīsi? — Jancis apstājās un uzskatīja stingri savu biedru.

—     Nudien nerādīšu, Janc! — Marčs teica svētākā nopietnībā.

Jancis apmierināts devās tālāk; kā likās, uz Mārču varēja palaisties.

—     Bet pie pusdienas ar nav brīv par viņiem runāt.

—     Labi.

—      Un aiztikt arī nav brīv — ne tik kā ar pirkstiņu.

—     Tā-ā?

—     Nu zināms! — Un Janča acīs atspīdēja atkal neuzticība.

Marčs noģida, ka jautājums bijis nevietā, mazākais, tagad;

tāpēc pasteidzās izlabot:

—      Labi, neaiztikšu ar!

—     Dvašu ar nav brīv virsū pūst, Marč! Bet, — Jancis apstājās, — ja tu nu viņus izpostīsi?

—     Nudien nē, Janc!

—     Ne-ē! Labāk tev viņus nerādīšu: tagad gan tu tā domā, bet nezin kā rīt?

—     Nudien, jā nudien — nepostīšu!

—     Nedievojies, Marč: tas ir grēks! Pietiek, kad godīgi apsola. Bet tu viņus tikpat izpostīsi. Labāk lai paliek! …

Un Jancis pagriezās, it kā gribētu doties mājās.

—      Nu redz, kāds tu, Janc: tu jau tik sen apsolījies parādīt un tagad atkal negribi! …

Un Marča balsī skanēja tik daudz sēru un sirsnīgu asaru, ka Jancis atgriezās pret viņu.

—      Tad tu apsolies nepostīt?

—      Jā nud … Apsolos, jā!

—      Tā ka ar turi vārdu! Bet, ja tomēr viņus izpostītu, tad tu neesi vairs man draugs! Tad viss pagalam. Un nu nāc!

Jancis saķēra draugu aiz rokas un veda pašā biezākajā krūmājā.

Gabaliņu spraukušies, viņi nonāca nelielā klajumiņā. Aiz tā viņā pusē bija pats kuplākais ceriņu pudurs.

Kad puisēni bija tam gandrīz klāt, Jancis pagriezās pret Mārču un uzlika roku sev uz mutes. Tas nozīmēja: «Nerunāt!» Marčs palocīja galvu. Tad puisēni palīda zem pudura. Tur Jancis atkal apstājās un rādīja augšup.

Marčs raudzījās nopietnu un rūpju pilnu seju turp, bet nevarēja nekā ieraudzīt.

Viņš elsoja smagi un strauji; viss ģīmītis bija tik dedzīgas ziņkārības pilns, it kā acumirklī vajadzētu kaut kam pavisam neredzētam notikt.

Tad Marčs piepeši iesaucās — un viņa zilajās acīs atspīdēja prieks un līksmība:

—      Vai tas tur?

Bet Jancis pakratīja pirkstu, kas nozīmēja: «Klusu!» — un palocīja tikai galvu.

Tad viņš piecēlās, pamāja Marčam darīt tāpat un nolieca sāņus kuplu zaru.

Tagad Marčs varēja pilnīgi redzēt sen kāroto: tas bija mazs, skaisti apaļš putnu perēklītis no dažādām — gan pelēkām, gan zaļganām stīdziņām. Vispārējā krāsa bija tāda vidēja: ne gluži tāda kā lapām, nedz arī pelēka kā ceriņu zariem. Tāpēc Marčs viņu arī nebija varējis tik drīz ieraudzīt. Perēklītim visapkārt it kā zīda karodziņi bija ieaustas smalkas, mīkstas balto tāšu plēnītes.

Marčs pieķērās no visa spēka Janča svārkiem — tā ka tas tikko nepakrita — un uzcēlās pirkstu galos. Mazā sirsniņa pukstēja tik stipri, ka pat Jancis varēja dzirdēt.

Perēklītī dusēja cieši kopā četri mazi putniņi. Acis tiem bija aizvērtas, un likās, it kā viņi dusētu vismaigākajā miegā.

Marčs piebāza degunu gandrīz klāt.

Pēkšņi visi putniņi reizē atplēta brīnum plaši mazos knābīšus un, kakliņus pastiepdami, sniedzās pēc Marča deguna.

—      Va-a-i! — brīnumiem pārņemtais Marčs iesaucās.

Bet tajā pašā acumirklī Jancis sagrāba tam aiz apkakles un, galvu noliekdams sāņus, izpūta aizturēto dvašu.

Marčs darīja tāpat.

—      Ne tik tuvu! — Jancis teica.

Marčs atkal pacēlās pirkstu galos.

Putniņi dusēja tagad atkal mierīgi, it kā nekas nebūtu noticis, un Marčs varēja viņus aplūkot, cik patika.

Galvas un knābīši tiem bija pārāk lieli; actiņas aizvērtas; īsto spalvu vēl nebija; to vietā visa miesa bija tā kā smalku vilnu pārklāta.

Jancis lēnām atlaida zaru un deva Marčam zīmi nākt projām.

Noliekušies, tāpat pirkstu galos puisēni līda tālāk.

—      Apsēdīsimies, — Jancis teica pa gabaliņu tikko dzirdami.

—      Par ko tu runā tik klusu? — Marčs tādā pašā balsī prasīja.

—      Perēklīšu tuvumā nedrīkst citādi. Tad izdzirdētu putniņu māte, atskrietu šurp, baidītos un bēdātos, un brēktu . ; .

—      Vai, kādi viņi muļķi!

—      Tu pats esi muļķis, Marč! Vai domā — viņi nezina, ka te muižā dzīvo mūrnieka Pēteris, kas izposta visus perēklīšus, ko tik atrod?

—      Vai tad tēvs viņu par to nesukā?

—      Kā nu nesukā? Bet Pēteris tad tikai pasaka: «Gan es tiem stulbajiem atdarīšu!» — un posta un moka mazos putniņus vēl vairāk, it kā putniņi būtu vainīgi! … Paskat, paskat, Marč!

—      Kas tas? — Marčs mēģināja piecelties.

—      Paliec! Nekusties! Tā žubīte, putniņu māte. Viņa nes bērniem ēst. Re, cik viņa vērīgi skatās uz mums. Sēdi tak tu mierīgs, Marč! Skat, tagad viņa nolaižas uz perēklīša. Re, kā visi saceļ galviņas… Bet, Marč! Redzēsi vien, viņa mūs pamanīs! …

—      Vai viņa visus uz reizes baro? — Marčs jautāja, kad žubīte, puisēnus nepamanījusi, atkal aizlaidās.

—     Kur nu! Cik tad viņa knābītī var atnest? Vienu tārpiņu. Katrs dabū pa kārtai. Bet… rau, rau, Marč! …

—      Un tas?

—     Tas tēviņš; arī viņš palīdz mazos barot.

—     Nez kā viņš var zināt, kurš jau dabūjis? Tikko taču bija pati žubīte.

—      Gan viņi zina. Vai domā, ka viņi nepazīst savus bērnus tāpat kā cilvēki? Un vai tad mamma nenomana jau bez teikšanas, kuram visvairāk gribas ēst! Ahā, pagaidi vien! …

—     Bet teic, Janci, — kāpēc putninus nedrīkst nemaz aiztikt?

—     Tāpēc, ka to tūliņ pamanītu vinu māte.

—      Kā tad?

—       Gan jau viņa redzētu: tu būtu vai nu piedūries pērklītim, vai saburzījis spalviņas — gan viņa manītu.

—      Nu, kas tad par to?

—     Jā — tad viņa zinātu, ka pērklītis uziets, un nākamajā gadā te vairs neapmestos.

—     Tā-ā? Vai tad viņi te katru gadu dzīvo?

—     Kā tad! šis jau trešais gads; un, ja viņus tikai neviens neaiztiks, nākamgad būs atkal.

Marčs pasmaidīja laimīgs.

—      Un kāpēc pie pusdienām nedrīkst putniņus minēt?

—     Tāpēc, ka tad viņi atstājot pērklīti un bērniem jānomir- stot badā.

—      Vai-ī! Badā! Kāpēc viņi tā dara?

—      Nez. Bet tā viņi darot…

Puisēni apklusa, jo žubīte tikko atkal nolaidās uz perēklīša.

«Cik viņa laimīga!» Marčs klusām nodomāja. «Kaut arī es varētu būt tāda žubīte …»

Un tiešām, putniņi perēklītī jau bija tik maziņi un mīļi! …

—      Iesim! — Jancis teica, un puisēni piecēlās.

6

—     Pusdienas vēl nebūs gatavas, — Jancis teica, palūkodamies saulē, kad bija nonākuši līdz Liepavota celiņam. — Iesim peldēties!

—      Iesim! — Marčs atteica.

Puisēni devās pa radžu kāpšļiem lejā.

Pie avota tikuši, viņi nodzērās skaidro ūdeni, lai gan nevienam īstenībā dzert negribējās.

Tad viņi gāja tālāk lejā.

Liepavota celiņš, kā jau visi stāvu krastu vai kalnu ceļi, iet lauztos līkumos, šim trīs tādi līkumi.

Otrā līkuma galā Jancis nogriezās no celiņa, pakāpa pāris soļu pa nekārtīgi sagulušajiem klinšu bluķiem uz augšu un atvāza kādu platu, plānu radzi.

Aiz tās parādījās tumšs, neliels caurums krastā. Jancis iebāza roku, pameklēja brītiņu caurumā un izvilka no turienes vispirms vecu dārznieka nazi ar tādu galu kā vanaga knābis, tad — nelielu žebērkli, kam zobi bija no vienkāršām naglām, zināms, bez kādām atskabargām, tad pagaru rungu ar plakani notēstu galu un pēdīgi — ne visai garu, gludi noēvelētu dēlīti.

Minētās lietas viņš pa kārtai nodeva Marčam, kas brīnīdamies raudzījās savādajās lietās, aizslēja radzi atkal caurumam priekšā un gāja uz ūdens malu.

Starp stāvo krastu un ūdeni bija paprāvs gabals, jo Daugava bija stipri nokritusies. Marčam nācās diezgan cīnīties, pirms tika galā.

Kaut gan Jancis tam bija atstājis tikai dēlīti, ko nest, tomēr Marčs tūliņ pēc pirmiem diviem drošiem soļiem sāka iet ļoti šaubīgi: brīžam noliecies uz vienu pusi tik viegli, it kā gribētu tur manīgo žubīti tvert; brīžam atkal pasviedās uz otru pusi, it kā nezvērs kāds būtu iekodis kājā; tad atkal likās, ka mazais dēlītis pašlaik novilks Makru ceļos.

Katru no šiem mēģinājumiem Marčs pavadīja sāpīgiem vaibstiem un skatiem, dziļām nopūtām un pusdusmīgiem vaidiem.

Reiz viņš palika pat stāvot un paskatījās it kā izsamisis apkārt.

Visas ceļa grūtības cēlās no mazajiem klinšu gabaliem, kas neredzētā skaitā un pulkā bija sasvaidīti, mazākais, tik tāli, cik nu Marčs varēja redzēt, gar visu Daugavas malu.

Un — kas visnepatīkamākais — katrai no šīm šķeltnēm paši asākie stūri bija pagriezti augšup, un, tiklīdz Marčs spēra soli — viņš gāja, tāpat kā Jancis, basām kājām, — tam vajadzēja — un vienādi pavisam negribot — mīt šiem asajiem stūriem tieši virsūf

Un Jancis?

Jā, Jancis! Tas jau gāja kā pats deviņš pa radzēm: aizvien lēcieniem, lēcieniem un ne soļiem.

Un kā viņš tā varēja, Marčs nemaz nespēja saprast: katru reizi, kur nāca Janča kāja, atradās gluda radze, kamēr Marčam vajadzēja mīt taisni asajiem stūriem virsū!

Marčs saņēmās.

Jancis stāvēja jau ūdens malā un raudzīja ar kāju, vai tas silts vai auksts.

Marčam taču arī vajadzēja to darīt. Viņš ievilka elpu un meta varenu lēcienu.

Tai pašā acumirklī dēlītis nodārdēja pie Janča kājām.

Jancis atgriezās un sāka smieties pilnā balsī: Marčs gulēja garšļaukus zemē un pašreiz ķepurojās, lai uzceltos. Stīvi, it kā dažs kauls būtu nekārtībā, viņš uzslējās augšā.

Marčs likās ļoti sapīcis par notikušo. Tai pašā vietā palikdams, viņš noliecās un sāka vērīgi apskatīt kreisās kājas īkšķi.

—      Nu, kas ir? — Jancis jautāja.

—      Nositu pirkstu … — Marčs atteica.

—      Stipri?

—     Jā, liela skramba. Asinis lai tek. — Un Marča balsī skanēja skaidri dzirdami apspiestas raudas.

Jancis piegāja nelaimes vietai klāt.

—     Ej nu ej, Marč! Tas jau tīrais nieks! Iemērc ūdenī — gan būs vesels! Nevajag tā lēkt.

—     Jā, kā tad tu vari?

—      Vajag iemanīties, — Jancis noteica un, vienā acumirklī īsos svārciņus un pārējo apģērbu nosviedis, tādiem pašiem, ja ne vēl lielākiem lēcieniem metās Daugavā.

Ūdens šķīdin šķīda uz visām pusēm, un Marčam likās, ka dažas piles uzskrēja gaisā vienādā augstumā ar krasta malu. Bet, kur Jancis nogrima, sagriezās tikai balts ūdens.

Marčs ieplēta muti un aizmirsa izvilkt roku no kreisās piedurknes, arī mute viņam redzami paplētās it kā kliegšanai: viņam likās, Jancis pašreiz slīkst. . .

Bet nē: tur jau viņš, rau, atkal parādās ūdens virsū un, sprogaino galvu purinādams un slapjumu spēcīgi no nāsīm pūzdams, teic:

—     Marč! Bet tad tik ūdens silts! Velcies drīzāk!

Marčs pasmaida laimīgi un stāv jau ar vienu kāju Daugavā. Bet ūdens viņam nemaz neliekas tik silts, kā Jancis slavē.

Lēnām, gluži lēnām tikai viņš iedrošinās iet dziļāk, lai gan Daugavas dibens te līdzens kā galds.

Ir gan arī te šur tur pa akmenim, bet tie jau tik lieli, ka katru var gaiši saredzēt skaidrajā ūdenī. Mazie visi no lediem pavasarī sadzīti garajos sēkļos jeb gārdos, kas no malas stiepjas gandrīz līdz pašam Daugavas vidum.

Tā kā tagad ūdens mazs jeb īstenāk — nokrities, gārdu virsus pilnīgi sauss un tikai nedaudz vietās ūdens sūcas tiem vai nu tieši pāri, vai arī cauri.

Cik Marčs var pārredzēt, gārdu līdz Staburagam kādi četri vai pieci. Gals dažiem pret, dažiem pa straumei.

Vidzemes pusē viņu nemaz nav, jo tur Daugava dziļāka. Bet te Kurzemes malā balto dibenu var redzēt līdz pašam Daugavas vidum — tik sekls te ūdens.

Marčs iesāk piepeši elsot ļoti ātri — ūdens tomēr, salīdzinot ar saules stariem, nežēlīgi auksts. Marčs apstājās, lai apdomātos, kā labāk un vieglāk tikt ūdenī. Bet te pavisam negaidot ierodas Jancis tam līdzās, un nākamajā acumirklī viņš jau laiž Marčam briesmīgi lielu un aukstu ūdens blāķi virsū.

Kā Jancis to paspēj izdarīt, Marčs nevar nemaz saprast — viņš mana tikai visas varavīksnes krāsas gar acīm nozibam un — viens divi! — smagi sēkdams un «Vai dieviņ!» kliegdams, sprūk no Daugavas sausumā.

—     Marč! Marč! Nu neskrien tak malā! — Jancis sauca, bet nekas nelīdzēja: klupdams krizdams Marčs devās no ūdens ārā un apstājās tikai pie novilktām drēbēm.

—     Marč, tu esi tīrais meitietis! Nu jau pašreiz apmērcē- jies — un skrien malā!

—     Jā, jā … — Marčs saka dusmīgi un ņem kreklu, it kā taisītos ģērbties.

—     Bet, Marč, tu tak nepaliksi nepeldējies? — un arī Jancis iznāk malā.

—     Negribu, — Marčs atrūc, labo roku krekla piedurknē bāzdams. — Kad tu tā dari!

—      Pagaidi drusciņ, Marč. Vai tu zini par Pēteri Lielo?

—     Man nevajag nekā zināt!

—     Redz, Marč, tas bija visas Krievijas ķeizars. Tik gudrs un bagāts kā visi ķeizari, bet arī viņš lēca ūdenī, kad vajadzēja zaldātus glābt, un vēl ziemas laikā — jūrā! Zināms, viņš nu mācēja arī peldēt. Oho! Tas mācēja visu ko, bet. ..

—      Jā, vai tad viņam arī kāds šļakstināja ūdeni virsū? — Marčs iemeta rūgtu pārmetumu starpā, bet apstājās tikpat krekla vilkšanā.

—     Vai domā — gan ne? Na, vai tu arī zini, kādi jūrā viļņi? Tādi kā muižas klētis. Un, kad tāds vilnis nāk, tad tik turies! Tur ir Pēterim bija ko noņemties, bet tas jau bija stiprs un mācēja arī peldēt. Es gribēju arī tevi iemācīt.

—     Jā, bet kāpēc tad tu šļakstinies ar ūdeni?

—     Nu, tu gāji kā meitietis Daugavā! Vai tad puika kādreiz tā iet? Vienā drāzienā vajag — skriešus! Tad aukstuma ne manīt nemana! Redz, šitā!

Un Jancis drāzās atkal iekšā, ka ūdens vien šķīda un prieks bija redzēt.

Marčs nosvieda kreklu.

Tas tiešām bija kauns — lai nu Pēteris Lielais — viņš bija ķeizars! — bet tas taču bija kauns, ka Marčs nevarēja tikpat daudz kā Jancis!

Marčs sapurinājās.

—     Paņem dēlīti! — Jancis sauca no Daugavas, noģizdams Marča domas.

Marčs paķēra dēlīti un metās Daugavā.

Ūdens gan laikam nebija nemaz siltāks kā pirmāk, bet visā uztraukumā Marčs tiešām nemanīja vairs nekāda sevišķa aukstuma.

Pēc brītiņa ūdens viņam rādījās jau ļoti silts, puisēni lēkāja, smējās un šļakstinājās tajā, kā jau nebēdņi.

—     Parādi nu! — teica Marčs.

Jancis paņēma dēlīti, bet papriekš ar tā palīdzību uzlaida Marčam tādu ūdens strāvu kā puse Daugavas, par ko šis tagad ir ne domāt nedomāja malā skriet, un tad sāka rādīt, kā jāmācās ar dēlīti peldēt.

—     Gulsties, re, šitā ar krūtīm dēlītim virsū, ar rokām iries uz priekšu, ar kājām sit ūdeni — tad ies! — Jancis teica, un Marčs sāka mēģināt.

Pirmajā reizē gan ūdens ar šalti ieskrēja Marčam mutē, bet viņš norija to un pūlējās dūšīgi tālāk.

Kad bija nokusis un vairs nevarēja, viņš noskatījās Janča veiklībā, kas gluži kā zivs peldēja gan sāņus, gan guļus, gan augšpēdus.

Un, kad Marčs apdomāja, ka Jancis tik tāli vienīgi ar dēlīša piepalīdzību ticis, — un nezin, vai pat ķeizars Pēteris par Janci labāk mācēja, — Marčam radās atkal no jauna ir spēks, ir dūša.

Un viņš ņēmās atkal.

Beidzot tomēr pietika. Marčs izkāpa jau malā un sāka ģērbties; Jancis vēl paliķa ūdenī, platās radzes cilādams.

Zem tām aizvien slēpās vai nu gruņģi, vai vēži — to Jancis zināja.

Un kas tiem bija par platām acīm, sevišķi pēdējiem, kad pavisam negaidot ieraudzīja saules gaismu un Janci!

Daži no tiem palika pavisam nekustīgi savās vietās, it kā nekas sevišķs nebūtu noticis, — tie bija gudrenieki. Tos noķert bija visgrūtāk: tiklīdz pielika roku ūdenim — vēzis bija jau gabalā, un nekad nevarēja iepriekš zināt, uz kuru pusi gudrenieks dosies.

Par šo vēžu sugu Jancis prātoja visvairāk: viņam gribējās tos pārspēt, bet līdz šim viņam īsti labi negribēja vēl veikties.

Daži turpretī, tiklīdz pacēla akmeni, izplēta un saslēja lielās kājas kā ragus pret Janci — tie bija sirdīgie.

Retumis un tikai pēdējā briesmu brīdī viņi metās bēgt.

Noķert viņus bija viegli. Bet arī Janča rokās viņi nezaudēja dūšu: kad puika iebāza pirkstu izplestajos nagos, tie spieda to aizvien jo sirsnīgi un brīžam pat tik dziļi jūsmīgi, ka vēzis bija acumirklī jālaiž ūdenī atpakaļ.

Tas, zināms, notika visai reti, jo Daugavas vēži tik mazi, ka Jancim no tiem nebija nekādas bailes, un šādā ceļā viņš domāja tos krietni izķircināt un atradināt viņiem sirdīgo dabu.

Beidzot bija vēl viena suga — miegamices, melanholiķi.

Tiem bija viss viena alga: vai gulēt zem akmens vai saulītē, vai Janča rokā. Pat verdošā ūdenī nezin vai viņi kļuva dzīvāki.

Jancim viņi likās pussprāgoņi un tik pretīgi, ka viņš svieda tos aizvien tik tāli Daugavā, cik vien varēja.

7

Marčs bija jau pa pusei saģērbies, kad piepeši Jancis ātri un lieliem soļiem sāka doties pret straumi, it kā dzītos kādam pakaļ. Tūliņ arī Marčs izdzirda noslēpumaini apspiestā balsī saucam:

—     Marč! Marč! Nāc — nāc — šurp! Mudīgi, mudīgi! Paņem nazi vai žebērkli — bet drīz!

Pirmajā acumirklī Marčs paķēra vareno nazi, bet tad viņam likās, ka labāks būs žebērklis, un viņš nolika nazi atpakaļ.

—     Nu, nāc taču drīzāk, Marč! — atskanēja pavisam bargi no Daugavas, un Marčs pavisam apjuka.

Beidzot viņš sagrāba ir nazi, ir žebērkli un devās pie Janča.

Jancis zīmēm rādīja, lai nāk vairāk no lejas, pret straumi; pie tam viņš, galvu nepagrozīdams, skatījās lielākā uzbudinājumā vienā un tai pašā vietā ūdenī, un, kad Marčs stāvēja pašreiz pie Janča muguras, arī viņam gandrīz aizrāvās elpa: nedziļā radzes plaisā gulēja neredzēti liela, pēdas divas vai trīs gara, melna zivs.

—     Dod žebērkli! — Jancis teica, uztraukti čukstēdams. — Un uzmanies, kur tā skries!

Marčs pasniedza nazi.

—     Vai tad?… Dod tak žebērkli!

Marčs padeva prasīto un nobrīnījās pats, kā tad viņš sniedzis nazi.

Jancis paspēra vēl soli tālāk un, dvašu dziļi ievilcis, spēra no visa spēka zivij virsū.

—     Vai aizskrēja? — Jancis prasīja pavisam bailīgi, jo ap žebērkli pajuka dūņas.

—     Nē!

Acumirklī Jancis nolaida roku gar žebērkli ūdenī.

—     Ir! — viņš gandrīz uzgavilēja un tūliņ arī izcēla no ūdens milzīgu zivi.

Abi puisēni devās malā.

—     Bet tad tik vēdzele! — Jancis teica, to patāli no ūdens nolikdams.

—     Nu ko tu gan darītu, ja viņa būtu aizbēgusi?

Un Marčs mirdzošām acīm noskatījās varenajā lomā.

—     Es nemaz nezinu … — Jancis atteica un sāka ģērbties.

Sākums bija tik labs, ka ne Marčs, ne Jancis nespēja vilinājumam atturēties pretī.

Apģērbušies viņi uzlocīja bikšeles, cik tālu vien varēja, un, rīkus saņēmuši, devās atkal ūdenī.

Lielo vēdzeli uzvēra aukliņā, kam galā piesēja nelielu sprun- gulīti, lai zivs nenokristu.

—      Slikti, ka jāiet pa straumei, — Jancis teica.

—     Nu?

—     Tad mums neskaidrais, sadūņotais ūdens vienmēr priekšā. Bet nekas — gan jau!

Bija arī taisnība. Saule spīdēja tik gaiši, ka pat mazāko zivtiņu varēja saredzēt.

Viņas gāja kā paši jodi pa ūdeni — te bija, te nebija, un, cik Marčs arī nenopūlējās, — nevienas tomēr nevarēja saķert.

Un tās taču bija tik drošas: pašas nāca klāt, kad viņš mierīgi stāvēja, un knibinājās pie kājām.

Bet, tiklīdz Marčs noliecās vai taisījās noliekties, — nozibēja vien: ūdenī atlikās tikai saules stari…

Dūņu arī nebija visai daudz. Tik straujā ūdenī kā pie Vī- gantes viņām nav laika un miera sakrāties. Ja daudz, vienīgi aiz gardiem var piemesties. Bet ir tad viņām var gandrīz cauri redzēt.

Puisēni strādāja dūšīgi: mazākās, vieglākās radzes cēla augšā, un zem lielākajām Jancis pabāza rungu ar plakano galu un kustināja tā brīžam milzīgus akmeņus.

Marčam pie tam aizvien bija jāpilda sarga loma: jāuzmanās, uz kuru pusi dodas iztramdītās vēdzeles.

—      Nez par ko viņas neskrien dzelmē un tālu, tālu projām kā raudas un sapaļi? — Marčs ieprasījās.

—      Viņas par slinku un par muļķām, — Jancis noteica pasmiedamies, un puisēni, nejuzdami ne izsalkuma, ne noguruma, turpināja pievilcīgo vēdzeļu zveju.

8

Saulīte jau bija ap launaga laiku vai drusku zemāk, kad beidzot visi gārdi bija apstaigāti.

Jancis uzslējās taisni un apskatījās. Līdz šim puisēni bija tikai platajās radzēs, vēdzelēs un tīrajos Daugavas ūdeņos raudzījušies.

— Skaties, Marč! Esam pie paša Staburaga! Cik drīz!

Marčs apsviedās apkārt, jo bija ar seju uz Vidzemes pusi stāvējis.

Kluss, izbrīnīšanās pilns «Ā!» pavisam nemanof paspruka Marčam. Mutīte palika neaiztaisīta, un acis iepletās plašāk.

Jā — tiešām — viņi bija pie …

Un tad šis bija Staburags, tas pats, kurp devās visi daudzie ļaudis no Vidzemes un Kurzemes kā kādu brīnumu skatīties; tas pats, kurp katru svētdienu gar Vīganti peldēja cēli lielās, ļaudīm pildītās laivas ar kuplām meijām, sarkanraibiem karogiem, ar kareivju mūziku un skaņām gaviļu dziesmām! …

Tātad šitas bija tas, ko katru dienu minēja muižas ļaudis, par ko arī Jancis savā slimības laikā tik briesmīgi murgoja! …

O jā! 5ī klints varēja arī nospiest ne tikvien tādu kā Jancis — un lai tas arī bija dūšīgs puika — tik liela un smaga, kāds Staburags!

Un augsts, tik augsts, ka krūmi un koki, kas auga viņa virsū, likās aizsniedzam vai pašus mākoņus.

Un kādi tie suloti un kupli, gluži kā Janča mati!

No turienes gan vajadzēja tālu redzēt — tālu, tālu, pār Daugavu un Vidzemē, pat Avotiņu kalniem pāri.

Tikai galva gan laikam reiba tur augšā.

Redz — ir bērziņš, kas pārdroši nostājies pašā stāvajā malā, ir tas jau nosvēries lejup.

Un sūnas, kas tik skaisti līdzeni pārsniegušās pāri kailajai, asajai klints malai, kādas tās mīkstas un spīdīgi zaļas, gluži kā dārgais samts! .. .

Un ik pa brītiņam paspīd viņās kaut kas kā dimanta dzirkste- lītes un noslīd pa smalki spalvotiem kātiņiem līdz pat sūnu galotnītēm, pazib tur un tad pazūd, it kā viegla vēsmiņa būtu aiznesusi.

Un tomēr nē: tur jau pilītes atkal parādās lejāk, baltajam Staburagam krūtīs!

Kā viņas tur nokļūst — Marčs nevar noģist: tas pārāk augstu, bet, ka viņas tās pašas, par to nav nemaz jāšaubās: Staburaga klints jau tik spodra, ka tajā visu var saredzēt.

Jā, tiešām, viņa savādāka, daudz baltāka nekā citas krasta klintis.

Re, kā viņa redzami — ar kalnu — atdalās no pārējā krasta, tīri kā stabs.

Un kas tā par asu šķautni viņai pa vidu no pašas augšas līdz lejai! Tur gan ir stiprākā strūga sašķīstu drupu drupās, bet klintij tas būtu tīrais nieks: viņa tik spēcīga un liela, un skaista.

Tikai ap vidu tāda kā šaurāka, bet lejā atkal pilnīgāka, plašāka — gluži kā varena un stalta jaunava.

—     Klau, Janci: vai taisnība, ka tas kādreiz bijis skaista jaunava?

—     Kas to lai zina — tā jau tik runā. Bet iesim malā, — Jancis noteica, un puisēni izkāpa no ūdens.

Tagad Marčam vajadzēja pamatīgi apskatīt milzīgos, asīm augstos klints bluķus, kas tur pie Staburaga kājām bija sakrājušies gan slīpi, gan stāvus, ka ne augšā tikt nevarēja.

Jancis jau bija iemanījies pa tiem kāpaļāt; tālab viņš bija aizvien pirmais augšā un piepalīdzēja Marčam, kas pūlējās visiem spēkiem.

No augstākā klints bluķa bija varens skats pār Liepavotu un visu Daugavu.

Likās, it kā viss lielais ūdens daudzums dotos tieši šai klintij virsū, un viļņi šalca apakšā skaļi un drausmīgi …

Marčs paskatījās lejā un, soli no malas atkāpies, tūliņ apsēdās.

Uz ūdens pusi viņam piepeši bija tā kā bail skatīties, un viņš raudzījās labāk sūnās un zaļajā zālītē, kas kādā stūrī bija uzmetusies caurumainajai klintij. Arī neliels sērmūkslītis auga turpat.

Tagad puisēni kāpa atkal citos, lejāk nostājušos klintsgaba- los, pie kam Jancis parādīja plaisās dažas nelielas alas.

—     Tur dzīvo ūdri, — viņš teica.

—      Ūdri?

—     Nūjā!

—      Kas tie tādi?

—     Nu, ūdens zvēri. Tie ķer zušus, līdakas un iet pa ūdeni kā paši deviņi! Tie ļoti manīgi: cik paps arī nav pūlējies — nekad vēl it neviena nav noķēris.

—     Tā?

—     Hm-m! Bet tad tik peļņa, ja tādu zvēru noķer! Vai zini: viena pati āda maksā 25 rubļus zelta naudā!

—     Tik daudz naudas! … Klau, Janc, — vai mēs arī kādu nevarētu noķert?

—     O jā! Kad viņam tikai tā drusciņ ar makšķeres kātu vai žebērkli pa purnu trāpot — gatavs kā muša!

—     Ko tad mēs darītu, Janc, ar tik daudz naudas?

—     Gan es zinu, ko darītu.

—     Nu?

—     Es nopirktu tūliņ Lazdas tēva laiviņu un vizinātos pa Daugavu no rīta līdz vakaram. Un tu?

—     Es nezinu, — Marčs teica un, it kā pārdomādams, kas gan vislabākais būtu pasaulē, skatījās lejup Daugavā.

Piepeši Marčs sāka gandrīz pilnā kaklā kliegt: — Janc! Nāc, nāc! Skat, skat: rau, tur, tur! … — un rādīja ar pirkstu ūdenī.

Jancis pamanīja kaut ko slaidu un melnu, kas, tikai mazus burbulīšus ūdens virsū pamezdams, ātri nozuda dziļumā.

—     Vai tas bija tas? — Marčs vaicāja stipri aizkustinātā balsī.

—     Kas tad nu cits! Vai tad tu neredzēji, kā tas iet kā zibens! Ej nu noķer viņu!

—     Sķāde, skāde! Būtu tik man bijis žebērklis rokā — tad tu tik redzētu!

Un Marčs vēl ilgi nevarēja aizmirst varenā ūdra, kas bijis tam tikpat kā rokā.

Jancis parādīja viņam vēl lielo, melno alu Staburaga lejas- puses sienā un stāstīja, ka arī tur — ļaudis runājot — esot daudz zelta naudas, bet Marčs nedzirdēja to lāgā.

Pēc tam Jancis izcēla zivju virteni no ūdens — lai tā nekavētu kāpuļāšanu, viņš bija aukliņu piesējis pasmagai radzei, bet zivis ielaidis ūdenī — un saskaitīja medījumu.

Bija pavisam 24 brangas vēdzeles.

Tad puisēni devās pa pakrastes celiņiem mājup.

—     Bet tā ka rft atnāc brokastīs! — Jancis teica pie Liep- avota, kad viņi šķīrās.

9

Brokastis bija gatavas: vajadzēja tikai likt galdā. Bet dārznieks nebija vēl beidzis rokas slaucīt; tālab vajadzēja mazliet uzgaidīt.

Visgrūtāk ar gaidīšanu gāja Jancim. Viņš sēdēja jau pie galda un raudzījās ar redzamu ziņkārību katrā papus kustībā.

Jancis šorīt bija sagādājis mammai pašu sausāko malku, sakūris vislabāko uguni, un tagad viņam taču bija pilnīgas tiesības mazliet nepacietīgi gaidīt likumīgo atlīdzību garšīga cepeša veidā.

Marčs gluži mierīgi un pēc iespējas vienaldzīgi stāvēja attālāk no galda, pie loga atspiedies.

Viņš īsti nezināja, kas būtu labāk: vai iet projām vai darīt pēc Janča priekšzīmes? Bet pats prātīgākais viņam tomēr likās — palikt mierīgi vēl brītiņu vecajā vietā.

Un to viņš arī darīja.

Beidzot dārznieks tikpat bija galā un sēdās pie galda.

Tajā pašā brīdī arī sārti nosarkusī mamma devās no plīts uz galda pusi. Bagātīgi zivīm piekrauts šķīvis bija viņai rokā.

—     Lai nu dievs svētī savu dāvanu! — mamma teica, šķīvi uzmanīgi galda vidū nolikdama.

Tad viņa noslaucīja sviedrus spodri baltā priekšautā un apsēdās vīram līdzās uz soliņa.

—     Marč, dēls, nāc nu tuvāk! — dārzniece mīļi teica.

Un pēc brītiņa papus piemetināja:

—      Pie ēšanas nevajag kaunēties. Kad tikai smēķē — ēd dūšīgi! Tad var atkal strādāt. Un, kad cilvēks nav slinks, tam nekad netrūks ne dienišķas maizes, ne garda kumosa.

Un Jancis bija pilnīgi vienis prātis ar tēvu.

Sevišķi attiecībā pret viņa pēdējiem vārdiem Jancis jau sen zināja, ka vajag tikai būt manīgam, noķert Daugavā zivis un nodot mammai. Tad droši otrā dienā parādīsies maltīte galdā, par ko katram — papum, mammai, ir pašam Jancim — bija prieks.

Neviens taču neprata zivis tā sagatavot kā mamma; mazākais, Jancis nezināja vairs otra tāda pasaulē. Tālab viņš jau sen vērīgi bija noskatījies šajā mammas darbā un zināja visu recepti pilnīgi no galvas.

Vispirms mamma rūpīgi nomazgāja katrai zivij lieko sāli, ko Jancis vakarā priekš tam bija uzkaisījis.

Kad Jancis kādreiz gāja zvejot, tad jau pirms vakara nenāca mājās un tad pašam vajadzēja medījumu notīrīt.

Tā kā darbs brīžam vilkās diezgan ilgi, sevišķi, ja darīšana bija ar asariem, tad zivis vakariņām vairs nevarēja pagatavot un tās bija jāatstāj otrai dienai un kārtīgi jāiesāla.

Pēc rūpīgas nomazgāšanas mamma iemērca zivis sakultās olās (Jancis zināja arī, no kurienes tās cēlās, lai gan pašiem vistu nebija, — tās atnesa pavasaros saimnieces, pie dārznieka pēc sēklām nākdamas) un tad apviļāja smalki bīdelētos miltos — ja tādi bija — vai arī tāpat maizes miltos un lika pannā, kur jau čurkstēdams burbuļoja izkausētais sviests.

Beigās, kad zivis bija izceptas, mamma ielēja pannā nedaudz krējuma mērcei un — cepetis bija gatavs.

Ak dievs! Cik tas bija vienkārši un tomēr — cik labi garšoja!

Sevišķi — mazā garoziņa, kas cēlās no olām un miltiem, — tā bija vai par pašām zivīm gardāka.

Un Jancis arī šorīt gandrīz to vien meklēja.

Bet, tā kā garoziņa bez zivīm nebija dabūjama, vajadzēja ēst arī pašas vēdzeles, kurām tik patīkama un balta gaļa kā reti kādai citai zivij un pie tam — bez mazajām asakām, kuras Jancis nemaz nevarēja ieredzēt, jo tās brīžam spiedās kaklā.

Visi ēda klusēdami. Varēja redzēt, ka katrarr* brokastis gāja pie sirds.

Tikai vienreiz, kad dārznieks paņēma lielās vēdzeles galvu, Marčs ieprasījās:

—  • Nez, Janc, vai tu būtu viņu ar nazi pavisam nodūris?

—     Ko nu ar nazi! Ar to jau tik gruņģus var veikt, — Jancis atteica.

Vairs nekā nerunāja.

Beidzot tikpat Jancim likās, ka būs diezgan. Noslaucījis nazi, viņš pameta Marčam ar acīm, savāza nazi un, klusām «paldies dievam» noteicis, uzcēlās.

To pašu darīja arī Marčs.

Paldies teikdams, viņš piegāja pie dārznieces un nobučoja roku.

—     Vesels ēdis! — tā atteica, Marča matus noglaudīdama. — Bet galvu tu, dēls, varēji gan labākā kārtībā turēt — tu jau tāds brangs puisis!

Un dārzniece ar manāmu labpatiku noskatījās savā dēlā, kura viļņotās cirtas bija glītākā kārtībā — Janča paša darbs.

Tad puikas bija jau ārā un, savos koka zirgos sasēdušies, laida gar lielo liepu lejā, ka dimdēja vien.

—     Diezin kur nu atkal aizdrāza? — dārzniece ii kā sevī nobažījās.

—     Pakrastē vai Daugavmalā — kur tad nu citur, — dārznieks atteica.

—     Man dažreiz tīri bailes, — mamma atkal runāja, — ka tik viņi kādreiz neiedauzās Daugavā vai no krasta …

—     Ko nu par to bīties! Jancis nav taču vairs mazais bērns. Bet…

—     Kā nu ne? Cik tad viņreiz ar to liepu trūka — hm!

—     Bet man bail, ka tu no viņa neizaudzini tikai sliņķi!

—      Kā nu tu, pap, tā vari runāt! — mamma teica, un no balss varēja manīt, ka bija smagi apvainota. — Vai tad esi kādreiz dzirdējis, ka Jancis būtu kaut ko negodīgu darījis? Vai sakāvies ar citiem puikām, kā bērnu starpā atgadās, vai izpostījis putniņus, vai šo, vai to — hm?

—     Bērnam vienmēr vajag uzraudzības, — papus teica mīkstāk, jo mammas jautājumiem pretī tam nebija patiešām nekā, ko iebilst. — Un Jancis varētu diezgan labi tepat pie tevis šo un to palīdzēt…

—     Vai tad viņš ar nepalīdz? Nu paskaties pats, kas par malkas grēdu, ko šorīt sakrāva, — vai visai nedēļai būs diezgan! Pats atnesa no lejas, no brūža, ir saskaldīja, ir sakrāva … Odeni arī sanesa visai dienai — pielēja lielo katlu govīm, — un ko ta' no tāda puikas vēl vairāk lai prasa? Un, kad savu darbu padarījis, kam tad viņam lai liedz papriecāties, ja tas godīgi notiek? Gan jau ziemu, kad ies skolā, izsēdēsies diezgan! …

—     Cilvēkam vajag darba — citādi viņš tiek par palaidni, — papus noteica, aizdedzināja mazo kaļķīti un aizgāja dārzā.

Bet mamma sāka nokravāt galdu.

10

Tikmēr puisēni bija jau pie Liepavota.

Zirgus ceriņu krūmā piesējuši, viņi nodrāza pa trepītēm lejā pie jau pazīstamās Janča klēts.

Šoreiz Jancis no turienes izņēma šādas lietas: glīti izdrāztu sausviežu līkstu (stopu), 5 bultas, paplatu, iegarenu apaļu dēlīti un pēdas 7 garu iesmu jeb šķēpu, kas stipri vien līdzinājās kompasa bultai, zināms, tikai izskatā.

— Tu būsi mans bruņu nesējs, — Jancis teica un nodeva izņemtās lietas Marčam, sev tikai šķēpu paturēdams.

Marčs skatījās kā jautādams — laikam gribēja zināt kaut ko tuvāk par bruņu nesējiem un viņu uzdevumu, bet, tā kā Jancis jau devās gariem lēcieniem augšā, jautājums palika neizsacīts.

Puisēni sasēdās atkal zirgos.

—      Bet tā ka tu bultas nesalauz! — Jancis noteica. Un šī pamācība bija pilnīgi vietā: bultu kātiņi bija tik tievi kā sērkociņu stiebriņi, un tikai pašā galā atradās bumbiņa pirksta resnumā. šādas bultas, pēc Janča domām, skrejot vistaisnāk.

—      Un nu jāj man pakaļ un uzmanies, ko tev saku, — Jancis svarīgi noteica un metās pašos biezākajos krūmos.

Pirmajā acumirklī Marčs visā nopietnībā gribēja Jancim pēc iespējas tuvu sekot.

Bet smalkie zariņi švīkstēja brīžam tik drausmīgi ap ausīm, brīžam atkal, Jancī aizmezdamies un vaļā sprukdami, iespēra tik sāpīgi pa pieri vai degunu, ka Marčam gluži pret visu labo gribu vajadzēja palikt iepakaļ.

Sevišķi grūti gāja ar izgāztiem kokiem. Janci — to jau vai pats vējš pārnesa! Marčam papriekš vajadzēja nopietni visu apdomāt, bet, tā kā laika bija pārāk maz, kājas aizvien aizmetās, un Marčs klupa un krita tik smagi, kā būtu vai no debesīm sviests.

Reiz viņam pat likās, ka kāja būs vai nu izmežģīta, vai pilnīgi pušu.

—     Tev vājš zirgs, — Jancis sprieda.

Tad tracis gāja atkal tālāk krustām un šķērsām un lieliem līkumiem, un aizvien pašiem biezākajiem krūmiem cauri, tā ka Marčs beidzot vairs nemaz nezināja, kur īsti atrodas.

Piepeši Jancis palika stāvot.

—     Ahā! Tur jau viņš guļ savā midzenī! — Jancis tā noslēpumaini teica un tad aizvien stiprāk: — Tātad mēs tevi tikpat atradām, lāča lielskungs! Marč, padod man priekšturamās bruņas un sagatavo līkstu!

Marčs nebija gan vēl lāča redzējis, bet, ka tas ir briesmīgs zvērs un arī cilvēkus, sevišķi nerātņu puikas, netaupa, — to viņš zināja gluži skaidri.

Un acumirklī lāci redzēt Marčam nebija ne mazākās vēlēšanās.

Viņš nometa visus kara rīkus līdz ar savu koka zirgu zemē un apsviedās, lai muktu.

—     Marč! Tu paliksi tepat! — Jancis uzkliedza; un Marčs manīja, ka Jancis nemaz nejoko.

Marčs apstājās.

«Ja jau lācis plēsīs, tad plēsīs Janci papriekšu, un tad arī būs vēl laika diezgan aizmukt,» viņš nodomāja un savaldījās.

Bet Jancis pakampa priekšturamās bruņas — apaļo galdiņu — un metās, uravas kliegdams un aurodams, caur biezajiem krūmiem mazā klajumiņā.

Kas tur tagad notika, Marčs nevarēja redzēt — krūmi bija priekšā; bet, ka tur cīnījās uz dzīvību un nāvi, — Marčs dzirdēja skaidri.

Brīžam ierūcās kaut kas, — «laikam lācis», Marčs nodomāja, — tad iebrēcās Jancis, it kā ķerts pašā vārīgākajā vietā; tad atkal iešņācās it kā aizkaitināts zvērs, un Jancis uzgavilēja un kliedza «urā!» …

Tracis bija tiešām ellišķīgs — skaidrās lāču medības!

Un piepeši Marčs manīja kaut ko siltu krūtīs ieplūstam un tādus kā drebuļus pār muguru pārlaižamies.

Viss, kas tur tagad aiz lapām notika, izlikās Marčam piepeši tik pievilcīgs, ka nevarēja ilgāk nociesties.

Viņš pakampa līkstu, bultas un nedaudziem lēcieniem bija klajuma malā.

Jancis ņēmās vēl joprojām turpat.

Cik Marčs nomanīja, viņš bija jau stipri aizkusis, bet meta tomēr savu šķēpu dūšīgi un tad skrejot, īstenāk — jājot, tik veikli atkal uzķēra, pie tam ik brīžam uzaurodams un iešņākda- mies, ka Marčam atlika vienīgi ieplest muti un acis.

Tad Jancis pēkšņi apstājās pašā ātrākajā skrējienā, atvēzās spēcīgi un meta šķēpu ar tādu sparu, ka tas iedūrās kokā un palika biezajā mizā karājoties.

—     Ahā! Tikpat tevi uzvarēju! — Jancis teica. — Bet bija gan negants zvērs!

Un Jancis noslaucīja sviedrus.

—     Bet — bet, Janc, — tas jau alksnis! — Marčs teica, vēl joprojām brīnīdamies.

—      Nu, zināms! Vai tad tu domā, ka te pakrastē lāči dzīvo?!

—     Bet — tu jau pats…

—     Ek, kāds tu nu atkal, Marč! Mēs tak tāpat vien — spēlējam lāča medības.

—     Vai tā? — Marčs iesaucās, un pēkšņi notikušais viņam kļuva skaidrs kā diena. — Klau, Janc, — kausim tad vēl vienu!

Un Marčs saraustīja savam zirgam aiz pavadas, it kā nevarētu to vairs novaldīt.

—      Labi! Bet tad ej par dzinēju.

Marčs drāzās krūmos, un nu tikai vēl sākās īstais tracis.

Visa pakraste dunēt dunēja gan no mednieka saucieniem un gavilēm, gan zvēru rūkoņas, gan zaru brikšķēšanas — Marčs vēl vienmēr klupa, sevišķi pār sausajiem zariem, kas tam it kā pīdamies pinās kāju starpā.

Likās, it kā pakrastē būtu visas pasaules niknākie zvēri sapulcējušies, lai saņemtu pelnīto algu.

Kad puikas pēc tam pilnīgi nokusuši atpūtās, viņi bija nogalinājuši vienu lāci, trīs vilkus, vienu sumbru, kas, pēc Janča domām, zināms, ar Marča pilnīgāko piekrišanu, piederēja arī plēsoņiem, divus lūšus, vienu lapsu un trīs zaķus.

—     Un nu — lauvu! — Marčs teica, un acis vien viņam iezibējās.

—     Nē, to nevar, — Jancis atteica.

—     Par ko?

—     Par ko! Lauvai ar šķēpu un līkstu vien nevar nekā padarīt: tur vajag šautenes.

—     Skāde!…

Nevarēja nekā darīt — tāpēc ka šautenes nebija, lauvam bija jāpaliek dzīvam, un Marčam vajadzēja apmierināties ar jau iegūto medījumu.

—     Bet tu jau vēl, Marč, laikam nemāki šķēpu mest?

—     Ne-ē!

—      Nu tad nāc! — Jancis teica un piecēlās.

Izmeklējis klajumiņu slaido koku starpā, Jancis izvilka no kabatas lielu, baltu papīra gabalu, atlocīja vaļā un piestiprināja ar koka ķīlīšiem pie resnākās liepas. Papīrā bija ar ogli savilkti dažādi riņķi.

Jancis atskaitīja desmit soļus no koka un sacīja:

—     Redzi, Marč, no šīs vietas vajag trāpīt šķēpu taisni papīra vidū, tai melnumā.

—     Bet vai tad par tādu gabalu var?

—     Zināms! Indiāņi Amerikā trāpa pat par simt soļiem. Un tad — ja vari trāpīt pašā vidū — neviens zaķis tev neizbēgs — beigts uz vietas! Bet sviest vajag tik stipri, ka šķēps ieduras un paliek kokā.

Un, ierādījis, kā šķēpu vajag turēt, kā stāvēt, Jancis meta pirmais.

Šķēps neieskrēja gan zīmes vidū, bet iedūrās tomēr mizā.

—     Redz, es ar nevaru vēl trāpīt, bet ar laiku gan jau ies! Nu — tu!

Marčs nebija gan par indiāņiem vēl pilnīgi skaidrībā; bet, ja nu viņi tiešām tādi šķēpu metēji, Marčs, protams, nedrīkstēja tiem pakaļ palikt.

Un viņš satvēra sirdīgi metamo.

Šķēps aizskrēja soļus divus iesāņus mērķim garām un iedūrās zemē.

Bet Marčs tajā pašā acumirklī pielika ātri roku mutei un tā kā iekunkstējās.

—      Kas tev kait, Marč?

—      Skabarga . . .

—      Nevajag taču tūliņ raudāt, Marč! Parādi šurp!

Skabarga bija tiešām varen liela un dūšīga.

—     Bet tad tik sāp! … — Un Marčam apakšlūpa iesāka trīcēt.

Jancis sadabūja nazi, un skabarga acumirklī bija izvilkta.

Bet nu sāka asinis tecēt. Marčam nopilēja jau pāris asaru.

—     Neraudi tak, Marč! Kā tad karavīriem reizēm norauj visu roku vai kāju — ir tad viņi neraud! Pameklēsim labāk asins- dziras. Tas līdzēja; sevišķi — karavīri.

Asinsdziras drīz bija sadabūtas, saberztas un uzliktas vajadzīgajā vietā.

Asinis tūliņ nostāja tecēt, un Marčs kļuva jautrāks.

No šķēpa mešanas, zināms, nekas vairs neiznāca.

Puisēni saplūca tālab krietnus vīšķus pakrastes puķu, kuplo stiebru, liepu un ozolu zariņu un sasēja visu lielos pušķos.

Vienu Jancis uzmauca šķēpam, otru Marčs — līkstam galā.

Tad puisēni sasēdās zirgos un laida, tā izpušķojušies, kā jau mednieki un uzvarētāji, lepni pa pakrasti Daugavai augšup.

11

Pie vēršu staļļa, kas stāvēja turpat brankūža (degvīna brūža) tuvumā, Janča tēva dārza malā, puisēni apstājās.

Lielajām durvīm staļļa sānos Jancis piestiprināja atkal savu papīru, un nu sākās mērķī šaušana no 50 soļu attāluma.

Pie tam Jancis atkal neaizmirsa pieminēt indiāņus, un tā Marčs dabūja zināt, ka tie arī šajā mākslā tādi meistari, kam krietns puika nekādā ziņā nedrīkst pakaļ palikt.

Arī bultas tiem esot tādas pašas kā Jancim, proti — divējādas. Pirmās — zvēru un putnu šaušanai — ar asi nodrāztām bumbiņām galā; otrās — mērķī šaušanai — ar pavisam strupu galu.

Kā pirmām, tā otrām Jancis jau bija iedzinis galos pa nolauztai adatai, lai labāk ķer.

Pirmais sāka Jancis. Ja viņš arī netrāpīja katru reizi papīrā, durvīs — droši.

Nu nāca Marča reize.

Viņš jau bija noskatījies, cik viss gāja viegli Jancim un kā jādara, un tālab saķēra līkstu ar vislabākajām cerībām.

Ar kreiso roku līkstu stingri apķēris, Marčs savilka ar labo aukliņu tik stingri, ka strinkšķēja vien. Ar šo roku viņš pieturēja arī bultu un tad, labi notēmējis, laida vaļā.

Bet kas tad tas?

Bulta sadrupa turpat gluži sīkos gabaliņos, un kāda šķēpele nodrāza Marčam kreisai rokai ādu, ka gandrīz asinis sāka sūkties.

Marčs paskatījās platām acīm Jancī un tad atkal zemē — bultas drostalās.

—      Nu, kam tad tu viņu piespiedi ar kreiso roku līkstam! — Jancis rājās. — Tā jau tu sabendēsi visas bultas! Laid tak, lai viņa gluži vaļīgi skrien pār īkšķi! Nu, tā ka tik atkal nepiespied līkstam! — Jancis nobeidza, kad Marčs paņēma otru bultu.

Tai izdevās labāk: viņa aizskrēja sveika un vesela, bet iedūrās — jumtā, pašā šķorē.

Pie trešās Marčs bija drusku aizmirsis labās pamācības, un bulta salūza atkal.

Ceturto Marčs aizšāva tālu jumtam pāri un piekto iedrāza pa logu stallī, ka stikli vien noskanēja.

—     Tā — nu tu izputināji man visas bultas, — Jancis puspār- mezdams sacīja, — un tikpat neiemācījies šaut.

—      Jā! .. . — Marčs piebilda bēdīgi.

Puikas savāca atlikušos veselos ieročus un aizgāja dīķa malā.

Muižā pašreiz zvanīja pusdienās.

Pirmajām zvana skaņām līdzi sacēlās visapkārt savāds troksnis, it kā liels ļaužu pulks jautri čalotu, atpūtā dodamies.

Tad piepeši palika atkal viss klusu, tik klusu, kā jau vasaras dienvidū.

Jancis paskatījās pār dīķi, kur aiz ceriņiem un latu sētas spīdēja dārznieka istabas logi.

Tur laikam mamma pašlaik lika balto piena putru galdā. Bet Jancim te ceriņu pavēnī patika tik labi, ka viņš nodomāja: «E! Lai pusdienas pagaida drusku!» — un palika mierīgi sēžot.

Kā likās, arī Marčs domāja tāpat.

Puisēni atlaidās uz muguras un sāka skatīties skaidrajās debesīs. Tās bija tīras un mierīgas, un klusas, ka Jancim tika gluži ērmoti ap dūšu un uznāca tādas kā bailes pakustēties, lai neizjauktu dziļo mieru.

Bet Marčam bija laikam citādi.

—     Klau, Janc! — tas ierunājās. — Ko tu tagad darītu, ja nāktu lielskungs?

—      Ko es darītu? Nu, paliktu tāpat vien guļam.

—     Hm?… — klusa brīnīšanās.

—      Un tu?

—     Es muktu!

—     Par ko?

—     Tāpat vien.

—     Vai tad tev lielskungs ko ļaunu darījis?

—     Ne-ē! Bet ko gan viņš visu nevar! Pasaka: «Noper puiku!» — mātei jādara … Un tad — nez vai viņam maz patīk šādus puikas redzēt? Skat, Janc, kā mēs zāli esam noviļājuši!

—     Nu, vai tad lielkungam šitās zāles vajag?

—     Bet tā tak viņa zāle!

—     Nu, lai ir! Tu domā, ka tādēļ man nav brīv viņā gulēt?

Marčs brīnījās.

«Nu, nezin vai tu tā runātu, kad lielskungs būtu te?» viņš nodomāja un tad teica:

—     Ai-jā! Kad es būtu lielskungs, gan tad zinātu, ko darīt…

—     Kas nu tu būtu par lielkungu! Tu jau pat ar līkstu nemāki vēl šaut…

Abi apklusa un skatījās debesīs.

—     Nez kāpēc dienā nevar zvaigznes redzēt? — Marčs atkal iesāk.

—     Jā! Es arī tikko par to domāju, — Jancis atteica. — Nez kāpēc viņas nevar redzēt? Vai varbūt tāpēc, ka saule spīd?…

Un puisēni nogrima atkal domās.

—     Klau, Marč, vai neiesim peldēties? — Jancis uzsāka.

—      Kur?

—      Vajadzēja pamēģināt tepat dīķī.

—      Jā gan! Tagad jau neviens neredz: visi diendusā.

Un Marčs sāka raudzīties pēc dēlīša.

Tas nebija ilgi jāmeklē. Kā jau muižā, tādas mantas dīķa apkārtnē bija diezgan.

Viens divi puikas bija noģērbusies un ūdenī. Tas nebija gan visai tīrs — dūņas juka pārāk daudz, bet par to viņš bija ļoti silts, un puikas ņēmās un ālējās pa to, kā jau savā vaļā.

Piepeši Jancis pamanīja lielkunga suni.

Tas izšāvās aiz sētas stūra, pietecēja pie puisēnu drēbītēm, apostīja tās un atkal aizskrēja, kur nācis.

Jancis nepiegrieza tam nekādas sevišķas vērības — Leo jau bieži skraidīja apkārt — un laida Marčam atkal strāvu pēc strāvas virsū, ko šis ikreiz un tikpat dūšīgi atmaksāja atpakaļ.

Bet abi draiskuļi pēkšņi aprāvās: likās, it kā kāds būtu runājis … Un…

—      Vadzi, Marč! Lielskungs!

Un tiešām — tur jau viņš nāca ap sētas stūri, un viņam līdzi abas svešās freilenes, kurām Marčs tikko šorīt bija bučojis roku.

Pārdomāšanai — kas būtu tagad prātīgākais? — acumirklī, zināms, nebija vairs laika.

Vienā lēcienā Marčs bija no dīķa ārā, sagrāba kā nu mācēdams drēbītes un diedza, ko nagi nesa, taisni pa ceļu uz putnu dārzu.

Viss, kas zin, būtu norisinājies labākā kārtībā, ja tikai Marčam lielajā steigā nenotikuši klizma.

Viņam izkrita ceļā papriekš biksītes un palika guļam, tad — krekliņš un arī palika guļam; bet tad nāca pati lielākā nelaime — lielkunga putnu suns Leo.

Leo citādi bija Marča labākais draugs: viņi, kad satikās, glaudīja un bučoja viens otru.

Bet nezin kā tas bija šoreiz? Leo laikam nepazina vairs Marča, jo nebija viņu vēl nekad šādā Ādama uzvalkā redzējis, un tādēļ, ieraudzījis pliku puiku skrējām, metās visslaidākajos lēcienos pakaļ, aizsteidzās priekšā un aizkrustoja Marčam pavisam ceļu.

Pie tam Leo ierējās tā pusnopietni, pusjocīgi un palēcās pāris reižu labi augstu gaisā, it kā gribētu Mārču aiz deguna sakampt.

Arī Marčs uzbudinājumā laikam nepazina vairs sava drauga.

Viņš apstājās, sarāvās un laida tādu izmisuma brēcienu vajā, ka visa muiža noskanēja.

Leo atbildēja ar tādu pašu rējienu un, kad Marčs briesmu brīdī sāka vēl ar atlikušām drēbēm gaiņāties, laikam domāja, ka Marčs grib ar viņu pameņģēties, un satvēra tāpēc dūšīgi saviem spodrajiem zobiem Marča svārciņus.

Lielskungs un jaunkundzes sākumā nesaprata, ko tas viss nozīmē. Bet tad, tuvāk apskatoties, viņi sāka skaļi smieties.

Lielskungs mēģināja gan uzsvilpt sunim, lai nāk atpakaļ, bet nevarēja.

Tikmēr Marčs cīnījās ar Leo ap svārciņiem.

Pamazām abi kļuva mierīgāki un sāka viens otru pazīt.

Marčs nostājās brēkt un raudāt un pasauca suni vārdā.

Tas tūliņ arī palaida svārkus vaļā. Marčs noglaudīja tam tīkami gludo galvu, un miers bija noslēgts.

Tagad tikai Marčs pamanīja, ka trūkst krekla un bikšu.

Gabalu attecējis, viņš pacēla tos un paskatījās uz dīķa pusi.

Kungi stāvēja turpat un smējās vēl vienmēr, bet Marčam tika tāds kauns, tāds kauns!

Un, cik mudīgi vien varēja, viņš iemetās putnu dārzā.

Jancis pa tam, izlietodams izdevīgo brīdi, bija gluži klusām pārpeldējis pār dīķi un ielīdis ceriņu krūmā.

Kad kungi aizgāja, viņš atpeldēja atpakaļ, apģērbās un gāja draugu meklēt.

Marčs sēdēja šaurā putnu dīķa malā un meta mazus akmentiņus ūdenī.

Jancī viņš i nepaskatījās. Varēja redzēt, ka tam kaut kas kremta sirdī.

—     Marč, kāpēc tad tu bēgi? — Jancis jautā.

Plunks! plunks! — iekrīt divi akmentiņi ūdenī.

—     Labāk vajadzēja palikt dīķī, kā, piemēram, es…

Plunks! plunķs! — iekrīt atkal pāris oliņu.

—     Kāpēc tu nerunā, Marč? Vai tu uz mani dusmīgs? — un Janča balss skan tā mīksti.

Dīķī tagad ieskrien vesela sauja grants, un Marčs pieceļas.

—     Zināms, uz tevi! — viņš teic un grib būt ļoti stingrs, bet tomēr nedrīkst paskatīties uz Janča pusi, lai tas nepamanītu asaras, kas saskrējušas acīs.

—     Nu, ko tad es tev, Marč, slikta darījis?

Abi puisēni sāka iet uz mājas pusi.

—     Jā, kas tad uzvedināja iet dīķī? — Un Marčam norit liela, spoža asara uz svārkiem par notikušo kaunu.

—      Bet vai tad es, Marč, zināju, ka kungi nāks?

Marčs paskatās asaru pilnām acīm Jancī, it kā gribētu pārliecināties, vai tas paliesi arī tā domā . . .

Tad viņš sniedz roku — un puisēni izšķiras.

12

Ka Jancis varētu būt tik bargs un pavisam netaisns — to Marčs nekad nebija iedomājies.

Bet viss notika tā.

Kādā dienā, kad Marčs tikko bija beidzis savus kara ieročus taisīt un nāca pašlaik, gludi nodrāzto šķēpu un priekšturamās bruņas lepni cilādams, uz Liepavota pusi, — pa akmens kāpšļiem no Daugavas puses uznāca Jancis. Tam bija tikai līksts un bultas rokā.

Puisēni sastapās.

—      Skat! — Marčs teica un grieza šķēpu gaisā. — Kausim nu lāčus!

Bet Jancis nelikās Marča ne dzirdam, ne redzam un gāja tik tālāk.

Marčs brīnījās.

—     Janc! Uz kurieni tad tu? — viņš jautāja; bet balsij jau bija laba daļa jautrības izzudusi.

—      Kas tev bēdas! — Jancis atcirta un gāja projām, līkstu pacilādams un tā kā svilpodams.

Marčs devās pakaļ.

—      Bet, Janc, vai tad šodien lāčus nemedīsim?

—      Ej viens! Ar tevi pat runāt negribu!

Marčs apjuka pavisam. Kas tad Jancim noticis?

Marčs patecēja un saķēra Janci aiz piedurknes.

—      Klau, Janc, — kāpēc tu tāds esi? — viņš lūdzās.

—      Liec mani mierā! — Jancis iesaucās asi un izrāvās. — Es jau teicu — tu neesi vairs mans draugs!

Un Jancis gāja vienmēr vēl projām, nabaga puiku nemaz neuzskatīdams.

Marčam kļuva tik bēdīgi, ka viņš tikko nenosvieda savus jaunos kara rīkus zemē, ar ko pirmāk bija tā lepojies. Tagad tie viņam vairs nemaz nepatika.

Marčs nezināja, ko darīt.

—      Bet klau, Janci! Es tak nudien nekā nezinu! — Un Marčam ar varu spiedās asaras acīs.

—     Nedievojies, Marč: kas dievojas — melo! Bet man tu ne- izmelosies vis!

Un Jancis apstājās.

—      Nu tici tak, Janc: es neesmu tak nekā nodarījis!

—      Vai tu re! šis neesot nekā nodarījis! Kaunies jel, Marč, liegties! Es jau tevi pazīstu gan!

Un Jancis paskatījās Marčā tā nicīgi — no sāniem.

—      Bet, Janc, mīļo Janc, es tak nemaz neesmu vainīgs!

—      Kas tad nu nez gan cits? Es jau domāju, ka tā būs! Nu, tagad tu vari iet pie mūrnieka Pētera — tam būsi labu labais. Man tāda drauga nevajag!

Un Jancis atkal taisījās iet tālāk.

Tas nu bija katrā ziņā par daudz.

—      Nu, tad — kad negribi — negribi mani, — Marčam nobira ātri viena pēc otras divas lielas asaras, — tad — tad — arī — nav — vajadzīgs! Es varu — arī viens pats — spēlēties!

Marčs apgriezās un gāja projām.

Jancis paskatījās ātri Marčā.

Jā, tiešām! Viņš gāja pavisam nopietni projām — pat atpakaļ neatskatījās.

' — Marč!

—      Nu?

—      Tad tu neesi vainīgs?

—      Zināms, ka ne!

—      Un tu nemelo?

—      Es jau vēl nemaz nezinu, ko lai melo?

—      Nu labi! Tad nāc — es tev parādīšu, — Jancis teica svarīgi, pietecēja pie Marča, saķēra tam roku un ievilka puiku steigšus sev līdzi krūmos.

—      Paskaties! — Jancis teica, zemē rādīdams, kad viņi bija nonākuši pie zināmā krūma, kur atradās putniņi.

Marčs raudzījās nopietni rādītā vietā, un seja viņam kļuva ik brīžus nopietnāka un tāda kā nemierīgāka arī: zemē gulēja nosists mazs, vēl neapspalvojies putniņš un gabalos saraustīta ligzdiņa.

Marčs likās kaut ko ļoti nopietnu pārdomājam.

Tad viņš ātri pacēla galvu un paskatījās tajā vietā, kur senāk stāvēja perēklītis.

Un piepeši Marčam sacēlās savāda jausma un liels žēlums mazajā sirdī.

Bēdīgi viņš paskatījās Janča stingrajā sejā un teica:

—      Vai, Janc! Mūsu putniņi izpostīti! . ..

Un Marčs skatījās atkal zemē, it kā meklētu noziedznieka pēdas.

Bet Jancis teica zīmīgi:

—      Jā gan, Marč! Un viņus neviens vairāk nezināja — tikai mēs divi!

Marčs domāja vēl joprojām, it kā nebūtu dzirdējis drauga vārdus.

Bet tad pēkšņi viņš saprata visu — visu līdz ar smagajām aizdomām, kādas varētu celties pret viņu.

Izbijies un nemierīgs, it kā pats būtu arī viens no mazajiem putniņiem, ko patlaban tver nežēlīgā slepkavas roka, Marčs skatījās Jancī un lielākā uzbudinājumā sacīja:

—      Un tu? Tu, Janc, domā?… — viņš nespēja nobeigt.

—      Es jau teicu, — Jancis mierīgi un stingri atbildēja, — neviens cits viņus nezināja kā tikai mēs divi!

—      Nē — nē, Janc! Tici man: es neesmu vainīgs! Man … Es jau viņus tā mīļoju! …

Un lielākās žēlabās Marčs skatījās atkal nosistajā putniņā.

—      Tad tu esi viņus kaut kam parādījis, — Jancis dzestri teica.

—      Arī ne-ē, Janc! — Marčs atbildēja, atkal it kā domās nogrimdams.

—      Bet… — un Marča seja noskaidrojās kā saulīte. — Es zinu, Janc, es zinu, kas vainīgs! Citādi nemaz nevar būt!

—     Nu? — Jancis dzestri izaicināja.

—      Redz, tā bija, — Marčs sāka stāstīt, — vakar nāku pēc ūdens Liepavotā — Lotes vietā. Piesmeļu krūzi un uznāku augšā. Domāju, pag, iešu paskatīties putniņus. Ielienu klusītiņām, pašķiru zarus, skatos: visi guļ tik smuki, tik mierīgi! Veco nebija neviena. Atlaižu atkal lēnītiņām zaru un izlienu no krūmiem. Te — kur bijis, kur ne, — nāk mūrnieka Pēteris. «A-a!» viņš saka, ieraudzījis mani. «Es jau zinu: tev tur putniņi!» — «Kas par putniņiem?» atsaku. «Es jau tāpat vien…» — «Tāpat vien!» šis mēda. «Tu mani mācīsi! He — he! Gan jau es ar viņus uziešu; un tad — tik tev viņus redzēt!» Mani pagrūzdams, ka tikko krūze neizkrita, viņš ieskrēja krūmos, kā jau mežonis. Man tika bail, tik bail, ka tikai viņš neatrod putniņus, un es devos skriešus vien kalnā un vienādi domāju: ka tik neuziet! Bet viņš tikpat atradis un izpostījis mūsu putniņus, — Marčs bēdīgi nobeidza.

—     A-a! Tad mūrnieka Pēteris vainīgais! — Jancis sacīja, un Marčs manīja, ka mūrnieka Pēterim klātos tagad pavisam slikti, ja tas būtu tuvumā.

—     Bet pag, pag, — Jancis turpināja, — gan mēs tevi, kun- dziņ, pamācīsim!

Puisēni devās no krūmiem ārā.

Kad viņi sasniedza klajuma vidu, Jancim kara plāns bija jau gatavs.

Uzmanīgi, kā jau nedrošības laikos, visapkārt apskatījies, viņš īsiem vārdiem paskaidroja to Marčam.

Pēdējais tikko neuzgavilēja aiz prieka.

13

Pēc maza brītiņa Marčs jau bija kalnā un gāja, ik pa brītiņam noslēpumaini, bet jautri pasmaidīdams, gar lielo liepu.

Šķēpa un bruņu tam nebija. Tos viņš bija atstājis pie Janča, kas tagad, Mārču gaidīdams, izmēģināja pie Liepavota jaunos ieročus.

Mūrnieka Pēteri Marčs atrada pie darbnieku mājas kopā ar citiem bērniem dīķī bradājam.

Meitenes savus svārciņus bija rūpīgi saņēmušas ap ceļiem, kamēr Pēteris nodriskātās bikšeles bija uzlocījis, cik augsti vien varēdams.

It kā netīšām viņš uzšļakstināja drīz vienai, drīz otrai meitenei pa ūdens šaltei.

Dažas smējās, dažas bārās un atmaksāja Pēterim tāpat.

Visi jau puslīdz slapji no stipri sadūņotā ūdens.

Mazie bērni sēdēja dīķa malā zālītē un rotaļājās, kas nu kuram pagadījās rokā.

Pašreiz dīķī kaut ko tvarstīja, tā ka ūdens šalkdams vien* skrēja uz visām pusēm.

Marčs bija arī biksītes uzlocījis un gluži nemanīts iejaucās bērnu pulkā.

Viņš piečāpoja lēnām Pēterim klāt, kas tikko apskatīja lielu, nupat noķertu ūdens vabuli un mēģināja viņu savaldīt.

—     Bet, Pēter, Pēter! Kāpēc tu viņai kājas rauj nost? — Marčs pārmezdams iesaucās.

—     Lai neķepurojas, — Pēteris smīnēdams paskaidroja. — Kā tad to pagānu lai citādi novalda?

—     Bet tā taču nav labi, Pēter: viņai jau arī sāp! …

—      Vai tu re — šis tas gudrinieķs! — Pēteris zaimoja un. iešļakstināja ar kāju Marčam netīro ūdeni tieši ģīmī. — Kas tad vabulei var sāpēt? Vai tad akmenim arī sāp, kad sit?

Marčs aizgriezās, it kā ģīmi noslaucīt gribēdams, lai Pēteris nepamanītu riebuma, kas sacēlās Marčam un spīdēja acīs.

—     Vabule tāds pats dzīvs kukainīts kā tu, Pēter, — Marčs savaldījies teica. — Redzētu, vai tev arī nesāpētu, ja norautu kāju.

—      Ei, ko nu tu pļāpā kā mācītājs! — noveiktais Pēteris turpināja, mēģinādams atkal Marčam uzšļakstināt ūdeni. Bet Marčs izvairījās.

—     Se, Anniņ! — Pēteris turpināja, vabuli krastā sviezdams. — Nu viņa vairs nespārdīsies — paspēlējies!

—     E! — Anniņa, Pētera māsa, kas vēl nemācēja kājām iet, iesaucās un noliecās, lai paņemtu spīdīgo kukainīti, kas tagad gluži kā bez dzīvības gulēja pie meitenes kājām. Tikai taustek- līši, ko Pēteris nebija norāvis, trīsēja viņam ātri un drebulīgi aiz sāpēm.

Pētera nežēlību un riebīgo cietsirdību sajuta bez Marča laikam arī citi bērni. Varbūt no Marča dūšīgās ierunas šī cietsirdība bija kļuvusi redzamāka. Neviens gan vairs nemēģināja Pēterim pārmest — tas bija viņu pulkā taču stiprākais, — tomēr visi kļuva daudz klusāki un drīz viens pēc otra sāka zust no dīķa.

Beidzot ūdenī palika tikai Pēteris un Marčs.

—     Klau, Pēter, — vai neiesim labāk pakrastē? — Marčs uzsāka.

—     Pakrastē? Tu domā — putniņus meklēt?

—     Nu jā! Tu gan, Pēter, laikam daudz viņu zini?

—     Zinu gan! Hē?

—     Parādi man arī, Pēter!

—      Vai tev? Parādi man savus! Hē?

—      Zināms, ka tad parādīšu.

—      Nē, — tu savus papriekšu!

—      Par ko? Tu domā, ka tevi apmānīšu?

—      Zināms — apmānīsi! Tev jau putniņu nemaz nav!

—      Man nav putniņu, Pēter? Nu, tad nāc šurp — es… Bet tad tev arī savi jāparāda. Jā?

Bet Pēteris nenāca vis vēl.

—      Kur tad tev viņi ir? — tas prasīja, un viņa acis iezibējās viltīgi.

—      Pie Liepavota, — Marčs vientiesīgi atteica.

—      Tie paši, kur vakar biji? Hē?

—      Jā!

—      Vai tu šodien viņus jau paraudzīji?

Pēterim atkal iezibējās acis.

«Gluži kā kaķim,» Marčs nodomāja, un nu viņam nebija vairs nekādu šaubu, kurš vainīgais.

—      Zināms, ka apraudzīju! — Marčs noteikti un pēc iespējas bezbēdīgi teica.

—      Nu, ko tad viņi šodien dara? Hē?

—      Ko tad putniņi kaut kad dara? Guļ mierīgi.

—      Ak tu melis, Marč! Tev jau tur putniņu pavisam nav! — Un Pēteris uzskatīja Mārču cieši un ar tādu slepenu, viltīgu prieku, it kā gribētu teikt: «Nu, ko tu tagad vēl sacīsi?»

Bet Marčs tikai pasmaidīja jautri un atbildēja lielīgi:

—      Ē-e! Es jau domāju, ka vakar viņus neatradīsi.

Tad Marčs izkāpa no dīķa un nolocīja bikses.

«Varbūt tie bijuši citi?» Pēteris tikmēr nodomāja; bet Marčam viņš tomēr neticēja.

—      Nu nezin vai tu negribi mani nomānīt lejā? — Pēteris teica, arī bikses nolocīdams.

—      Nu, ja netici, nenāc, — Marčs vienaldzīgi teica. — Un, ja tevi piemānīšu, vari savus putniņus viens pats paturēt.

Marčs sāka iet.

—      Marij! Uzskaties manu Annu! — Pēteris kādai lielākai meitenei uzsauca un devās Marčam līdzi.

Janča draugs bija sasniedzis, ko gribēja.

Kad abi puikas nonāca pie Liepavota — Jancis bija nozudis.

Marčs gan aplaida bažīgi acis visapkārt, bet, kad Janci nekur neredzēja, gāja atkal mierīgi tālāk.

Pēferis, it kā ļaunu paredzēdams, glūnēja drīz uz vienu, drīz uz otru pusi. Sevišķi pie pašiem krūmiem viņam sacēlās neuzticība visā spēkā. Bet, kad Marčs pēc visiem putniņu meklētāju likumiem ar zīmēm rādīja, lai cieš klusu un uzmanās, viņš tika mierīgāks.

«Un ko tad tāds knislis kā Marčs var man padarīt?» Pēteris nodomāja un gāja vedējam pakaļ.

Ļaunā darba vietā Marčs apstājās un sāka skatīties nosistajā putniņā. To pašu nicīgiem smaidiem darīja arī Pēteris. Bet piepeši viņam likās, it kā kāds stāvētu aiz muguras, Pēteris apsviedās pēkšņi, un ļaunais smaids acumirklī nozuda.

Patiešām, tur, stingri saslējies, ar kara rīkiem rokā stāvēja Jancis.

Vaidziņi bija pietvīkuši un sārti kā uguns. Gaišās acis dzirkstīja svētās dusmās. Mazā cepurīte bija atstumta tālu pakausī, un tumšās, viļņotās matu cirtas likās plivinoties ap balto pieri un sasarkušajiem vaigiem.

Labu brīdi puikas stāvēja kā sastinguši, viens otram acīs skatīdamies.

Tad Pēteris nevarēja izturēt un nolaida acis.

Tajā pašā acumirklī Jancis ieprasījās — un Marčs brīnījās par viņa stingro balsi: tik dusmīgu Marčs vēl nekad nebija savu draugu redzējis:

—      Pēter! Vai tu izpostīji šitos putniņus?

Pēferis saņēmās un mēģināja atkal spītīgi smīnēt, kas šoreiz ne visai izdevās.

—      Kas tev bēdas! — viņš atcirta un pagriezās sāņus.

—     Man ir gan bēda! Es tev prasu: vai tu viņus izpostīji?

—     Tie jau nemaz nebija tavi putniņi!

—     Bija gan mani! . ..

—     Bija gan viņa! — arī Marčs apliecināja.

Pēteris sakustējās, it kā taisītos lēkt krūmos. Bet tajā pašā brīdī Jancis nosvieda kara rīkus zemē un viņa kreisā roka ieķērās cieši Pētera svārku vīlē tieši uz krūtīm.

—     Nē, draudziņ, tā neiet! Papriekš tu atbildēsi!

—     Laid mani vaļā! Rau, šis, zeseris, ķersies man krūtīs! — Pēteris, kam vaigi arī sāka tvīkt, noteica un spēra pretiniekam stipru grūdienu krūtīs.

Bet Jancis palika stingri savā vietā.

—       Nē, mīļais, tā vis nebūs! Ātrāk netiksi no šejienes projām, pirms nebūsi atbildējis — vai tu biji, kas izpostīji manus putniņus?

—     Vai tu re: šis mani aizturēs! … Tu — utubunga! … Jā, re, ka es viņus izpostīju! … Un ko tu man padarīsi? — Ē-ē-ē! — Pēteris izkāra mēli.

—     Nu — tad arī dabūsi savu algu, tu putniņu spīdzinātājs, tu bendes kalps!

Un tajā pašā acumirklī arī otra Janča roka tikpat stingri kā pirmā ieķērās Pēterim krūtīs.

Pēdējais darīja to pašu, un cīņa sākās.

14

Tā bija pavisam nevienāda cīņa,

Pēteris bija vecāks, lielāks un kaulaināks par Janci. Arī šādā cīņā viņš negāja pirmoreiz. Tātad pārākums bija Pētera pusē.

Jancim atlika vienīgi izveicība un augstā apziņa, ka aizstāv mazos nespējniekus, putniņus, kam tāda pati dzīvība, gaiša un mīlestības pilna, kā Jancim pukst krūtīs. Bet ko gan tas līdz cīņā, kas iet uz dzīvību un nāvi?

Un tiešām, puikas ņēmās, it kā no uzvaras atkarātos dzīvība un nāve — vai nu vienam, vai otram.

Runāts netika. Dzirdēja tikai smagu elpošanu drīz viena, drīz otra pusē.

Marčs stāvēja kā sastindzis, vaļēju muti un plati izplestām acīm.

Vai nu cīņas karstums bija viņu pārsteidzis, vai arī viņš gribēja, kā šādās reizēs parasts, izpildīt sekundanta vietu, bet Marčs nepalīdzēja draugam.

Varbūt viņš bija stipri pārliecināts, ka taisnais uzvarēs.

Bet Jancim tomēr gāja stipri grūti.

Pēteris grieza to drīz uz vienu, drīz uz otru pusi, un Jancim bija jāsaņem viss lunkanums un veiklība, lai noturētos kājās.

Tikai izdevīgākās reizēs viņš spēja sagriezt Pēteri, ka arī tas šad un tad nāca šaubīgā stāvoklī.

Cīņa vilkās labi ilgi, bet bez panākuma. Abi bija jau stipri nokusuši. Skaidras sviedru lāses stāvēja katram uz pieres. Arī stiprais Pēteris, kā likās, palika slābāks. To Jancis manīja no

viņa rokām, kas neturējās vairs tik cieši krūtīs, un arī viņš kļuva nolaidīgāks.

Bet tā bija tikai kara viltība.

Spējā rāvienā Pēteris nostiepa Janci ceļos. Marčam aizsitās elpa. Tad Pēteris jau atspēra kāju, lai nogāztu Janci pavisam zemē.

Bet tad notika kaut kas negaidīts: Pēteris bija uzminis nosistajam putniņam — kāja slīdēja, — un nākamajā acumirklī Pēteris gulēja augšpēdus zemē un Jancis tam virsū.

Taisnība bija uzvarējusi.

Bet tik viegli Pēteris negribēja vis padoties savam liktenim.

Izdevīgā brīdī viņš apsviedās neredzētā ātrumā uz vēdera un, rokām zemē atspiedies, mēģināja sasperties četrrāpus.

Bet to vien Jancis, likās, bija gaidījis. Veikli viņš pārliecās šķērsām pāri Pētera mugurai un saķēra viņa labo roku.

Vienā rāvienā roka bija atliekta uz muguras. Pēteris nogāzās uz labo pusi, ar plecu pret zemi atdurdamies.

Viņš gribēja gan vēl ķepuroties, bet, pirms atjēdzās, — otra roka arī bija jau uz muguras, un Pēteris gulēja ar visām krūtīm pie zemes.

—     Marč! Nāc izvelc man līksta auklu no kabatas un — guli nu mierīgs, Pēter: prom jau nu vairs netiksi! — palīdzi viņam sasiet rokas, — Jancis teica.

Marčs izpildīja, priecīgi smaidīdams, pavēli.

—     Un tagad kājas, — Jancis turpināja, otru aukliņu no kabatas izvilkdams.

Bet ar kājām negāja tik viegli: Pēteris spārdījās un šņāca kā pats nelabais, un ne Jancis, ne Marčs nevarēja kājas noturēt.

—     Nu, izspārdies, izspārdies vien! — Jancis beidzot noteica. — Gan jau pats tiksi lēnāks.

Un tā arī bija. Pēteris spārdījās, spārdījās, kamēr galīgi piekusa, un Jancis izdarīja bez kādām pūlēm savu darbu.

—     Tā! Un nu atpūties, — viņš sacīja. — Kamēr nospriedīsim, ko ar tevi darīt.

15

Abi puisēni atstāja Pēteri un izgāja klajumā.

—     Nu, Marč, kā tu domā, — Jancis sacīja, sviedrus slaucīdams, — ko tagad ar viņu darīsim?

—      Es domāju — atstāsim viņu tepat pa nakti, lai apēd vilki.

—      Kāds tu nu atkal, Marč! Te pakrastē tak vilku nemaz nav!

—      Nu tad — nosukāsim viņu dūšīgi!

—      Nē, Marč, to nedrīkstam: to var tikai viņa tēvs.

—      Nu tad — pakārsim viņu! Es uzskriešu kalnā [6] : man tur dikti branga aukla.

—      Vai, Marč, tad jau viņš būs pagalam un mūs aizdzīs Sibīrijā!

—      Sibīrijā? Vai tā? Tad nu gan nevar. Bet pelnījis viņš to patiešām!

—      Jā, bet ko nu ar viņu darīsim? — Jancis bažīgi pēc brītiņa teica.

—     Jā — nu es arī nezinu, — Marčs bēdīgi atbildēja.

—      Pag, Marč! Es zinu! Izgriezīsim viņam pogas!

—      Jā, jā, Janc, nudie'! Izgriezīsim! Un tad viņš vēl dabūs pērienu par to un par putniņu postīšanu ar. Bet vai tev ir nazis?

—      Zināms, ka ir!

—      Bet tad tik tu esi manīgs puika, Janc! — Un Marčs klusā bijāšanā noskatījās draugā, kamēr tas sameklēja nazi.

Puikas nogāja pie Pētera un stājās darbā.

—      Vai dieviņ, vai dieviņ! Palīgā, palīgā, ļautiņi! — Pēteris sāka vaimanāt, ka visa pakrastē skanēja, kad manīja bikšu vīli slābāku topam.

—      Nekliedz jel, nekliedz! — Jancis mierināja. — Mēs jau tev tikai pogas izgriezīsim. Cita nekā!

Bet Pēteris nebija nu vairs apmierināms. Vai nu aiz dusmām, vai bailēm par to «citu» viņš pūta atkal vaļā.

—     Glābiet, glābiet, mīļie ļautiņi! Nu jau laikam kaus mani! Va-i, v-a-i, v-a-a-i! … — Un Pēteris sāka raudāt.

—      Marč! Aizturi viņam muti, lai nebļauj! — Jancis komandēja.

Marčs izpildīja pavēli, un Pēteris kļuva rāms.

Bet tad iekliedzās Marčs gandrīz tikpat stipri, un tūliņ atskanēja tāds troksnis, it kā plaukstas kopā sasitot.

—      Ak tu palaidnis! Viņš jau kož! — Marčs asarām acīs sūdzējās: — Gandrīz nokoda pirkstu!

—      Nu, kam tad bāz pirkstu mutē? — Jancis teica. — Turi, ka nevar iekost.

—      Jā, — arī Pēteris šņāca, — kam tad tu degunu spied cieti …

Pa tam Jancis ar darbu bija galā. Pogu starpā atradās arī bikšu sprādze. Un lences arī viņš bija atārdījis.

—      Nu, — Jancis pusnopietni, pusjokodams sacīja, visu krājumu Pētera kabatā bērdams, — tagad nobučo savai mātei roku, lai iešuj atkal pogas, un palūdz, lai tevi arī krietni nosukā. Par ko — pats jau zini!

—     Bet pag tik, — Pēteris spītīgi atteica. — Redzēsim, redzēsim — vai arī tev kāds nepaģērēs ādu: gan pateikšu tēvam.

—      Saki vien, saki! Vai domā, ka man bail? Bet, ja neteiksi, tad pats pasacīšu, un tad redzēsim, kam būs taisnība.

Šādi runādams, Jancis atraisīja Pēterim rokas un nosacīja: — Kājas pats vari atraisīt. Bet tagad, — un Jancis runāja varen sparīgi, — sargies putniņus postīt! Ja vēl tikai reizi to darīsi, izstāstīšu visiem citiem bērniem, kā tev šodien gāja, un tad tik redzēsi, kas būs par smiekliem, bet tev — tāds kauns!

Pēc tam abi puisēni paņēma savus medību rīkus un atstāja nosodīto vienu.

Tas, cik ātri varēdams, atraisīja auklas, uzlēca kājās un, bikšeles kā nekā saturēdams, lai nebruktu zemē, saslējās visā augumā.

—      Bet pagaidi tu man, velnēns tāds! — Pēteris kliedza, labo dūri augstu pacēlis, pie kam acis raudzījās nevaldāmā spītībā caur zaļajiem krūmiem. — Gan tu mani pieminēsi!

Tad Pēteris metās uz muižas pusi biezoknī un nozuda.

Bet Jancis ar Mārču sāka atkal medīt lāčus un vilkus, un lūšus.

16

Bija sestdienas vakars.

Dārznieks bija tikko noturējis vakariņas. Viņu atliekas — rutka mizu čupa, sāls šķīvītis un maizes galiņš gulēja vēl uz galda. Turpat stāvēja arī vienkārša bļoda ar rūgušpiena mazumiņu dibenā un otrs šķīvītis ar mērcējuma* atliekām.

* Mērcējums — ar saldu, brīžam skābu krējumu atšķaidīts biezais jeb kūpinātais piens. Aut.

Dārznieks atradās vēl pie galda. Viņš lūkojās pa logu ceriņiem pāri skaidri zilajās debesīs. Acis viņam raudzījās mierīgi un domīgi sīkajā zvaigznītē, kas tikko iedegās neizmērojamā izplatījumā. Dārznieks likās siltu pateicības lūgšanu turp sūtām par pabeigtās nedēļas pārspētām grūtībām un veselīgām, kaut arī vienkāršām vakariņām . . . Viņas bija tiešām labi garšojušas — sevišķi rutks — kā pašam, tā arī Jancim.

Mammas nebija istabā.

Jancis sēdēja tēvam pretī. Redzamā nemierā viņš šad un tad šļūkāja pa krēslu, uzmanīgi skatīdamies katrā dārznieka kustībā.

Jancis gaidīja kaut ko svarīgu, un, kā aizvien tādās reizēs, viņa pacietība kļuva smagi pārbaudīta: papus sēdēja vēl vienmēr tikpat mierīgi un raudzījās klusi tai pašā vientuļajā zvaigznītē, kas ar katru acumirkli kļuva spodrāka un spožāka.

Jancis pavēra pāris reižu muti, bet atkal aiztaisīja lēnām, it kā iztrūcies par savu pārdrošību: papus izskatījās tik netraucējams . .. Bet tad Jancī saspērās atkal nepacietība.

Pēdīgi tikpat dārznieks pagriezās pret puisēnu.

—     Ej, Janc, paskaties, vai lapas nekust, — viņš teica un sāka meklēt savu kaļķīti.

To tikai Jancis bija gaidījis.

Lai gan viņš jau visu pēcpusdienu bija lapas vērojis un tagad, gluži skaidri zināja, kāds ārā laiks, tomēr, ķad papus sūtīja, un drošības dēļ . ..

Vienā acumirklī Jancis pakampa cepurīti un bija ārā. Durvis vien noklaudzēja.

Tikai pēc laba brīža viņš iedrāzās atkal istabā, stipri elsodams.

—      Kur tad tā skrēji? — papus jautāja, sērkociņu uzvilkdams.

—     Es — tepat vien — līdz lielajai liepai, — Jancis atbildēja, mazliet aizraudamies. — Lapas dursciņ, drusciņ tik pašā galā kust, — uz Daugavas pusi.

—     Nu tad sameklē — nez kur tās manas pastalas? Skalus arī vajadzēs sasiet. Iesim palūkot — varbūt dievs dos laimi.

Maz minūtēs viss bija gatavs. Skalu kūlītim Jancis bija uzmetis abos galos cilpeniski auklu. Tagad viņš pakāra to plecā kā mednieki šautenes, bet kulīti uzkāra kaklā. Dārznieks paņēma veco žebērkli no kakta.

—     Vai tad šonakt atkal iesiet uz Daugavu? — mamma, kas tikko bija ienākusi, uzprasīja.

—     Jāiet jau būs pamēģināt. Varbūt tiksim pie krietnas zupas — rīt svētdiena, — papus aiziedams noteica.

—     Arlabunakti, mam! — Jancis jautri sacīja ar manāmu lepnumu par visām tām svarīgām lietām, kas viņam tagad bija plecos un kaklā.

Bet tad viņš kļuva nopietnāks, pietecēja steigšus mammai klāt — papus taču gaidīja ārā, — saķēra tai aiz pleca un pievilka sev gluži klāt. — Tev gan laikam, mam, negribas vienai mājās palikt? — viņš teica bērna sirsnībā un skatījās spodrajām actiņām mammā. Tad nobučoja viņu žigli un izsteidzās pie papus.

—     Hm! — mamma nosacīja klusām un sāka nokravāt galdu.

Tikmēr papus ar Janci gāja pa dārzu lejā uz Liepavotu.

Vakars bija apbrīnojami mierīgs. Pat koku galotnēs lapiņas

vairs nekustējās. Varbūt to nevarēja arī vairs lāgā saredzēt. Un kluss viņš arī bija: lakstīgalas dziesmu un laimības pilnais laiks bija jau sen pagājis. Tagad arī viņām vajadzēja pūlēties un gādāt, un atdusēties.

Tikai Daugava nedusēja. Bet viņas lēnā, garā šalkoņa netraucēja nemaz klusumu; likās, ka īsti tās dēļ viņš kļūtu tikai vēl dziļāks, sajūtamāks — šis klusums, ko pat cilvēku darbi, un lat viņi būtu labi vai ļauni, kā rādījās, nespēja grozīt, gluži tāpat kā zvaigznītes, kas pastāvīgi un vienumēr mirdz zilajā bezgalībā.

Jancim bija pavisam ērmoti ap sirdi: tā priecīgi, bet arī bailīgi. Droši vien, ja tagad papus nebūtu klāt, viņš grieztos atpakaļ.

Jancis nemaz nevarēja lāgā saprast, kāpēc viņam tā. Viņš raudzījās gan uzmanīgi drīz uz vienu, drīz otru pusi, bet biezo krūmu ēnā tomēr nemanīja nekā, kas īsti baidītu, — krūmi bija tikai savādāki, tādi kā noslēpumaināki.

Piepeši Jancis tikko neiekliedzās un nenolēca no celiņa: pie Liepavota gājējiem pašā priekšā no biezā krūma atdalījās kaut kas liels un melns un aizstājās ceļā. Arī dārznieks tā kā sarāvās.

—     Kas tad tur? — viņš pusbalsī iesaucās.

—     Es! — melnais stāvs atbildēja un kļuva tūliņ Janča acīs daudz mazāks.

—     Tas jau Marčs! — Jancis priecīgi iesaucās.

—      Nu, kur tad tu, Marč, tik vēlu? — dārznieks teica.

—     Es arī iešu ar jums dūlēt, — Marčs puslūgdamies sacīja.

—       Nu, kad tev patīk, — nāc vien, — dārznieks noteica un gāja tālāk aizvien iepriekš, kamēr puisēni iepakaļus, viens otram blakus.

—     Vai tev, Marč, nebija bailes vienam šurp nākt? — Jancis pētīja.

—     Bija gan tā drusku. Bet tad domāju — jūs jau drīz nāksiet…

—      Un ko mamma sacīja?

—      Nekā. No iesākuma gan negribēja. Teica — kur nu blandīsies nakts laikā. Bet, kad pasacīju, ka tu arī iesi, viņa palaida.

—     Tad labi, — Jancis nobeidza. — Tad tik redzēsi, cik vēžu mēs tagad saķersim — pilnu kulīti!

Un Jancis pacilāja maisiņu, kas tam nokarājās gandrīz līdz ceļiem.

17

Tālāk dūlētāji gāja labu brīdi klusēdami. Katrs nodarbojās ar savām cerībām un domām. Bet par visiem vairāk strādāja Jancis. Plati ieplestām acīm kā ērglēns viņš raudzījās apkārt, novērodams visu, ko vien varēja saredzēt.

Celiņš stiepās līkumu līkumiem gar paša krasta augšu. Neskaitāmas reizes Jancis te jau bija dzinis lāčus un lūšus; te viņš pazina katru krūmu un koku. Un tomēr — cik savāds viss bija tagad, nakts krēslā! Tiešām, ja Jancis nezinātu gluži skaidri, ka šī ir tā pati senā tecina, viņš nepazītu tās tagad.

Tanīs vietās, kur tecina piegāja krasta malai gluži klāt, kur pa koku un krūmu starpu, kas tāli pārkārušies malai, varēja redzēt apakšā pie pašām mājām Daugavas gludos viļņus līdz ar zvaigžņu dzirkstelītēm, — cik tur dīvaini un cieši likās saauguši sakrustotie zari un lapas! Un Jancim tā piepeši iegribējās mesties šinī samargotā audumā un tiešām tā no visas sirds izšūpoties lokanajos zaros. Nez kāpēc dienā šīs vietas likās bīstamas?

Un tad slaidās lazdas, kas vietvietām pavisam pārliekušās pār teciņu, — kas par līdzenu, slaidu, apaļu jumtu iznāca no viņām! Un cik patīkami soļot pa šo savādo, pašas dabas taisīto siltumnīcu!

Nē, dienā te nemaz tā nebija!

Un beidzot — kuplie, tumšēnainie krūmi! Kādi viņi tagad ■dīvaini… mīklaini — tik apbrīnojami mierīgi, tik klusi! …

Visādā ziņā kairam no viņiem savs noslēpums. Viņi tikai neparko negrib to rādīt! Un Jancis saņem visus spēkus, lai kaut ar varu ieskatītos noslēpumainajā ēnā.

Droši vien tur aiz katra krūma aizslēpies kāds no gariem, kas jau Aladinam kalpoja. Varbūt arī kāds cits, tam līdzīgs. Droši vien viņi stāv tur tagad tik klusi vienīgi tāpēc, ka papus, Marčs un Jancis iet garām. Bet, tiklīdz viņi būs projām, katrs nāks lēnām un uzmanīgi no slēptuves ārā, apskatīsies visapkārt un tad laidīsies atkal bezbēdīgi un pārgalvīgi no viena krūma otrā kā lielie tauriņi, lēkās un smiesies par to, ka Jancis viņus tomēr nav ieraudzījis, un — un …

—     Kuš! Pag! — Jancim paspruka piepeši.

Puisēni apstājās pēkšņi, it kā belzienu pa pieri dabūjuši.

Drošības dēļ Jancis sagrāba Marča roku augšpus elkonim. Krūmos kaut kas iečabējās. Tad tuvāk, aizvien tuvāk un tagad pie pašām puisēnu kājām …

Jancim aizsitās elpa. Marčam atvērās mute. Abi stāvēja kā sastinguši.

Teciņā novēlās liels, melns kamols un ritinājās viegli puikām tuvāk.

Kad tas bija pa ķērienam, Jancis noliecās žigli un mēģināja to satvert.

Bet tikpat žigli viņš atrāva atkal roku, un visas jaukās ainas, kas nežēlīgā ātrumā bija rādījušās Jancim viena pēc otras īsajā brītiņā, izputēja vienā rāvienā līdz ar noburtiem vadātāju kamoliem un visām citām tamlīdzīgām lietām.

—     Ak tu ķēms! — Jancis teica errīgi un nospļāvās. — Tas jau tikai ezis!

—     Ezis? — Marčs atkārtoja un grāba nepazīstamo kustoni, bet tūliņ pat atrāva roku, it kā karstām oglēm piedūries.

—     Ak tu pagāns! Viņš jau dur! — Marčs iesaucās pavisam pārsteigts.

Ezis, zināms, bija apstājies, sarāvies, un panesa mierīgā prātā, straujos spriedumus. Ko gan viņš citu lai darītu?

Bet īsti šī vienaldzība kaitināja Mārču. Viņš jau pacēla pavisam ļaunā nolūkā baso kāju, bet, par laimi, apdomājās vēl īstā laikā un nolika kāju atkal savā vietā.

—     Tam gan laikam nevar nekā padarīt? — viņš noteica un paskatījās uz Janča pusi.

—      Zināms — nekā! Tam adatas tikpat asas kā skroderim. Lai stāv!

Puikas laidās teciņus tālāk. Skalu kūlis vien nobrakšķēja, krūmos aizķerdamies.

Tikai pēc krietna brīža viņi panāca dārznieku, abi stipri elsodami. Jancim gāja visskaļāk. To viņš arī pats manīja un pūlējās tālab visā nopietnībā saturēties vajadzīgās robežās. Bet ikreiz šāda mēģinājuma sākumā viņam likās, ka nepārspējama vara laužas krūtīs, un tad Jancis pūta atkal vēl skaļāk vaļā.

Šādos moku pilnos brīžos viņš aizvien paskatījās stipri bažīgi uz tēva pusi.

Jancim bija bail sakaitināt papu, kas tik veikli un klusu gāja pa priekšu, it kā kājas nepiedurtos nemaz zemei, un kas tik daudzas reizes viņam jau bija atkārtojis augstāko zvejnieka bausli: netrokšņot, izdarīt visu klusām un ātri, jo citādi — loms vējā!

Tāpēc Jancis tagad bija pavisam nelaimīgs.

Tomēr ar laiku krūtis kļuva mierīgākas un līdz ar to arī sirds vieglāka.

Pēc brīža Jancis jau bija pilnīgi atdabūjis pirmatnējo dūšu. Viņš pietecēja tēvam līdzās un ieveda arī veco kārdināšanā.

—      Pap! — Jancis teica, zināms, pēc iespējas klusām.

—      Hm? — uzrunātais atsaucās tāpat noslēpumainā balsī.

—      Nez kāpēc, pap, te pakrastē dažās vietās gaiss tik silts, tik silts kā sasildīts? Redz, tagad pat — kur ejam. Un citur — uzpūš kā no ledus pagraba.

—     Tā jau aizvien mežos, — dārznieks noteica, pīpīti no mutes izņemdams un pelnus kratīdams. — No kam tas nāk — to gan laikam tikai mācīti vīri zinās, kas visu mūžu nodarbojas ar dabas pētīšanu un izdibināšanu. Kad iesi skolā, varbūt skolotājs paskaidros. Manā laikā par tādām lietām vēl nemaz nerunāja. Labi, ja iemācīja rakstīt, lasīt, drusku rēķināt, galvas gabalus …

—     Pap, vai es arī varētu tikt par mācītu vīru? — un Janča balss skanēja daudz stiprāk par noteikto mēru, bet neviens, arī viņš pats, to neievēroja.

Dārznieks paskatījās puisēnā.

—     Ai dēls, tas tev būs grūti, gaužām grūti! Skolas maksā brīnum lielu naudu.

—      Bet tev tak, pap, ir nauda?

Dārznieks pasmējās bēdīgi.

—     Tās naudas, dēls, nepietiktu ir vienam gadam. Cik tad nu mēs, nabaga ļaudis, viņas varam sapelnīt?

—     Bet tev tak, pap, lielskungs maksā simt rubļu gadā.

—     Maksā gan, maksā; bet vai tad to visu var nolikt pie malas? Redz — tev pašam ziemu vajadzēs zābaku, jaunas cepures; tāpat mammai, man pašam arī vajag šo un to. Cik tad nu viņas paliek gada galā? Tā redz, dēls, ar peļņu.

Bet tagad jau citādi laiki! Tagad tak katrs var iet skolā un mācīties, cik grib. Un man … kā man gribējās mācīties! Caurām naktīm būtu sēdējis pie grāmatām. Bet vai nu mums to ļāva! Otru ziemu atbrauca prāvests — bijām gabalu divdesmit skolā — mūs pārraudzīt, pārklaušināt. Savilkām dubultas līnijas, norakstījām, ko nu skolotājs ierādīja, izdzēsām atkal līnijas ar gumiju. Ierauga prāvests — nu, viss glīti, smuki, taisni norakstīts! «Bez līnijām — tik labi jau māk rakstīt! Māk visu atbildēt! Tie jau pārmācīti! Jau par daudz! Ejta mājās: jums diezgan! …»

Būtu kaut jel vienu no citām valodām iemācījuši — kur tad es nebūtu varējis tikt! Tad būtu visi ceļi vaļā. Bet kurp nu iesi, kad esi kā mēms? . . .

Skolas, skolas vajag ikkatram, kas grib tikt uz priekšu! Kas gan šos laikos cilvēks bez skolas? Gluži kā koks bez dzīvības!

Mācīties vajag, dēls, mācīties! Un par turpmāko nebēdā daudz: būs vērīgs prāts, būsi pats uzcītīgs — gan tad ir dievs tevi neatstās! …

Jancis nedzirdēja šos vārdus pirmoreiz. Tomēr arī tagad vēl viņš nespēja tos pilnīgi saprast. Bet, kad papus tik svinīgi, tik sirsnīgi runāja, — tur katrā ziņā vajadzēja daudz patiesības būt. Un Jancis nogrima domās.

Kad pēc tam apskatījās, celiņš gāja stipri lejup; tad sagriezās pēkšņi uz labo pusi, un dūlētāji stāvēja pašā ūdens malā pāris simt soļus augšpus Staburagam.

Stalto klinti nevarēja gaiši saredzēt. Viņas vietā manīja caur iezilgano nakts krēslu tikai bālu, milzīgu strīpu krastā.

Mēness šonakt bija nozudis. Kā jau vienmēr savas jaunības dienās, viņš laikam lakstojās ap saules meitām; un tādās reizēs aizvien aizmirstas vecie draugi, lai viņi arī būtu jo mīļi.

Papus izvilka no kūļa trīs vai četrus skalus, uzrāva sērkociņus un iededzināja skalus. Pie tiem Jancis aizdedzināja arī savus. Tad katrs gāja savā darbā.

Dārznieks iebrida labi dziļi Daugavā un, krustām šķērsām lēni pret straumi iedams, meklēja un dūra zivis.

Puisēni palika malā. Tāpat lēnām augšup brizdami, viņi ķēra no slēptuvēm izlīdušos vēžus, kas lielām, garām acīm gluži apmulsuši skatījās vienīgi spodri nejaušā liesmā un nemaz nemanīja čaklos pirkstiņus, kas sagrāba viņus brīžam aiz garajām ūsām, brīžam aiz lielajām kājām un iemeta dziļajā kulē.

Katrs jaunpienācējs bija brīnum pikts par šādu necerētu lietas virzienu un bruka tālab, zināms, tuvākajam kaimiņam tūliņ virsū. Iesākās nežēlīga grūstīšanās un knaibīšanās; un īsā laikā sagūstīto starpā atradās jau tādi, kam bija vairs tikai viena vienīga staltā ūsa.

Dažs nepaspēja ne apskatīties, kad jau juta savā varā vairs tikai septiņas kājas. Bet, taisnību sakot, vēžu starpā šādi trūkumi nav neķāds negods: viņiem taču viss ataug; tātad arī gods.

Kā redzams, Marčam bija pilnīgas tiesības nepiegriezt vēžu savstarpējām attiecībām nekādas vērības. Un tā viņš arī darīja: laida tikai vienmēr jaunus un jaunus klāt. Bet maisiņš netika vis tik drīzi pilns, kā Jancis bija pareģojis.

Mazās zivtiņas, kas, tāpat kā vēži, apmulsušas lūkojās ugunī, Marčs tikai patramdīja.

— Pag, pag! Stāvi vien, stāvi! — viņš teica. — Dalaidīšu vēžiem — gan tad redzēsi! — Un zivtiņas tad arī muka, ka nozibēja vien!

Kad skali bija izdeguši, papus aizvien paklusām iesaucās: «Puika!»

Tad Jancis tūliņ zināja, kas jādara, un steidzās ar kūli turp.

Pie tam viņš katru reizi ieprasījās: «Nu, pap! Vai daudzi ir?»

Tad dārznieks, jaunus skalus aizdedzinādams, aizvien atbildēja lēnām, nesteigdamies: «Nu, kādas pāris — tādas kā siļ- ķītes jau ir …»

Pēc tam Jancis saņēma lomu, ko līdz tam dārznieks uzglabāja savās svārku kulēs. Brīžam gaidīto siļķīšu vietā parādījās divas vai trīs mārciņas smaga zivs. Tad Jancis nevarēja nociesties, neaizstāvējis nievāto:

—     Bet, pap! Tā jau varena līdaka!

—      Nu, šitā jau gan tāda brangāka pagadījusies, — papus tad aizvien redzamā labpatikā atbildēja un sāka atkal pēc citām skatīties.

Sākumā Jancis ar Mārču gāja vienrokus, t. i., Jancis rādīja uguni un Marčs ķēra vēžus. Bet tad Jancim sāka rasties neuzticības domas. Tās kļuva ar katru brīdi lielākas, un pēdīgi viņš bieži sāka skatīties uz papus pusi — Jancim taču arī bija žebērklis.

Marčs nemanīja nekā no Janča domām. Viņš ņēmās tikai ap vēžiem un bija pilnīgi pārliecināts, ka arī Jancis priecājas par viņa veiklību, jo gandrīz neviens vēzis vēl nebija paspējis izmukt.

Bet Jancim bija pavisam citas domas prātā.

Kādreiz, atkal uz Vidzemes pusi paskatīdamies, Jancis pamanīja, ka papus rīkojas pavisam savādi: paslēpj uguni aiz muguras, sper soli uz priekšu, pagriež uguni, paskatās un atkal paslēpj to.

Žebērklis pacelts, katru acumirkli gatavs duršanai. Tur vajag būt kaut kam svarīgam.

Jancis atdod uguni biedram un dodas pie papus.

Tikko puika paspēris nedaudz soļu, kad dārznieks, labi notēmējis, sper ar žebērkli no visa spēka ūdenī. Tajā pašā brīdī atskan pazīstamais: «Puika!» — un Jancis ir papum līdzās.

—     Paraugi, vai ir! — tas teic, un Jancim liekas, ka papus nerunā vairs tik mierīgi kā par siļķītēm.

Piedurkni neatlocījis — nav vaļas, — Jancis laiž roku gar žebērkļa kātu ūdenī.

—      Ir, pap! … Bet — bet…

—     Nu?

—     Bet — tad — tik — līdaka! Turi, pap, turi! Kad tik nepa-sprūkl Nevar nemaz sa-tvert — iet kā pat…

—     Saņem aiz žaunām, Janc! Citur nenoturēsi, — dārznieks uztrauktā balsī saka, no visa spēka piespiezdams žebērkļa kātu, kas stipri trīc, zivij šurp un turp svaidoties.

—     Pag, pag drusciņ — tūliņ būs! — Jancis, nopietni ņem- damies, saka. — Nu!

Dārznieks ceļ žebērkli, un ūdens virsū parādās liela, plata līdaka, mārciņas desmit smaga. Jancis tikko viņu var noturēt.

—       Nē… Bet tad tik mums šovakar laime! — viņš saka, zivi abām rokām ap žaunām turēdams. — Pap! Tu gan laikam arī tādas nemaz necerēji?

— He — he! — dārznieks paklusām iesmejas. — Tādu zvēru ne ik dienas var noķert — tās brīnum manīgas! Tikko šī pati neaizmuka. Bet saturi tikai dūšīgi, ka nepasprūk!

Un no prieka dārznieks tūliņ uztaisa kaļķi, kamēr Jancis ielaiž smago zivi laimīgi kulītē.

Maisiņš uzreiz pilns.

19

Bet krietnais loms padarīja Janci pilnīgi neuzticīgu draugam.

Malā pienācis, viņš parādīja gan līdaku Marčam, kas to aplūkoja pavisam mēmā aizgrābtībā, kā jau pirmoreiz tik lielu zivi redzēdams, bet tad Jancis tūliņ arī sacīja: — 5e panes nu tu skalus. — Paņēma uguni un devās gar garda malu Daugavā.

Marčs tumsā ar skalu kūli plecos nezināja brītiņu nemaz, ko darīt. Bet tad devās lēnām Jancim pakaļ, kas pāris vietās, kā likās, mēģināja durt ar savu naglu žebērkliņu kādu zivi, bet viņam gan jau nelaimējās — mazākais, Marčs nemanīja nekā no ūdens izceļam. Tikai Jancis aizvien pēc šāda mēģinājuma sāka doties ātrāk uz priekšu, kas arī Marčam bija jādara.

Un tad nāca sods par Janča neuzticību.

Marčs bija tepat draugam jau klāt, kad Jancis pēkšņi pazuda, pazuda tik piepeši ar visu lielo zivi, uguni un žebērkli, ka Marčam aiz brīnumiem un bailēm ieplētās mute.

Viņš paliek kā pienaglots stāvot un skatās uz vienu pusi — Janča nav, uz otru — nav! Noliecas un skatās pār ūdens virsu — arī nav!

Pazudis, pilnīgi pazudis, kā jau ūdenī!

Marčs taisījās jau kliegt, kad pamanīja netālu priekšā kaut ko plunčājām — no sākuma lēnām, tad stiprāk un stiprāk. Pa brīžam dzird arī tā kā sēkājam: uh-e, uh-e . . .

Marčs speras uz priekšu. Ūdens iet pāri ceļiem, jau pār uzlocītām biksītēm — jau tālāk — tālāk — pašreiz jau, — tad Marčs grābj ūdenī.

Gluži pareizi: tie Janča mati.

Un Marčs nu stiepj no visa spēka tos augšup. «Tā laikam jāglābj slīkoņi,» tam iešaujas prātā.

Tūliņ parādās arī Jancis. Odens tek no matiem, piedurknēm, kulītes… Turpat peld cepurīte, žebērklis, apdegušie skangali …

Jancis atsviež ar labo roku slapjos matus atpakaļ; kreisā tur vēl vienmēr kulītes galu ciet.

—     Ak tu sasodīts! — viņš saka, ūdeni no deguna veselām strāvām pūzdams. — Tik glums! Tiklīdz uzspēru kāju — zemē! Un dibens ar: atsperos, atsperos — nekā! Slīd kā pa ziepēm. Laime, ka tu biji te! Nezin kā citādi būtu gājis… Bet līdaka tikpat nepaspruka! — Un Jancis iesāka lasīt izkaisītās lietas.

—     Kas tad tev tur bija, Janci? — papus ievaicājās, tuvāk pienākdams, kas arī bija traci pamanījis. — Vai sams ierāva?

—     Kur nu sams te seklumā! Kāja paslīdēja. Akmeņi te briesmīgi glumi — nevar nemaz nostāvēt, — Jancis atbildēja.

—     Tad jau nu esi pavisam samērcējies, — papus teica, jaunus skalus ņemdams. — Labāk ej nu mājās: tagad jau metas vēss. Uguni vis, skat, uzpūš stiprāk. Citādi apsaldēsies. Mēs ar Mārču paliksim vēl brītiņu.

Jancim tas nebija gluži pa prātam. Bet, kad papus pavēlēja, neko darīt — jāklausa.

Tikai lielo līdaku Jancis neparko neatstāja Marčam.

Dūlētāji bija nonākuši apmēram līdz vidum starp Liepavotu un Staburagu. Lāga tecinās, kur krastam augšā tikt, te nebija. Bet Jancis mācēja arī pa sliktām kāpt, un lai būtu vai nakts vidū kā tagad. Šur tur aiz kociņiem turēdamies, viņš bija maz acumirkļos krastam augšā.

Elpu atņemdams, viņš apgriezās un paskatījās lejā. Papus brida labi dziļi Daugavā un dūra patlaban laikam kādu siļķīti. Uguns plivinājās mazliet vēsmiņā. Atspīdums, it kā pa viļņiem lēkādams, nāca taisni uz Janci, Marčs gāja gar ūdens malu, vēžus ķerdams…

Viss likās tik skaisti, tik jauki tur lejā! …

Bet tad Jancis apsviedās un, lielo zivi stipri pie krūtīm piespiedis, devās teciņus mājup.

Papum bija pilnīga taisnība: arī te starp kokiem vilka jau stipra vēsma, un Jancim vajadzēja iet no visa spara, ja negribēja zobus klabināt.

Svīda jau gaisma, kad Jancis klusām iegāja istabā.

Bet mamma tomēr bija sadzirdējusi un pamodās.

—     Vai tad tu jau mājā? — viņa ieprasījās.

—      Es viens pats, mam. Paps ar Mārču palika vēl.

—      Nu kā tad tā? Vai tad tev tik drīz apnika?

—      Ne-ē! Es tāpat vien … Tagad tāds vēss, — Jancis ātri teica. — Bet paskaties tikai, mam, kādu līdaku noķērām! Paps pats teica, ka šitādu vēl nemaz neesot Daugavā nodūris. Tad tikai spārdījās — ne novaldīt nevarēja!

Un Jancis aiznesa zivi pie gultas.

—      Tad jau gan! — mamma nosacīja. — Bet nu ej vien gulēt, apskatīsimies rīt: tagad vēl nevar labi saredzēt.

Maz acumirkļu vēlāk Jancis jau bija gultiņā. Viņš, zināms, tūliņ sāka pārdomāt šīs nakts piedzīvojumus.

Bet puisēns nebija vēl ticis pie lielās līdakas, kad jau aizmiga.

Sai brīdī pār Avotiņu kalniem pacēlās skaistā rīta zvaigzne, un viņas pirmais stars iekrita tikko Daugavā — taisni pie Marča kājām.

RUDENS

1

ka rudens pavisam nepatīkams gadalaiks — dabūja izbaudīt vispirms Jancis.

Bet tas nāca drusku vēlāk.

Sākumā Jancim izlikās vēl viss labi, pat ļoti labi. Mamma šorīt bija pamodinājusi viņu jau pirms saules lēkšanas. Kā aizvien Jancis bija mudīgi sataisījies, paķēris savu iegareni apaļo,

no kārklu klūdziņām pīto groziņu un gāja mammai pa lielceļu uz Krusta kroga pusi līdzi.

Rīts bija manāmi vēss, bet citādi skaidrs un tīrs kā pati nevainība. Un kluss arī.

Naktī bija laikam migla bijusi un tad nokritusi: smalkas, smalkas rasas lāsītes no vienas vietas apklāja ceļmalas bērzu lapas, kuru spirgtā krāsa tika no tām stipri bālāka, bet toties mīlīgāka un patīkamāka.

šur tur zāles galos karājās pa spožai ūdens pilītei.

Kad Jancis, garām iedams, drusciņ vien piedūrās, pilītes nobira un pazuda lielceļa grantī.

Bet par visu vairāk Jancim patika zirnekļu tīkliņi noras zālē.

Tīkliņu bija milzum daudz, un tālab Jancis brīnījās, ka nebija pamanījis tos jau laikāk.

Vai tie visi pēkšņi šajā naktī bija saausti? Un kur tad viņi palika dienā?

—     Mam, vai šitie tie paši, kas skrien kā stīgas pa gaisu — ar baltiem bumbulīšiem galā? — Jancis ieprasījās.

—     Kas nu viņus lai zina? — mamma atbildēja. — Var jau būt… Bet kas nu to ievērojis.

Ar to Jancim bija jāapmierinās.

Bet tīkliņi bija tomēr skaisti! … Pie katras stīdziņas neskaitāmā daudzumā bija pieķērušās rasas lāsītes. No viņu svara tīkliņi bija mazliet ieliekušies un izskatījās gluži kā mazi gaisa kausiņi, pilni smalkiem, tīriem sudraba putekļiem.

Jancis mēģināja paņemt viegliņām dažus no tiem, bet tad viņi izputēja un izgaisa — nez vai turpat rokā vai gaisā.

Uzlēca saule; un, tiklīdz pirmais stars aizskāra zemi, — viss pārvērtās pēkšņi: zāles galos sāka spīdēt ugunīgas dzirkstelī- tes, tīkliņi mirdzēja brīnišķīgā spožumā, un arī bērzu lapas iezibējās te kā zelts, tur kā sudrabs.

Jancis paskatījās ēnas pusē un piepeši apstājās: skats bija puisēnam tik neredzēts un jauks, ka viņš baidījās to izjaukt, tālāk ejot.

Pār āboliņa atālu stiepās garā, slaidā strīpā Janča ēna, un viņai ap pašu galvu laistījās un vizuļoja visās zemes un debess krāsās spožs, brīnišķīgs staru vaiņags.

Pirmajā acumirklī puika stāvēja kā mēms aiz pārsteiguma, bet tad atjēdzās.

—      Mam, mam! Neej tak! Paskaties — paskaties, cik tas

skaists: gluži kā eņģeļiem! … — Jancis gandrīz gavilēdams iesaucās.

—     Tas jau rasā vienādi tā. Iesim nu, iesim! — mamma vienaldzīgi noteica un soļoja tikai tālāk.

Bet puisēnam neparko negribējās zaudēt skaistā vaiņaga. Tikai, kad mamma bija jau labi tālu, viņš metās tai pakaļ, gandrīz vai raudādams par viņas vienaldzību.

Bet Jancis jau pēc pirmajiem soļiem nevarēja vairs prieka novaldīt.

—      Rau, rau, mam: viņš jau nāk līdzi! — puisēns, spožo vaiņagu rādīdams, gavilēja.

—     Nu, zināms! — mamma atteica, un abi gāja tālāk.

Jancis atskatījās atpakaļ muižā.

Tur liepas galotni tikko skāra pirmie saules stari, un liepa nosarka pēkšņi kā meitene, mīļu viesi apsveicot.

Tad stari piepeši izplūda pār visu lielo klēts jumtu.

Kad Jancis pēc tam paskatījās uz priekšu, viņš ieraudzīja, ka mamma runāja ar vīrieti, kas izskatījās gluži kā papus. Tuvāk pienācis, puisēns ieraudzīja, ka tas tiešām bija viņa tēvs.

—      Bet kur tad tu, pap, atnāci, ka tevi nemaz neredzējām? — Jancis ievaicājās; bet papus nepiegrieza puisēna jautājumam nekādas vērības un runāja tikai tālāk.

—     Tāda nīkuļošana! … Tīri kā nemācīts! . .. Diez kur skrien, ko ķer! . ..

—      Nu, nebūtu tak zirgu aizvedis! — arī mamma piemetināja. — Tīri kā gaisā skrējējs! Un vakar tak tā norunāja.

—      Nu, kā tad! — papus atkal teica. — Atsteidzos jau pirms saules, bet nu ne šā, ne tā! Domāju — būs vai pašam jāiet pakaļ. Bet nu jau puika var aizskriet. Janc, — papus sacīja, — aizteci muižā un palūdz staļļmeistaram, lai iedod zirgu.

—     Jā, bet vai tad viņš man dos? — Jancis viņam atbildēja, kam 1V2 verstis tālo gabalu nemaz negribējās veltīgi atpakaļ mērīt.

—      Gan jau dos! Pasaki tikai, ka man vajag: viņš jau zina, — dārznieks noteica.

—     Bet kāpēc tad tu tūliņ nepaņēmi līdzi? — puisēns pētīja.

—      Nu, vai tad nedzirdēji, ka mūrnieks bija paņēmis zirgu? — papus nepacietīgi atbildēja, kam dēla gausība, likās, sāka nepatikt.

Bet Jancis nebija tik drīz iebaidējams.

—     Tad jau mūrnieka Peferim vajag viņu atvest! — tas teica īstena advokāta apziņā, kas māk savas un cita tiesības apsvērt.

—     Ej nu meklē Pēteri! — papus pavisam nepacietīgi sacīja. — Un, kamēr tu pļāpā, varēji jau divreiz no muižas būt atpakaļ! Ej žigli, kurp sūta, — man ar nav vis vaļas te slinkot!

Ar to lieta bija izbeigta, un Jancim vajadzēja doties ceļā.

2

No šā brīža Jancim radās domas, ka rudens pavisam nepatīkams gadalaiks.

Vispirms ne viņš, Jancis, bija ar mūrnieku norunājis uzart reizē ar vienu un to pašu zirgu kartupeļus. Tātad viņš par zirgu neko nezināja, nedz no viņa varēja ko prasīt. Ja jau papum vajadzēja zirga — vai tad viņš to pats nevarēja muižā apskatīties. Būtu arī Jancim pateicis — puika tūliņ nākdams būtu atvedis. Bet nu viņš pats apsēdīsies gluži mierīgi grāvja malā un gaidīs. Lai puika skrien, lai tik skrien tādu gabalu! …

Un tad — šis gaisa putns mūrnieks! Vai tad viņš nezināja, ka papus nāks? Un, ja pašam nebija vaļas, — kas tad Pēterim vainas? Kas tad tam jādara? Zināms, tas tagad vārtās vēl siltā gultā, kamēr Jancim jālobj tāds gabals! Un būtu viņš, Jancis, jel kaut mazu drusciņ vainīgs! …

Bet tāds jau papus ir — vai nu vajag, vai ne — sūta tik puiku! Jā, ir jau labi, ka tāds puika, — pasūta tik! Bet vai tad viņi arī māk apieties ar to, kā vajag? Vai tie arī zina, cik tādam puikam grūti? Kas nu deva! Kas nu viņiem pašiem nekait: sēž grāvmalā, kājas apautas, bet pamēģinātu paši basām kājām vēsā rasā paskraidīt — pa ceļa vidu nevar skriet: grants tik asa; un malās tik brīnum gara un auksta zāle: nez vai tik salna nav bijusi izgājušu nakti? Nu, lai tik pamēģinātu, tad redzētu gan! …

Un, visu pārliekot un tā pārdomājot, Jancis mana, ka acīm aizmetas tāda kā migla priekšā — nevar lāgā vairs redzēt, bet kaklā iespiežas kaut kas, ko nemaz nevar norīt. Kājas deg kā ugunīs. Puika sāk iet lēnāk un, stipri elsodams, sūdz pats sev savas bēdas:

— Ak dievs, ak dievs! Cik brīžam vecāki neprātīgi un netaisni! Bet kā nu viņiem to lai pasaka?… Teic gan: «Tu jau man labais, tu jau man mīļais dēls! .. .» Mīļais? Tad ta «mīļais», ko nemaz nežēlo! …

Nu pag, pag, gan jau paši redzēsiet! Vai nebūs žēl, kad — kad — nomiršu! Gan jau tad paši raudās, bet būs par vēlu — paši vainīgi! … Cik tad viņreiz trūka? Un vai šitādā rasā nevar tāpat pārsaldēties? Trenciet vien, trenciet, — kad nomirs, būs miers! . . .

Puisēns sāka atkal tecēt, jo, lēnām ejot, kājas sala vēl stiprāk.

Nejauši viņš paskatījās pie tam ēnas pusē, un doma tūliņ dabūja citu virzienu. Jancim piepeši ienāca šā rīta jaukums prātā un līdz ar to — šaubas par debesu jaukumiem.

Nomirt… Jā, būtu jau dikti labi, bet vai tur arī būs tik jauki kā te?…

Un tad mamma — kad viņa tā stipri raudātu — un, taisnību sakot, viņa jau arī nepavisam nav vainīga …

Jā, mammas gan būtu žēl …

Un papus?

Gan jau arī viņš nedomāja nekā par ļaunu. Vai tad viņš vienreiz vien teicis, ka cilvēkam jaunībā vajag norūdīties, lai pēcāk tiktu par dūšīgu vīru?

Bet Marčs? Ko tas viens lai darītu Vīgantē?

Bet mūrnieka Pēteris?

Ahā! Tas tev raudātu! Tas jau priecātos, augšā lēkdams. Bet lika drusciņ pagaidīt — tā prieka tu tik drīzi vis neredzēsi!

Tad Jancis bija jau muižā, un domas pieklīda pavisam citām, ikdienišķām lietām.

Staļļa puisi viņš atrada drīz, un tas bez kādiem sevišķiem pierādījumiem uzticēja puisēnam zirgu, pat neieprasījies, kam vajag, kas bija pavisam dīvaini, «staļļmeistars», kā Jancis it labi zināja, mēdza aizvien krietni izstrīdēties, pat izbārties ar puišiem — lai tie arī strādāja kunga darbu — un tad tikai vēl atļāva galīgi, kuru zirgu brīv ņemt.

Bet Jancim viņš pats izmeklēja zirgu, uzmauca iemauktus un nodeva puikam, ne vārda neteicis.

Jancis paskatījās brīnīdamies citkārt stingrajā puisī un pasacīja: «Paldies!»

Tas, kā likās, patika «staļļmeistaram» ļoti: viņš tūliņ sāka runāt.

— Lec tik nu mugurā un salaid dūšīgi! — Bet tā viņš nebija teicis vēl nevienam puikam — to Jancis zināja gluži skaidri.

Puika, zināms, bija vienā lēcienā zirgam mugurā un aizlaida, ka vējš vien ap ausīm sagriezās: un Jancim par nepatīkamo šurpskrējienu un par papu radās pavisam citādākas domas galvā.

Un, kad jājienā piesarcis un iesilis, viņš apturēja zirgu papum tieši blakus, puisēna spodrajās acīs dzirkstīja tīrākā sirsnība: pirmītnējā īdzība bija rīta spirgtumā un jaukumā izgaisusi nezin kur kā vēsā rasa ceļmalas zaļajā maurā.

Papus iemetināja ātri zirgu arklā un lika puikam vest taisni pa vagu.

Lakstos bija vēl tā pati aukstā rīta rasa, un Janča nelaime ar basajām kājām uznāca no jauna. Pie tam zirgs bija tik neveikls — gāja ļodzīdamies drīz uz vienu, drīz otru pusi, un, pirms Jancis samanījās, zirgs nebija vairs nemaz vagā.

Puikam pieskrēja acis pilnas asarām, un viņš, it kā sitienu dabūjis, noliecās ātri zemē.

—     Tprū! Tprū! — papus iesaucās. — Nu kas tad tev, Janc! Kam laid zirgu vaļā?

—     Jā … Viņš jau man samina kāju! — Jancis atsaucās mazliet trīcošā balsī.

—     Kādēļ tad esi tik neuzmanīgs? Vajag tak par gabaliņu iet. Vai ieskrambāja ar?

—     Nē — nav vis, — Jancis atbildēja pēc rūpīgas apskatīšanas daudz mierīgākā balsī.

—     Nu, tad tik ņem pavadu! Gan pāries! Vadz, kur vaga? — dārznieks uzsauca, un darbs gāja mudri tālāk.

Tikai kājas Jancim sala vēl joprojām, bet puika sakoda zobus un turējās tikpat dūšīgi kā tēvs, kam arī nemaz nebija viegli arklu novaldīt akmeņainajā zemē.

Piecas pusversti garas vagas uzaris, dārznieks atkabināja zirgu un aizgāja ar to steidzīgiem soļiem pa lielceļu.

Laukā palika tikai māte ar dēlu.

3

Jancis jau bija izrēķinājis, ka, ja darbs tā vien veiksies, viņa pietiks veselām četrām dienām, jo kartupeļu bija apaļas 20 vagas piedēstītas. Un, ja nu katru rītu atkārtojas vēsā rasa, nelāga zirgs, tad šīs dienas būs traki grūtas.

—     Mam! Vai tad mēs šodien par tiesu tikai 5 vagas vien no- raksim? — Jancis ieprasījās.

—      Gan jau, dēls, redzēsim! Ja būsi dūšīgs palīgs, noraksim varbūt arī vairāk. Ņem nu tikai savu groziņu — sāksim reizē! — māte atbildēja un, dēlam ierādījusi, kā kartupeļi jāuzmeklē uzartajās vagās, nometās pati ceļos un sāka naigi kašņāt irdenajā zemē, apaļos augļus veikli grozā mezdama.

Labu brīdi Jancis turējās mātei līdzās; bet tad, nejauši uz viņas pusi paskatījies, puisēns pamanīja brīnīdamies, ka mamma divi soļi jau priekšā. Arī dārzniece atskatījās.

—     Nu, Janc, kā tad tu aizkavējies?

—     Jā — tu jau lasi abām rokām, un es tā nevaru.

—     Nu iemanies tu ar. Bet paskat, kā tev tur divi balteņi dzenas pakaļ! — mamma pasmējās.

Jancis metās atpakaļ, un tiešām — tur viņa vagā divi lieli kartupeļi spīdēja saulē. Kā viņi tur bija gadījušies — puisēns nekādi nevarēja saprast: viņš taču lielākā rūpībā pārmeklēja irdeno zemi.

Bēgļus sanagojis, Jancis nu vēl sirdīgāk ņēmās darbā. Viņam visādā ziņā gribējās panākt mammu. Bet puika bija pārrēķinājies: viņš bija tikai mazu gabaliņu noracis, kad mamma atradās jau pusvagā.

Pārliecinājies, ka pūles veltīgas, Jancis sāka strādāt lēnāk. Bet domas, pašam gluži nemanot, bija jau aizlidojušas muižā, Daugavas malā, pakrastē: cik tur tagad jauki šādā skaistā laikā riekstot!

Marčs droši vien tagad jau tur…

—     Vai zini, mam, — Jancis iesāka, — man rokas briesmīgi salst.

—      Nekas, dēls, nekas, — māte mierināja. — Roc vien mudri tālāk, gan tiks siltāk. Kā tad man nesalst?

—     Jā, tev! Tu jau esi liela. Bet man kājas ar nežēlīgi salst.

—      Kad jau šorīt izturēji — kas tad nu! Saulīte nāks arvien augstāk — drīz tiks pat karsti. Kas tad nu šitādā laikā kājas aus?

—     Jā — bet papus?

—      Paps fak vecs cilvēks,

—      Bet, mam, kad tu zinātu, cik man stipri gribas ēst! … Es aizskriešu mājās un uzsmērēšu riku. Es būšu drīz, drīz atpakaļ!

Un puika jau gandrīz bija pilnīgi pārliecināts, ka tiks vaļā.

Diemžēl arī šoreiz viņš bija pārrēķinājies.

—     Kad jau nu tā gribas, būs jāparauga, vai nevaram tepat kā nekā iztikt, — mamma teica un, kartupeļu gubiņai tīruma vidū piegājusi, izņēma no lakata apakšas gabaliņu maizes un bļodiņu pildītu pa pusei ar sviestu, pa pusei ar biezo pienu.

Nogriezusi maizi, viņa uzsmērēja Jancim krietnu riku un sev arī. Tad, maizi vienā rokā turēdama, viņa sāka ar otru atka! strādāt.

Pārsteigts par šādu negaidītu lietas virzienu, Jancis palika pavisam kluss.

Tomēr pilnīgi saviem nodomiem atsacīties nebija Janča dabā.

Riku notiesājis, viņš uzsāka atkal sarunu.

—     Mam, vai tev govīm ūdens jau sanests?

—      Kā tadl Vai tad tu gribēji sanest?

—     Es tā domāju. Bet tad jau zāļu arī viņām vajadzēs. Es iešu saplūkšu pakrastē.

Jancis runāja tik vientiesīgi, it kā viņam tikai govju labums vien būtu prātā, un piecēlās jau kājās; bet viņam tūliņ vajadzēja mesties atkal zemē.

—     Arī tās jau šorīt sameklēju, — māte atteica.

«Bet tad tik tā mamma var strādāt!» Jancis nodomāja. «Ko tik viņa nav jau šorīt vien padarījusi?» Tad piemetināja skaļi:

—     Un pusdiena? Tu tak pusdienu arī taisīsi? Bet malkas — es zinu — tev nav ne pagalītes! Kas viņu pagādās?

—     Cik tur vajag — gan jau salasīšu pati. Vai nu malkas dēf tu tūliņ mājās skriesi? — mamma nobeidza.

Līdz ar to izbeidzās arī Janča padoms. Visi iemesli, kas cik necik attaisnotu viņa ilgošanos pēc mājas, bija izteikti. Tagad atlika vienīgi teikt pašu galveno vai, mazākais, kādu daļu no tā, un Jancis tad arī tā darīja.

—     Vai zini, mam, man vajag stipri ātri būt mājās… Bet es jau tūliņ atkal atnākšu.

—     Nu, nu? Kas tad tur tik steidzams? — mamma uzprasīja un paskatījās pētoši puikā.

Jancis apjuka.

—       Redz, mēs ar Mārču norunājām satikties šodien pa- krastē, — viņš tā paklusu teica. — Un Marčs nogaidīs citādi mani par velti . ..

—      Ak tu dievs! — mamma iesaucās. — Es jau domāju — nezin kas tur būs! Vai tad nu ar Mārču neesi ticies vai netiksies? Marča dēļ skries tādu gabalu! Apskaties tak, cik augstu saule: drīz būs pusdiena. Labāk būtu pasteidzies ar savu vagu, ka tiec galā. Gan jau arī Marčam savs darbs, — mamma runāja tik visai nopietni, ka Jancis labu brītiņu strādāja pavisam klusu.

Tad viņam ienāca laimīgas domas prātā, un tās viņš neparko negribēja sev vien paglabāt.

—      Bet, mam, — tas teica, — kad beigšu savu vagu — vai tad drīkstēšu iet?

—      Nu — manis dēļ! — mamma pieņēma priekšlikumu.

Tagad Jancis ņēmās, ka smiltis vien griezās!

Bet drīz viņam bija jāpārliecinās, ka pārāk daudz cerējis no saviem spēkiem: muižā nozvanīja jau pusdienā, kad Jancis bija tikko pusvagā.

Mamma paņēma ātri vajadzīgās lietas un, puikam ne vārda neteikdama, taisījās mājās.

Tas nu Jancim bija par daudz!

—      Bet, mam, vai tad man te jāpaliek vienam pašam? — tas teica, gandrīz raudādams par tādu pārestību.

—      Paliec nu, paliec, dēls, tepat… Es jau …

—      Bet vai tad tu, mam, domā, ka man pusdienas nemaz negribas? — Jancis pavisam izbrīnījies iesaucās.

—     Nebēdā par pusdienu — bez tās jau nepaliksi: būšu drīz vien atpakaļ, — mamma mierināja.

—      Bet to jau es varētu arī mājās paēst — kam tad vēl šurp nest? — Jancis atteica, kas vēl nekādi nespēja saprast, kāpēc viņam jāpaliek te vienam lauka vidū.

—      Paliec vien — pusdienu gan atnesīšu, — mamma noteica. — Drošāk tomēr, ja kāds paliek: kas tad nu var zināt — pa ceļu brauc šādi tādi ļaudis… Redz — kartupeļi noņemti, neviena nav … Vai tad nu pirmoreiz tā notiek: sagrābj kartupeļus un aizbrauc. Dzenies nu pakaļ! Un, ja jau tev tik stipri ēst gribas, piena bļodiņu atstāju tepat. Sameklē grāvjos žagarus, sakurini uguni un izcep kartupeļus. Tu jau laikam nemaz vēl nezini, cik tādi kartupeļi gardi! Pamēģini tikai — tad redzēsi: ir atēsties nevar! Un, ja Mārču satikšu, pasacīšu, lai nāk tevi apraudzīt.

Tā norunājusi, mamma aizgāja.

Bet Jancim kļuva tik vientuļi un bēdīgi ap sirdi, ka viņš būtu vai raudājis, ja tik vecam puikam raudāšana nebūtu īsta kauna lieta.

Bija jāapmierinās. Bet gluži klusu Jancis tomēr nepalika, kad gāja zarus meklēt, jo šā rīta patmīlības īdzība, izlietodama puisēna vientulību, iešmaucās atkal kā glodene vientiesīgajā sirsniņā.

—     Jā, kas tad viņiem nekait, — Jancis sūdzējās atkal pats sev. — Kad grib — aiziet mājā! It kā man tur kāds labums būtu! Viņu kartupeļi — bet tu sargi! It kā paši to nevarētu, ja tie viņiem tik mīļi. Kas tad Marčam liek kartupeļus sargāt? Neviens! Ej, kur gribi! Jā, — pateiks jau gan! Bet gaidi vien, kad Marčs nāks tavus kartupeļus vaktēt!

4

Ar sevi tā netraucēti iztriecies, Jancis sāka lasīt un lauzt bērziem sausos zarus. Grāvī viņš atrada salmu vīkšķīti, kas uguns iekuršanai no liela svara, un nu devās ar krietnu zaru klēpi atkal pie kartupeļu gubiņas.

Mazu brītiņu vēlāk tur jau plivinājās jautra liesmiņa.

Kad zeme bija cik necik sakarsusi, Jancis atrausa uguni mazliet nost, ierušināja kartupeļus pelnos un uzrausa atkal ogles un uguni virsū. Tad viņš nosēdās turpat un gaidīja, kas iznāks.

—     Dievs palīdz! — piepeši kāds iesaucās Jancim aiz muguras. — Nu, kā tad tev iet?

Jancis pēkšņi uzlēca kājās.

—     Ak tu, Marč? — viņš teica, priecīgi smiedamies. — Tad ta mani sabaidīji! … Un tu tomēr atnāci! Tad ta labi! Cepsim nu kartupeļus — es jau ieliku. Nu, ko tu līdz šim darīji? Riekstot biji?

—     Jā. Bet tad tik tagad rieksti! Es atradu vienu lazdu — tur aiz Liepavota labi tālu, — es saku: pilnas kabatas no vienas pašas! Un kas par riekstiem — paskaties: tīri brūni un piebrieduši, ka vai pušu plīst!

To teikdams, Marčs iedeva draugam pilnu sauju skaistu riekstu, ko tas tūliņ sāka nomēģināt.

—       Jā, nu, — Jancis pēc brītiņa teica domīgi, — es tagad

tikpat nevaru iet: jāgaida mamma un tad jānorok vēl, redz, vesela pusvaga kartupeļu — tad gan, mamma teica, varēšot iet.

—     Nu, klausies — ņemsim abi! Cik ilgi tas ies? — Marčs sacīja dūšīgi. — Kamēr mamma atnāks, būsim galā!

Plāns nebija slikts, un puisēni tūliņ stājās darbā. Tikai tas negāja vis tik ātri, kā Marčs bija cerējis: sarunas un cepšanai ierušinātie kartupeļi stipri vien kavēja naigos strādniekus.

Viņi tikai nelielu gabaliņu bija norakuši, kad jau dārzniece atnāca.

—     Tā, lūk, tā jūs man esat naski puikas! — viņa mīlīgi teica. — Tā jūs man patīkat. Nāciet nu tik pusdienās, lai neizdziest, — tās esat godīgi nopelnījuši!

Pusdienās bija putra ar ziediņiem, kā Jancis sauca rūgušpiena gabaliņus; tad — maize, biezpiens un pašu ceptie kartupeļi, kas tiešām bija visgardākie.

Naigi pusdienas noturējuši, puisēni stājās atkal savā vagā, bet, kamēr tika galā, bija jau launaga laiks.

Mammai atlika vēl vesela vaga.

—     Nu, mam! — Jancis teica priecīgi. — Vai nu varu iet?

Mamma paskatījās tā savādi dēlā un sacīja: — Un tad tu

tiešām gribi mani te vienu pašu atstāt?

—     Bet, mam, tu tak pati tā teici! — Un Janča balsī skanēja skaidri izmanāms pārmetums.

—     Nu, zināms, — māte mierīgi atbildēja. — Es jau arī tagad to neliedzu. Ja jau tev tik steidzami vajag — ej vien, dēls! Es tikai domāju, ka tev būs cik necik savas mammas žēl, ka tu viņai tikpat kādu drusciņu palīdzēsi, lai tā arī vakarā drīzāk tiktu ar darbiem galā. Bet kad nu tev citur patīk labāk …

Nezin kā nu nāca, bet Jancim tika savādi ap sirdi: tā kā kauns, kā žēl mammas …

Un pēkšņi viņam likās, ka rieksti var stāvēt arī līdz rītam vai pat ilgāk. Un viņš sacīja Marčam:

—     Klau, Marč, — kā tu domā? Vai paliksim?

—     Nu — es nezinu … Zināms! Labāk palīdzēsim gan! — Marčs atbildēja, un puisēni tūliņ stājās pēdējās vagas galā.

Kad vakarā kartupeļus šķiroja, izrādījās, ka bija salasīti 8 pūri lielo un 4 pūri mazo.

Mamma bija ļoti mierā, un papus daudz jautrāks nekā arvien, laikam par izdevīgo ražu.

—     Vadzi, mam, — Jancis teica, mājās ejot, — tā jau mums no 5 pūriem būs daudz vairāk kartupeļu nekā iedēstījām?

—     Nu, zināms, tālab jau viņus arī dēsta, — māte atbildēja. Kamēr papus un mamma bēra kartupeļus pagrabā, Jancis

aiztecēja uz Liepavotu paskatīties, ko tas dara.

5

Ka rudens pavisam nepatīkams gadalaiks — dabūja arī Marčs just.

Viņš bija ieradis aizvien labi ilgi pagulēt, bet nu tam bija jāceļas līdz ar saules lēkšanu un jāiet putnu stallī.

Tas viss, sevišķi agrīnā celšanās, bija Marčam traki grūtas lietas, vai arī, gluži skaidrs, — Marčs sanāca ar māti tādās asās sarunās par slapjo un vēso laiku; par dažu vecāku cietsirdību, kas ne vien neļauj bērniem izgulēties, bet dzen tos vēl nelaikā ārā; par dažādām slimībām, kas varot izcelties un arī izceļoties rudeņos, un tā tālāk.

Galu galā viss beidzās ar to, ka Marčs, lakatā jo resns satīts, gāja ļoti saīgušā prātā savu ceļu.

Turklāt viņš brīžam tāpat vien klusumā nodomāja, bet brīžam arī pusbalsī izteica skaidri un nepārprotami sirsnīgu vēlēšanos: kaut jel zosu un muižas kungu labāk pavisam nebijis pasaulē.

It īpaši muižas kunga, jo tas īstenībā bija pie visa nemiera vainīgs.

Kādreiz, kad labība jau bija appļauta, viņš, pa laukiem braukādams, bija pamanījis, ka tajos izkaisītas guļ daudzas vārpas. Lai tās neaizietu bojā, viņš bija izdomājis zosu ganīšanu, un, tā kā Ediņa, t. i., Marča māte, bija Vīgantē visu putnu valdniece, gluži dabīgi, šā nodoma pildīšanai izvēlēja Mārču, kas citādi taču tīri par velti ēda kunga maizi.

Marčs, zināms, pretojās gan šādai patvarībai, bet to neviens neievēroja.

Tātad Marčs gāja klusām savu ceļu.

Bet, ka arī šorīt viņš bija saīdzis, varēja jau no tā vien redzēt, ar kādu sparu viņš atsvieda putnu kūtiņas durvis vaļā.

Zosis, lielās un mazās, dienas gaismu un iemīļoto ganu ieraudzījušas, sacēla veselu gaviļu brāzmu dažādās balsīs un ritumos.

Nebija jāšaubās, ka viņas priecājas visvairāk par Mārču. Bet, ja domāja, ka arī Marčam tāpat ap sirdi, tad viņas ļoti maldījās.

To zosis tūliņ arī dabūja just: katrs tēviņš, kas, garām iedams, kaut tikai drusku iešņācās, dabūja ar vicu pa sāniem. Zosis tad arī saskurinājās vien un palika gluži klusu: viņas laikam saprata, kas te valdnieks. Tikai zoslēni pīkstēja bez apstājas un bijāšanas, kā jau muļķa bērni.

Kad pēdējais no viņiem — tas ar atlauzto spārnu — tikko bija pār slieksni pārvēlies un Marčs patlaban taisījās visu pulku laist tālāk, puika izdzirda kādu nākam. Tūliņ arī Jancis parādījās putnu dārza vārtos.

—     Labrīt, Marč! — viņš teica, cepuri vicinādams. — Kā tev iet? Tu tik agri jau ganos?

—      Jā … Nu, ko lai dara? Vai tad viņi liek mierā? — Marčs tā neskaidri atteica un iemeta tai pašā reizē ar rīksti tuvākajai zosij pa sāniem, it kā rādīdams, cik ļoti viņam patika gana darbs.

—      2ēi! Tad jau tev šodien nemaz nebūs vaļas, un man bija jāpasaka tev pavisam kas jauns.

—      Nu?

—      Bet to nesaki nevienam, citādi … — Un Jancis gāja jau dārzā iekšā, lai citi nedzirdētu.

Diemžēl jauno ziņu Marčam neizdevās vis tik drīz sagaidīt.

Traucējums nāca pavisam no necerētas puses.

Nelaime bija tā, ka zosis nepazina Janci un arī nezināja, kāds tas tuvs draugs viņu cienītajam valdniekam. Tāpēc, tiklīdz puisēns spēra kāju dārzā, viņam izstiepās kādi seši vai vairāki paši resnākie zosu kakli pretī.

Katrs no tiem šņāca tik drausmīgi, ka, lai arī Jancis nebija bailīgs puika, viņam tomēr likās prātīgāk atraidīt izaicinājumu aukstā garā — cīņai spēki bija — mazākais, skaita ziņā — par daudz nevienādi, un turklāt Jancim nebija arī nekāda ieroča.

Viņš devās tādēļ ar līkumu visam kara pulkam apkārt uz Marča pusi.

Aiz resnā vītola, kas iegadījās ceļā, viņš apstājās mazliet, lai apskatītos, ko dara uzbrucēji.

Bet tas bija no Janča slikti darīts. Ķildīgie zostēviņi laikam nesaprata labā nolūka un gan jau domāja, ka Jancis dara tā aiz bailības.

Lielā gubā viņi devās puikam pakaļ. Citi gan pusceļā apstājās un griezās atpakaļ, bet viens — un tas bija pats lielākais un sirdīgākais tēviņš — iekārsies sapurināja tik spalvas, nošņācās, nošķaudījās un metās, kājām stipri zemes sizdams, arī aiz vītola Jancim virsū.

Puisēns nedomāja nekā jauna un taisījās pašlaik spert kāju tālāk, kad piepeši manīja, ka kāds sagrābj viņa svārkus muguras pusē. Pirms puika paspēja atskatīties, sacēlās savāda šņākoņa un šalkoņa, it kā briesmīgs viesulis būtu ieskrējis vītolā.

Tanī pašā acumirklī sāka kaut kas dauzīties ap Janča kājām gluži tā, it kā Marčs būtu paņēmis katrā rokā pa stupei* un nu no visa spēka vicotu Jancim pa stilbiem.

Katrs sitiens bija varen sāpīgs, un puikam likās, ja asinis vēF netek, tūliņ sāks tecēt.

Viņš mēģināja aizsargāties rokām, bet, dabūdams pāris krietnu cirtienu arī pa tām, nepaspēja vairāk kā vienīgi apķerties vītolam un īstās nāves bailēs laist vaļā kliedzienu pēc palīga.

—     Marč! Marč! Vai tad nemaz neredzi? Nāc tak šurp! Viņš jau — mani — nositīs! …

Marčs, kā likās, nu tikai arī vēl atjēdzās.

Rīkstīti nometis, viņš pietecēja, cik ātri varēdams, sagrāba abām rokām zostēviņam aiz spārna — pie kam, zināms, arī pats dabūja ar otru spārnu krietnu pliķi pa ausi — un aizsvieda to ar lielu līkumu pa gaisu pašā zosu pulkā.

Tur tēviņš tikai sapurinājās, nošķaudījās un lielīgi noskatījās visapkārt, kamēr citi viņu apsveicināja, pazemīgi iešņākda- mies un kaklus varoņa pusē dziļi noliekdami.

—     Skaties! Kas to nu būtu domājis? — Marčs teica. — Tāds palaidnis — tīri kā traks!

Bet Jancis apskatīja papriekš kājas. Tās bija gluži sarkanas un dega, kā nātrēm sadzeltas. Arī pats Jancis bija sasarcis.

—     Nu, pag, pag, — viņš teica un skatījās niknajā zostēviņā, kas, it kā nelaimi paredzēdams, turējās tagad pulka vidū. — Pagaidi vien, bračkiņ! Tā vis tevi nepalaidīsim! Man tagad nav vaļas, — Jancis turpināja Marčam. — Bet pēcāk aiziešu pie tevis. Un tad tu dabūsi savu algu! — Jancis nobeidza, zīmīgi niknajā zostēviņā noraudzīdamies.

Draugi izšķīrās, un Marčs dzina savu ganāmo pulku jau pa pusei noganītā miezaitē.

Pavisam nodilusi zaru slota. Auf.

Kad niknais tēviņš iegadījās pa metienam, Marčs tūliņ iespēra tam pāris reižu ar rīksti pa sāniem, piemetinādams: — 5e tev! Būtu tu man — es tev gan rādītu! Bet pagaidi vien, pagaidi — gan mācīsies Janci pazīt!

6

Ielaidis zosis tīrumā, kur vārpas vēl nebija nolasītas, Marčs apsēdās pie miežu gubiņas siltā rīta saulītē un sāka drāzt līkstam bultu.

Bet tad viņam iešāvās prātā, ka līkstu viņš laikam nav paņēmis līdzi. Tomēr drošības dēļ viņš sāka apskatīties. Tiešām, līksta nebija. Bet, kur īsti Marčs viņu bija atstājis, arī pats nevarēja vairs atminēties.

Viņš sāka domāt un domāt — bet līksts kā bija, tā palika nezināms. Marčs brīnījās pats par šādu aizmāršību, tikai tur nevarēja nekā darīt.

Piepeši Jancis stāvēja viņa priekšā. Un re — tur viņa rokā jau bija meklētais līksts.

Marčs izstiepa jau roku, lai saņemtu savu īpašumu, kad ieskatījās, ka tas jau nemaz nebija līksts, bet pātaga, tāda pati slaida un gara kā muižas kungam.

Tad Jancim piepeši radās sirmas, lielas ūsas — arī kā muižas kungam, un, kamēr vēl Marčs brīnījās, viss Jancis bija pārvērties stingrajā, resnajā kungā ar tādiem spožiem, gariem zābakiem.

Marčs gribēja lēkt kājās un piesteigties, lai nobučotu roku,— arī bez ļauna darba apziņas bija bezgalīgas bailes no visuvarenā pārvaldnieka; bet kājas bija gluži kā sapītas vai piesietas, un, cik Marčs arī nepūlējās, viņš netika augšā.

Tik ērmīgi, tik dīvaini Marčam vēl nekad nebija noticies. Bet muižas kungs kļuva aizvien dusmīgāks un bargāks par tādu necienīšanu.

Tad Marčam likās, it kā viņš dzirdētu no nezin cik liela attāluma kādu saucam: «Marč, Marč! Zosis pie gubām!»

Un Marčs bija, it kā kājām spārni radušies, vienā lēcienā augšā.

Patiešām — pie tuvākās gubas strādāja viss ganāmpulks; zoslēni apstājušies lielā lokā ap gubu, vecenes un veči augšā, bet pašā galā — niknais tēviņš. Visi ņēmās, ko mācēja.

—     Ak jūs pagāni! — iekliedzās Marčs un, rīksti paķēris, metās turp.

Šoreiz dabūja ir jaunie, ir vecie pa spērienam sānos; Marčs netaupīja neviena, jo visi bija pelnījuši.

Miežu guba bija stipri izpurināta, un vārpas, cik nu viņu varēja būt ārpusē, visas nozudušas.

Marčam uznāca notikušā dēļ liels nemiers, un viņš apskatījās bailīgi apkārt. Nezin kā viņam ienāca atkal muižas kungs prātā.

Paldies dievam — viņa nebija tuvumā.

Vienīgais, ko Marčs ieraudzīja, bija viņa sirdsdraugs Jancis. Tas nāca pa tīrumu taisni šurp. Uz muguras tam bija lielas, gandrīz divreiz garākas par paša augumu tādas kā istabas durvis.

Kam tādu te laukā vajadzēja — kas to lai zina!

Brīnums tikai, kā Jancis smagās durvis var panest un turklāt iet tik ātri un viegli, it kā tās būtu no plānām skaidiņām taisītas.

Vienīgi kad Jancis pienāca tuvāk, Marčs saprata, ka šādas durvis arī viņš, Marčs, varētu tikpat viegli panest, jo īstenībā tās nemaz nebija durvis, bet liels papīrs — divas vai vairākas avīzes, uzklīsterētas dažādiem skalu spraišļiem, kas atkal bija sasaistīti un samargoti dažādām aukliņām.

—     Kas tad tas? — Marčs uzprasīja.

—     Tas ir pūķis, — Jancis paskaidroja.

—     Ā! Tad šitāds izskatās pūķis? Un ko tad ar viņu dara?

—     Nē, kāds tu nu atkal, Marč! Es tak tev vakar vēl teicu, ka īsto pūķi dienā nemaz nevar redzēt! Sito tikai tāpat vier» sauc par pūķi. Laidīsim viņu gaisā!

—     Gaisā?

—     Nu, zināms! Tāpēc tak viņu sauc par pūķi!

—     Nu tad parādi ar!

—     Nē — papriekšu, — un Jancis pieslēja pūķi miežu gubiņai, — papriekšu izdarīsim ko citu. Kāpēc tu laidi zosis gubiņām klāt?

—     Es — man, — Marčs apjuka un tā kā nokaunējās. — Es laikam biju drusku aizsnaudies . ..

—     Bet vai tu arī zini, ka tev tagad var slikti noiet? Muižas kungs esot izbraucis laukus apskatīt.

—     Vai! Vai tā?

—     Nu tā! Un kad viņš ieraudzīs…

—     Vai dieviņ! Mīļo brālīt, vai tu zini, ko tagad darīt? — Marčs lūdzās pavisam izbijies.

—      Zinu gan, — Jancis atbildēja jautri, un Marčam sirds kļuva tūliņ mierīgāka: viņš juta, ka draugs visādā ziņā to- izpestīs.

—      Bet met tak reiz savu lakatu nost! — Jancis teica. Marčs darīja, kā pavēlēts, un tagad gaidīja tālāko, ko draugs.

sacīs.

—     Tagad, — Jancis teica, — ņem no viņas gubiņas klēpīti, un aiznes uz nopostīto; es ņemšu no šīs.

Puikas stājās pie darba, un pēc brītiņa viss bija atkal senākajā kārtībā, ka muižas kungs, arī meklēdams, nevarētu nekā; atrast.

7

— Un tagad ņemsim nikno tēviņu priekšā.

To teikdams, Jancis izvilka no kabatas lielu auklas kamolu..

Mazliet atšķetinājis, viņš iedeva auklas galu Marčam, piekodinādams saturēt stingri. Tad abi devās pie zosu bara.

Niknais tēviņš nejuta nemaz, kādas briesmas tuvojas.

Viņš bija atklīdis no bara un laipoja savā nodabā lēni un gausi, kā jau krietnas brokastis ieturējis, pacēla tikai šur un tur pa īsti brangai vārpai, ko žēl bija atstāt. Sīkākās viņš tagadi nemaz neievēroja.

Bet drīz vien tēviņš kļuva dzīvāks.

Pamanījis puikas uz savu pusi nākam, viņš izslēja galvu taisni un devās naigiem soļiem pie pulka atpakaļ.

Tikai bija jau par vēlu: starp baru un nikno veci Jancis bija' jau izstiepis aukliņu, ko zostēviņš, zināms, nemaz nepamanīja un devās tikai uz priekšu.

Tiklīdz tas bija aukliņai klāt, puikas parāva to reizē atpakaļ, un zostēviņš gulēja augšpēdus zemē.

Acumirklī Jancis bija viņam klāt, uzmeta cilpu abām kājānr un, aukliņu vienā rokā turēdams, sagrāba ar to pašu tēviņa- garo kaklu.

Tādā pašā neredzētā ātrumā nezin no kurienes Jancim radās otrā rokā šmaugu žagaru sainītis, un nu tēviņš dabūja savu tiesu pēc visiem pēršanas likumiem.

Viņš mēģināja gan ķepuroties kājām un spārniem, bet tas nelīdzēja nekā.

Jancis tikai šad un tad piemetināja: «še tev! Še tev! Skrien nu virsū! Skrien nu! Še tev, še tev, tu nikno kausli! Vai es tevi maz aizskāru?» — un vicoja tik, ka šmīkstēja vien.

Marčs stāvēja gabaliņu atstatu un brīnījās klusumā par drauga veiklību arī šajā mākslā, kas taču īstenībā piederēja tēviem vai arī mātēm, un Jancis bija taču tikai vēl puisēns. Kad viņš paspējis to iemācīties?

Jancis bija pašā lielākajā darbā, kad no lielceļa puses atskanēja piepeši stipra, pazīstama balss:

—      Ē, puikas! Ko jūs tur ar zosi darāt?

Tas bija īsts pērkona spēriens no skaidrām debesīm.

Marčs nobālēja, Jancis viens divi atlaida tēviņu vaļā.

Tas iekliedzās, nošķaudījās un gāgādams iejaucās citu pulkā.

Puikas pagriezās uz lielceļa pusi.

Nebija ko šaubīties — tas bija muižas kungs. Zirgu uz lielceļa atstājis, viņš nāca tiešām šurp.

«Nu būs slikti,» abi puikas reizē nodomāja.

—      Ko jūs, rakari, darījāt zosij? — muižas kungs stingri uzprasīja, kad bija tuvāk pienācis.

Nu vajadzēja saturēties — to Jancis saprata. Bet kā?

Abi puisēni noņēma reizē cepurītes, roku tomēr aizmirsa pabučot.

—     Mēs viņu nopērām, cienīgstēvs, — Jancis teica.

—      Kāpēc?

—      Redziet — viņš ir par daudz negants tēviņš: lien vienādi gubiņām klāt un, ja iet dzīt, ieķeras svārkos, un sit ar spārniem pa kājām tā, ka — paskatieties — tīri sarkans! …

Pierādījums bija vietā. Muižas kungs griezās pie Marča.

—      Un tevi viņš arī sit?

—     Jā … Šodien pat nevar nemaz novaldīt — uzskrēja spārnos uz gubas — tikko varēju nodzīt…

—      Nu, tad pasaki mātei, lai viņu nokauj, kad lielamkungam cepeša vajadzēs, — muižas pārvaldnieks noteica un apgriezās uz promiešanu.

—      Bet vai tu neaizmirsīsi? — viņš vēl piemetināja.

—      Nē-ē! — abi puikas atbildēja reizē, un laimīgs smaids pārlaidās pār abēju sejām.

Kas to būtu domājis, ka viss tik labi beigsies? Gaiss nu bija •tīrs, un pūķi varēja bez bēdām laist augšā.

Jancis paskaidroja papriekš Marčam katra skaliņa un aukliņas, kā arī garās astes nozīmi pūķī un tad teica, lai draugs viņu paturot stāvus.

Pats Jancis, garo auklu šķetinādams, atkāpās labi tālu pret vēju. Tad Marčam vajadzēja laist pūķi vaļā.

Liels bija puisēnu prieks, kad pūķis cēlās sākumā lēnām, tad arvien ātrāk tādiem kā lēcieniem gaisā.

Marča acis tīri vai staroja no prieka. Viņš pats pagāja taisnii zem pūķa un jokodamies mēģināja notvert to aiz astes.

Bet, ka ar pūķi nevar jokoties, diemžēl nācās Marčam tūliņ pat piedzīvot.

Nez vai vējš vai kas cits bija vainīgs — pūķis meta piepeši: lielu kūleni gaisā, aste vien noplivinājās.

Marčs smējās, rokas plaukšķinādams.

Bet tad pūķis meta otru kūleni, ierūcās dobji un sirdīgi un spērās ar tādu sparu lejā, ka Marčam dzirksteles vien pajuka gar acīm, bet cepurīte aizskrēja tālu projām: pūķis tieši ar stūri bija ķēris Marča galvu.

Pūķa spēriens Mārču vairāk gan tikai sabaidīja, un nelaime nebija liela: sāpes Marčs nejuta gandrīz nekādas, jo sitējs bija visai viegls, kā jau skali un papīrs.

— Kādēļ tu lien apakšā? — Jancis teica, kamēr Marčs, sāpīgo vietu berzēdams, gāja pēc cepures.

Otrreiz gaisos kāpjot, pūķis mēģināja vēl mest kūleņus, bet tad Marčs stāvēja labi atstatu, drošībā, un tāpēc laikam pūķis arī atmeta niķus.

Šoreiz viņš cēlās lēnāk un vienādāk, tikai šad un tad pagrozīdamies.

Kad vējš uzpūta stiprāk vai arī Jancis pavilka aukliņu, pūķis ierūcās. Bet, kad viņš bija jau augstāk pār bērzu galotnēm, sāka rūkt bez apstāšanās.

Zosis, ieraudzījušas tādu lielu putnu gaisos, laikam domāja, ka tas vanags. Viņas sāka kliegt viena par otru stiprāk, sacēlās spārnos un pāri laukiem un kokiem ielaidās putnu dārza dīķī.

Arī puikas devās uz mājas pusi, aizvien par pūķi un sevišķi par stipro rūkoņu priecādamies.

Kad puisēni bija gandrīz pie muižas, strādnieku mājas durvīs parādījās muļķais Miķelis — tas ar lielo ūdensgalvu un stīvajām kājām. Izdzirdīs rūcam, viņš paskatījās gaisā un ieraudzīja pūķi.

Kā mests Miķelis laidās atpakaļ, visā kaklā kliegdams:

—     Glābieties! Glābieties, ļautiņi! Pastardiena klāt: dievs jau nāk no debesīm ar lielu, garu pātagu! Vai, vai!

Tā bija briesmīga vēsts. īsā brītiņā visas sievas, cik vien viņu bija mājā, stāvēja jau darbinieku mājas priekšā, Janča pūķi apbrīnodamas un smiedamās par Miķeļa bailēm.

Arī Miķelis, briesmīgā dieva nesagaidījis, ieradās viņu starpā.

—     Tas nav neviens cits kā dārznieka Jancis! — viņš tagad teica, savu pirmo kļūdu izlabodams.

Tad sieviņas gāja atkal pie atstātajiem darbiem, savā starpā runādamas: «Bet ir gan tai dārzniecei puika! Nez ko viņš vēl neizdomās?»

Un, ja prasītu, tobrīd arī viņš nebūtu zinājis pateikt, kas to tik jauki izdomājis.

Bet jaukā puiku rotaļa nebija jau nemaz Janča izdomāta.

9

Bet, ka rudens var būt arī ļoti patīkams gadalaiks, drīz vien pārliecinājās ir Jancis, ir Marčs — abi divi.

Bija ap pulksten 7 no rīta, kad Jancis stāvēja atkal pie tās pašas gultas, kur viņi abi bija redzējušies pirmo reizi dzīvē.

Marčs gulēja vēl, izlaidies pilnīgi savā vaļā. Jancis to sagrāba aiz pleciem un sapurināja krietni.

Gulētājs atvēra acis un skatījās brīnīdamies apkārt.

—      Nu? — viņš tad sacīja it kā nobijies.

—     Ko nu stosties! — Jancis teica. — Saposies labi mudīgi, citādi aizsteigsies vēl priekšā!

Pēdējie vārdi Marčam atgādināja jau vakar pārrunāto un nospriesto darbu, un puika sāka steidzīgi ģērbties.

Lieta bija tā, ka ābolu krievs vakar ņēma no kokiem beidzamos augļus un naktī taisījās braukt pavisam projām.

Kamēr krievs bija dārzā, neviens — bez dārznieka, lielkunga un citiem tās sugas ļaudīm — nedrīkstēja tur iet. It īpaši puikas ne. Ja daudz, varēja tikai, pie sētas piespiedies, noskatīties lielajos, sarkanajos ābolos.

Bet ir tad krievs kliedza, kad ieraudzīja. Ja kāds iedrošinājās drusciņ vien iet dārzā, krievs ņēma ciet un veda pie lielkunga.

Pēriens bija tad tikpat kā rokā.

Tā nu gan vēl nevienam nebija gadījies, bet visi tomēr tā domāja Vīgantē un bija stipri pārliecināti, ka citādi nemaz nevar būt.

Sevišķi puikas nešaubījās ne drusciņas par to, un tamlīdz Jancis ar Mārču, zināms, arī ne.

Bet, kad krievs bija jau projām, lieta kļuva tūliņ citāda.

Jancim tad bija brīv iet pa visiem dārziem, un Marčam kā viņa draugam, protams, bija līdzīgas tiesības.

Tikai citi bērni tāpat kā krieva laikā nedrīkstēja tur kāju spert. Citādi dārznieks ņēma ciet un veda pie lielkunga, un, kas tad nāca, — bija skaidra lieta.

Dārznieks dzīvoja gan jau astoto gadu muižā un nebija itin neviena puikas vēl pie lielkunga vedis, tomēr visi domāja tā.

Puikas gandrīz ar līkumu gāja dārzam garām, ja manīja, ka tur strādā dārznieks, un arī, ja viņa nebija, — neviens tomēr neuzdrīkstējās iet iekšā.

Bet Jancim tikpat likās, ka viņi tomēr, kad papus nav tuvumā, iet dārzā un meklē lapās paslēpušos ābolus.

Par mūrnieka Pēteri jau nemaz nebija ko runāt!

Tāpēc Jancis arī šorīt bija ar sauli augšā un, uzzinājis, ka krievs projām, steidzās tūliņ pie Marča un tad jaunajā ābeļu dārzā pie degvīna brūža,

Iekšpusē pie sētas puikas atrada garās maikstis krustiski iešķeltiem galiem. Tās krievs lietoja ābolu noņemšanai, kas auga galotnēs, jo kociņi bija vēl jauni, ne visai augsti un trepju gandrīz nevajadzēja.

Kaut gan krievs bija acīgs, tomēr ik gadus viņam atlika lapās paslēpusies laba tiesa ābolu, mazākais, tik daudz, ka Jancis varēja krietni saēsties.

Tā tas bija arī tagad.

Sākumā gan izskatījās, it kā koki būtu pavisam tukši — lapas vien. Bet puisēniem, ābeles vērīgāk papētot, parādījās drīz galotnē, drīz pazarē pa ābolam.

Brīžam tie bija lieli un caurspīdīgi sārti kā magoņu lapas. Tad abiem puisēniem bija lieli prieki un gaviles.

Zobodamies par manīgo krievu, kas brīžam nesaredz pat, kas pašā deguna galā, puikas sevišķi svētsvinīgi ņēma šos augļus un nolika «pēcam», kamēr citus, mazākos, notiesāja tūliņ.

Apstaigājuši dārzu un krietnu pulku ābolu sameklējuši, puisēni nosēdās pakalniņā netālu no zediņu sētas.

Jancis izvilka pirmo no lielajiem un teica:

—      Nu, Marč, vai zini, kas šitas? Ja uzminēsi, dabūsi pusi.

—      Tas ir… tas ir — buldurspers! — Marčs minēja uz labu Saimi, kam visas ābolu sugas, kādas vien Jancis šorīt rādīja, bija pavisam sajukušas galvā.

—      Buldurs jau piķieris un nemaz nemāk spert, — Jancis smējās. — Bors-dor-fērs jāsaka, — viņš pārlaboja.

—      Par ko?

—      Nu tāpēc, ka tā pareizi!

—      Nē! Es gribēju prasīt — par ko viņu tā sauc?

—      Par ko tevi sauc Mārču? Tāpat āboli. Bet tu neuzminēji — -tas ananass. Tagad tava puse pagalam.

—      Hm! Vai domā, ka man tāda nav? — Marčs teica un lizvilka tikpat lielu no savas kabatas.

—     Tā tev vienam nav brīv ēst. Prasi vien, kā viņu sauc, — tūliņ pateikšu!

—     Jā — tu jau vari teikt, kā gribi, — Marčs atzina savu vājo pusi, bet ābolā kost tomēr neuzdrošinājās.

—      Nav vis! Ja netici, prasi papam — tad redzēsi!

Pēdējos vārdus Jancis' runāja tādā nopietnībā un pārliecībā,

ika Marča domas dabūja pavisam savādu virzienu.

Ko Jancis īsti gribēja teikt? Vai ka āboli pieder viņam vien? Varbūt viņam tagad žēl, ka Mārču ņēmis līdzi?

Nu, ja tā, Marčam viņu arī nav nemaz vajadzīgs — lai ēd vesels!

Un, Jancī nemaz neskatīdamies, Marčs izstiepa roku ar ābolu un teica pēc iespējas mierīgi:

—      Še! Man tad viņu arī nemaz nav vajadzīgs! …

Jancis ieplēta tikai acis aiz brīnumiem.

—      Bet, Marč! Kas tad tev? Es tāpat — pa jokam, un viņš jau nezin ko sāk domāt! Tie tak visi tavi, un tu vari ar viņiem darīt, ko gribi! Es tik gribēju tev dot pusi no savējā, bet, kad tu tāds būsi, nākamreiz nemaz neņemšu līdzi …

Un tiešām, Jancis pārgrieza lielo ananasu un sniedza Marčam pusi.

Tas paskatījās draugam acīs, nosarka, paņēma sniegto pusf un sacīja:

—     Es . . . es … tāpat vien — domāju … — un tad koda ābolā.

Kad tas bija gandrīz jau galā, Marčs ātri iesaucās:

—      Un nu manu uz pusēm!

Jancis bija ar mieru, un puisēni garšīgiem kumosiem sāka tiesāt pārējos.

Tikmēr arī citi muižas bērni bija sacēlušies. Vesels bars gan lielāku, gan tīri mazu devās tikko dārzam garām pakrastē.

Ieraudzījuši Janci un Mārču un ne vairs krievu dārzā sēžam,, visi palika pēkšņi stāvam.

Bet galdnieka Anna, lielākā, pienāca sētai gluži klāt un sacīja, stādaigus (zediņus) pašķirdama un visā sievieša ziņkārībā dārzā lūkodamās:

—     Janci! Dod mums ar ābolus!

Anna bija skaistākā no muižas meitenēm un patika sākumā Jancim ļoti labi; bet vēlāk, kad viņa izrādījās aušīga un uzprasīja reiz skaidri, kura meitene esot visudaiļākā, kas būtu tikpat kā prasīt: kura Jancim visvairāk patīk, — un kad pati turklāt bija vēl uzcirtusies, matus saslapinājusi un gludi sasukājusi, no kā tūliņ varēja redzēt, ka viņa pati grib būt skaistākā, — tad Jancim viņa vairs nemaz nepatika, un viņš nepiegrieza tai turpmāk gluži nekādas vērības.

Jancis piecēlās.

Bet arī šoreiz viņam ir prātā nenāca Annai dot ābolu.

—     Kas noķers, tam būs! — viņš uzkliedza un iemeta ābolu bara vidū.

Bērni līdz ar Annu sakrita gubā. Iesākās liela kņada. No visa pūļa varēja redzēt tikai rokas un kājas, kas drīz izšāvās, drīz pazuda putekļu mākonī. Jancim ar Mārču bija lieli smiekli par sirdīgo sacīksti.

Piepeši no pulka atdalījās neliels puika un laidās, ko nagi' nesa, pakrastē.

Tas bija Brenčuks, Annas brālis.

Cik varēja manīt, ābols bija viņam rokā.

Apskatījusies Anna metās brālim pakaļ, laikam lai nenokavētu savu tiesu noprasīt.

Tiklīdz Brenčuks bija atdalījies, viss mudžeklis izšķīrās pats no sevis. Bērni nostājās katrs atsevišķi, un dažs pūta vaļā, ka skanēja vien.

Moderītes Dārtēns skatījās šķībi kalēja Ješkā, taustīja galvu >un raudāja, ka plīkšķēja vien; kučiera Andris arī reizēm greizi paraudzījās tai pašā Ješkā, taustīja sānus un stabulēja tik bēdīgi, jt kā dievs viņu vienu pašu būtu pametis grēku plūdu briesmās.

Tikai Ješka neskatījās nevienā, bet noliecies pārraudzīja nopietni kāju pirkstus, pie tam kaut ko klusām murminādams.

Citi pūlējās katrs savā nodabā pēc sirds patikas.

—      Dārtēn, klausies! Kāpēc tu raudi? — Jancis prasīja.

—     Jā … man — jau — Ješkis izplūca visus matus! — prasītā atbildēja dusmīgi.

—      Še! Neraudi vairs — gan ataugs, — Jancis mierināja un aizsvieda Dārtēnam skaistu, apaļu sīpolīti [7] . meitenei tūliņ aizmirsās sāpes, bet andris uzpūta tūliņ veselu lēcienu augstāk.

—     Un tev, Andri? — Jancis jautāja tālāk.

—     Ješka man ielauza ri-Hi-i-bu! … — tas vaimanāja.

—     Še tev ar — gan būs vesela! — Jancis atkal teica un pārsvieda sētai otru ābolu.

Un re — riba tiešām tūliņ tika vesela!

—     Un tu, Ješka? — Jancis iesāka.

—     Pagāni! — Ješka teica īsi un skaidri. — Paši gribēja man vai pirkstus atlauzt un nu vēl sūdz! Bet es jums gan!

—     Paliec nu mierā, Ješka! — Jancis labināja iekarsušo. — Še tev ar! — un Jancis pārlaida atkal ābolu pār sētu.

Ješka tūliņ kļuva lēns kā jērs.

Un tā katrs dabūja savu tiesu.

Kad Jancim vairs ābolu nebija, Marčs deva savus, kamēr pilnīgs miers un vienprātība bija atkal jautrajā pulciņā.

Bērni taisījās turpināt jau uzsākto ceļu, kad gluži negaidot lejup gar sētu drāzās mūrnieka Pēteris.

Nezin vai viņš bija aizgulējies vai citādi aizkavējies, kad nāca tik vēlu.

Jau pa gabalu viņš bija nomanījis, kas dārzā notiek, tāpēc visā sparā metās turp.

Mazos no ceļa atgrūdis, viņš atskrēja pie sētas un, viltīgi cauri lūkodamies, teica žēlā lūdzēja balsī:

—     Janc, dod man ar! …

—     A? — Jancis brīnījās. — Tad ābolus tu arī ēd? Vai tad no putniņiem vien vēl nav diezgan?

—     Putniņus jau nevar ēst, — Pēteris teica nedroši.

—     Kā nevar! Tu pats viņus cepot…

—     Jā — kad viņi lielāki, — Pēteris pārteicās.

—     Nu redz — tad meklē vien rokā! — Jancis sacīja un aizgriezās.

—     Nu dod, dod nu! … — Pēteris plijās virsū.

—     Bet vai putniņus tad vairs nepostīsi un necepsi?

—      Ne-ē!

—     Jā — šogad gan ne, bet nākamgad?

—     Arī nākamgad ne!

—     Jā — kas tev tā var ticēt? Kas zina, vai tu tikai nemelo?

—     Nudien ne!

—      Nu tad apsolies, lai visi dzird, ka putniņus liksi mierā!

—     Nu, lai dzird ar! Nudien, es viņus vairs nemaz neaiztikšu!

—     Vai dzirdējāt? — Jancis noprasīja visam baram.

—     Jā! — atskanēja no turienes, bet tā neticīgi.

—     Nu, — Jancis nobeidza, — tad nākamā gadā arī dabūsi ābolus. Tagad man vairāk nav.

—      Ha, ha, ha! — smējās citi bērni.

Bet Pēteris saskaitās un teica, nikni Jancī noraudzīdamies:

—     Ak tā! Tad tu mani gribi piemānīt? Nu pagaidi vien, znotiņ, — tā vis nebūs!

Bet Jancim nezin kā bija palicis vēl pusābols kabatā.

—     Pagaidi, Pēter! — viņš sauca. — Panāc drusciņ šurp! Tad putniņus nepostīsi?

—     Nē-ē! — tas vēlreiz atkārtoja, bet ļoti neuzticīgi Jancī skatīdamies.

—     Vīrs un vārds?

—     Vīrs un vārds!

—      Nu tad — tā kā tev līdz nākamajam gadam būs par ilgu gaidīt, še pusābols. Ja būs pēcāk — došu vairāk. Un nākamgad ar, ja neaiztiksi putniņus.

Iedotais ābols garšoja Pēterim tiešām ļoti labi, un viņš pavisam nopietni sāka domāt, ka putniņu postīšana ienes īstenībā ļoti maz labuma, ja neskaita pērienu no vienas un otras puses un vēl dažas citas nepatikšanas.

Bet Janča spodrajās, uzticības pilnās acīs skatīties viņam tomēr bija tā kā kauns.

Un Pēteris aizgāja stipri domīgs citiem pakaļ.

10

Pēc pusdienas Jancis ar Mārču devās arī pakrastē. Viņiem tur bija daudz darbu. Visupirms — riekstošana.

Rieksti bija tādi, ka labākus nemaz nevarēja vēlēties: pilnīgi brūni un gatavi. Lazdas paskurinot, viņi paši bira nost.

Un citādi jau arī nemaz nevarēja būt: bija taču pats vēlīnais rudens ar stiprajiem vējiem, tumšajām naktīm un griezīgajām salnām.

Un, kuru lapiņu ķēra salna, tā nolidinājās pati no sevis zemē, lai arī vēja nekāda nebija, — noritinājās klusu un mierīgi, tikai palēni, it kā rūgta asara, kam tomēr jārit, lai prāts arī sacītu, ka tā veltīgi raudāta.

Ja gadījās vējiņš, tas pacēla un aiznesa tās krasta malai pāri.

Tad lapiņas krita Daugavā.

Diena bija mierīga un jauka kā reti kāda; tik mīlīga, silta un laipna kā pēdējais smaids mīļam draugam šķiroties.

Ja no garo apšu virsotnēm šad un tad gluži negaidot neatdalītos pa lapiņai, ja kļavas, liepas un alkšņi nebūtu jau puskaili — tiešām nemaz nevarētu zināt, ka ziema jau durvju priekšā.

Būtu jādomā, ka bērzi ietērpušies spodri dzeltenā uzvalkā tikai tālab, lai godam saņemtu kādu tikpat mīļu viešņu, kāda bija vasara, un kļavas arī, negribēdamas bērziem pakaļ palikt, izrotājušās tā paša iemesla dēļ spilgti raibām lapu seģenēm.

Bet apses, kā jau sievieši, uzvilkušas pašu greznāko rotu, kur netrūkst nevienas varavīksnes krāsas, laikam lai tikai nepaliktu neievērotas.

Bet tad gan arī mīļās puķītes būtu jautrākas. Tagad tikai reta, reta galviņa stāv vēl stingri un uzsmaida siltajiem stariem, kas lidinās ap viņu.

Bet cik ilgi? Vai tik tie nav pēdējie?

Redz, kādas klusas, dziļi noliektām galvām stāv citas māsas: vēl vakar arī viņas bija tikpat priecīgas un jautras …

Nakts — un viss skaistums pagalam, augums saliekts — viss pīšļi un pelni!

Tikai ozols stāv, kā bijis, savā zaļajā tērpā. Nevienu lapiņu viņš vēl nav nometis. Lai nāk kas nākdams — viņam viss viena alga!

Lazdas arī puskailas. Lapas vien čaukst, kad puisēni lodā zem tām. Grūti lielās noliekt, bet skurināt arī neder: rieksti gan krīt, ka paukš vien, bet pazūd lapās, ka nevar vairs atrast.

Puisēni aizgājuši labi tālu, gandrīz pusceļā starp Staburagu un Liepavotu.

Jancis zina itin labi, kurā vietā visvairāk riekstu uzglabājas, jo dažus pudurus citi tik lēti neatrod.

Turp viņš tagad ved Mārču.

Pašlaik viņi pieiet pie kupla pudura, kas aug diezgan stāvā vietā; tajā labi daudz īsti resnu lazdu.

Pudurs nav nemaz aiztikts, un tāpēc tajā riekstu milzums.

Cik var aizsniegt, puisēni nošķin, bet resnākās lazdās tomēr paliek paši lielākie čami.

Vajag pārdomāt, kā tiem piekļūt klāt.

—      Klau, Marč, — Jancis saka, — kā būtu, ja tu uzkāptu augšā un raudzītu lazdu noliekt? Es no apakšas arī piepalīdzētu.

—     Labi, — Marčs atsaka, pārkož lielu, brangu riekstu un rāpjas augšā.

Lazda aug ieslīpi krastā. No galotnes līdz zemei kādas trīs vai vairāk asis. Drīz vien Marčs sasniedzis virsotni un taisās svērties lejup.

Bet vai nu aiz bailēm par lielo augstumu, vai arī pārāk ātrā steigā Marčs neieķeras vis galvenā stumbeņa, bet zarā.

Zars nobrīkš, lapas nošalc, un Marčs nāk atmuguriski taisni no pašas augšas zemē. Zars vien rokā.

Jancim uznāk nāves bailes: bez šaubām, Marčs nu pagalam!

Jancis aizspiež ar rokām abas ausis un metas krūmos.

Zari vien nošmīkst. Lapas zib nesamanāmā ātrumā gar acīm, bet vēl ātrāk šaudās domas Jancim galvā.

Reizēm viņas iet, iet — liekas, ņems jaunu virzienu, bet tad sitas piepeši atpakaļ, iet atkal uz priekšu pa veco ceļu, sāk tad tā dīvaini griezties: sākumā lēnām, tad ātrāk un ātrāk — tikai riņķī, riņķī vien!

Jancim galva vai plīst, bet krūtis spiež un žņaudz neredzama, bet stipra roka.

—     Ak dievs! Ak dievs! — puisēns elso skriedams, un domu rinda griežas atkal ierastā ceļā, un Jancim sirds gandrīz apstājas, to pārskatot.

—     Ko lai dara? Ko tik nu lai dara? — viņš atkārto un jūt, ka ceļi sāk drebēt un lūzt, bet spēki zūd.

—     Ko tik nu lai saku, kad taujās: kur Marčs?… Nē, nē! Es tak neesmu nemaz vainīgs!

—     Bet kas viņu sūtīja augšā? — prasa klusām, bet stingri un it kā viltīgi smīnot kāda slepena balss.

Pret to nu sasperas viss Janča spēks.

—     Vai es?… Vai es viņam liku? — Jancis iesaucās skaļi un izstiepj rokas it kā atgaiņādamies.

—      Kāpēc tad viņš pats ķērās tieši zarā?

Bet klusā balss čukst lēnām un stingri: — Un tomēr — ja nu viņi domās, ka tu nogrūdi?

Jancim pietrūka elpas, un viņš apstājās.

Cik tālu noskriets, kas to lai zina? Bet tālāk vairs nevar — jāatpūšas.

Krūtīs turpinās joprojām briesmīgā cīņa: prāts nerimst strādāt Janča labā, bet klusajai balsij arī katrā teicienā savs īss un šausmīgs jautājums.

Jancis norauj lapu un sāk košļāt.

Lēnām un pamazām sāk rasties spēki, un līdz ar tiem arī cīņa krūtīs top lēnāka.

Beidzot prāts dabū tikpat tā kā virsroku.

—     Bet kā — ja Marčs nemaz nav nosities? Kad viņš tikai mazliet sadauzījies? — jautā prāts.

—      Ak dievs! Vai tā varētu būt? — saka pats Jancis. — Un tomēr — vai tad cilvēki nav no augstiem torņiem krituši un tomēr palikuši dzīvi un veseli? Un te jau bija tikai nieka lazda! Nu ko tad tu bīsties?

Tā izrunājies, Jancis griezās atpakaļ.

«Vēl tak nevar nekā zināt,» puisēns domā un iet.

Bet, jo tuvāk nāk briesmu vietai, jo šaubīgāki top atkal cietie pamati, un sirds sāk atkal nevaldāmi pukstēt.

Pie pēdējā krūma Jancis aiztur elpu un klausās.

Viss klusu.

Sirds sāk atkal no jauna strādāt un tā, ka ir deniņos atskan.

Jancis tikko nemetas vēlreiz prom.

Bet tad viņš saņemas un pašķir zarus.

—     Marč! Marč! Tu dzīvs! — puisēns iekliedzas, un krūtis viņam top tūliņ brīvas un vieglas.

Viņš grib krist draugam ap kaklu, bet Marčs pagriežas tā lēni, lēni, un Jancis atjēdzas: Marčam dziļi bēdīgs un pavisam nedzīvs ģīmis.

Viņš sēž zem tās pašas lazdas. Acis pilnas asarām, bet raudāt Marčs neraud. Plūc tikai zāli un košļā stiebriņus.

Viņš gluži kluss un lēns, it kā viņā puse dzīvības vien vairs būtu atlicies.

Nolauztais zars guļ turpat līdzās.

Labu brīdi arī Jancis stāv satriekts. Nemanot arī viņam sarodas asaras acīs.

—     Marč, vai tu stipri sasities? — viņš beidzot prasa mīksti un knibina lapiņu.

—     Jā . .. — atbild Marčs vāji, tikko dzirdami, un var manīt, ka viņam grūti runāt.

—      Ko tad?

—     Muguru un — krūtis ar laikam: sākumā nevarēju elpu nemaz atņemt.

—     Tad nekas, Marč: gan pāries! Vai vairāk nekā?

—      Un kāja ar briesmīgi sāp. Nezin vai tik nav pušu?

Un Marčam, tādu nelaimi iedomājoties, nobirst liela asara.

Arī Jancis sabīstas ne mazumu.

—      Kurā vietā tad? — viņš prasa steidzīgi.

—     Te, — Marčs rāda ap skriemeli.

—      Vai pakustināt var?

—      Ne-ē! — Marčs atbild, bet īstenībā viņam bail mēģināt.

—     Nu varbūt viņa tikai pamežģīta, — Jancis teic, — vai vienīgi sadurta?

—      Varbūt…

—     Klau, Marč! Pieķeries šitai lazdai! — saka Jancis. — Es pamēģināšu kāju ievilkt.

Puisēns paklausa, un Jancis stājas darbā.

Viņš loka un groza kāju visvisādi un nu stiepj tik spēcīgi, ka Marčs nevar nemaz noturēties.

Tas palaiž lazdu vaļā, kāja viņam sāk tā kā kutēt, un Marčs sāk smieties, bet smieklos skaidri manāmas asaras.

Jancis tikko nepakrīt, bet viņam arī top jautrāk.

—      Klau! Man likās — noknaukšķēja. Varbūt nu jau būs

vesela. Pamēģini — vai nevar jau paiet? — Jancis teic un palaiž kāju.

—      Redzēs … — Marčs saka ļoti apdomīgu seju, pieceļas un sper, smagi klibodams, pirmo soli.

Otrais jau iet vieglāk, trešajā Marčs tikai mazliet pasveras uz vienu pusi.

—      Var gan, — viņš saka. — Bet sāpēt vēl sāp!

—      Nu, tad droši vien pāries! — Jancis nosaka tik paļāvīgi un priecīgi, ka Marčs sāk viņam pilnīgi ticēt. — Vajag tikai ielocīt! Bet mājās tā kā nesaki mātei!

—      Par ko?

—     Tad tik redzēsi — būs slikti!

—      Nu?

—      Dabūsi pērienu, un pakrastē nemaz vairs nelaidīs!

—      Vai tā? Tad jau gan nedrīkst sacīt.

—     Bet tā ka tikai neizpļāpā!

—      Ne-ē! Neaizmirsīšu vis! — Marčs nobeidz, un puikas soļo lēnām tālāk.

11

— Bet pag! — Jancis sacīja. — Par visām bēdām parādīšu tev kaut ko!

Un Jancis, paskatījies Marčā, atmeta lielīgi galvu atpakaļ.

Puisēni pagriezās no celiņa un iegāja pašos biezākajos krūmos — Jancis pa priekšu, Marčs, šad un tad modes dēļ ieklibo- damies, pakaļ.

Viņi gāja jau labi ilgi un vienmēr vēl pa ļoti bieziem sausviežu un mīkleņu ceriem.

Pēc Marča domām, vajadzēja būt jau netālu no Liepavola, tikai tur nebija taču tik biezu krūmu — šo pakrastes gabalu arī Marčs pazina diezgan labi. Bet nu krūmi, kā likās, kļuva aizvien biezāki un biezāki, un beidzot tiem nevarēja vairs gandrīz ne cauri tikt.

Tad krūmi negaidot un pēkšņi nobeidzās un Marčs atradās apaļa it kā klajumiņa malā, ja viņu tikai tā varēja saukt.

Viņā pusē un klajumiņam visapkārt bija biezum biezi krūmi. Zari vidusmalā bija taisni un līdzeni, laikam nogriezti, tāpat galotnes. Vienā kopā viņi izskatījās kā skaists dzīvu kociņu žogs,

kāds, piemēram, bija muižas laukumam apkārt. Kur krūmi bija saauguši retāk, atradās zemē sasprausti, pa pusei novītuši zari vai bērziņi.

Vienā malā Marčs pamanīja tādu kā soliņu.

Laukumiņa vidū auga 3 vai 4 brīnum diženi jāņogu krūmi. Starp tiem atradās neliels ķirsītis ar kādām 10 tumši brūnām ogām.

—     Tas mans ogu dārzs, — Jancis sacīja manāmā lepnumā.

—     Tā? . .. Kur tad tu viņu ņēmi?

—      Kur ņēmi! Pats iztaisīju.

—      Kad tad?

—     No rītiem, dienvidos — kad iznāca vaļas.

—      Un kur tu ogulājus ņēmi?

—      Ķirsīti paps iedeva, kad dēstīja lielkungam dārzā, un jāņogu krūmu uzgāju tepat.

—      Bet vai tev kādreiz citi neizposta?

—     Jā, kas tad viņu te zina? Kas tad te līdīs tādā biezoknī? Vai tu pats vinu zināji?

—      Ne-ē! '

—      Nu tādēļ! Bet, kad nekur vairs ogu nav, man ir! Es viņas pataupu, kamēr dabū drusciņ salnas, tad tik ir gardas — gluži kā vīnogas, un paliek līdz pat ziemas svētkiem: sasalst un paliek. Tad tik viņas saldas! Kad apsedzot — esot vēl labāk; bet nav jau vērts: arī tagad viņas garšo ļoti brangi. Sāksim nu — tad tik tu redzēsi!

Jancis pie tam pacēla kādu nolīkušu zaru. Tas bija no vienas vietas pilns gariem, slaidiem ogu ķekariem, un ogas pašas bija tik pilnīgas un caurspīdīgi spodras, ka Marčam zobi vien sāka niezēt.

Puikas notupās pie krūma un sāka vicot ogas.

—      Bet par trešo krūmu gan skāde, — Jancis teica ēzdams.

—      Nu?

—     Tās būs jāatstāj ziemai.

—      Nu tad jau labi!

—      Kas nu par labumu? Ziemā gan brīnum daudz nobirst.

—      Nu tad ēdīsim tagad nost.

—     Jā — ej vien pamēģini! Tad gan redzēsi!

—     Vai tu domā, ka es nevaru? — Marčs gribēja savu dūšu parādīt.

—      Nu zināms, ka nevari, — Jancis sacīja smiedamies. — Tur iemeties lapseņu pūlis.

—      Tā? — Marčs iesaucās un uzcēlās tūliņ stāvus. — Vai viņas kož ar?

—      Nu tad nebēdā! Divreiz stiprāk kā bites, — Jancis atteica, it kā pats visu būtu jau pārcietis.

—      Hm! Tad gan nevar, — Marčs sacīja. — Bet vai tikai viņas virsū neskrien?

—      Kad iet klāt — tūliņ! Sargies, ka nepieej tikai par tuvu!

—      Bet paskatīties tak var — ko? Parādi man: es vēl viņas neesmu redzējis.

—     Nu labi! Panāc drusciņ šurp! — Jancis teica un, pie otra krūma piegājis, pašķīra zarus.

Zem pašām biezākajām lapām, nākošajam krūmam gandrīz vidū, Marčs ieraudzīja resnu, it kā pelēku, strupu rutku karājoties.

Lapsenes lidoja tievajam lejasgalam apkārt, brīžam drausmīgi ierūkdamās. Dažas līda iekšā, dažas — ārā.

—      Vai tur — tas? — Marčs teica uztrauktā balsī. — Bet tad tik liels! Un lapsenes. Nezin vai tie tikai nav sirseņi?

—      Ne-ē! Sirseņi vēl lielāki.

—      Un tad tik sirdīgas! Bet klau, Janc! Vai viņas nevarētu kaut kā izpurņīt?

—      Ahā! Pamēģini vien! Kad sāks dzīties pakaļ — viņas jau veselām verstīm nemetot miera.

—      Vai tā? — Marčs nobrīnījās un tūliņ pavisam kluss atgriezās pie pirmā krūma, no lapsenēm pēc iespējas tālāk.

Jancis palika turpat. Ogas likās te tādas kā labākas. Viņš plūca ogas un skatījās, kā lapsenes lidoja ap savu pūli.

Pagāja labs brītiņš, un Jancis bija jau gandrīz aizmirsis, kādā bailīgā stāvoklī atrodas.

Ogas ēdot, viņš laikam bija vēl tuvāk pievirzījies lapsenēm, jo piepeši nodžinkstēja kaut kas ātri un sirdīgi gaisā, un tajā pašā acumirklī Jancis sajuta augšlūpai kā uguni pieliekam.

Viņš iekliedzās, ķēra ar roku, saspieda lapseni, nosvieda zemē un metās kā vējš krūmos.

Zari brīkšķēja, sakārņi lūza un skrambāja kājas, bet Jancis nejuta vairs nekā.

It kā pats nelabais būtu mugurā, viņš devās tālāk un prom.

Tikai pie Liepavota Jancis apstājās, pakampa kurmja rakumos sauju vēsas zemes, piespieda to lūpai un metās pa kāpšļiem lejā pie avota.

Marčs, redzēdams draugu tā skrējām, aizmirsa pat izmežģīto kāju un laida tik pakaļ.

Sākumā vēl apdomīgi, bet tad — Marčam aizsitās elpa — viņam likās, ka vesels lapseņu pūlis ar blāķi gāžas no muguras puses virsū — dažas rūc jau ap ausīm, pie deguna …

Acis piemiedzis, viņš drāž tikai tālāk.

Pie avota Marčs noskrien gluži bāls.

Jancis mazgā lūpu aukstajā ūdenī; mēģina arī izsūkstināt, bet tas negrib izdoties.

Tad piegriežas Marčam un prasa:

—     Vai stipri uztūkuši?

—     Vai dieviņ, cik briesmīgil — Marčs saka. — Otrtik bieza!

—     Ak tu sasodītā! — Jancis nomurmina un sāk atkal mazgāt.

—     Bet klau, Janc! — Marčs saka pēc brītiņa stipri uzbudinātā balsī. — Vai — nezin — vai?…

—      Nu ko tad?

—      Vai no viņām arī mirst?

—     O jā! Kad sakož daudzas.

—      Vai! Vai manu dieniņ! — Marčs iekliedzas un vienā lēcienā stāv avota malā, nometas ceļos un iegrūž galvu pašā strāvā.

Odens tek pār muguru, svārkiem, bet Marčs vaimanā tikai un berzē galvu.

Kaut gan Jancim nav nemaz jautri ap sirdi, viņš tomēr nevar atturēties no smiekliem.

—     Bet, Marč! Kas tad tev ienācis prātā? — viņš prasa pēdīgi.

Marčs izvelk galvu no ūdens, noskurina, paskatās svarīgi Jancī un tad saka:

—     Jā — tu jau vēl nemaz nezini! Man uzkrita tak viss pūlis!

—     Tā? Un iekoda ar?

—     Nu kā tad!

—     Kurā vietā tad?

—     Galvā.

—     Jā, bet kurā vietā tad?

—     Nu te — te un te! — Marčs atbild, visapkārt galvai rādīdams.

—      Un sāp ar?

—      Ne-ē! Tagad vairs ne.

—      Parādi šurp! — Jancis teic un sāk pārlūkot tik briesmīgs sadurto galvu.

Bet, cik rūpīgi viņš arī nepēta, galvā nav nevienas ievainojuma zīmes, un Jancis sāk smieties.

—      Ak tu Marč, Marč! Ko tu visu nesadomā! Tev tak galva tīri vesela!

—      Tā? — Marčs iesaucas priecīgi.

—      Kad lapsene iedur, tā vieta deg tikpat kā ugunī. Vai tev bija tā?

—    »e-ē! Man tāpat vien — sāpēja kā arvien …

—      Nu tādēļ!

—      Bet, kad tik tu zinātu, cik man pakaļ skrēja! Tā vien, tā vien ap galvu riņķī — žiž-žiž-žiž …

—      Nu, nezin vai tā bija? — Jancis noteica un sāka atkal lūpu slapināt.

—      Nudien! — Marčs apgalvoja, izspaidīja saslapinātos matus, aptaustīja galvu, noskurināja rokas, aptaustīja vēlreiz galvu un, kad nu tiešām nemanīja gluži nekādu sāpju, pārliecinājās beigās, ka galva patiešām vesela.

Līdz tam laikam Jancim sāpes bija pārgājušas, lai gan lūpa vēl palika sapampusi kā sākumā.

Puisēni devās pa trepītēm augšā, jo saule vairs nebija tālu rietam.

12

Vakars bija tikpat jauks kā diena: ne vēja, ne vēsmiņas, tikai mīlīgie saules stari skumji lēnīgā spožumā.

Un, ja viņu vēl nebūtu, — pakrastē un viņas bērni justos pavisam atstāti un vientuļi.

Jau tagad viņi tādi klusi, bailīgi un iekšēja nemiera pilni. Neviens kociņš, ne krūmiņš, kā liekas, neredz vairs sava kaimiņa. Katrs nostājies savrup, katrs nodarbojas vienīgi ap sevi.

Rādās, it kā smagas, tādas neizdibināmas domas būtu pavisam negaidot iezagušās viņu vārīgajās sirsniņās, un, jo vairāk kociņi vēlas no tām atsvabināties, jo stiprāk pretojas savādais viesis, jo neizdibināmāks viņš top.

Tā ir klusa, bet toties sāpīgāka cīņa.

Un kociņiem nav neviena palīga. Pat spožie saules stari tagad kļuvuši vēsi — vienaldzīgi . . .

Kur viņu senākais karstums, dedzība?

Un tomēr . . .

Un tomēr, kad saulīte slīgst aiz apvāršņa, katrs jūt — līdz ar viņu beidzas pēdējā un vienīgā cerība.

Dīvainais nemiers saceļas tad visā spēkā, un smuidrā liepa jūt, ka viena nespēj to pārvarēt.

Liepa paceļ lēnām kuplo galvu, skatās, kā palīga meklēdama, apkārt, ierauga gurdeni salīkušo lazdu krūmu.

—      Nez kas tik nu būs? — liepa saka bažīgi, nopūšas smagi un skatās pār Daugavu — uz ziemeļiem.

Nu arī lazdu krūms paceļ galvu un ierauga bālo jasmīnu puduru.

—      Nez kas tik nu būs? — lazdu krūms saka un arī skatās Daugavai pāri.

Jasmīnu pudurs paceļ galviņu, bet pāri Daugavai viņš nevar redzēt.

—      Nez kas tik nu būs? — saka tad jasmīnu pudurs arī un skatās uz savu kaimiņu — stalto ozolu.

Ozols izpleš tikai milzīgos zarus.

—      Ko jūs baidāties? — viņš saka. — Es stāvu šeit! Trīs gadu simteņus stāvu jau šajā lejā; trīs gadu simteņus esmu bijis niknākās salnās un vētrās — sakiet: vai tagad esmu nespēcīgāks?

Un it kā sargādams viņš noliecas pār sīko ziediņu savā paēnā.

Un vēlīnā puķīte raugās zilajām actiņām debesīs un saka bažīgi:

—      Ak dievs! Nez kas tik nu būs? . . .

Tad piepeši garās liepas virsotnē nostiepjas zelta stars un pazūd.

Tai pašā acumirklī atdalās no pašas augšas lapiņa un slīd Jēnām, it kā kavēdamās, pakrastē. Vai vārīgajam gaisa bērnam bail no cietās, aukstās zemes mātes?

Ak jā — tas jau bija pēdējais dzīvības stars! …

Jancis, no avota augšā nākdams, neredzēja nekā apkārtnē. Viņš nodarbojās, kā jau visa pakrastē, tikai ar sevi vien. īstenāk — ar satūķušo lūpu: spaidīja, staipīja viņu, mēģināja smieties un pavisam nobijās, kad kāda, likās, pazīstama balss iesaucās turpat līdzās:

—     Janci-i! Panāc šurp!

Jancis apsviedās ātri sāņus un ieraudzīja māsu, kas sēdēja pie apaļā akmeņa galda ceriņu ēnā.

Jancis pasmaidīja, bet tas iznāca pavisam ērmīgi, un gāja tuvāk.

—      Kas tad tev, Janc, mutē? — māsa prasīja un skatījās Jancim sejā.

—      Nekā nav mutē — lapsene iekoda, — Jancis sacīja sabozies, bet tad mēģināja smieties.

Tas padevās tik jocīgi, ka Lote arī sāka pilnā balsī smieties.

—      Bet, Janc! Tev jau nu pavisam šķība mute!

—      Nekas! Gan rīt būs vesela! — Jancis atsaka.

—      Kā tad tev tā gadījās? — māsa prasa.

—      Kā nu gadījās! Piegāju lapseņu pūlim par tuvu.

—      Vai tad bailes nebija?

—      Kad iekoda — bija gan. Domāju — vai no krasta būtu nolēcis!

—      Ak tu dievs! — māsa smējās. — Nu nekas, nākamreiz būsi gudrāks.

—      Zināms!

—      Bet vai neuznesīsi man ūdeni? Tad dabūsi kaut ko par visām bēdām.

—      Tūliņ! — Jancis atsaucās un, krūzi pakampis, bija jau lejā.

—      Un tev, Marč, vai neiekoda neviena? — Lote prasa puikam.

—      Ne-ē!

—      Bet kā tad tev galva tik slapja?

—      Nu — es — tāpat vien — samērcēju avotā … — Marčs atbild, nogriežas sāņus un sāk raut lapas.

—      Nu, kā tad tā? — Lote pēta tālāk.

Bet šajā acumirklī uznāk Jancis un izpestī draugu no šaubīgā stāvokļa.

—      Nu — ūdens klāt! — Jancis saka un uzliek pilno krūzi uz galda.

—      Un te būs apsolītā maksa, — Lote teic un pasniedz brālim krietnu marmelādes gabalu. Arī Marčs paskatās uz to pusi.

Jancis pasaka paldies, paņem gardumu, pārlauž uz pusēm un sniedz arī draugam viņa tiesu.

Bet māsa saka: — Ēd nu viens pats: es jau Marčam arī došu par tām pašām bailēm.

Un tiešām, viņa izvelk no kabatas otru marmelādes gabalu un dod Marčam.

Puisēns nosarkst, pateicas un saņem dāvanu. Tad paskatās Jancī un abi kož reizē.

Abiem gabali citādi gluži vienādi, tikai Marčam tas sārti zaļš, kamēr Jancim sarkans.

—     2ēl, — sacīja tikmēr Lote, — ka tagad nevarēsi dziedāt.

—     Vai es? — Jancis atsaucas. — Nu tad nebēdā — vēl labāk nekā aizvakar!

—     Bet lūpa?

—     Vai domā, ka viņa sāp? Nemaz ne! Iesāc tik!

—     Bet tā ka arī noturi savu balsi!

—     Nu tad tik redzēsi! — Jancis sacīja un, marmelādes atliekas nobeidzis, skatījās droši māsā.

Marčs nosēdās uz sola un, abām rokām pret galdu atspiedies, sagatavojās klausīties — līdzi dziedāt viņam bija nepārspējams kauns, laikam savādās balss dēļ, kas vairāk skanēja degunā nekā mutē.

Jancis palika stāvam māsai pretī, jo tā viņam gāja labāk.

Tad Lote uzsāka kādu no tām sēri saldām meldijām, kas tik dziļi un spēcīgi aizgrābj katra sirdi līdz divdesmitajam mūža gadam, bet pēc tam rādās nesaprotamas un tik svešas, it kā nekad nebūtu dzirdētas.

Šī dziesmiņa bija kāda no Lotes mīļākajām laimīgās bērnības atmiņām, no viņas jaukā skolas laika. Tā atskanēja ne pirmoreiz Vīgantes pakrastē.

Pār kalniem, mežiem un laukiem Jau vēsa migla plūst; Viss greznums zemei nu beidzas, Un vaigs tik bāls tai kļūst.

No zariem lapiņas raisās —

Tās vējiņš kapā nes;

Uz mūžu laikiem tās šķiras …

—   Ardievu, jaukais mežsl

Cik augstu putni jau laižas: Uz svešām zemēm klīst; Vai redzēs kāds vēl šīs lejas? — Ardievu, dzimtene!

Un puķītes zemu jau liecas:

Tās vējš un salna lauž …

Irst ziedi — jautrība — sapņi …

—   Ardievu, jaunībai

—      Ardievu, jaunība! — atkārto Daugavas krasts Vidzemē.

—      Ardievu, jaunība! — noskan arī Avotiņu kalnos.

Bet tuvējā bērzā aizkustas pēkšņi zars, it kā arī sirmais koks atmestu ar roku — ardievu, jaunība!

Un arī pašiem dziedātājiem top savādi ap sirdi.

Viņi gan pašā jaunībā, tomēr arī viņiem tiek kaut kā žēl, tik žēl …

Ak jā! Rudens domas, rudens jausmas!

No drūmajām domām pirmais atsvabinājās Jancis.

—      Klausies, Lote! — viņš teica. — Nez vai tas maz taisnība?

—      Kas tad?

—      Nu — ka puķes arī var runāt?

—      Kāpēc tad ne?

—      Jā?…

—      Zināms, ka var! Un ne tikai tās: koki un krūmi ar!

—      Nu jau gan laikam tu mani gribi mānīt?

—      Nemaz ne!

—      Nu tad — kādā valodā viņas runā? Vai latviski ar?

—      Visās valodās. Zināms — latviski ar.

—      Nu nav taisnība! — Un Jancis sasit plaukstas. — Nez cikreiz es jau neesmu viņām prasījis, kāpēc tās neaug tik lielas- kā koki, — nekā! Neviena nemāk atbildēt — ne rozes, ne kreimenes, ne rumbenes, ne gailenes — it neviena! Es zinu. gan, — Jancis noslēpumaini runā tālāk, — ka, ja grib putniņu valodu saprast, vajag nosist baltu čūsku un apēst gabaliņu. Bet vai tad puķītes arī var saprast?

—      Nevajag ne čūsku ēst, nekā, — māsa atbild, — un tomēr pasaulē dzīvo tādi, kas saprot, ko viņas runā.

—      Nu — vai tu pati vari?

—      Es? Nē!

—      Nu tādēļ!

—      Bet, Janc! Es jau nemaz neteicu, ka es to varu!

—      Nu jā! Kad tu, liels cilvēks, nevari — kas tad?

—      Citi cilvēki, Janc, — citi!

—      Kas tad tie tādi par cilvēkiem?

—      Redzi, Janc, — tie dziļi izglītoti, ar daudzām un lielām gara dāvanām apdāvināti cilvēki. Tiem tad katrs ziediņš, katrs kociņš un zālīte daudz, daudz savādāki nekā mums. Mēs varam; redzēt un saprast tikai mazu daļiņu no jaukuma, ko viņi redz. Viņi dzird, ko stāsta Daugavas viļņi, viņi sajūt, ko domā zvaigznītes, un viņi arī saprot, ko runā lapiņas un puķītes. Reti kam dievs piešķir tādas dāvanas — tādēļ tādu cilvēku visai maz pasaulē. Bet viņi ir! — nobeidza Lote.

—     Hm! — Jancis sacīja domīgi. — Vai viņus arī var redzēt?

—     Nu protams! — māsa smiedamās atbildēja. — Viņi taču ir cilvēki!

—     Un ko tad viņi dara?

—      Viņi saraksta dziesmiņas, ko dziedam, izdomā stāstus, pasakas.

—      Tā? . . . Vai tad tā — par Aladinu arī izdomāta? Un Beli- zars ar?

—      Nu kā tad! Vai tad tu domā, ka tāda lampa, tādi gari maz bijuši pasaulē? Tāpēc tak viņu arī sauc par pasaku.

Jancis stāvēja pavisam mēms aiz brīnumiem un pārsteiguma.

Tātad Aladina lampa bija tikai izdomājums? Un Jancis bija par viņu tik daudz gudrojis un veltīgi domājis!

—      Reizēm, — Lote pēc brītiņa turpināja, — viņiem stāstos arī daudz no īstenības, bet pa lielākai daļai tie ir sadomāti.

—     Bet kā tad viņi to var? — Jancis piepeši iesaucās, kam lieta izlikās pavisam neiespējama.

—      Jā, kas to lai zina? — māsa atteica. — Viņiem tāds gars…

—     Nez vai es arī tā varētu?

—     Nu, ja tev tāds gars, par ko ne?

—     Kur tad viņi to ņem?

—      To dāvina dievs. Kas nu var zināt — varbūt viņš dos to arī tev.

—      Dievs? — Jancis lēnām sacīja. — Nu tad nekā — par velti!

—     Bet, Janc, kāpēc tad tu tā domā? Vai domā, ka dievs to nevar?

—     Varbūt viņš arī var! Tikai viņš man nekā nedod.

—     Janc, Janc! Kā nu tā vari runāt? Vai tad esi jau viņam kaut ko lūdzis?

—      Zināms! Es jau katru rītu un vakaru un, kad tik vaļas, nezin cik reižu neesmu lūdzies, lai liek man tādu mazu, mazu plintīti atrast. Jā, lika drusku pagaidīt! Kas tad viņam nu būtu — nieka plintīte, ja jau viņš tik bagāts, kā jūs runājat? Bet redz — nedod!

—       Varbūt tāpēc nedod, ka tu padarītu ar to kaut ko sliktu sev vai citam. Dievs tak arī daudz gudrāks un zina labāk, kas mums der vai kait, nekā dažbrīd mēs paši savā muļķīgā prātā.

—     Jā, — arī Marčs iemaisījās starpā, — un, kad es lūdzos, lai man piekožas zelta zivtiņa, — arī nekā!

—     Jūs jau abi esat vēl tīrie bērni! — Lote iesaucās un piecēlās. — Vai tad nu dievam vaļas ar tādiem niekiem nodarboties! Viņam daudz, daudz svarīgāķas un lielākas lietas darāmas.

—     Nu jā, — Jancis vēl turējās. — Kad jau viņš tādus niekus nevar dot, — jā, ko tad vēl svarīgākas lietas? Un pie tām (te Jancis domāja par pirmāk minētajām gara dāvanām) citādi nevar tikt? Bet kad dūšīgi mācās? Mācās, mācās, kamēr visu zina, kas tik vien pasaulē?

—     Varbūt arī… Tomēr bez dieva svētības nekad un nekas neiznāk.

—     Hm! — Jancis vēl pasteidzās, kad māsa taisījās pašreiz iet projām. — Nez vai tie debesīs arī var ieskatīties?

—      Kas tie tādi?

—      Nu tie, kas visu redz un dzird, un saprot.

—      Kādās debesīs?

—      Sitās pašās — kad viņas atveras.

—     Vai tad viņas kādreiz arī atveras?

—      Nu zināms! Vai tad pati neesi redzējusi pērkona laikā?

—     Tu domā gan — zibens?

—      Nu jā! Kā zibens met — debess pušu, gaisma vien pazib! Tā tak debess gaisma — vai ne? Kas viņā skatoties — topot akls. Bet tas nav taisnība! Es jau nez cik reizes neesmu skatījies — gluži nekā! Tikai viņa par daudz spoža: nevar it nekā tālāk redzēt. Un tie?

—      Ej nu ej, Janci, — kas tev tādus niekus sastāstījis! — māsa smiedamās beidza. — Zibens nav tak nemaz debesīs — viņš jau turpat vien mākoņos.

To teikusi, māsa paņēma krūzi un devās pa celiņu kalnā. Bet Jancis nedomāja tik drīz piekāpties.

—     Un mākoņi? — tas teica. — Vai tad tie nav pie pašām debesīm?

—     Nav jau, nav! Tie — daudz zemāk. Gan jau dzirdēsi skolā. Bet ej nu mājās. Redz, cik vēss un tumšs jau. Kas zin, mamma jau sen gaida. Vai tev arī ir ko viņai aiznest?

—       Ir, ir! — Jancis teica un, māsas roku satvēris, iebēra tajā veselu sauju skaistu, smagu riekstu. — Man vēl būs mammai ar, — viņš piemetināja, māsu mierinādams.

Tad visi, labu nakti viens otram novēlējuši, izšķīrās.

Bet Jancim vēl ilgi stāvēja prātā savādie ļaudis, par kuriem māsa šovakar bija runājusi.

Pavisam domīgs viņš nonāca istabā un, mātei riekstus nodevis, meklēja tūliņ tāpeli rokā, noslaucīja pamatīgi un sēdās pie galda.

—      Ko tad tu nu tā rakstīsi? — mamma uzprasīja.

—      Vienu stāstu, — Jancis atbildēja un tūliņ pat iesāka.

«Kādā staltā pilī dzīvoja senos laikos lepns bruņinieks. Kaut

gan viņš bija ļoti bagāts, tomēr visi ļaudis no viņa stipri bijās, jo viņš bija ciets un bargs valdnieks .. .»

Tālāk Jancis netika. Viņš sāka domāt un domāt, bet par bruņinieku kā neiznāca, tā neiznāca nekā vairāk.

Un Jancim likās, ka māsa gribējusi to šovakar tikai drusciņ pamānīt, jo kā tad lai sadomā kaut ko, no kā gluži nekā nezina? Hm!

13

Jancis pēc saviem dienas darbiem gulēja aizvien brīnum maigi. «Lai kaut vai lielgabaliem šautu,» kā mamma sacīja, «ir tas viņu netraucētu.»

To pats Jancis zināja arī bez teikšanas, un tāpēc viņam izlikās pavisam ērmoti, kad šonakt pamodās vairākas reizes.

Viņš bija kaut ko sapņojis, bet — ko, — nevarēja atminēties.

Brītiņu padomājis, viņš atmeta ar roku un aptaustīja lūpu. Tā bija mazliet resnāka, bet nesāpēja vairs.

Jancis pacēla galvu un klausījās: viss bija kluss, tik kluss, ka gluži skaidri varēja dzirdēt papus un mammas elpošanu.

«Brīnums!» Jancis domāja, apgriezās uz otriem sāniem un aizmiga.

Tad viņš uzmodās atkal un viņam likās, it kā kāds būtu kliedzis: atbalss tā kā skanēja vēl istabā. Šoreiz Jancis zināja itin labi, ko bija sapņojis.

Viņš bija stāvējis zem lielās liepas un apbrīnojis milzīgo lapseņu pūli, kas nezin kā nometies resnā zarā virs pašas galvas.

Piepeši pūlis atšķīrās un krita lejā. Jancis redzēja gluži skaidri, kā krita, — smalkās sloksnītēs plivinājās gaisā, lielās strīpotās lapsenes lidoja sirdīgi ap caurumu, — pūlis krita Jancim taisni virsū, bet viņš nevarēja ne no vietas tikt.

Tas tak nebija Jancim vēl nekad atgadījies. Tā jau bija skaidrā noburšana!

Viņš rāva vienu kāju augšā — nu kā tad, — otra paliek, kā pieaugusi zemei! Tikmēr pūlis jau uz galvas. Lapsenes šaudās, šaudās, sirdīgi iedžinkstēdamās, garām; dažas sapinas matos. Viss sāk rūkt un dūkt.

Tad Jancis nemana vairs nekā.

Kad Jancis pēc tam attaisa atkal acis, viņš nezin kā atradies dzirnavupītes malā. Tā pilna līdz pat krasta malai. Mazi ledus gabaliņi peld čaukstēdami kā pavasarī. Lapsenes nu vēl draus- mīgāk vijas ap ausīm, un Jancis briesmu brīdī nezina nekā labāka kā doties taisni ūdenī.

Tas auksts, nežēlīgi auksts, un, jo dziļāk Jancis brien, jo vē- sāk viņam top. Ūdens sniedzas jau līdz krūtīm — kaklam, — tad Jancis sāk grimt.

Un nu grimst un grimst, it kā upītei nemaz dibena nebūtu.

—     Tā laikam cilvēki slīkst, — iešaujas tam prātā.

Viņam top ļoti bēdīgi ap sirdi: nu taču jāmirst, un viņš tik maz vēl dzīvojis! …

Jancis saņem pēdējos spēkus un atpleš muti. Viņš pats nezina, kādēļ, laikam lai kliegtu, un pamostas.

Pirmā lieta — aptaustīt galvu. Dīvaini! Tur viss kārtībā. Lūpa — tāda pati.

—     Brīnums! Vai tad es būtu kliedzis? — Jancis prāto un paceļ galvu: viņam bail, ka tikai nav uzmodinājis vecākus.

Nē. Papus iesācis krākt un nu strādā tik nopietni, it kā līdz gaismai visa nakts būtu jāpārzāģē pušu. Mamma guļ tāpat klusu.

Piepeši Jancim kaut kas kutina kaklā. Viņš ieklepojas un nogulstas atkal.

Par brītiņu jāklepo no jauna.

«Tīri kā ūdeni ierijis,» viņš nodomā un jūt, ka top vēsi.

Jancis savelk segu, bet nekā: kutina atkal kaklā.

Viņš nevar nemaz saprast, kas īsti noticis. Visapkārt tāds savāds vēsums. Tad — klepus.

Beidzot viņš uzvelk segu pāri galvai un aizmieg.

Kad Jancis pēc tam uzmodās — bija jau gaišs.

Vienā rāvienā viņš bija gultā sēdus, atmeta spilvenu un sāka steidzīgi zem tā kaut ko meklēt.

Acis raudzījās vēl tā miegaini, tad brīnīdamies, tad domīgi, un beidzot tajās atspīdēja tāda kā gaisma.

—     Ā — jā! Tas jau laikam bijis atkal tikai sapnis! … — Jancis žēlojās un atlaida spilvenu vecajā vietā: plintītes zem tā nebija, lai gan viņš nupat to bija tur noglabājis.

«Ērmīgi! Cik gaiši brīžam viss notiek sapnī,» domāja Jancis un palika sēžot.

Bet tad viņam sametās vēsi un viņš pašlaik gribēja sākt ģērbties, kad durvis sviedin atsviedās un Marčs gandrīz skriešus ielaidās istabā.

—     Ā!—Jancis iesaucās.

—     Labrīt! — Marčs teica un taustīja ar vienu roku degunu, ar otru — ausi, kas līdzīgi vaigiem ziedēja kā rozes.

—     Labrīt, labrīt! — Jancis atņēma. — Kur tad tu?

Marčs neatbildēja tūliņ.

Viņš papriekš saberzēja ausis, tad degunu un tikai tad vēl, svarīgi Jancī paskatīdamies, sacīja:

—     Bet kad tu tikai zinātu, kas šorīt par salnu! Es saku — dedzina kā ar uguni! .. . Paskaties — nez vai man šī auss tikai nav nosalusi, sāp briesmīgi!

Un Marčs ar uztraukumu pilnu vaibstu pagrieza draugam kreiso ausi.

Jancis nezināja gan nekā par apsaldēšanās pazīmēm, bet tāpēc, ka arī nekā savāda neredzēja ausī, mierināja un sacīja:

—     Aiz to man naktī bija tik salti gultā! Bet ausij tev nekait nekas. Saberzē vien — gan pāries! Bet kur tad tu biji?

—     Nu, pie dīķa. Tas tagad tikpat kā spogulis — aizsalis pavisam ciet! Un ledus tik skaidrs kā stikls: katru lapiņu var saredzēt dibenā.

—      Un iet arī var?

—     Kā tad! Čirkst gan drusku, bet lūzt nelūst.

—     Pag, Marč! Tad jau tūliņ — tūliņ! . . .

Un Jancis sāka tik steidzīgi ģērbties, ka Marčs īsu brītiņu apklusa, bet tad stāstīja tālāk:

—     Tad tik bija šorīt joki ar zosīm! 2ēl, ka tu arī neredzēji. Aizeju attaisīt stallīti — šīs arī — ga, ga, ga! — nāk viena pēc otras ārā un — uz dīķi! Pienāk viena malā — čups! Lēks iekšā — nekā! Aizzēģelē pa ledu dīķa vidū. Nāk otra — čups! Atkal nekā — aizzēģelē tāpat! Un tā visas! Kas tad bija par brīnīšanos un kliegšanu! Un nost tikt ar nevar — stāv un kliedz. Kura sper kāju — izplešas un apsēžas — izplešas un apsēžas! Un brīnās — viņas laikam ledu vēl nav redzējušas? Tīrais posts, kamēr dabūju nost!

—     Tad dīķa vidū arī var iet?

—     Kā tad — viscauri! Knirkš tikai drusku, bet tas nekas.

Tikmēr Jancis bija nolicis krēslu pie skapja un, uz atzveltnes

uzkāpis, rakņājās pa augšu, ka dzelži vien skanēja, — tur papus glabāja saimniecībā vajadzīgos kalēja rīkus.

Pēc brītiņa Jancis nosvieda divus dzelžu gabalus, ka noskanēja vien.

Izskatā viņi bija ļoti līdzīgi ragavu sliecēm, tikai slieces Janča daiktiem bija no dzelzs un iestiprinātas tās bija tādā kā kurpnieka liestā. Dažādos caurumiņos bija savārstītas aukliņas.

—     Kas tās tādas? — Marčs prasīja.

—     Slidas, — Jancis atbildēja un nokāpa no krēsla.

—     Un ko ar viņām dara?

—     Gan redzēsi!

Jancis, aukliņas pārraudzījis, pasvieda slidas padusē, un abi puisēni devās pie aizsalušā dīķa.

Marčs vai dega aiz ziņkārības.

Dīķa malā Jancis apsēdās un sāka siet slidas zem kājām.

Saule tikko cēlās pār koku galotnēm. Viņas stari atsitās skaidrajā ledū kā spogulī un atkal aizšāvās spirgtajā rīta gaisā tālu, tālu, laikam līdz pat skaidrajām debesīm.

Jancis bija galā un piecēlās.

—     Janc! Tu gribi ar viņām iet?

—     Nu kā tad!

—      Uz ledus?

—      Zināms!

—     Bet, Janc, viņas pārgriezīs ledu un tu . ..

—     Ej nu ej! Paskaties tik! — un Jancis bija jau dīķim virsū.

Marčam sirds vai apstājās aiz nemiera un briesmām, kurās

draugs devās gluži tīšā prātā. Bet acumirkli vēlāk viņš nezināja vairs, ko teikt aiz brīnumiem.

Pāris metieniem Jancis bija dīķa vidū. Ledus čirkstēja un liecās, bet pareģotā lūšana nenāca.

Tad Jancis bija jau viņā malā un nu laidās pa dīķa malu atpakaļ un Marčam garām.

—     Ak iu manu dieniņ! Tu jau ej kā putns! — Marčs sauca un smējās no prieka.

Jancis tikai pasmīnēja un laida atkal ar līkumu Marčam garām.

—     Un cik viegli tev iet! — Marčs sacīja, vēl arvien krastā stāvēdams.

Bet, kad Jancis laidās it kā vēja spārniem atkal garām, Marčs nenocietās vairs un metās pakaļ.

Viņš atskrējās dūšīgi un aizšļūca ar zābakiem līdz pat dīķa galam, bet Jancis tad jau bija otrā malā.

—      Pag, bet nu es tevi gan noķeršu! — Marčs iesaucās, kad Jancis laidās atkal garām, un, krastā dūšīgi atskrējies un rokas izplētis, viņš šļūca tam kā pats deviņš pakaļ, aizvien iesmiedamies no prieka par savu un arī drauga veiklību.

Ledus liecās manāmi, jo tuvāk Marčs nāca mērķim; bet viņš neievēroja to.

Marčs izstiepa jau rokas un gribēja pašreiz teikt: «Ahā! Redz, ka ciet!» — kad Jancis piepeši pameta kāju un aizlaidās slaidā līkumā sāņus.

Tas nāca Marčam tik negaidīti, ka viņš paspēja tikai «Ā!» izteikt.

Tad viņš, Janci tverot, pazaudēja līdzsvaru, pakrita un nobrauca tālāko gabalu sēdus.

Tagad tik sākās īstais tracis: Marčs smējās vienā gabalā, uzkliedza pa reizei un dzinās Jancim visā spēkā pakaļ.

Bet ikreiz, tiklīdz Marčs izstiepa rokas, Jancis meta līkumu, un ķērājs gluži pret paša gribu aizšļūca garām.

Tad arī Jancis smējās un Marčs tāpat.

Kas tas bija par prieku, kas par jautrību!

Bet saule kāpa aizvien augstāk un augstāk, un likās, it kā arī viņa smaidītu sevišķi silti par abu puisēnu jautrību.

14

Krietnu brīdi izvizinājies, Jancis apsēdās krastā.

Slidu aukla bija atraisījusies, un viņš gribēja to sasiet.

Marčs iekaisis, prieka pilnām acīm nostājās tam iepretī.

—      Klau, Janc!

—     Nu?

—      Tas jau iet brīnum viegli!

—      O jā! Kad māk!

—      Nez vai es ar tā varētu? — un Marčs nosēdās draugam blakus.

—      Vai esi jau kādreiz skrējis? — Jancis prasīja.

—      Ne-ē! Vēl ne!

—      Nu tad neies vis tik viegli!

—     Tā? Bet kā būtu, ja es tā mazu drusciņ pamēģinātu? Varbūt iet?

—      Nu, neies vis, — Jancis nosacīja, mazliet pasmīnēdams.

—      Bet kad es tā mazu, mazu drusciņ vien palūkotu?

—      Nu, kad jau tev tā gribas, — pamēģināt jau var, — Jancis teica un sāka raisīt auklas.

Marčs aiz prieka gandrīz vai uzgavilēja. Tik lielas laimes viņš tiešām nebija šodien gaidījis.

Un kāds Jancis labs! Lai gan tāds neticīgs un šaubīgs par viņa, Marča, spējām.

Bet pag vien — gan viņš tūliņ pat dabūs pabrīnīties, kad Marčs …

Na! Un kas tad tur par mācēšanu: pasper kāju un aizskrien kā vēja spārniem.

Drebulīgi trīcošiem pirkstiem Marčs sēja slidas zem kājām. Auklas viņš sarāva tik cieši, ka kājas sāka tirpt, bet tad jau stingrāk varot iet un stāvēt — Jancis bija teicis.

Un nu Marčs tina un sēja auklas visā nopietnībā, kamēr krūtis vai plīsa: tik daudz tur bija uztraukta prieka un laimības.

Tad viņš piecēlās.

Bija pavisam ērmīgi stāvēt uz šiem šaurajiem dzelzs gabaliem.

Marčam likās, ka tagad viņš daudz, daudz lielāks nekā pir- māk, un viņš iesmējās klusām.

Tad Marčs piegāja ledum un spērās virsū.

Bet. . .

Jā, tas notika tik ātri un pēkšņi, ka Marčs pats nemaz lāgā nesamanīja, kā īsti.

Kad Marčs pēc tam aplaida prātīgi acis apkārt, viņš redzēja, ka atrodas garšļaukus uz ledus.

Labajā kājā bija tādas kā izmežģījuma sāpes, kamēr kreisās rokas elkonis rādījās pavisam notirpis.

Turpat līdzās ledū bija ieradies krietns caurums.

Vai to gan viņš, Marčs, būtu iesitis?

Jancis stāvēja malā un smējās noņēmies.

Viņš gan laikam nezināja, ka Marčam tagad nemaz negribējās smieties.

«Bet nu jāceļas taču augšā,» Marčam iešāvās prātā, un viņš sāka pūlēties.

Tikai sekmes bija ļoti mazas jeb gandrīz nekādas: Marčam gāja tāpat kā šorīt zosīm: tiklīdz gribēja sasperties — kājas aizslīdēja, un Marčs sēdēja atkal brīnīdamies vecajā vietā.

Un tad viņš manīja, ka tam ļoti patiktos būt atkal uz cietās, neslidenās zemes, kaut jel tur, kur Jancis stāvēja.

Posts bija tikai, ka nevarēja tik ātri izdomāt, kā lai turp tiktu, kaut gan attālums bija visai neliels.

Bet tad Jancis nāca palīgā. Viņš saņēma draugu aiz padusēm un uzslēja stāvus.

Ledus ieliecās stipri, un pa izsisto caurumu nāca ūdens burbuļodams augšā un plūda ap puisēnu kājām.

—     Tagad saturies: es tevi stumšu, — Jancis teica un, Mārču mugurā aiz svārkiem turēdams, gāja uz priekšu.

Marčs sakoda zobus — nez vai nu aiz sadauzīto locekļu sāpēm, vai arī aiz ievainotās pašpaļāvības — un nesacīja nekā.

Tikai, kad Jancis viņu palaida vaļā un viņš tagad viens pats stingri un stalti brauca dīķa stūrim pāri — tik viegli un cēli, viņam kļuva omulīgāk ap sirdi un pirmējā jautrība taisījās atgriezties atpakaļ.

Viņš sāka jau pats brīnīties, kā pirmīt bija atradies garšļaukus.

Bet dīķa malā, kur slidas atdūrās sasalušajā krastā, Marčs paklupa atkal.

Tikai šoreiz viņš bija jau veiklāks un atradās vienā lēcienā malā.

—     Vadzi! Sitā jau iet varen jauki! — Marčs teica jautri. — Nu — vēl!

Jancis stūma, un Marčs pārbrauca atkal laimīgi dīķa stūrim pāri.

—     Bet nu saturies stingri! — Jancis teica. — Es stumšu tevi visam dīķim pāri!

Un, krastā dūšīgi atspēries, Jancis deva biedram spēju grūdienu mugurā.

Marčs saļodzījās, bet noturējās tomēr kājās. Viņš tagad laidās tik ātri, ka vējš aizsita gandrīz elpu un sirds pukstēja tik skaļi, ka pat sadzirdēt varēja.

Tad kā tas iznāca — kas lai zina? — bet pašā dīķa vidū abas kājas aizskrēja pašas no sevis Marčam tālāk, nekā vajadzēja, un viņš likās tādā sparā augšpēdus, ka ledus nočirkstēja un noskanēja visos dīķa stūros.

Jancis iesmējās skaļi, bet pēkšņi apklusa un nobālēja: Marčs bija pazudis zem ledus!

Pirmajā acumirklī Jancis gribēju mukt, bet tad metās steigšus uz nelaimīgā pusi.

Tikai pēc nedaudziem soļiem viņam bija jāgriežas atpakaļ: ledus liecās ielūzuma pusē tik stipri, ka ūdens nāca pa šķirbiņām augšā.

Jancis apstājās neziņā, un viņam uznāca briesmīgas bailes: viņš taču bija Mārču tur iegrūdis …

Ko nu?

Bet tad Marča roka izšāvās no ūdens un drīz pēc tam arī galva.

Jancim kļuva tūliņ vieglāk.

Tagad viņš tikai vēl iedomāja, ka dīķis jau nav nemaz tik dziļš.

Bet, tā kā Marčs bija augumā pamazs, ūdens sniedzās viņam tomēr līdz kaklam.

Nabaga puisēns pūlējās ūdenī cik spēdams, bet ledum virsū tikt neizdevās nekādi: tiklīdz viņš pacēlies uzgūlās virsū, ledus iegrima vai arī ielūza, un Marčs atradās atkal līdz kaklam dīķī, un ūdens bija tik nežēlīgi auksts.

Jancim likās, ka dzird Marča zobus klabam un redz, ka Marčs trīc no aukstuma un bailēm.

Bet ko nu darīt? Ko lai dara?

Un cik ilgi tad nu puika var izturēt tik aukstā ūdenī? Viņš jau tur nosals, ja arī nenoslīks! … Aizkusīs un nosals!

Redz, jau tagad viņš pūlas daudz lēnāk un skatās žēli Jancī — savā vienīgajā glābējā .. .

Bet ko lai dara? Ko lai dara?

Piepeši Jancis apsviežas un, cik ātri spēj, aizskrien prom. Marčam apbirst asaras — nu nav ko šaubīties: tagad jāmirst, jo vienīgais glābējs, ko viņš kā eņģeli gaidījis, arī tas atstāj viņu vienu.

Bet nē, nē! Tāds Jancis nevar būt! …

Un tiešām — redz, tur jau viņš nāk atkal ap stūri aizelsies, ar garu dēli pār pleciem.

Tad viņš pietek dīķa malai, nosviež dēli uz ledus un aizstumj to taisni gar Mārču ielūzumam šķērsām pāri.

Marčs sakampj dēli, bet rokas un visi locekļi tik stīvi, ka neparko netiek dēlim virsū.

Jancis nu atkal nāk palīgā.

2igli pietecējis, viņš saķer Marčam aiz rokas, un viens divr tas jau dēlim virsū.

Bet nu jauna nelaime: Marčs nemāk ar slidām noiet pa dēli.

Jau otrajā solī viņš izspērās ledum cauri, un, ja Jancis īstā laikā nebūtu notvēris, viņš gulētu atkal ūdenī.

Un slidas jau arī liec kājas šķībi un greizi, ka nemaz nevar taisni noturēties. Ko nu?

—     Sēdies! — teica Jancis un, pie Marča kājām noliecies, mēģināja noraisīt slidas.

Bet Marčs mezglus tik cieši savilcis, un auklas arī tik stipri sabriedušas, ka Jancim vai nagi lūst, bet vaļā dabūt nevar.

—     Vai tev salti? — Jancis jautā.

—     Jā … Brie-ie-smīgi! — Marčs atbild un klabina zobiem.

Ūdens tek viņam čurkstēdams no drēbēm un mazos, sīkos

strautiņos steidzas uz ielūzuma pusi.

Beidzot, veltīgi izpūlējies, Jancis izvelk nazi un, kaut gan. jauno auklu stipri žēl, pārgriež tās pušu.

Nu Marčs var iet, un puisēni dodas malā.

Bet aiz putnu stallīša Marčs apstājas.

—      Ko nu darīsim, Janc? — viņš prasa, vispār drebēdams..

—      Nu tik istabā! Ko tad citu?

—     Bet kad nu mūs kāds … Es domāju — vai tepat saulītē?

—     Vai tev nu prāts! Tūliņ istabā. Skriešus!

Puisēni laidās teciņus tālāk.

Jancis — viegli un cēli, kā aizvien; Marčs — smagi un pavisam saliecies, it kā salauzts no smagās likteņa rokas.

Istabas durvīs tie satika mammu.

—     Marč, dēls! Kas tad tev? — tā ieprasījās.

—     Ledus ielūza … — prasītais atbildēja joprojām drebulīgā balsī.

—     Nu tad jau tu esi dīķī iekritis?

—     Jā …

—       Nu, vai jūs neesat palaidņi! Skriet uz tāda ledus! — mamma rājas, bet tūliņ sāk meklēt sausās Janča drēbes un skubina Mārču pārģērbties.

—     Bet, mam, nestāsti nu nevienam par to! … — Jancis lūdzas.

—      Nu, nu! — mamma atteic un piemetina Marčam: — Ģērbies nu, ģērbies žiglāk un tad — pie krāsns sasildies labi!

Brītiņu vēlāk abi puisēni jau sēdēja omulīgi pie aizkurtās krāsns, skatījās sārtajās oglēs un smējās par Marča kreklu, kas, žaujamā auklā uzkārts, kūpēja no siltuma.

Arī Marčs smējās.

Bet saule kāpa augstāk un augstāk un smaidīja zīmīgi, lielajā •dīķa ielūzumā un tur atstātajā dēlī noskatīdamās.

ZIEMA

1

Bija jau pilnīga ziema: sniegs, lausks un brīnišķīgi jaukās rīta un vakara blāzmas.

Varēja būt vesela stunda pēc pusdienas, kad dārznieks ienāca istabā, kur Jancis ar Mārču pūlējās ap sabojāto peļu slazdu.

— Klau, Janc, — dārznieks teica, — tu nu gan labāk varēji notecēt pakrastē un sagriezt klūdziņas: man pašreiz vajadzēs kurvjiem.

—      Vai tūliņ? — Jancis prasīja.

—      Nu kā tad: cik nu tālu vairs vakars. Tikai saģērbies labi silti, ka nedabū kāsu [8] , — papus nosacīja, aizdedzināja pīpi un izgāja.

—      Tu tak ar nāksi? — Jancis jautāja un uzvilka biezos svārkus.

—      Nu zināms, — Marčs atbildēja un sāka meklēt savus cimdus un šalli.

Tikmēr Jancis bija jau aptinis lielo šalli ap ausīm un kaklu, pakampis slidas, un abi puisēni devās ārā.

No pieliekamā kambara Jancis izvilka ragaviņas un paņēma turpat kaktā tādu milzīgu koka āmuru, ko ielika ragaviņās. Šādu āmuru Marčs redzēja pirmo reizi un tāpēc nevarēja izprast, kam tāds vajadzīgs klūdziņu griešanā.

—      Ko tad ar to? — viņš jautāja.

—      Gan redzēsi. Varbūt ievajadzēsies, — Jancis atbildēja.

Tad puisēni gāja pa slitas vārtiņiem tālāk.

Pie lielās liepas abi sasēdās ragaviņās un nolaidās uzgavilēdami pakrastē.

Bet lejā ragaviņas vai nu uzskrēja cinim virsū, vai arī Jancis, kas sēdēja pakaļgalā, bija vainīgs, — viņas apgāzās, un abi braucēji ievēlās kupenā.

Marčam sniegs vien pajuka ap acīm. Briesmu brīdī viņš apkampa lielo āmuru un piespieda to it sirsnīgi pie krūtīm.

Un tā nu viņi visi trīs gulēja sniegā.

Bet sniegs bija mīksts un cēls kā dūnas, gaiss — mīlīgi vēss ■un veselīgs, un abi puisēni gandrīz reizē sāka stipri smieties.

—     Tad tik bija gāšanās! — Jancis sacīja, sniegu nopurinādams.

—     Jā, tad tik bija gāšanās! — Marčs atsaucās, cepurīti skurinādams. — Un āmurs ar! …

To iecēla atkal ragaviņās, un puisēni turpināja uzsākto ceļu, aizvien vēl jautri iesmiedamies, kā jau bērni.

Pie Liepavota viņi kāpa lejā; bet pēdējā kāpšļa posmā Marčs -gandrīz sacēla nepatīkamu traci.

Apkārt raudzīdamies, viņš bija uzminis vaļējai radzei, zaudējis līdzsvaru un nu mēģināja krist, un spēra tādā sparā ragaviņas Jancim virsū, ka tas tikko noturējās. Citādi gandrīz būtu nelaime notikusi, jo ceļš bija stāvs un gar malām, kā arī pašā apakšā no mīkstā sniega raudzījās asas klinšu šķautnes ārā.

Beidzot puisēni nonāca laimīgi Daugavas malā.

Tā nu bija pavisam pārvērtusies: cik tālu vien varēja redzēt, visur gar abām pusēm stiepās nolasmanis [9] .

Augšpus dzirnavupītei, plēsā, kur ūdens lēns kā ezerā, no- lasmaņi Vidzemes un Kurzemes pusē sniedzās gandrīz jau līdz Daugavas vidum, kamēr lejpus upītei bija jau šaurāki, jo ūdens tur bija straujš un nevaldāms.

Kurzemes pusē nolasmani saturēja garie gārdi; Vidzemē gārdu jeb sēkļu nebija un tālab gar Lazdām stiepās tikai maza nolasmaņa strīpiņa.

Mazliet augstāk, kur straume sitās taisni stāvajā klints sienā, pat šīs strīpiņas nebija.

Vietvietām, kur vējš bija notrencis sniegu, ledus bija tīrs un spožs.

Pa šīm vietām nu lavījās Jancis ar savām slidām.

Mārču viņš bija iesēdinājis ragaviņās un pats zirga vietā vilka tās gārdiem pāri uz Staburagu, jo tur augšā šmaugākie kārkli.

Vispārim ledus bija jau diezgan biezs. Tikai, kur avotiņi sitās no dibena augšup, ledus bija plānāks un knirkšķēja, pāri skrejot; dažā vietā, kur avots burbuļoja straujāk augšup, bija pat neaizsaluši laukumi.

Puisēni nebija vairs tālu no Staburaga, kad Jancis, šādai vietai garām pabraucis, palaida piepeši ragaviņas vaļā, pakampa lielo āmuru un metās atpakaļ.

Tūliņ arī Marčs sadzirdēja dobju zvēlienu.

Kad viņš pienāca, Jancis bija jau izsitis ledū prāvu caurumu un bāza pašlaik roku iekšā.

Marčs gribēja prasīt, ko tas nozīmē, kad Jancis izvilka no cauruma lielu, garu zivi, un Marčam jautājuma vietā paspruka tikai:

—     Oja, Janc! Kas tad tas? Tā jau vēdzele!

—      Nu jā, vēdzele. Un skat tik, kas par veceni! — Jancis priecājās.

—     Brīnums! Kā tad viņa neaizbēga?

—      Kur tad šī bēgs apreibusi.

—     Apreibusi?

—      Nu kā tad! Es tak viņai iezvēlu pa galvu.

—      Bet — ledus?

—      Nu jā — pa ledu. Kad trāpa tai vietā, kur galva, — vēdzele paliek uz vietas un rokā! Kad pa asti — tad tik tev ko redzēt!

—     Tas jau dikti viegli, Janc! Pameklēsim vēl …

Puisēni sāka meklēt, un īpaši Marčs jo dedzīgi. Viņam arī izdevās ieraudzīt kādas pāris nelielas vēdzeles; bet, pirms viņš sagatavojās, lai trāpītu pa galvu, zivis nezin kur bija jau nozudušas.

Reiz viņš pamanīja varenu sapalu ar tādām lielām, platām sudraba zvīņām.

Bet tas izgaisa vēl ātrāk nekā vēdzeles.

—      Lai nu paliek! Šoreiz pietiks ar to pašu vienu. Brauksim tagad tālāk, — Jancis sacīja, un Marčs sēdās atkal ragaviņās.

Pēc maza brītiņa viņi bija jau pie Staburaga.

Arī tas tagad bija pavisam savādāks: kluss un mierīgs, it kā galīgi saguris.

Jeb — varbūt viņš gulēja?

Jā, tiešām — izskatījās tā.

Tomēr cik silti viņš bija ierīkojies: visapkārt bieza, mīksta sega, galvā — dziļi uzbāzta cēlā Kašemiras cepure . . . Tikai bārdā bija lāstekas — lielas, garas lāstekas, kā jau milzenim.

Un tur nu, tāpat kā senāk, pazibēja pa pilienam, tikai lēnām un dīvaini klusu, bez trokšņa.

Ziema nebija aizmirsusi arī lielos klinšu gabalus — Staburaga smagās sirdsdomas: baltā sega apklāja arī tos mīksti un silti.

Puisēniem kļuva pavisam ērmoti ap dūšu šādā negaidītā klusumā.

Kur senāk viss šalca un skanēja, tagad — tāds nāves klusums . ..

Un — neomulīgs, tāds baigu jausmu pilns.

Jancis reizes divas apskatīja platām acīm Staburagu un tad, ne vārda neteicis, sāka griezt šmaugās klūdziņas.

Pāris kūlīšu piegriezis, viņš meta mieru un sacīja:

—      Ko domā, Marč: vai nebūs diezgan?

Bet prasītais neatbildēja.

»

Domādams, ka Marčs varbūt viņpus klintīm, Jancis uzkāpa uz lielākā bluķa.

Bet brīnums — arī tur viņa nebija!

Jancim sāka jau bail mesties, kad viņš piepeši izdzirda tādu kā Marča balsi, tikai dobjāku un spēcīgāku, kas puisēnu padarīja vēl tramīgāku, jo viņam iešāvās atkal senās domas par labiem un [auniem gariem prātā, kas labprāt mīlinoties šādās vietās un vilinot bērnus nelaimē.

—     Janci! — sauca dobja balss.

—     Nu? — Jancis atbildēja un raudzījās apkārt.

—     Nāc taču šurp!

Jancis nolēca otrā pusē zemē: viņam likās, it kā balss nāktu no klints apakšas, kur Marčs varbūt paslēpies.

Bet no meklētā tur nebija ne vēsts.

—     Janci! — atskanēja atkal tā pati balss, un Jancim likās, it kā viņa nāktu vēl dziļāk no zemes. Nē — nu vairs kaut kas nebija kārtībā!

Spēji elsdams, viņš uzrāpās atkal klintī un sauca, cik stipri vien uztrauktā balss atļāva:

—     Bet, dieva dēļ, Marč, kur tad tu esi?

—      Nu šite! — Marčs atsaucās un izbāza galvu aiz lāstekām.

Viens — divi, Jancis jau bija lejā un Marčam klāt. Tas smējās

un raudzījās līksmi Jancī.

—     Skat — kas tā par istabu! — Marčs teica lepni tādēļ, ka pirmais to bija atradis.

Un patiešām — labākas nemaz nevarēja vēlēties. Brīnums tikai, ka Jancim viņa nebija iekritusi prātā: vasaru taču pats — un ne vienu reizi vien — bija mēģinājis nostāties zem šīs klints, kas tik tālu uz Daugavas pusi bija izspiedusies, ka Staburaga ūdeņi daudzās bezgalīgās strāviņās plūda tai kā jumtam pāri.

Tikai vasarā nevarēja ilgi tur nostāvēt, jo strāviņās, lai gan neķēra tieši, tomēr, cietajos akmeņos atsizdamās, sadrupa smalkās pilītēs, kas nemīlīgi lēca uz visām pusēm, slapinādamas drēbes un saldēdamas kailās kājas. Un to nevarēja izturēt.

Tagad strāviņās bija pārvērtušās cietās lāstekās un, viena pie otras piedurdamās, sasalušas skaidrā kristāla sienā, pār kuru vietvietām mazas, tīras strīpiņas likās kustamies.

Daugava, Vidzeme un visa apkārtne izskatījās pavisam dīvaina, kā caur neskaidru stiklu skatoties.

—      Un paklausies tikai, kā skan! — Marčs sacīja un uzkliedza «ē!».

—      Nudien — gluži kā silā! — Jancis teica un mēģināja arī. — Skāde, skāde, ka te vasaru nav tā: tad tik mums būtu laime!

Puisēni pārmaiņus uzkliedza atkal un priecājās, un smējās.

Bet beidzot viņiem tomēr sametās vēsi.

—     Klau, Janc! Mēs jau te varētu uzkurt uguni, — Marčs beidzot ieteicās.

—     Jā, zināms! — Jancis atsaucās, un abi steidzās ārā.

Sausu zaru pakrastē bija diezgan, un par mazu brītiņu jaunajā istabā sprēgāja jautra uguntiņa.

Puisēni sildījās pie tās, smējās un priecājās par labo iedomu. Tikai dūmi nebija pa prātam. Gan puisēni liecās zemu, bet dūmi laidās arī aizvien zemāk un zemāk, tā ka beidzot vairs nekā nevarēja saredzēt.

Turklāt dūmi bija nežēlīgi rūgti un sāka kost acīs un kaklā.

Gan Jancis, negribēdams par vājāko izrādīties, turējās, turējās, bet beidzot nevarēja vis izturēt.

—     Klau, Marč! … Iesim … Nez kā šī istaba izskatās no āra? — viņš teica un metās laukā.

Zināms, arī Marčs devās tūliņ pakaļ.

Asaru pilnās acis tāpat cimdos izslaucījuši, viņi apstājās gabaliņu no ledus sienas un apgriezās.

—      Ak tu dievs! Cik skaisti! — Jancis iesaucās un sasita plaukstas; bet Marčs nesacīja nekā — tikai skatījās vien.

Uguns dega nevienādi, brīžam tumšāk, brīžam gaišāk uzliesmodama.

Bet kā tad viss zibēja un laistījās, sevišķi, kad liesmiņa gaišāk pašāvās un nozuda! Tur bija tad visas debess un zemes krāsas un viss vizuļoja, kustējās, cēlās un mainījās acumirklī it kā noslēpumaina, neizdibināma burvīga spēka vadībā.

Vietvietām likās smalkas, tikko saredzamas zelta un sudraba stīdziņas karājoties; piepeši tās izgaisa, un viņu vietā sāka pār spodro ledu viens pēc otra laistīties vizulīgi dimanta graudiņi…

Bet, kad no uguns izlēca dzirkstele, — tā izskatījās liela un spoža kā vakara zvaigzne.

2ēl tikai, ka dzirkstelītes pārāk ātri nozuda un izgaisa, daudz ātrāk nekā vieglie dūmi, kas smalkos, apaļos mākonīšos cēlās pa lāsteku spraudziņām tīrajā ziemas gaisā.

—     Nez, Janc! Šitādā pilī laikam dzīvo ķeizars? — Marčs beidzot teica.

—     Varbūt, — Jancis īsi atbildēja un nogrima atkal skaistajā skatā, nemaz nemanīdams, ka Staburaga ēna stiepjas jau tāli pār Daugavu, gandrīz līdz Vidzemei.

Piepeši no pašas Staburaga augšas nobira gara sniega strīpa. Līdzi tai nolaidās arī kaut kas melns un slaids uz lielākā klints bluķa, atsitās tur padobjā belzienā, tā kā palēkāja un tad nogūlās.

Tūliņ augšā kaut kas iečabējās krūmu zaros.

—     Ehē! Kūmiņ! — Jancis iekliedzās un, akmeni paķēris, meta augšā.

Bet, pirms akmens sasniedza Staburaga augšas malu, kuplā aste bija jau nozudusi.

Tagad puikas rāpās lielajai klintij virsū, kur tumšais priekšmets bija nokritis.

—     Ak tu nabadziņš! — teica Jancis, kas bija uzkāpis pirmais. — Tas jau zaķītis! Un beigts, pavisam beigts!

—     Tad ta muļķis! — Marčs sacīja, pienākdams klāt. — Kas tad šim lika lēkt zemē?

—     Kas lika? Vai tad lapsu neredzēji?

—     Redzēju gan.

—     Nu, tāpēc!

—      Ko — tāpēc?

—     Nu lapsa taču viņu notrenca!

—      L-apsa?

—      Nu zināms! Lapsas tak medī zaķus.

—      Nu nezin? — un Marčs, kam likās, ka lapsas ar zaķiem dzīvo lielākā saticībā, pasmaidīja neticīgi. — Varbūt viņa gribēja tikai pameņģēties, un šis .. .

—     Nu, es gribētu gan redzēt, kā tev patiktu, ja vilks sāktu ar tevi meņģēties. Nezin vai tad tu pats neielēktu Daugavā?

—     Vai es? Nu tad nebēdā, ka viņu nenošautu!

Marčs tomēr paskatījās it kā drošības dēļ augšup, un viņa skats nebija nemaz tik dūšīgs kā vārdi.

—     Nezin — ar ko? — Jancis sacīja. — Un zaķis?

Jautājums nāca Marčam negaidīts: viņš paskatījās Jancī, tad

zaķī, padomāja un sacīja:

—     Bet ko tad mēs ar viņu darīsim?… Nez vai viņu maz var ēst?

—      Par ko?

—      Nu — skaf: galva pušu, un tad viņš tak … nosities.

—      Nu, gan jau redzēs, paprasīsim mammai. Varbūt. Bet brauksim nu: lūk, —jau tumst!

Kamēr puisēni krāva iegūtās lietas ragaviņās, Jancis ievaicājās:

—      Bet ko tu, Marč, darītu, ja tu būtu zaķis?

—      Vai es?… Tad tik es skrietu — visai zemei apkārt kā vējš; tik ātri, ka jūs mani neviens nevarētu panākt, it neviens! Un tu?

—      Es notrenktu pašu lapsu lejā! — Jancis atbildēja un iesēdināja Mārču ragaviņās.

Pēc kāda stundas ceturkšņa puisēni bija jau pie Liepavota un kāpa pa celiņu augšā, kamēr sārtā vakarblāzma rotājās baltajā sniegā, dzidrajos avota viļņos un abu ceļinieku sasarkušajos vaigos.

2

Krāsns bija izkurējusies.

Dārzniece rauša pašreiz ogles ārā, lai karstajā klonā iebērtu nelielu groziņu kartupeļu ikdienišķām vakariņām.

Tad viņa paņēma pannu un sāka tajā turpat krāsns priekšā oglēs cept noķerto vēdzeli.

Dārznieks sēdēja netālu no krāsns uz maza soliņa. Svārkus viņš bija novilcis, jo kavējot darbā, un sēdēja tikai kamzoļos, kas Jancim ļoti patika. Tādus viņš jau sen bija nodomājis iegādāties, kad būs liels, jo kamzoļi bija mīksti un silti, un skaisti sarkani.

Dārznieks bāza garkūli zaķa ādā, lai labāk izkalstu, kamēr Jancis stāvēja turpat līdzās un skatījās.

—     Tā! Nu āda zemē — un beigts! — Jancis sacīja.

—      Jā … Nu tikai jālūdz mamma, lai iztaisa krietnu cepeti, — dārznieks noteica, izņēma kaļķīti no mutes un nokāsējās.

—      Kas mammai daļas gar jūsu zaķi! — dārzniece atteica, vienaldzīga likdamās. — Sameklējuši nezin kur lopiņu, kas varbūt jau nedēļām gulējis, — nu lai taisu cepeti! Tad ta padoms! Reizi jau gan ir paši varējāt pamēģināt.

Kamēr mamma runāja, Jancis skatījās platām acīm, viņš griezās atkal pie papus:

—     Nez, pap: vai cilvēkiem ar tā ādu var novilkt?

—     Cilvēkiem?… Varbūt. . . Bet kas tad nu . . .

—     Vai tu, pap, māki to?

—     Nē .. . Kas nu …

—     Bet kučieris māki

—      Kučieris?! — Un papus ar mammu abi paskatījās dēlā.

—      Jā! Viņdien, kad iegāju stallī — man tur… vajadzēja tādu drusciņ astru makšķerēm, — viņš teicās man ādu pār acīm novilkt, ja vēlreiz ienākšot.

—      Nu, ko tad tu ej, kur tevis nevajag! Var jau būt, ka kučieris arī kādreiz izdara, ko solījies.

—     Bet nez vai tad stipri sāp?

—     O jā! Iedomā vien, kā sāp, kad iegriež pirkstā.

—     Bet tad jau var nomirt.

—      Var ar. Godīgiem cilvēkiem jau nu gan tā nedara, tikai tādiem . ..

—     Bet zaķiem tomēr mauc! — Jancis iekrita runā, kad manīja, kurp tā griežas. — Un es nemaz nesaprotu, kā nu kungi var šaut nabaga zaķīšus. Vai tad tie kam ļauna dara?

—      Kungiem gribas cepeša, — papus atbildēja. — Un tad zaķis nav nebūt tik godīgs, kā izliekas: ej vien paskaties skolas dārzā, gan redzēsi, cik daudz ābelīšu nav apgrauzuši! Ko tad, ja vēl viņus nešautu? Tad jau noēstu visus kāpostus līdz ar ābelēm!

—     Bet viņus tak var aiztrenkt.

—     Jā, ej nu stāvi šādā salnā visu nakti! Un vai tad šo viens vien? Vienu aiztrenc — otrs klāt!

—     Bet senāk, pap, tu esot tak gājis?

—     Jā — senāk! Kur nu tie laiki!

Un papus iesāka atkal stāstīt par jaunības un spēka laikiem, ko Jancis jau daudzkārt bija dzirdējis, bet arvien ar labpatiku klausījās, jo iesirmais papus tad bijis laikam pavisam citādāks, kad rīta agrumā, kamēr kungi gulēja, ar mednieka šauteni plecos klejojis pa mežiem, rubeņus medīdams, vai arī ziemas naktī, kaut kur aizslēpies, ar uzvilktu gaili gaidījis tramīgos grauzējus.

Jancim tā vien likās, ka papus tos laikus bijis daudz jautrāks un mīlīgāks, kamēr tagad viņš kluss, it kā rūpju nomākts.

Bet, kad viņš stāstīja, Jancim likās, it kā tēvs kļūtu atkal jaunāks un dedzīgāks.

Brīžam tad Jancim uznāca nepārvarama vēlēšanās arī tā darīt.

Un arī šovakar viņš bija gandrīz jau ar mieru šaut ir zaķus, lai gan līdz šim bija viņus aizvien aizstāvējis.

Ienāca Marčs, un domas noklīda citā virzienā.

Tikmēr kartupeļi bija izcepuši un līdz ar zivju cepeti atradās galdā.

—     Tu gan, Marč, būsi vakariņas jau ieturējis? — dārzniece sacīja. — Jūs jau tur kalnā laikam tās agrāk ēdot? Bet nekas — sēdies vien klāt: tev jau arī sava daļa medījumā. Kas tad jums šodien bija vakariņās?

—     Kas nu bija? — Marčs atbildēja. — Tā pati putra!

—     Vai baltā?

—     Kas nu! Tagad jau ziema. Melnā.

—      Vai garšoja labi?

—     Nu, ēst jau var. Tikai māte teica, ka — ka putrai esot sveču tauku garša.

—     Nu jā! Cienīgā jau māk aiztaupīt saimei pērnajos taukus.

—     Jā, un labākos — māte pati redzējusi — sūtot meitai pilsētā. Kad to tikai lielskungs zinātu!

—     Kas nu lielkungam stāstīs? Kad jau pats par savu mantu …

—      Bet, mam! Kas tad tur ko nestāstīt? — Jancis piepeši iesaucās. — Aizej un pasaki!

—     Jā, jā — tu domā gan, ka tā jau var? Aizej vien — pasaki!

—      Un tu domā, ka ne? Kad tik es būtu liels . . .

—      Kad būsi liels, gan jau tā vairs nedomāsi, — mamma nobeidza.

Iestājās brītiņu klusums. Tad atkal Jancis uzsāka:

—     Marčs arī šodien tikko nenosita vēdzeli. Nebūtu tikai savu dampi mājā aizmirsis, — viņš teica.

—     Kādu dampi? — Marčs jautāja brīnīdamies.

—     Nu, ko dzīties pakaļ!

—     Vai nu viņš mums to dotu! — dārzniece sacīja, — Gan jau aiznestu cienīgmātei.

—     Cienīgmātei nu gan ne, — Marčs atsaucās savādā balsī.

—      Kāpēc tad ne? Vai tev cienīgmāte nepatīk? — dārzniece pētīja tālāk.

—     Ne-ē!

—     Par ko tad ne? Tad jau gan laikam viņa ieper tevi pa druskai?

—     Nē — pērt ne-ē! Bet viņa . . . viņa kniebj, kad eju kukņā pie mātes, un dzen ārā. Viņdien pat.. .

—     Nu, kas tad bija viņdien? — dārzniece uzprasīja, kad Marčs apklusa.

—      Stāvu pie galda — tur sakrauti šķīvji. Te, kur bijis, kur ne, — uzlec kaķis un saplēš šķīvi. Tūliņ cienīgmāte man virsū, un … es domāju, ka auss būs pušu!

—      Un par to viņa tev nepatīk?

—      Ne-ē! Tur vēl kas …

—     Nu, kas tad?

—     Viņa baras ar māti, — Marčs teica sākumā nedroši. — Reizēm viņa kliedz tik dikti, ka visa māja skan. Un tad man tik bail, tik bail, ka tikai nēsāsit… Un māte pēc tam tik dusmīga uz mani — sūta tūliņ gulēt. Bet man jau tad miegs nemaz nenāk! Un, kad visi apgūlušies, māte ņemas raudāt un raud tik gauži vai līdz pusnaktij… Viņa domā, ka nedzirdu, bet es dzirdu visu … Un tad man viņas tik ļoti žēl, ka . .. Bet es jau nedrīkstu kustēties — gandrīz sakaitinu, — raudu tāpat klusām … Reiz māte teica, te jau esot skaidri elles dzīve un cienīgā pats sātans! Būšot vai gals jāmeklē. Toreiz gan neizturēju — man tika atkal tik briesmīgi bail …

—      Nu ko tad toreiz?… — dārzniece prasīja mīksti.

—      Es … es teicu, lai nedara tā! … Ko tad es viens …

—      Un māte?

—     Viņa — nekā! Viņa teic tikai, lai guļot vien mierīgi, gan būšot atkal labi. Bet nav vis!

Visi piepeši apklusa. Dārzniece nopūtās smagi, paskatījās vīrā un sāka novākt galdu, bet Jancis noveda Mārču pie savas gultiņas un sacīja klusām:

—      Vai zini, Marč, ko darīsim, kad būsim lieli?

—      Nu?

—     Es domāju — tad cienīgmātei vajadzētu … — Bet beigas iznāca Jancim tik steidzīgi ātri dvestas un tāpēc laikam arī tik neskaidri teiktas, ka Marčs nezināja, vai piekrist vai ne. Un puika palika, kā dziļās domās nogrimis, klusībā stāvam.

Vakariņu atliekas bija noņemtas un galds nokopts. Papus izņēma no atvilktnes tikko iesietu burtnīcu un pasauca Janci.

Tātad nu tiešām bija pienācis svarīgais brīdis, kad puikam vajadzēja sākt rakstīt uz papīra.

īstenībā Jancim no tā nebija nemaz bail, jo viņš jau tik daudz bija rakstījis uz tāpeles; tikai sirds pukstēja mazliet nemierīgāk.

Bet tas jau aizvien tā, jaunu darbu sākot.

Pirmās līnijas papus savilka pats, atstādams tālākās Janča zināšanai; paņēma veco, sen lietoto spalvu — viņa čirkstēja tik nežēlīgi, kad slīdēja pār papīru, — un uzrakstīja A un B.

Tad papus aizdedzināja pie lampas skalu un aizgāja ar to krāsns priekšā, kur, klūdziņas sakārtojis, sāka pīt iegareni apaļu groziņu.

Turpat pie siltās krāsns uz soliņa atsēdās arī mamma. Ratenis sāka dūkt savu vienmuļīgo, nebeidzamo dziesmu.

Tās sākumu Jancis vēl dzirdēja, bet tad nogrima savā darbā.

Marčs papriekš aizgāja pie papus un, pret krāsni atspiedies, skatījās vērīgi, kā tas kārtoja līkstiņas un lociņus un sāka pīt.

Sākumā groziņam bija ribas vien, bet tad radās aizvien glītāks izskats.

īpaši labi iznāca, ka svaigi zaļās klūdziņas mainījās ar iesarkanajām.

Tad Marčs gāja atkal pie galda, kur draugs rakstīja.

Jancim visu laiku nebija nemaz lāgā gājis.

Viņš bija nosarcis pārpārim un, kad Marčs tuvojās, uzmeta tam pavisam nedraudzīgu skatu, it kā gribētu teikt: «Ko nu tu nāc šurp!»

Lieta bija tā: Jancim pašā sākumā bija aizmirsies, ka viņš tagad raksta uz papīra.

Pirmais burts nebija izdevies pa prātam, un, kā jau ieradis, Jancis bija tūliņ spēris pirkstu virsū, lai to nodzēstu un izlabotu, — uz tāpeles tas taču bija tik viegli! — un nu pēkšņi labojamā burtā vietā ieradās melns, apaļš plankums.

Un ne tas vien, bet plankumam klāt arī gara, pusgaiša strīpa kā astes zvaigznei.

Par to Jancis bija sapīcis un, pirmo kļūdu labot gribēdams, rakstījis otru burtu, bet tas bija izdevies vēl sliktāks. Trešais — tāpat, un tā visa rinda.

—      Vai, pap! Kad tu tik zinātu, kādu kleksi Jancis uztaisījis! — Marčs iesaucās.

—      Ko nu kliedz! — Jancis apspiestā balsī teica. — Vai neturēsi labāk muti!

—     Tad jau būs jāieliek kaktā, — papus sacīja un izkratīja pīpīti.

Tad katrs atkal turpināja savu darbu.

Marčs bija nosēdies Jancim pretim un, zodu uz krustiski saliktām rokām uzspiedis, skatījās tieši galdam pāri, kā draugs pūta, mērcēja spalvu un rakstīja — pūta un rakstīja.

—     Janci!

—      Nu? — Un sauktais paskatījās Marča jocīgi smejošās acīs.

—     Tu jau, Janc, vēl nemaz nemāki lāgā rakstīt! Redz, šitas pats — tīri šķībs un …

Marčs aprāvās piepeši: rādīdams viņš bija piedūris pirkstu pēdējam burtam, un, kad atņēma roku, nelaime bija jau notikusi: nenožuvušam burtam sānos bija pieradusies pēkšņi melna, līka strīpa kā robotais āža rags.

Marčam nozuda piepeši jautrie smaidi, bet Jancis pagriezās jau uz papus pusi.

Tomēr viņš vairāk nesacīja kā tikai:

—      Redz še nu! Tu domā, ka tā jau var?

—      Bet kā tad paps var?

—     Jā — paps! Nu nāc vien — pamēģini!

—      Un tu domā, ka es nemācētu?

—      Nu nāc vien — nāc!

Marčs padomāja brītiņu. Tad, spalvu ātri paķēris, iemērcēja apdomīgi tintnīcā un sāka rakstīt.

No augšas lejup gāja — nekas. Bet tad strīpu vajadzēja vilkt augšup. Spalva gāja sprakšķēdama vien, mazus, tikko saredzamus pilieniņus uz visām pusēm mezdama. Tad piepeši viņa pazuda zem papīra, bet Marčs pusdarbā uzlēca kājās: lapā bija plats robs un roba lejas malā — liels, melns mēness.

—      Ko nu?

Par laimi, Marčam iešāvās prātīgas domas: viņš nolieca muti pie pašas burtnīcas, un, kad piecēlās, melnais mēness bija nozudis, bet viņa vietā plata, liela strīpa stiepās kā zaļgani zila jūras straume visiem uzrakstītiem burtiem pāri līdz pat augšas malai.

To, protams, pēc Marča pavēles bija izdarījusi viņa steidzīgi neapdomīgā mēle.

—      Vai, vai, Marč! — Jancis klusām un bailīgi sacīja. — Ko tik nu papus teiks?

Bet Marčs neteica ne vārda: viņam tā vien likās, ka pašreiz melni krāsotais skapis gāzīsies virsū vai arī nāks kaut kas vēt jaunāks.

Par brīnumu, viss palika, kā bijis: skals sprēgāja, ratenis rūca tāpat vienmuļīgi tālāk, it kā nekas nebūtu noticis.

Un tomēr …

Marčs sāka virzīties durvīm tuvāk.

—      Kur tad nu tā tik drīz, Marč? — dārzniece ieprasījās.

—      Es — tāpat vien … — Marčs atteica, nosarka un — bija pa durvīm ārā.

Tad viņš laidās skriet, it kā tam kāds dzītos pakaļ, aizvien kaut ko sevī dudinādams.

Tikai pie lielās liepas viņš apstājās un izsūdzēja tai skaidros vārdos savas bēdas:

—      Ak dievs, ak dievs! Tad tak labāk zosis ganīt un grozus pīt nekā . .. Bet viņš tak nesacīs papam?. . .

Un Marčs laidās atkal skriešus tālāk līdz pat mātes istabai, kur tūliņ likās gultā.

Kad dārznieka istabā pulkstenis nosita desmit, papus teica, lai mamma uztaisot gultu.

To Jancis jau sen bija gaidījis.

Lapaspuse bija gan pierakstīta, uzdotais darbs padarīts; bet Jancim bija tomēr liels nemiers un tādas kā bailes, ka tikai papus nenāk skatīties.

Rīt — nu, no rīta jau aizvien lietas izskatās labākas.

Tāpēc Jancis ātri nolika spalvu, aizbāza tintnīcu un izgāja ārā.

Kad ienāca atpakaļ, papus gulēja jau gultā.

Laikam viņš nebija vis burtnīcā skatījies.

4

Papus gultas galvgalī misiņa lukturī dega pašu lieta tauku svece.

Neliela grāmatiņa bija papum rokā. Tas bija jaukais stāsts — «Veccais uzahrs jeb Klahvs lai pūsch raggā», kura sākumu Jancis jau zināja. No tās papus vairāk vakarus bija jau lasījis priekšā, un stāsts patika Jancim ļoti labi.

Cik bija jau izlasīts, Jancis zināja no galvas un varēja kaut vai tūliņ atstāstīt.

Tagad pat, gultā gulēdams, papus nesāka vēl, kamēr mamma apgūlās, — viņš vēlreiz pārdomāja visu, ko bija dzirdējis.

Bez šaubām, vecais uzārs bija varens vīrs — īsts kareivis caur un cauri.

Ka viņš savu zirgu ļoti mīļoja un izturējās pret to kā pret visuzticamāko draugu — tas arī bija dikti labi! Jancis arī būtu -tā darījis. Bet, ka šis citādi saprātīgais vīrs liedza Mārcim dēla meitu Pronīti, — to Jancis nekādi nevarēja saprast.

Mārcis bija taču visā apgabalā krietnākais puisis. Kas viņam varēja kaut ko sliktu pārmest?

Un dūšīgs — ak tu dievs! Nezin vai Mārcis nebija tikai vēl •dūšīgāks par pašu veco uzāru?

Un vai tad nu viņš bija vainīgs, ka tēvs nošautā brieža dēļ bija sēdējis 4 gadus cietumā un bija tikai nabags lauku sargs?

Bet īsti tādēļ taču viņam vajadzēja dot skaisto, bagāto Pronīti: tad taču abiem būtu līdzēts!

Bet nē: ļaudis nievā, ļaudis nicina to katrā solī, un tikai Pronīte zina, cik Mārcis godīgs un labs.

Brīnums, cik ļaudis akli un neredz, ko pat Jancis saprot.

Un dūšīgais, prātīgais uzārs stāv arī viņu pusē un tiesā Mārci tāpat.

Zināms, kas tad nabaga puisim vairāk atliek kā atstāt noskumušo Pronīti un doties karā tēvijas un savas labās slavas dēļ.

Bet šis Vinkleru Klāvs, kas, jau karā aizbraukdams, no bailēm bāls kā līķis, kamēr citi līdz ar Mārci dūšīgi dzied un jokojas par Bonaparti!

Un šim Klāvam uzārs grib atdot Pronīti!

Bet Mārci jau karā var nošaut — par Klāvu nekas! — bet Mārci! Kas tad būs vainīgais?

Un Jancim sacēlās varenas dusmas un īgnums pret veco uzāru.

Ak dievs! Kaut jel Mārcis pārnāktu no kara sveiks un vesels un, ja ne par ģenerāli, tad vismaz jel par pulkvedi; lai tad visi — un vecais, nežēlīgais uzārs arī — redzētu, kas viņš par krietnu un dūšīgu puisi, gluži tāds, par kādu arī Jancis . ..

Bet papus sāk lasīt — jāklausās.

Sākas jauna nodaja.

Vecais uzārs nāk tikko no pilsētas un nes daudz ziņu par kara gaitu mājās.

Viņš satiek veco Vinkleru, Klāva tēvu, kam dēla liktenis ļoti spiež sirdi.

Diemžēl vecais uzārs nevar par to nekā priecīga pastāstīt. Viņš apklaušinājies visās kazarmēs, bet nekur par Vinklera Klāvu ziņas nav dabūjis.

Beidzot nogājis slimnieku kantorī, un tikai tur skrīveri, visas grāmatas izšķirstījuši, beidzot atraduši, ka Klāvs, karā braukdams, vagonā saslimis.

Kas tā par slimību — neviens nezinot.

Bet vecajam Vinkleram tas ļoti pa prātam.

Tad ta tēvs, kam dēls mīļāks par tēviju!

Gluži taisnība, ka vecais uzārs saka: «Par to slimību var visādi domāt.»

—     Bet, pap! — Jancis ieprasās. — Kas tā gan bijusi par slimību?

—      Nu, laikam kara drudzis — bailes.

—     Ahā!

Tad papus lasa tālāk:

Vecais uzārs, kā jau īsts kareivis, top aizvien piktāks par izredzēto znotu; bet sevišķi griezīgs, kad izšķiras ar Vinkleru.

Tad vecais uzārs sāk viens pats runāt — tā Jancis arī brīžam dara — un iekarsējas tik tālu, ka šķoba cepuri un nu «ar rungu pie zemes piesit, un tad savas nepatīkamās domas, kas viņam galvā saceļas par gļēvo Klāvu, kam viņš savu Proni apsolījis, no sevis nokrata».

Tātad vecais tomēr sāk jau nojaust, kāds būs znots!

Visapkārt kalnos svin Sedanas svētkus: visapkārt ugunis, šāvieni, un arī vecajam uzāram top līksmāk ap sirdi.

Bet te, gar meža malu iedams, viņš pamana divus cilvēkus sarunājamies.

Kad tikai tā nav Pronīte?…

Gluži pareizi: vectēvs viņu jau pazinis!

Bet otrais? Kas tas var būt?

Ak tā! Tas jau Mārča tēvs, vecais, salīkušais lauku sargs nabadzīgos, nodilušos svārkos.

Pronīte viņam tikko atnesusi aizsainīti no savas pilnības. Vecītis pateicas asarām acīs par viņas gādību, kamēr Pronīte izsūdz savas bēdas.

Visi priecājas šodien visapkārt — tikai viņai vienai jābēdājas: Mārcis nesūta it nekādu ziņu, kad tikai viņš karā nav…

Un Pronīte noslauka acis priekšautā.

Bet vecais uzārs? Kas būs, kad tas uznāks? Būtu taču gājuši abi projām! .. .

Na, beidzot viņi izšķiras tomēr, bet — Jancis pieceļas sēdus — ir jau par vēlu: vectēvs stāv jau sirdīgs kā lauva tikai pāris soļu no Pronītes aiz priedes.

Tiklīdz tā griežas mājup, viņa pērkona balss iztraucē Pronīti.

Meitēns stāv kā sastindzis; sirsniņa, no bailēm pārņemta, pukstin pukst, un vaidziņi nosarkuši līdz pat ausīm.

Un nu nāk briesmīgs un ass sprediķis.

Nabaga Pronīte, ko tad viņa ļauna darījusi? Vai tad vecajam lauka sargam likt badā nomirt? Vai tad viņam palīdzēt kaut kas ļauns?…

Bet tad — kas tas bija? Ko teica vectēvs?

Mārcis nošauts? Pie Sedanas — kritis?

Pilsētā — dzirdējis …

Ak dievs! Ko tik lai nu Pronīte?

Jā, ko tik lai nu viņa dara?!

Pronīte saķer galvu abām rokām, piespiežas pie priedes un raud.

Bet vectēvs, bargs un nelokāms, mudina iet mājās, tikai Pronīte to nedzird.

Piepeši viņa saņemas, saķer vectēva roku un, to bučodama, saka klusiņām: «Ardievu, vectēv, piedod visu, ko nepareizi darījusi, un saki memmiņai, lai lūdz par manu dvēseli dievu, — mani neviens vairs neredzēs …»

Tad viņa skriešus dodas uz Ines upes stāvo krasta malu …

—     Bet, puika! Kas tad tev? — papus piepeši iesaucas.

Labu brīdi nav atbildes.

Pēdīgi Jancis tikai ar mokām var izteikt: «Bet, pap! … Viņa jau — taĻ,_J nolēks — no krasta!» — un asaras aumaļām plūst pār puisēna vaigiem.

—     Tad tik nežēlīgs! … Bet par ko viņš, pap, tik nežēlīgs? — prasa Jancis.

—     Vēl jau nevar zināt, — papus atbild, bet Jancim liekas, ka arī viņa balsī ieskanas kaut kas savādāks.

—     Klausies labāk tālāk!

Arī mamma nez vai neraud?

Vecais uzārs tagad arī nobijies.

Cik ātri spēdams, viņš dodas skuķim pakaļ un noķer aiz brunčiem.

Tad viņš sāk pats sev klusumā pārmest rājienu, kas meitenes bijis pārāk smags.

«Redz nu! Tā tev vajadzēja!» Jancis domā un slauka asaras.

Vectēvs ņemas nu izmisušo meiteni mierināt, un, kad tā satriekta un bezspēcīga stāv kā nedzīva, viņš pats sprauž roku viņai zem elkoņa, pievelk sev jo cieši pie sāniem un ved pret straujo kalnu augšā, aizvien vēl runādams un mierinādams, ka viņš jau par Mārci īsteni nekā vēl nezinot un Mārcis jau varbūt esot sveiks un vesels un sukājot ienaidniekus, ka put vien!

Un beidzot vecais arī nevar noturēties, neatzinis Mārci par kārtīgu, zaļoksni un dūšīgu jaunekli.

Tad tikpat beidzot!

Par tādu valodu Pronīte atžirbst, un Jancim arī sirds top mierīgāka.

Viss sāk griezties uz labu, bet kā nu lai zina, kas nāks tālāk?

Karš vēl nav galā …

Dārznieks nopūš sveci, un arī Jancis apgulstas.

Bet nelaimīgā Pronīte stāv viņam vēl ilgi prātā, un, kad maigais bērnības miegs jau aizvēris gurdenos plakstiņus, viņiem izriešas vēl gaiša pērlīte un ierit spodri baltajā spilvenā.

5

Līdz ziemassvētkiem trūkst vairs tikai nedaudz dienu.

Atkal vakars. Arā stingra, gaiša mēnesnīca, istabā silti urt patīkami.

Dārznieks sēž kā aizvien kamzoļos un pin kurvjus; dārzniece vērpj.

Ratiņš rūc savu bezgalīgo midzinātāja meldiņu, i^rā tik nemanot viegli ievijas domas, cerības un sapņi …

Tāpēc abi vecīši arī tik maz runā. Tikai vienu reizi dārznieks ieprasās:

—      Diezin kur tas puika šovakar paliek?

Un dārzniece atbild mierīgi:

—     Kur nu citur — gan jau kalnā pie Lotes vai Marča.

—     Nu nezin, vai tā? Kad tik nav atkal abi kaut ko sadomājuši? Pēdējās dienās viņš tāds vien domīgs staigāja apkārt, — dārznieks saka un paskatās pa apsarmojušo logu.

—     Ko nu raizējies, pap, — dārzniece mierina. — Kurš cilvēks nu šitādā aukstumā dauzīsies apkārt? Nav jau arī vairs zīdāmie bērni! Gan jau būs tās pašas rūpes par skolu.

Un ratiņš rūc atkal viens pats savu bezgalīgo dziesmu.

Tomēr dārzniekam šoreiz taisnība: Jancis tiešām nav nebūt kalnā pie māsas, bet pavisam citur, protams, gan kopā ar Mārču.

Viņi atrodas muižas pirtī, kas stāv Daugavas krastā mazajā laukumiņā apšu birzes vidū.

Marčs sēž uz soliņa pie lāvas. Ap galvu aptīta bieza šalle, ka tikai acis un deguns ārā. Pats viņš ierāvies gandrīz pavisam mātes īsajā kažociņā; rokas sabāztas piedurknēs.

Jancim arī mātes kažociņš mugurā, kā puikas pie tiem tikuši — veikala noslēpums; šalle ap kaklu, bet galvā vecā dārznieka cepure; rokas un ausis — plikas.

Viņš stāv pie izceltā loga, stāv stingri un mierīgi kā kareivis.

Un tam visvairāk viņš arī tagad līdzinās: viņam pat šautene rokā. Ne tā, ko dievam izlūdzies, bet tā pati papus sarūsējusī šautene, ar kuru tas jaunībā šāvis rubeņus, zaķus un nezin ko vēl.

Jancis skatās ārā gaismas un klusuma pilnā ziemas naktī.

Gaisā ne mazākās vēsmiņas; viņš skaidrs un zils, un kluss līdz pašām zvaigznēm.

Nekas nekust, pat nemierīgā Daugava pavisam rāma.

Viss stāv kā sastindzis zem varena burvja zižļa — auksts un nedzīvs.

Bet nē! Skat — vai tur nesakustējās slaidās apšu ēnas, kas krustām un šķērsām grib viena par otru augstāk sakrauties tīrajā sniegā?…

Nē — tie bija tikai mēness stari!

Bet tur lielajā kupenā birzes malā? Vai tur tikai neguļ varens un briesmīgs lācis? Redz, redz — kā tur savizuļo sniega pārslas! … Vai tik lācis?…

Nē, nē! Tie jau atkal tikai mēness stari!

Un visā pasaulē tikai vienu nevar novaldīt šādās naktīs — lauski. Tas tik ir nebēdnieks! Un neviens viņa nevar noķert!

Tas tikai lēkā ar savu cirvīti — drīz te, drīz tur! Klusām, manīgi! …

Klau — klau! Tagad viņš pielec pie pirts stūra — iezveļ ar cirvi, tad — apsei pa sāniem un dievs vien zin kur atkal nozudis!

Bet apsei nobirst zaros aizmetušās pārslas, nobirst un no- vizuļo kā zvaigznītes, kas, jautrām actiņām mirkšķinot, skatās šovakar Jancī.

Tad atkal visapkārt klusā, burvīgā ziemas nakts! …

Tikai auksts, briesmīgi auksts!

Marčam jau sen gribas sasist kājas vienu pie otras, kā malkas vedēji dara, istabā ieskriedami, bet tagad neparko nedrīkst: Jancis tā brīnum stingri noteicis, un Marčs jau arī saprot, kādēļ tā vajadzīgs.

Bet viņam tomēr traki gribētos sasist kājas.

Nez kādēļ taisni to gribas darīt, ko nevar? Un aukstums arī pašreiz sāk kniebt kreisās kājas īkšķī. Marčs paceļ kāju, bet pats satrūkstas un noliek pavisam klusu un nemanot pirmējā vietā.

Kaut jel pirts būtu kurināta! Bet kas nu — nedēļas vidū!

Arī Jancim neklājas labāk. Aukstums viņam jau sen kniebj abos īkšķos. To Marčs redz itin labi: kāpēc viņš citādi mīņātos no vienas kājas uz otru? Zināms, to viņš izdara ļoti klusu, un Marčs nedzird nekā; bet vai tāda rīcība nav tomēr pret norunu?

Marčam sametas garš laiks.

—     Janci! — viņš čukst klusu, klusu.

Jancis pagriež galvu.

—     Vai vēl nekā?

Jancis paskurina dusmīgi galvu: šī jau piektā vai sestā reize, kad Marčs prasa to pašu. Cik viņš nepacietīgs! It kā Jancim pie vaļēja loga būtu labāk!

Piepeši klusumā vidū sper lausks. Abi satrūkstas un paskatās platām acīm viens otrā.

Tad atkal katrs paliek mierīgi savā vietā, it kā nekas nebūtu noticis.

Bet drīz vien Marčs jūt, ka aukstums nāk no pavisam necerētas puses — no muguras, caur mātes silto kažociņu. Arī ceļgali sāk tā kā trīcēt. Nu Marčs nevar vairs nociesties.

Viņš pieceļas un manās klusām uz pirkstu galiem Jancim tuvāk.

Tikai sasodītie grīdas dēļi grab un knaukš, un Jancis skatās tādām platām acīm viņā, kamēr Marčs ir dvašu aiztur.

—     Nu, kur tad nu atkal? — Jancis čukst sirdīgi.

—     Es tik tāpat. Man briesmīgi salti! …

—     Salti, salti! Kad tik nu nenosalst, memmas dēliņš! — Jancis čukst. — It kā man nebūtu! Nu, kādēļ tad nāci? Vai tad nezināji, ka tagad salst?

Marčs domā un skatās pa logu.

—     Nu nezin vai zaķis maz būs? — viņš klusām nosaka.

—     Gan jau man būs! — Jancis atbild apzinīgi. — Es māku gaidīt un nedancoju tā. Bet, kad jau tev nepatīk, — nu ej! Ej mājās! Kas tevi tur?

Gluži pareizi — kas nu tur? Un, ka šovakar auksts laiks, — Marčs arī mana ļoti labi, bet…

Marčs apsēžas atkal vecajā vietā. Ceļgali salst nu jau pavisam nopietni, otrā kāja arī un mugura tāpat. Bet Marčs sakož zobus un sēž. It kā viņš nebūtu vīrietis! It kā viņš nevarētu izturēt! Mājās, zināms, tagad gan labāk . ..

Tomēr redzēs — kas iznāks? Gan jau beigās Marčam būs taisnība. Ko tad šie citādi gaidītu? Blēņas! … Viss taču ārā gluži tāpat kā atnākot. Marčs tikko redzēja: soļus divdesmit no loga sauja āboliņa, drusku tālāk birzes malā — pa stiebriņam …

Jā, gaidi vien, ka zaķis būs tik muļķis un liksies ieēdināties! Ej nu sazini, kas tur sniegu visapkārt nobradājis, — vai tās maz zaķu pēdas?

Jā, kad būtu …

Te Marčs vēroja, ka Jancis izvilka ātri roku no kabatas un sagrāba šauteni ciešāk.

Kas tur varēja būt? Vai tikai nebija viņš — viņš, sengaidītais zaķis?

Tad nu, zināms . . .

Un Marčs bija gluži pareizi novērojis.

Tikko slaidiem lēcieniem — viens — divi! — izlēca no apsēm liels zaķis, apstājās malā un uzmeta kupri: laikam bija atradis kādu āboliņa stiebriņu un ēda. Tad viņš lēca tuvāk.

Netālu no āboliņa saujas viņš atsēdās, saslēja ausis un skatījās visapkārt — gribēja laikam ieraudzīt Janci. Bet kas nu to — puika stāvēja kā stabs.

Zaķis uzmeta kupri un sāka ēst āboliņu, bet Jancis cēla lēnām un klusām šauteni augšup.

Te pēkšņi zaķis uztrūkās, metās atpakaļ un pazuda apsēs.

Jancis pagrieza ātri galvu un gandrīz iekliedzās no tādām kā bailēm un pārsteiguma; viņam gluži klāt atradās Marča sasarkušais deguns un ziņkārīgi ieplestās acis.

Kā Marčs tik klusām bija pienācis — Jancis acumirklī nevarēja saprast. Un nebija arī laika.

—     Ak tu Marč! — viņš teica pusstipri. — Nu recte, nu, kāds tu esi: ne šā, ne tā — ņem un aiztrenc zaķi!

—     Vai es? — Marčs brīnās.

—     Nu tad laikam gan es?

Marčam nu top neomulīgi.

—     Bet viņš jau varbūt vēl nāks atpakaļ? — Marčs mēģina aizbildināties un skatās nobijies Jancī, bet Jancis tagad pavisam nepielabināms.

—     Nāks jau gan! — tas teic. — Ej palūdz! Tāds kā ķēms! Nevar ne minūtes nosēdēt! Bet, ja nu vēl kustēsies, — nošaušu tevi zaķa vietā!

Jancis nometas uz soliņa ceļos, lai labāk varētu saturēt smago šauteni.

Marčs pagalam bēdīgs un nolaidies apsēdās vecajā vietā.

Kādēļ gan īsti viņš bija gājis?

Un Marčs pats brīnījās tagad par sevi. Bet nu — nu gan vairs ne!

Ak dievs! Kaut jel viņš nāktu vēl atpakaļ! Citādi jau Marčs viens pats būs vainīgs!

Un Jancis, kad tik arī neizpilda . . . Kad tikai nenotiek kāda nelaime!

Un Marčs ieraujas vēl dziļāk mātes kažociņā un sāk trīsēt vai nu no aukstuma, vai arī no bailēm.

Tad viņš redz, ka Jancis sāk atkal celt šauteni — lēnām, lēnām, gandrīz nemanot; pieliek pie vaiga un tēmē.

Marčs aizspiež, aukstumu aizmirsdams, ar rokām abas ausis un aiztur elpu.

Tūliņ arī nostiepjas uguns un dūmi.

Marčs dzird tikai troksni dobji un spēcīgi atsitamies Vidzemes krastā. Tad viņš uzlec kājās.

Marčs grib runāt, bet pirmajā acumirklī neklausa ne balss, ne mēle.

Beidzot viņš tikai izdabū:

—     Janc, Janc! Vai tu vēl dzīvs?

Šautene iespriedusies karājas šaurajā logā, bet Jancis guļ augšpēdus zemē.

«Ko fik nu?» Marčam iešaujas prātā, un, noliecies pār mirušu domāto, viņš atkārto jautājumu.

Bet Jancis sasperas un uzlec kājās.

—      Vai nu miris? Zināms, ka dzīvs! — viņš saka ātri. — Mani jau tik plinte atspēra. Bet zaķis? Vai redzēji zaķi? Vai beigts?

Kur nu Marčs varēja redzēt, kad viņam ir pakustēties nebija brīv.

Redz nu — cik slikti!

Bet Jancis paķer šauteni, un abi drāžas ārā.

6

Dārznieka istabā ratiņš rūc joprojām savu nebeidzamo dziesmu.

Pulkstenis ap pusdesmitiem, un dārznieks jau pāris reižu nožāvājies; viņš domā, laiks būtu pie miera iet.

Piepeši ārā norīb šāviens, un abi vecīši satrūkstas: klusumā viņš izklausās daudz stiprāks nekā dienas troksnī — gluži kā pērkona spēriens. Un arī atbalss varenāka — papriekš Daugavas krastos, tad tepat muižas ēkās.

—     Brīnums! — dārzniece saka, dziju uz cita zobiņa pārceldama un ratiņu no jauna iekustinādama. — Kas tur tā šaudās?

—     Gan jau kāds vaktē zaķus, — dārznieks atbild un pievelk spēcīgāk kurvja klūdziņu. — Laiks jau tīri dieva dots.

Tad ratiņš atkal turpina viens pats savu vienmuļīgo dziesmu.

Taču pēc brītiņa dārzniece aptur ratiņu.

Zobiņš gan vēl nav pilns, bet dārzniece tomēr aptur un skatās vīrā, it kā nejauši kaut kas būtu ienācis prātā.

Arī dārznieks paskatās sievā.

—     Nu, kad tik nav? — viņš saka, noliek kurvi un steidzas pie skapja.

—     Vai tad tiešām bez jēgas? — dārzniece iesāk un pastumj rateni sāņus. Bet pats pārtrauc:

—     Nu kā tad! Plintes nav! Kad tik nav ar veco pagali kādu nelaimi sev nodarījuši!

Un dārznieks pakampj jau cepuri, kad durvis atveras un tajās parādās Jancis; šautene mugurā — gals velkas gandrīz pa zemi, — rokā milzīgi garš zaķis.

Arī Marčs ienāk.

—      Skat, pap! — Jancis saka skaļi. — Vai tas nav medījums? Un uz vietas — kā pacēlās kājās — beigts! Skaties: vai nav labi trāpīts?

—      Nu — nekas: būs jau laikam vai pašā sirdī. Bet, dēls…

—      Nu redz: vai nemāku jau šaut? — Jancis triec tālāk. — No sākuma gan gaidām, gaidām — nenāk un nenāk! Beidzot tikpat izlec! Bet pag, pag, — domāju, — tagad nu tik tev rādīšu! Bet

nekā!

—     Bija laikam ieraudzījis mani, — Marčs pārtrauca.

—      Nūjā — Marčs aizdzina! Bet.. .

—      Bet kā tad tu, Janc … — dārznieks mēģināja lēnām uzsākt, bet netika pie vārda.

—      Bet es jau domāju: nu, gan jau tu nāksi vēl atpakaļ! Un …

—      Bet to jau es teicu, Janc!

—      Nu jā! Marčs saka: redzēsi, ka nāks atpakaļ. Un riktīgi: par brītiņu klāt! Bet nu jau tāds tramīgs: palec, palec un stāv. Beidzot uzslienas kājās. Bet es tik nu — krauks! …

—      Nu labi, labi — zaķi jau nu gan esi noķēris, — papus saka. — Bet kā tu, puis, drīksti ņemt plinti bez manas ziņas? Nevajag aiztikt lietas, ar kurām nemāk apieties.

Un papus virzās lēnām uz krāsns pusi, kur guļ šmaugās klūdziņas.

—      Vai tu, pap, domā, ka nezinu, — ejot gals jātur augšā? — Jancis jautā, bet skatās tomēr nedroši katrā tēva kustībā.

—      Bet tava plinte, pap, nav vis lāgā, — un Jancis pasteidzas viņu nostādīt kaktā.

—     Viņa sit briesmīgi atpakaļ: es gandrīz pakritu. Negribu ar to vairs nemaz šaut.

—      Nu laime, ka vēl acis neizsvilinaji! — mamma saka, kas arī tāda kā dusmīga staigā apkārt. — Ģīmi jau esi nokūpinājis gan.

Nu arī Marčs ieskatās, ka Jancim pavisam melna mufe, un sāk smieties pilnā kaklā.

Nezin vai nu jautrie smiekli, vai arī cits kas vainīgs, bet papus balsī jau daudz mazāk draudu, kad teic, it kā savu medību biedreni aizbildinādams:

—      Viņai jau tas gailis tā lāgā nestāv.

—       Nu, un tu jau arī stāsti savus mūžīgos mednieku stiķus

puikām! — mamma saka, gultu taisīdama, pie kam papus tikai norūc kaut ko bārdā par sieviešu bailību un neprašanu, aizdedzina pīpi un iziet ārā.

Jancis pieiet klusām pie Marča un arī kā sildīdamies piespiežas pie krāsns.

Bet tanī pašā acumirklī viņš iegrūž diezgan spēcīgi elkoni Marčam sānos un zīmīgi pasmaida.

Tad Marčs iet mājās.

Bet pie lielās liepas viņš apstājas, sabāž rokas kažokā un paskatās liepā no saknēm līdz pat virsotnei.

— Ak tad tu arī domā, ka es nemācētu zaķi nošaut? — viņš runā.

Bet, kad liepa neatbild, — Marčs iet tālāk.

7

Beidzot pienāca šķiršanās brīdis.

Papus īsā, vieglā kažokā, kuplo ziemas cepuri galvā stāvēja jau istabas vidū.

Resns, dūšīgs paegļa spieķis bija tam rokā. Tādu pašu, tikai tievāku un vieglāku, turēja arī Jancis.

Viņš stāvēja, pilnīgi iešanai saģērbies, tikai vēl bez cepures mātes priekšā, kas, roku viņa plecam uzlikusi, teica pēdējos atvadīšanās vārdus:

—     Neesmu pati skolā gājusi, nezinu teikt, kā tev tur klāsies … Bet lai dievs pats svētī tavu sākumu, tad viss būs labi! … Esi uzmanīgs stundās; mācies uzcītīgi, ko skolotājs uzdod. Uzvedies labi, esi godīgs un nedari mums, vecākiem, kauna! … Maizīti noliec arvien norādītajā vietā — gan pats atradīsi. Netrako vaļas stundās, bet spēlējies godīgi ar citiem bērniem. Taupi apģērbu un visas savas lietas; pats zini, cik grūti mums to visu sagādāt… Un nu — ardievu, dēls! Staigā vesels!

Noskūpstījusi savu lolojumu, māte nogriezās uz loga pusi.

—      Ardievu, mam! — Jancis arī noteica un uzlika cepuri galvā, bet papus paņēma kulīti, kurā atradās maizes kukulītis, bļodiņa ar sviestu un biezpienu, šķiņķa gabaliņš, neliels cukura grauds un tējas šķipsniņa — Janča uzturs veselai nedēļai.

Atvadījies no sievas, dārznieks līdz ar dēlu devās ceļā.

Tā Jancis spēra pirmo soli jaunā, nezināmā dzīvē.

Nez kāda viņa būs?

šis jautājums aizņēma visu Janča prātu.

Viņš gan nespēja to atšķetināt, pat varbūt ne izteikt skaidri, bet, ka viņš slēpās kaut kur kādā nezināmā galviņas kaktiņā un mocīja vienmēr nabaga puisēnu, varēja gluži skaidri noredzēt viņa nemiera pilnajā gaitā.

īpaši šodien Jancis bija manāmi uzbudināts, un mātes nopietnie un labi domātie vārdi nenonāca īstā vietā, bet palika it kā gaisā karājoties, par ko Jancim pašam bija lieli brīnumi.

Tomēr vajadzīgajā brīdī viņš apņēmās tos iedomāt.

Varbūt puisēns arī nespēja acumirklī aptvert mātes padomu svaru — tie bija taču jaunas, vēl nezināmas dzīves likumi, un tagad vajadzēja par citu domāt, jo papus tikko runāja:

—      Ievēro labi, dēls, celiņu, kā sestdien zini atnākt mājās, īpaši te, — abi ceļinieki bija jau Daugavai pāri un gāja pa ledus virsu gar stāvo, klintaino Vidzemes krastu, kur augstu gaisā stāvēja bērziņi un liepas un noliekušies skatījās ziņkārīgi abos gājējos, — īpaši te šajā vietā neskaties aplam apkārt, jo, redz, te šur un tur zvejnieki izcirtuši murdiem āliņģus, kur neuzmanībā drīz var iekrist. Tāpēc uzmanies labi, ka nenotiek nelaime.

Un, ja kādreiz iegadās avoksnēja vieta vai ledus kur šaubīgs, uzsit papriekš spieķi, pirms ej pāri.

Skolā ticis, noliec spieķi labi, ka sestdien atkal, mājās nākot, vari atrast. Ko lai zina, kas ceļā var gadīties: vai nikns suns kādreiz vai arī cits kas; un ierocis ceļā aizvien derīgs.

Tagad jau tev pašam jāmācās aizsargāties: kas tevi citādi visu mūžu lai sargātu?

Un sestdien, kā jau pats zini, ne man, ne mammai nav vaļas iet pretī. Nākdams nesteidzies pārāk, ka neaizkūsti un nepaliec pusceļā.

—     Vai tad līdz skolai tik tālu? — Jancis jautāja, kam izlikās ērmoti, ka arī papus šaubās par viņa izturību.

—     Kas to lai nu tik skaidri zina: esot kādas astoņas vai desmit verstis — ceļš te nav mērots.

—      Vai tad ilgi jāiet? Vai mēs līdz vakaram tiksim tur? — Jancis atkal jautāja, paskatīdamies saulē, kas, kā jau ziemas pusdienā, stāvēja visai zemu.

—     Būs mazliet jāpasteidzas, — papus atbildēja, — jo man taču jātiek līdz naktij atpakaļ un ceļš nav vieglais.

Tur papum bija pilnīga taisnība.

Gar Avotiņu ciematu bija vēl pēdas un iešana laba, bet, kad' gājēji nogriezās šķērsām no Daugavas un pa nelielo upītes gravu devās tieši pāri laukiem, pēdas nozuda gandrīz pavisam.

Ceļš bija aizpūsts, sniegs — dziļš, un, lai gan Jancis spēra garus soļus, tomēr aizvien palika iepakaļus un viņam šad tad, lai neaizkavētu tēvu, vajadzēja pa gabaliņam patecēt.

Puisēnam metās karsti, arī elpot vajadzēja ātrāk un smagāk.

«Nekas, nekas!» Jancis mierināja sevi. «Kad būšu liels, gan tikšu līdz. Un tagad …»

Bet te skaļa suņu riešana iztraucēja puiku: no tuvējām mājām metās kā deviņi gājējiem ceļā pāris nelielu ganu suņu.

īpaši mazākais likās negants. Acis tam dzirkstīt dzirkstīja, un ar saviem apskaužami baltiem zobiem viņš strādāja, it kā gribētu Janci vai gabalos sakapāt.

Puikam neatlikās nekā vairāk kā ieķerties ar vienu roku tēva- kažokā, ar otru satvert spieķi stingrāk.

—     Tie gan laikam abi briesmīgi nikni? — Jancis bažīgi teica.

—     Nebīsties nekā! — tēvs atbildēja. — Nevajag tikai iesākt karu, tad viņi neaiztiks. Riet jau viņu amats.

Dārznieks uzsvilpa un palabināja suņus, kas tūliņ kļuva lēnāki. Vēl gabaliņu gājējus pavadījuši, tie sāka viens otru dzenāt un tvarstīt un aiztecēja mierīgi savā sētā atpakaļ.

Bet Jancim tomēr atlika bažīgas domas prātā: kā būs sestdien, kad viens pats ies te garām? Vai tad suņi kaunēsies arī no viņa, maza puikas, kā no tēva?

Nē — lielam būt taču labi! Kaut tikai tas nebūtu jāgaida tik ilgi! Bet sestdiena pienāks drīz, un Jancis būs vēl joprojām mazs puika.

Viņš paskatījās atpakaļ.

Augstie Avotiņu kalni bija tagad pašā apvāršņa malā un rādījās pavisam zemi un niecīgi.

Slaido priedi, kas mazliet noliekusies stāvēja kalna galā, varēja tikko saredzēt.

Arī suņi bija nozuduši pavisam no plašā, baltā klajuma. Bet gan jau viņi sestdien ieradīsies atkal.

Nez kādēļ viņi tik nikni arī pret tādiem, kas viņiem nav nekā ļauna darījuši?

Kad Jancis pēc tam paskatījās uz priekšu, viņš ieraudzīja, ka< bija atkal labu gabalu nokavējies, un, kad teciņos panāca tēvu, ^rī mežs bija klāt, kuru no Avotiņu gravas Jancis tikko bija varējis saredzēt.

Slaidas, vientiesīgas priedes stāvēja abpus ceļam; bet vēl slaidākas bija viņu ēnas. Tās stiepās tālu, tālu pār balto sniegu un pazuda nezin kur meža biezoknī.

Uz celma, kas stāvēja turpat ceļmalā, dārznieks atsēdās.

Arī viņš bija noguris un, cepuri noņēmis, slaucīja sviedrus, par ko Jancim bija lieli brīnumi, jo viņš līdz šim bija domājis, ka papum iešana veicas pavisam viegli un viss grūtums jānes tikai viņam vienam.

—     Vai tu arī nepiesēdīsies, Janc? — tēvs vedināja, pīpoja- mos rīkus izņemdams.

—     Nē! Es tāpat. .. — Jancis atbildēja un skatījās meža biezoknī.

—      Nu, atpūsties nav nemaz slikti — tālāk veiksies labāk, — tēvs turpināja. — Arī sestdien vari, redz, tepat atsēsties; tas jau gluži kā ierīkots atpūtai. Nu, un, ja varbūt kādreiz iegribas ēst vai kā, — tepat vari ieturēt pusdienas; tik daudz jau tev gan atliks no līdzdotā. Ceļā vajag stiprināšanās. Vai arī tagad neuz- kodīsim kādu kumosu?

—     Nē, pap! Man negribas. Bet — pap, vai te nedzīvo arī vilki? — Un Jancis atkal paskatījās meža biezoknī.

—      Vai tev jau bailes? — un papus iesmējās par savu puiku. — Te jau ir zaķis lāgā negrib dzīvot, kur nu vēl vilks! Cik tad nu te meža: pāris soļu — ir redzēsi, būsim cauri.

—      Bet vai mums vēl tālu, ko iet?

—     O jā! Vēl labs gabals: gandrīz pusceļš…

—     Tik tālu vēl! Bet tad jau iesim, pap, iesim! Es neesmu nemaz piekusis, — un Jancis saslējās dūšīgi. — Citādi jau tu, pap, netiksi nemaz vairs atpakaļ!

—     Nu, kad jau tev nav par grūtu, — dosimies arī tālāk, — tēvs sacīja, un gājēji turpināja savu ceļu.

Pēc neliela gabala Jancis ieraudzīja starp kokiem milzīgi garu mūra ēku.

—      Pap, vai tā? — viņš prasīja un juta, ka tai pašā acumirklī sirds dabūja tādu kā grūdienu no neredzamas, cietas rokas.

—      Nē! — tēvs atteica. — Tas ir dzirnavu krogs.

—      Bet tik liels! Un kur tad skola?

—      Gan jau redzēsi, kad tiksim krogam garām. — Un viņi soļoja atkal tālāk.

Pie kroga viņi uznāca uz lielceļa, un nu iešana bija daudz vieglāka.

Lielajam dzirnavu dīķim un dzirnavām garām tikuši, gājējr uznāca mazā kalniņā, no kurienes Jancis labi tālu priekšā ieraudzīja vējdzirnavas.

Tām bija slaids stāvs kā staltai jaunavai, gari, vareni spārni un zaļš, apaļš jumts kā cepure, kas Jancim ļoti patika.

Mazliet tālāk pakalniņā stāvēja augsta divstāvu mūra ēka, un gabaliņu aiz tās starp kailajiem koku zariem spīdēja zaļi jumti un tādi kā tornīši.

Tomēr ēka kalniņā bija kā ar nodomu atdalījusies no citām un nostājusies atsevišķi, it kā viņai ar tām nebūtu nekā kopēja.

Viņā nebija gluži nekā savāda, tomēr dīvaini, ka viņa valdzināja Janča uzmanību pat vēl vairāk nekā vējdzirnavas, kuras īstā veidā puisēns redzēja pirmoreiz dzīvē.

—     Redz — tā Stukmaņu muiža, — tēvs teica, tālos jumtus rādīdams. — Un tā tur kalnā — skola.

—      Ak tad tā! — Jancis iesaucās un sāka tūliņ vērīgi apskatīt jauno dzīves vietu, bet ar visu rūpību nespēja tajā nekā savāda saskatīt.

Balta, augsta, vientuļa ēka, kam pat zaļā jumta trūka, — vairāk nekā. Un tāda pati viņa palika, kad Jancis pienāca gluži klāt.

Tikai logi, rādījās, kļuva lielāki un plašāki.

Iekšpuse bija jau mazliet savādāka.

Tur bija daudz durvju un trepju, kā jau lielā mājā. Bet grīda visur likās vairāk izmīdīta nekā dārznieka istaba Vīgantē.

Jancim rādījās, ka guļamā istabā, pa kuru bija jāiet, lai nokļūtu pieliekamā kambarī, krāsns priekšā grīdā bija liels robs, vai nu izdedzis, vai izpuvis — puisēnam nebija laika pārliecināties, jo viņa uzmanībai visievērojamākā likās garā dažādu lādīšu rinda, kas stiepās visapkārt istabas sienām.

Bet sevišķi ērmīga Jancim likās lāva, kas stāvēja uz augstiem stabiem gandrīz pie pašiem griestiem un, tāpat kā lādītes lejā, stiepās visapkārt lielajai istabai.

—     Pap, ko tad tur dara? — Jancis iesaucās, augšup rādīdams.

—     Tās jau laikam gulēšanai, — papus atbildēja, puiku aiz pleca satverdams, jo tas tikko gribēja, augšā raudzīdamies,

uzdrāzties garajam, balti noberztajam galdam, kas stāvēja ista- , bas vidū.

Tātad še bija arī ēdamā istaba.

No turienes viņi iegāja otrā galā, skolotāja dzīvoklī.

Tur viss izskatījās daudz citādāks.

Grīda bija vesela un tīra; pie logiem stāvēja dažādas puķes; pie sienas — pulkstenis, kumode, klavieres; pat gaiss likās savādāks, patīkamāks, «kā pie kungiem», — Jancim iešāvās prātā.

Mazs, paresns vīriņš augstu pieri, platu muti un palielām, zilām, tomēr tādām stingri vērīgām acīm nāca viņiem pretī.

Tas bija skolotājs. Saņēmis dārznieka sveicinājumu, viņš aicināja abus blakus istabā.

—     Tas gan jūsu dēls? — skolotājs jautāja un raudzījās Jancī tādām acīm, it kā gribētu teikt: «Jā, ko tad lai es daru ar tādu knauķi?»

—     Tā jau ir, cienīgs skolotāja kungs, — dārznieks atbildēja.

—      Atvedu šurp un gribu jūs lūgt uzņemt savā skolā.

—     Vai jūs no tālienes?

—     No Vīgantes.

—      No Vīgantes? — šoreiz skolotājs skatījās papū, un Jancim atkal likās, ka viņš tūliņ teiks: «Jā, ko tad lai es ar tevi daru?»

Bet turpinājums bija citādāks.

—     No Vīgantes? Kurzemē? — viņš prasīja.

—     Jā.

—     Bet vai tad jums tur skolas nav? Tas jau laikam krietns gabals? Vai puika varēs izstaigāt? Bet jūs jau varbūt sūtīsiet braukšus?

—      Kas nu mums, kalpa ļaudīm, dos zirgus, — dārznieks atbildēja. — Būs jau gan jāiztiek kājām. Bet puika jau, kā redziet, žirgts: gan izturēs! Un tad — paši ziniet — cilvēkam jāmācās jau no jaunības panest grūtības, pēc būs vieglāk. Skola mums nu gan pašiem turpat tuvumā, bet viņa tāda panīkusi, māca tikai lasīt, rakstīt, un to mans puika jau māk. Pie jums tikpat būs vairāk labuma.

—      Jums nu gan kā ārvalstniekam būs jāmaksā vairāk, — skolotājs teica un atkal paskatījās tāpat kā pirmāk šaubīgi tēvā.

—     Arī muižā būtu iepriekš jāpiemeldē, jo, kā ziniet, šī ir muižas skola. Bet to arī es varu izdarīt, ja jums nekas nav pretī. Rūmes vēl būs, tā ka jūsu dēls var palikt.

Pēc tam skolotājs paņēma grāmatu un lika Jancim lasīt. Kad lasīšana gāja bez kļūdām, skolotājs rādījās pilnīgi apmierināts un lika Jancim iziet.

Tas puikam arī bija pilnīgi pa prātam, jo iekšā viņam nezir» kādēļ bija ticis karsti.

9

Brītiņu koridorā atvēsinājies, Jancis devās pa platajām trepēm augšā: bija taču jāapskata arī citas skolas telpas.

Viņš nonāca pie pašaurām durvīm, virs kurām lieliem burtiem- stāvēja uzraksts «Klase».

«Ahā! Tad te!» Jancis nodomāja un pukstošu sirdi nospieda- vienkāršo kliņķi.

Durvis žēli iečīkstējās, atvērās, un Jancis atradās milzīgā istabā, kas viena pati aizņēma visas lielās ēkas augšējo stāvu.

Tik lielu istabu Jancis nekad nebija redzējis, un tālab viņš palika gluži pārsteigts stāvam, pat durvis aizmirsa aiztaisīt.

Logu istabā bija neparasti daudz: dienvidu sienā 7, galos, pa 2 un ceturtajā sienā 1.

Tātad 12, Jancis saskaitīja.

Garo galdu rindas sadalīja istabu divi daļās. Jancis gribēja arī galdus saskaitīt, bet to bija tik daudz, ka rēķins sajuka.

Istabas vidū vairāk ziemeļu galā stāvēja dūšīga krāsns; pie tās — liela, melna tāpele.

Vienai galdu rindai priekšā stāvēja katedra, otrai — tā pati melnā tāpele.

Katedrai gandrīz līdzās pie sienas stāvēja ērģeles un pavecs skapis.

Bez tam kaktā Jancis pamanīja vēl augstus grāmatu plauktus, kas pašlaik bija pilnīgi tukši.

Gar sienām bija izkārtas raibas ģeogrāfijas kartes.

Bet, kas visvairāk puisēnu pārsteidza, — bija drukātie panti.

Virs katra loga, baltajā sienā bija spiestiem burtiem novietots kāds pants, piemēram:

«Tēva svētība ceļ bērniem namus, bet mātes lāsti noārda tos līdz pamatiem.»

«Taisnais apžēlojas par sava lopa dzīvību, bet netaisnā apžēlošanās bardzība.»

«Aci, kas tēvu apsmej un liedzas mātei klausīt, to pašu izknābs kraukļi pie upēm un jaunie ērgļi to ēdīs.»

Panti likās Jancim ļoti pazīstami, tikai nevarēja atcerēties, kur tos brja jau lasījis.

Un viņš sāka vēlreiz tos pa kārtai lasīt.

—      Ē — tu! — piepeši kāds puika iesaucās no skolēnu pulka, •kas, sastājušies istabas galā, trieca nezin par ko. — Ē — tu! Ko tu tur brīnies, acis ieplētis, kā jaunus putnēnus uzgājis? Vai netaisīsi labāk durvis ciet: tagad nav vasara!

Jancis atskatījās — tiešām, durvis bija vaļā, un viņš aiztaisīja

tās.

Tad viņš gribēja pantus izlasīt vēlreiz no sākuma — viņi tam ļoti patika, bet atrada, ka zina visus no galvas.

Lēnām ap galdiem iedams, vņš nonāca pie loga istabas galā.

Logs atradās tai pusē, kur Vīgante, un skats turp bija diezgan patīkams.

Netālu stāvēja slaidās vējdzirnavas; lejā stiepās lielceļš līdz pat milzīgajam ūdensdzirnavu krogam kalnā.

Saulīte taisījās pašlaik grimt aiz tumši zaļā meža.

Bet Jancis nedabūja ilgi skatīties: uznāca puika un sauca viņu līdzi, jo tēvs gribot atvadīties.

Lejas koridorā Jancis satika skolotāju un tēvu.

—      Un nu, dēls, klausi skolotāja kungam, it kā viņš būtu tavs tēvs, — dārznieks sacīja. — Tu jau zini, ka viņš tev tagad -mūsu vietā. Un, — dārznieks griezās pie skolotāja, — ja puikam uznāktu kādreiz niķi vai slinkums, — ņemiet žagarus! Man nu gan nācās viņus maz lietot, bet var jau gadīties, ka vajadzīgs. Tad pēcāk nevienam nebūs jānožēlo.

Mācies uzcītīgi, dēls, zini: nav mūsu, bet tevis paša labā! Jaunībā iekrāsi, vecumā atradīsi. Un nu strādā vesels!

Papus sniedza roku, Jancis nobučoja to.

—     Gan jau iztiksim, — skolotājs nosacīja un aizgāja savās istabās, kamēr papus steidzīgi soļojā ārā.

Jancis palika viens.

Viss notika tik negaidītā ātrumā, ka Jancis pavisam apmulsa.

Lēnām viņš apskatījās apkārt, tomēr, kad patiešām vairāk neviena neredzēja koridorā, viņam sametās it kā bail pustumšajā koridorā, bet sacēlās kaut kas liels un nepanesams un kļuva aizvien smagāks un smagāks; vaigi pietvīka, un puisēns pašlaik gribēja jau mesties tēvam pakaļ un lūgt, lai ņem viņu līdzi, — tikai šoreiz vien vēl līdzi; bet tad viņš apdomājās un kāpa lēnām pa trepēm augšā.

10

Uz tā paša loga, pie kura pirmāk bija stāvējis, viņš atspieda vaigu rokās un skatījās, kā tēvs naigi gāja no kalna lejā.

Tagad tas bija jau uz lielceļa un devās viegliem soļiem vakara sārtumam pretī uz tumši zaļā meža pusi — mājās.

Ar katru soli viņš tika tālāk un tālāk, ar katru soli viņš, kā likās, domāja mazāk par dēlu, it kā nemaz nezinātu, cik vientuļš un svešs, un atstāts bija tagad Jancis te šajos augstajos mūros! …

Un Jancim, pašam pavisam nemanot, sāka ritēt viena pēc otras lielas, karstas asaras pār vaigiem.

—     Ha, ha, ha! — atskanēja piepeši pārgalvīga balss gandrīz pie pašas Janča auss:

—     Skaties, skaties: dēliņam cicīša žēl! Va-i, va-i! Ko tik nu darīsim?

Tas bija tas pats puika ar plato, līko degunu, kas jau pirmāk bija Jancim atgādinājis aiztaisīt durvis.

—     Ko nu tu zini, kā man žēl! — Jancis nicīgi atbildēja un nogriezās atkal uz loga pusi.

—      Vai tu re, kas par muti! — svešais puika noteica un, sāņus kā gailis Jancim pieiedams, iegrūda tam elkoni sānos.

—     Liec mani mierā! — Jancis sacīja, bet grūdienu nepalika parādā: galds vien nobrīkšķēja, kad svešais uzdrāzās tam virsū.

—     Vai tu re, kas par nagu! — svešais tagad iesaucās un metās Jancim virsū. — Bet pagaidi vien, puisīt, gan es tevi izjādelēšu!

Sākumā Jancis mēģināja izvairīties, bet, kad svešā roka ieķērās kā krampjos jauno svārku apkaklē, arī Jancim iezibējās acis un viņš sagrāba pretinieku tai pašā vietā.

Asaras tagad bija galīgi nozudušas, iesākās cīņa.

Sasarkušiem vaigiem strādāja abi pretinieki. Citi skolēni piesteidzās klāt un apstājās apkārt.

—     Turies, špākst, furies! — vieni sauca.

—      Tā, tā, jaunais! Vairāk, vairāk uz šito pusi! — otri sauca.

—      Kas tad tev, špākst, šodien? Tīri kā bez aknām! — pirmie atkal sauca.

—      Ahā! Reizi tikpat Špāksts būs atradis pretinieku! Vēl drusciņ — vēl, jaunais! Atkal nekā! — otrie sauca.

Pārējie smējās, sita plaukstas, lēkāja apkārt.

Galdi brīkšķēja un šļūca uz visām pusēm.

Sacēlās negants tracis.

Piepeši it kā mājienā viss apklusa.

Jancim tika tā pavisam neomulīgi ap dūšu, it kā viņš karātos nezin kur gaisos viens pats zem melna negaisa mākoņa; vēl acumirklis — un no mākoņa izšausies vētras brāziens, griezīgs zibens un briesmīgs rībiens.

Pretinieka rokas atlaidās, un Jancis pacēla acis.

Bet tai pašā acumirklī viņš juta, ka asinis saplūda galvā un tāda kā migla ieklājās acīs.

Puisēna priekšā stāvēja skolotājs, stingrs, draudīgs, bargs.

Ko viņš teica par nerātnību, par pirmo dienu — Jancis nemaz nesaprata.

Viņš atjēdzās tikai, kad skolotāja vairs nebija klasē un pats atradās kaktā.

Špākstam bija uzbrucis tāds pats liktenis.

Citi skolēni paskatījās bailīgi abējos noziedzniekos un nemanot nozuda viens pēc otra no klases.

Pēdīgi tajā palika tikai Jancis ar špākstu.

Vai nu aizķušanas, vai arī cita iemesla dēļ Jancim pirmajā brīdī gandrīz pietrūka elpas. Krūtis bija tik pilnas, ka vai plīsa.

Tur griezās it kā cīņā kaut kas liels un spēcīgs, ko Jancis nevarēja un nevarēja pārspēt.

Likās, tur cēlās un grima kaut kas karsts, nevaldāms, netverams kā uguns liesma.

Bet kas gan tas bija? Dusmas? Žēlabas? Kauns?

Laikam dusmas.

Tur jau viņš stāvēja — visas nelaimes cēlējs, riebīgais Špāksts ar savu līko degunu, īso kaklu, nekaunīgajām acīm un smīnu!

Cik vienaldzīgi viņš skatījās tagad apkārt, it kā pasaulē viss būtu pilnīgākā un pareizākā kārtībā.

Bet kā tad viņš, Jancis, arī varēja iesākt ar tādu palaidni? Vai tad nezināja, ka tādiem jāgriež ceļš, ja negrib sasmērēties?

Ak jā, Jancis zināja visu to ļoti labi; tikai tagad bija jau par vēlu.

Un tad viss lielais, neizsakāmais kauns!

Viņš, Jancis, kas ne reizes nebija pēriena dabūjis, ne reizes vēl nebija kaktā stāvējis, kas zināja tikai no stāstiem, ka tādas lietas esot gan pasaulē, bet no tām bija sargājies, sargājies tieši un neliekuļoti, — viņš, kas visā vientiesībā bija ticējis, ka pašam jau nemaz nav iespējams kaut ko sliktu nodarīt, lai iegūtu teiksmaino sodu, — viņš tagad pašā pirmajā dienā stāvēja kaktā!

Vai tad viņš patiešām bija kaut ko tik ļaunu nodarījis?

Nē! Un vēlreiz nē!

Ak, kaut jel tagad mamma būtu te!

Jancis pieskrietu viņai klāt, apķertos cieši ap kaklu un sacītu:

— Mam, mam! Tici, mam: es tak neesmu nemaz vainīgs! Viss jau iznāca tā un tā!

Un mamma ticētu un lemtu taisnu tiesu.

Bet skolotājs? Vai tad viņš nebija arī mammas vietā? Tā taču papus bija teicis.

Nē, laikam nebija.

Vai tad viņš citādi neizklaušinājis būtu tik netaisni sodījis ir vainīgo, ir nevainīgo?

Jā, tā bija netaisnība, rūgta, nelabojama netaisnība!

Un atkal puisēnam pašas no sevis sāka ritēt lielas asaru lāses.

Viņš izvilka mātes doto balto autiņu un iespieda tajā sakarsušo vaigu.

Bet krūtīs, viņš juta, iedegās kaut kas stiprs, neapslāpējams un it kā nedzēšamiem burtiem iespiedās sirdī visam mūžam.

Bija jau pilnīgi tumšs, un Špāksts laikam nemanīja nekā, kas notika Janča dvēselē.

Špākstam, kā likās, bija pašam savas domas. Viņš izlīda klusām no kakta un aizgāja pie loga.

Kad durvis piepeši atvērās, Špāksts vienā lēcienā bija atkal savā vietā.

Bet ienācējs bija skolēns.

Viņš uzvilka sērkociņu un iededzināja lampu.

Tas bija bālnējs, nopietns puika. Noskatījies pilnīgi satriektajā

Jancī, viņš nogaja atkal lejā, bet Špāksts piegāja pie loga un palēcies uzsēdās uz palodzes.

Arī Jancim stipri gribējās atsēsties. Viņš laikam bija ilgi stāvējis, jo kājas ceļgalos taisījās vai saļimt.

Bet Jancis neuzdrīkstējās bez skolotāja ziņas atstāt ierādīto vietu.

Beidzot skolotājs tikpat uznāca.

Jancis tagad bija pavisam bāls kā grūtu slimību pārcietis.

Viņš paskatījās caur pieri skolotājā un nodūra galvu.

Tikai lūpas viņam paraustījās mazliet, kad skolotājs viņu atlaida.

Pēc tam skolotājs atsēdās katedrā, izņēma grāmatu un sāka tajā šķirstīt.

Špāksts nošmauca tūliņ lejā; bet Jancis aizgāja otrā istabas galā, nosēdās smagi solā, salika rokas krusteniski uz galda un iespieda tajās pieri.

Viņš pat nezināja, cik ilgi bija sēdējis, kad piepeši manīja, ka viņam kāds aiztiek plecu.

Jancis pacēla galvu, paskatījās šaubīgi traucētājā un atvilkās atpakaļ, it kā gribētu sacīt: «Liec mierā! Man no tevis nekā nevajag.»

Varbūt pienācējs arī saprata Janča domas, tomēr negāja projām.

—     Tu man liecies krietns puika, — tas teica. — Tu gan laikam pirmoreiz skolā?

—     Jā .. . pirmoreiz, — Jancis atteica un paskatījās iesāņus bālnējā puikā, kas pirmāk bija aizdedzinājis lampu.

—     Tā jau domāju, — svešais sacīja tālāk. — Man tevis pirmīt bija tīri žēl. . . Būsim draugi! Mani sauc par Kārli, un tevi?

—     Par Janci, — puika atbildēja un pagriezās mazliet uz otru pusi.

—     Nu labi, Janc. Bet ar Špākstu tu neielaidies, viņš nav lāga zēns.

—     Nu, lai tik viņš man nāk vēlreiz ceļā! — Jancis iesaucās, un acis viņam iezibējās.

—      Būs labāk, Janc, ja atstāsi viņu mierā!

—     Jā, bet kad viņš aiztiek?

—     Tad saki skolotājam.

—      Skolotājam! Lai arī pašu nosoda!

—      Nē, Janc: tā jau skolotājs nedara.

—      Nu tad viņš varbūt nesoda ne katra.

—      Vainīgo, Janc, aizvien vainīgo soda.

—      Kā tad — vainīgo! Tāpat kā šodien!

Un Jancis paskatījās atkal caur pieri uz skolotāja pusi.

—      Jā, kāpēc tad tu pats viņam neteici, kas vainīgs? — Kārlis runāja.

—      Vai tad viņš prasīja?

—      Ikreiz nevajag gaidīt, kamēr prasa.

—      Kā lai nu es to zinu? Un vai tad man vieglāk tiks, kad apsūdzēšu otru? Ko tur skolotājs var zināt. ..

—      Ja nu, Janc, reiz tāda kārtība skolā, vajag viņu izpildīt.

—      Kārtība! Laba kārtība šī! — Jancis noteica un atspieda tikai atkal pieri rokās, it kā tam nebūtu vairs nekādas daļas gar pārējo pasauli.

—      Gan jau redzēsi, — Kārlis teica, Jancim līdzās nosēzdamies, — rīt, kad sanāks visi. Un par to — nebēdā neko, Janc: tu tak nebiji vainīgs, un tāds sods nav par kaunu.

—      Par prieku ar ne, — Jancis noteica, galvu nepaceldams.

—      Reizēm tomēr, — Kārlis gribēja turpināt, bet šai acumirklī skolotājs sāka zvanīt mazu, tādu kā sudraba zvaniņu.

—      Tagad jāceļas kājās, — Kārlis teica, kad Jancis nelikās nekā dzirdam. — Būs vakara lūgšana.

Jancis piecēlās lēni un smagi. Citi skolēni arī bija jau sanākuši. Iesākās dziesma.

Bet Jancim prāts nemaz nebija pie vārdiem, ko skolotājs teica priekšā par lēnību, pacietību un žēlastību.

Viņam tagad likās, ka tur nav vairāk nekas kā auksta liekulība.

Tikai, kad atskanēja «āmen», puisēns it kā pamodās no savām domām un kopā ar Kārli devās lejā.

Tā Jancim beidzās pirmā diena skolā.

11

Arī pārējās dienās Jancim negāja visai gaiši. Ne tāpēc, ka Jancis būtu nerātns vai neuzcītīgs bijis, — nē, tālab nebūt ne!

Viņš jau tagad bija gluži pārverties, tik kluss un lens, it kā visa bērna jautrība būtu viņu piepeši atstājusi.

Brīžam likās, itin kā Jancis bēgtin bēgtu no biedriem, bet īstenībā tā nebija.

Vienīgi ar Špākstu viņš sargājās satikties, bet tas arī pats gāja Jancim ar līkumu apkārt, pret citiem viņam nebija gluži nekā, tikai — viņam nesakrita ar tiem.

Un tādēļ Janci bieži varēja redzēt vientuļi sēžam, kamēr citi plosījās un trakoja.

Ja nebija grāmatas priekšā, viņš atspieda galvu kā pirmajā vakarā rokās un nogrima domās.

Kas tās bija par domām — nedabūja īsti neviens zināt.

Bet grūtas viņas gan laikam bija, jo, kad Jancis pēc šādiem brīžiem pacēla galvu, viņš izskatījās tik noguris un satriekts, it kā būtu uz nāvi notiesāts.

Reiz Kārlis viņam uzprasīja, par ko viņš tā domājot.

— Es — tāpat vien … — Jancis atbildēja un sāka par citu runāt.

Citādi ar Kārli viņi satika ļoti labi, un abi bija lieli draugi

kļuvuši.

Kad viņi iesāka runāt, Jancim radās pavisam citāda dzīvība un brīžam viņam likās, it kā justos tikpat brīvs kā Vīgantes pa- krastē.

Un uzcītīgs arī bija Jancis, tik uzcītīgs kā reti kāds viņa gados.

Puisēns atradās vēl tajā laikmetā, kad cilvēku visā nopietnībā pārvalda vientiesīgās domas, ja skolēns nevar kaut ko iemācīties, tad tā viņa paša — skolēna vaina: tad viņam trūkst vai nu uzcītības, nopietnības, uzmanības, vai cita kā; bet vainīgs viņš pats un neviens cits.

Un, ja nu Jancim iegadījās kāds nepārspējams darbs, viņš sēdēja, lai būtu vaļas vai mācīšanās brīžos, stundām ilgi, gandrīz nekustēdamies, pār grāmatu noliecies.

Un, kad visām šādām pūlēm par spīti puisēns tomēr nevarēja aptvert uzdoto, viņš iesvieda grāmatu plauktā un, atspiedis atkal pieri rokās, nogrima domās.

Citi runāja, ka tad viņš raudot, bet tas nebija taisnība, jo Jancis aizvien piecēlās sausām acīm, tikai tāds saīdzis un no

spiests un, no skolotāja vai dežuranta atļauju dabūjis, gāja tūliņ ārā.

Tikai acīs tad viņš neraudzījās nevienam, Kārlim arī ne.

Un Jancim pagadījās diezgan bieži tādi brīži: bija daži priekšmeti, ko Jancis ar visu savu uzcītību un uzmanību nevarēja veikt. Tie bija svešās valodas un rēķināšana.

Un šie priekšmeti tad arī bija vainīgi, kādēļ Jancim negāja gaiši.

Ar svešo valodu atsevišķajiem vārdiem (vokābuļiem) viņš tika vēl puslīdz viegli galā, bet, kad tulkojumos nāca bezsakara teikumi, kā: «Logs ir augsts», «Tinte bija melna», «Meitene ir cilvēks», — Jancim vienmēr aizmetās pirmajā teikumā un viņš nekādi vairs netika tālāk.

Tad viņā sacēlās savādas, uzmācīgas domas, no kurām Jancis nevarēja nekādi atkratīties. Brīžam puisēnam pašam likās, it kā viņā kaut kur, vai nu krūtīs, vai galvā, vai citur, būtu iemeties savāds gars, kas ik pēc katra teikuma, ko Jancis izlasa grāmatā, atkārto vienus un tos pašus jautājumus.

—     Logs ir augsts, — lasa Jancis.

—     Kam te vajag to zināt vāciski? — dīvainā balss saka.

—     Tinte bija melna, — lasa puisēns.

—     Ko tu ar to darīsi, ja zināsi vāciski? — gars saka.

—     Meitene ir cilvēks, — Jancis lasa un noņemas neklausīties uzmācīgajā runā.

—     Nu, kas tev būs par labumu, ja zināsi to vāciski? — dzird tomēr sakām.

Un tā iet līdz galīgai apnikai.

Tie bija briesmīgi, tiešām moku pilni brīži Jancim.

Kad skolotājs prasīja citiem šādu teikumu pārtulkojumu, gars arī runāja, tikai mazliet savādāk.

—     Sunim četras kājas, — saka skolotājs.

—     Nu kas tad nezina, ka sunim četras kājas? — jautā gars.

—     Putniem spalvas, bet zaķim mati*, — saka skolotājs.

—     Putniem spalvas, bet zaķim mati, — gars lēnām atkārto un pieliek, — kas par muļķību! Spalva taču arī zaķim, ne mati.

Vai citiem arī bija šāds nemiera gars, Jancim neizdevās iz-

* Vāciski — Federn und Haare. Auf.

dibināt; bet laikam bija, jo, kad nāca svešās valodas stunda, visi bija ļoti uzbudināti.

It īpaši pirmajā laikā Jancis nezināja nemaz, ko darīt. Bet tad viņš iemanījās no citiem.

Visi valodnieki bija sadalīti pulkos. Stundā katrs pulks ieņēma divus solus. Skolotājs nosēdās turpat priekšējā solā un uzlika brilli. Tad viņš paņēma tuvākā skolēna grāmatu, kas to ne visai labprāt deva, un sāka atprasīt papriekš atsevišķos vārdus (vokā- buļus), tad teikumus.

Skolotājs vienmēr teica vārdu vai teikumu latviski, skolēniem bija jāsaka tas pats svešā valodā.

Tā kā pašam skolotājam pirms katra vārda vai teikuma vajadzēja ieskatīties grāmatā, šo acumirkli izlietoja viss pulks: vienā rāvienā visām grāmatām reizē pacēlās vāks tik daudz, ka varēja ieskatīties, un tad viss atkal bija kārtībā, kad skolotājs pacēla acis.

Tikai mazs bērna īkšķītis palika katrā grāmatā.

Tā kā skolotājs vienmēr prasīja visu — vārdus, ir teikumus, ir skolēnus — pa kārtai, tad jau iepriekš varēja aprēķināt, kurš vārds vai teikums nāks katram.

Tikai ne ikreiz tā izdevās, jo skolotājs bija visai apķērīgs un sāka prasīt reizēm no viena, reizēm no otra — bet tikai no pulka, ne uzdotā gabala — gala.

Tomēr, tā kā pulkam tikai divi gali, labs rēķinātājs varēja arī jau iepriekš izzināt un sagatavot divus teikumus un tikpat daudz vārdus, — tad pietika.

Taču lielākā daļa nemaz nenopūlējās ar šādu iepriekšēju darbu, bet palaidās uz noskatīšanos jeb «šķielēšanu», kā šādu darbu sauca, un, ja taisīja aprēķinus, tad turpat stundā, kad skolotājs jau bija sācis pārklaušināt, un tad rēķini iznāca arī vis- pareizāki.

Dažkārt pagadījās arī mazas kļūdas: skolotājs atprasa teikumu: «Zivis ēd maizi,» — skolēns atbild vāciski: «Zvejnieks brauc laivā,» — bet tās bija tik niecīgas kļūdas, ka pat skolotājs nepiegrieza tām vērības.

Apskaužami labi klājās pulka daļai, kas sēdēja otrā solā, kālab skolēnu starpā izcēlās aizvien tā dēļ mazi kari: tur varēja šķielēt pēc sirds patikas.

Iegadījās pat tādi mākslinieki, kas gluži vaļēju grāmatu pie

slēja pie priekšējā biedra muguras un tad prasīto nolasīja pilnīgi un ne vien pēc parunas «kā no grāmatas».

Bet tādu pārdrošnieku gadījās diezgan maz.

Pēc stundas katrs pulks dalījās atkal divās daļās — laimīgos un nelaimīgos.

Pirmie bija tie, kas varēja iet pusdienās, otrie — kam jāgavē.

Laimīgie gāja mirdzošām acīm lejā, nelaimīgie slaucīja asaras un palika sēžot klasē.

Bet neviens nenodeva laimīgos biedrus.

Kas tad arī bija vainīgs, kad nemācēji nošķielēt? Pats!

Un šo starpā gandrīz vienmēr atradās tas, kura grāmatu skolotājs bija ņēmis pārklaušināšanai.

Sākumā Jancis bija gluži labprātīgi nosēdies pirmajā solā, bet tad pārgāja otrajā, un redzi — viņa dīvainais gars sāka pamazām apklust, it kā būtu noguris, puisēnu veltīgi tirdot.

12

Ar rēķināšanu Jancim gāja drusciņ citādāk, jo šajā darbā nebija nekā sevišķa, jo, kad Jancim bija uzdevums priekšā, viņam aizvien stāvēja klusu rokas, ir kājas, pat sirds un prāts.

Brīžam puikam paspīdēja gan kā gaismas stars — acis iemirdzējās un sirds sāka pukstēt, bet tad gaisma atslāba un viss kļuva atkal tumšs.

Ja gars ierunājās šādos brīžos, tās bija pavisam citas lietas, par ko viņš trieca ar Janci.

Sākumā Jancis manīja, ka daži ņēma paslepus rēķināšanā pirkstus palīgā — skaitīja un atskaitīja tos. Arī viņš mēģināja tā, un tad jau gāja mazliet labāk. Bet, kad dabūja zināt, ka tā rīkoties stingri noliegts, — varot pat sodu dabūt, — tad Jancis atstāja, zināms, pirkstus mierā, bet darbs arī apstājās.

Bija sevišķi viens uzdevums, ar kuru Jancis netika galā.

Uzdevumu grāmatā tas bija uzrakstīts tā: «6:3 = ?» Jancis zināja iznākumu gluži skaidri — tas ir «2». Bet, kā varēja iznākt «2», kāpēc, kad uzrakstīja «6 : 3», pēc tam tūliņ jāraksta « = 2», — tas palika tumšs kā nakts.

Jancis domāja, domāja, sēdēja un domāja, bet uzdevums kļuva tumšāks un tumšāks.

Tad puika piecēlās piepeši un gāja pie skolotāja.

— Nu, kā tu nu to nesaproti: kad sešus izdala trīs daļās, tad iznāk divi, — skolotājs brīnījās.

Jā — kā nu viņš to nesaprot? Jancis pats arī brīnījās un — nesaprata tomēr.

šādās reizēs puisēnam likās gan, ka vajag un vajag taču būt jautājumam, kas jāstāda, kas spēj atrisināt un noskaidrot tumšo, moku pilno nesaprašanu.

Jancim likās arī, ka šis jautājums lidinās tepat kaut kur gaisā, bet, tiklīdz viņš grib ietvert viņu vārdos, jautājums nozūd, puika stāv kā mēms un brīnās, skatās skolotājā, un tas arī brīnās.

Kad pēc tam Jancis aiziet savā vietā, viņš atspiež atkal pieri rokās, bet sirdī viņam saceļas tāds kā īgnums pret visu pasauli.

šādus brīžus nogaida Janča dīvainais gars un piesitas puikam.

«Nez kādēļ tikai — ak dievsl ak dievs! — es nevaru saprast šo uzdevumu?» Jancis domā.

«Tāpēc, ka esi slinks,» gars saka.

«Nav taisnība!» puisēns iesaucas. «Es gribu mācīties! Vai dzirdi: es gribu!»

«Nu, tad esi neuzmanīgs,» gars atkal saka.

«Es?» puisēns brīnās un apdomājās. «Jā, tur varbūt tev taisnība: man jau brīžam iešaujas gan citas domas galvā, kad skolotājs runā, bet tās tak par to pašu, par ko arī viņš.»

«Nu, tad tev grūta galva un tu nekad visa nevarēsi iemācīties,» gars nosaka.

«Jā,» puisis nopūšas. «Tur gan tev laikam visvairāk taisnības . , . Bet, kad tu tikai zinātu, cik tas slikti, — cik tad grūti!» • Un tomēr viņi maldījās visdīvainākā kārtā abi divi — ir Jancis, ir gars, jo puisēnam bija apskaužami viegla un apķērīga galva, ko biedri jau sen bija novērojuši.

Bet Jancis neklausījās viņos: kurš gan savu galvu labāk palīst kā pats?

Un no kā gan biedri spriež, ka Jancim viegla galva?

Vai no tā, ka bībeles stāstu, tikai vienu reizi izlasījis, viņš var vārdu pa vārdam atstāstīt?

Jeb vai no tā, ka galvas gabalus katķismā viņam vajag tikai divi reizes nopietni pārlasīt, lai zinātu tos no galvas?

Vai arī pēdīgi no tā, ka Jancis ģeogrāfijā jūras līkumu, upju, zemes ragu un citus nosaukumus — un lai viņu būtu kauču 30 reizē — var jau, tiklīdz nolasīti, pēc rindas visus atkārtot un parādīt vajadzīgo kartē?

Bet tur jau tik jocīgi vārdi kā: Skagerags, Kategate, Tene- rifa pīķis — tik jocīgi! Kā tos lai aizmirstu vai neatcerētos?

Viņam gan nav ne mazākās jēgas, kas par zvēru — «zemes rags»; bet tas nekas: ērmīgie nosaukumi iegulstas paši bez jebkādām pūlēm atmiņā.

Un kurš tad to nevar, t. i., atskaitot tos, kas gluži nekā nejēdz?

Bet tie jau vispārim atzītie sliņķi, kas vienmēr plosās un trako, un labāk skalda malku, nekā sēž klasē.

Nē! Biedri maldās, bez šaubām!

Jā, kad Jancis varētu uzdevumus rēķināt, ka put vien, varbūt tad gan viņiem būtu taisnība, bet tagad — ne!

Tomēr vai tad citiem pulkā (rēķinātāji arī bija sadalīti pulkos) gāja labāk?

Dievam žēl — ne.

Ļoti bieži gadījās, ka pulkā neviens, pat vecākie skolēni, neprata izrēķināt uzdevuma.

Tikai viņi neņēma to, kā likās, tik gauži pie sirds.

Tomēr, kā izglābties no briesmīgā kauna, kad nemāk, nesaprot rēķināt, un no otras, vēl lielākas nelaimes — gavēšanas?

Jo, tiklīdz kāds nebija neviena uzdevuma izrēķinājis vai arī izrēķinājis daudz, bet nepareizi, tam bija bez žēlastības jāgavē.

Bet, redzi, arī tur radās glābiņš.

Skolā lietoja Bankina rēķinu grāmatas, kas bija iekārtotas divās daļās: uzdevumu grāmatiņā un iznākumu grāmatiņā.

Skolēniem deva rokā tikai uzdevumu grāmatas; iznākumus paturēja skolotājs un ieslēdza katedrā.

Vienīgi stundai sākoties, plānā iznākumu grāmatiņa dabūja redzēt dienas gaismu: tad skolotājs viņu nolika uz katedras sev priekšā.

Tagad lieta bija gluži vienkārša: vajadzēja tikai iznākumu grāmatiņu dabūt rokā.

To gan vienkārši teikt, bet ne tik viegli izdarīt.

Tomēr vecāko skolēnu starpā bija jau sagudrotas daudz un dažādas kara viltības šajā svarīgajā lietā, tā ka lieta arī izdevās vienmēr bez kādām kļūdām.

Stundas sākumā daži no pulka manīgākajiem skolēniem nogāja pie katedras izlūgties sarežģītākā uzdevuma paskaidrojumu.

Kamēr nu skolotājs skaidroja vienam un brīnījās par neprašanu, tikmēr otrs turpat gluži omulīgi, grāmatiņu uzšķīris, norakstīja iznākumus, jo, kad skolotājs sāka brīnīties, viņš vairāk arī nekā neredzēja kā vienīgi apbrīnojamo priekšmetu.

Reizēm arī viss pulks gāja grifeles lūgt. Tad skolotājam no katedras vajadzēja iet pie skapja, un, kamēr tur tika galā, pie katedras bija jau viss nodarīts un kārtībā.

Tādā kārtā iegūtos iznākumus, protams, paziņoja visam pulkam, kas pēc tam stundu nodzīvoja ļoti omulīgi: vieni zīmēja, lai skolotājs nedomātu, ka sēž bez darba, uz tāpeles dažādus ķēmus, otri rakstīja biedriem vēstules, trešie spēlēja «uz desām» utt.

Stundas beigās viss pulks nogāja pie katedras un pa rindai sauca iznākumus priekšā, pie kam vispārim bija pieņemts teikt vienu vai divus iznākumus nepareizi, lai skolotājs nedomātu, ka tie «nošķielēti».

Visi, zināms, bija tādās reizēs ļoti pārsteigti par iznākumu nepareizību un apņēmās kopīgiem spēkiem izdibināt, no kā tie cēlušies.

Bet tā tas arī palika, un, ja skolotājs tomēr otrā dienā nejauši atminējās, tad pateica gluži vienkārši īsto iznākumu, un lieta bija izbeigta.

Bet skolotājam tādas lietas palaikam aizmirsās, un tad arī lieta bija izbeigta.

Kā kurš rēķinājis, kādā ceļā nokļuvis pie pareiza iznākuma? — tādus jautājumus nepazina neviens — pats skolotājs arī ne.

Sākumā Jancim sacēlās gan briesmīgs īgnums pret šādu biedru rīcību, bet tad viņš pamazām aprada: laikam citādi jau nevarēja būt.

Tomēr rēķināšanas stundas bija un palika viņam visnepatīkamākās stundas skolā.

Bet bija arī stundas, par kurām Jancis priecāt priecājās.

Tās bija ticības mācības, ģeogrāfijas un dziedāšanas stundas.

Dabas zinātnes, zīmēšana, lasīšana un vēsture nezin kādēļ bija no skolas programmas izslēgtas; un tomēr tālā apkārtnē ļaudis runāja, ka šī skola esot vai pat pārāka par draudzes skolu.

Jā — ticības mācības stundas! Tajās skolotājs, paskaidrodams grūtākās vietas, runāja taču tik sirsnīgi, gaiši un, galvenais, saprotami, ka prieks bija klausīties.

Un cik viegli nācās iegaumēt šādās stundās dzirdēto! Likās, it kā viss gluži pats no sevis iegultos prātā.

Jancim vienmēr izlikās šīs stundas daudz īsākas par citām.

īpaši — dziedāšanas stundas! Kas gan varēja līdzināties tām?

Katru reizi nāca jauna dziesma un pa lielākai daļai tautas dziesmas.

Dažas no tām likās Jancim jau stipri pazīstamas; bet tas nekas; šādā pulkā — klasē sēdēja ap 112 skolēnu — viņas izklausījās pavisam citādi. Brīžam pat stiprās ērģeles, kad skolotājs spēlēja priekšā, nevarēja gandrīz sadzirdēt.

Kad tādā kārtā bija izdziedāti dziesmā visi pantiņi, skolotājs aizvien uzaicināja: «Kas grib atdziedāt?»

Tad bija jāpieceļas, jādzied vienam pašam klasei priekšā, un Jancis gandrīz vienmēr bija pirmais atdziedātājs.

Bet laime ar nelaimi vēl vienmēr māsas.

To Jancim nācās drīz vien piedzīvot.

Bija dziedāšanas stunda ceturtdienā.

Dziedāja «Līgo laiva uz ūdeņa». Jancis pašreiz bija atdzie- dājis un klausījās, kā iet citiem. Bet atdziedātāju bija daudz, un puikam sametās garš laiks.

Vai nu dziesmas vārdiem uzmudināts, vai arī tāpat nejauši Jancis izņēma kabatas autiņu un sāka ar to nodarboties.

Uzklājis autiņu acīm, Jancis atrada, ka caur autiņu var pa druskai redzēt.

Tas puikam bija gluži kas jauns, un viņš priekā par savu atradumu griezās pie kaimiņa.

—      Vai esi tā mēģinājis? — Jancis prasīja. — Var redzēt!

—     Nē, — kaimiņš atbildēja. — Parādi man ar. — Jancis, zināms, tūliņ izpildīja viņa vēlēšanos.

— Jā, var gan! — kaimiņš pēc tam sacīja un pasmaidīja par jauno atradumu.

Nu arī otrs Janča kaimiņš gribēja zināt, par ko biedri priecājas.

Bet, tikko Jancis bija uzklājis lakatiņu biedra acīm, viņam pašam kļuva tā dīvaini ap sirdi un negribot viņš pagriezās uz otru pusi.

Gluži pareizi — Janča priekšā stāvēja skolotājs, pietvīcis, dusmīgs.

Paresna lazdu rīkste — «spice» — bija viņam rokā; ar to skolotājs sita takti.

«Kā viņš tik klusām bija pienācis no katedras priekšpēdējam solam,» Jancis brīnījās.

—     Vai tu jau atdziedāji? — skolotājs uzprasīja iepīkušā balsī, un Jancis zināja, ka nu būs slikti.

—     Jā, — puika atbildēja un piecēlās,

—     Nu tad tu! … — Vairāk Jancis nedzirdēja.

Viņš tikai juta, ka kaut kas sagrāba kreiso roku, tad nožvīk- stēja gaisā vienreiz — otrreiz — trešreiz . . .

Gaisā apjuka tādas kā šķēpeles … Un piepeši Jancis juta degošas strīpas pār kreisās rokas delnu un pirkstiem.

Tad viss palika atkal klusu.

Puikam roka karājās atkal mierīgi gar sāniem, tikai sāpes bija briesmīgas.

Viņš paskatījās uz vienu pusi — tur tāda kā migla priekšā, paskatījās uz otru — arī tāpat, un Jancis kā mests nokrita solā un iespieda vaigu mātes dotajā autiņā.

Par ko? Par ko atkal lielais kauns un sāpes?

Ko tad nu atkal viņš ļauna nodarījis? Viņš — kas biedrus bija gribējis tikai iepriecināt ar savu nejaušo atradumu, viņš — kas bija domājies vienīgi labu, tikai labu!

Jā — par ko īsti? Par ko?

Vai viņš savu darbu nebija šai stundā jau padarījis? Vai tad stundā nebija brīv ne pagriezties?

Bet — runāt? Varbūt runāt nebija brīv?

Tomēr rēķinu stundā runāja visi, un skolotājs nesita neviena.

Kas tad tas tagad par likumu, kas par tumšu, noslēpumainu varu, kas tik nesaudzīgi valda pār puiku, kuru viņš nekādi nespēj iepriekš paredzēt, un tamlīdz arī pie labākās gribas nespēji izsargāties no viņas nežēlīgiem triecieniem?

Vai tad tiešām tikai skolotāja aklā griba un spēks? Sit, sodi — kad patīk!

Bet kur tad taisnība, tā taisnība, par kuru šorīt viņš pats tik dedzīgi runāja? Kur lēnība, kur mierīgais prāts?

Žēlastība? Kas prasa žēlastības? Ļaundariem viņas vajag, ne Jancim!

Taisnību! Taisnību!

Puika aplaiž vēlreiz acis apkārt, it kā taisnība būtu tik viegli ieraugāma.

Bet, kad Jancis redz visapkārt tādas pašas iztrūkušās un pārsteigtas sejas, viņš saliek atkal rokas krusteniski uz galda un uzspiež tajās karsto pieri.

Citi domā, ka Jancis raud; bet tā nav; acis viņam tikai karstas, it kā tajās būtu iedegusies uguns.

Jancis domā un domā, bet nevar nekādi atrisināt sarežģīto notikuma mezglu.

Stunda beigusies. Citi skolēni iet lejā paskraidīties un izvē- dināties spirgtajā gaisā, bet Jancis paliek tāpat sēžam.

Kā lai viņš tur tagad ietu?

Lai citi par viņu priecātos un zobotos? Lai špāksts . . .

Nē, labāk tepat vai līdz vakaram!

Tad pienāca Kārlis un sāka Janci mierināt.

Viņš runāja ilgi un sirsnīgi, bet Jancis sēdēja, itin kā nedzirdētu nekā.

Beidzot viņš tomēr teica, galvu nepacēlis:

—     Liec nu mani mierā! To jau arī es visu zinu.

—     Bet kāds tu ērmīgs, Janc! — Kārlis iesaucās. — Nu, par ko tad tu domā?

—     To jau tu tāpat nezināsi.

—      Nu?

Jancis padomāja brītiņu, tad teica lēnām:

—     Nu, labi! Vai tu zini, kāpēc skolotājs mani tā — nosodīja?

—     Saprotams, ka zinu! Tāpēc, ka runāji.

—     Tāpēc, ka … — Un Jancis pacēla izbrīnījies galvu, it kā nebūtu sapratis.

—     Tāpēc ka tu stundā runāji, — Kārlis atkārtoja.

—     Runāju?… Bet vai tad stundās nav nemaz brīv runāt? Vai tad rēķināšanas…

—     Zināms, ka nav brīv! Tas visstingrāk aizliegts. Rēķināšanas stundā drusku citādāk, tad skolotājs …

— Bet kā tad lai es to zinu, kad man neviens iepriekš nesaka? Kad tad īsti drīkst un kad nedrīkst? — Jancis noteica, pasmaidīja skumji un nolaida atkal galvu rokās.

Tagad arī Kārlim nebija ko atbildēt; Jancim bija tomēr taisnība, un mierinātājs atstāja klusēdams nelaimīgo puisēnu. Tā Jancis palika līdz pat vakara lūgšanai.

Ko tagad līdzēja mācīties: varbūt rīt nokritīs atkal kā no debesīm jauns skolas likums, un Jancis ar visu uzcītību tiks biedriem tikai par apsmieklu un paliks bez pusdienām!

Labāk tāpat!

Kad Jancis pēc vakara lūgšanas gāja gulēt, sirds viņam bija tik smaga un bēdīga, it kā rīt būtu mirstamā diena.

Skolēni noģērbās ātri un apgūlās katrs savā vietā.

Arī Jancis nolaidās uz sava cietā salmu maisiņa.

Uguns nodzisa; viss apklusa.

Un piepeši Jancis iedomājās māti un mājas līdz ar jauko dzīvi, kas tagad nezin kur tālu, tālu bija aizgrimusi. Notikums pēc notikuma nāca lēnām un nostājās dvēseles priekšā, it kā ardievas teikdams uz visu mūžu.

Un dīvaini — gandrīz katra gadījuma vidū stāv mamma ar savu pacietību un lēnību, lai arī nezin kas noticis.

Domīgi viņa raugās savām skaidrajām acīm puisēnā un klausās paļāvīgi viņa ātrajos uzbudinātajos vārdos.

Vai tā nav īstā lēnība un taisnība?

Un viņš to arī nevalkā nelietīgi — vai tad tas maz iespējams! — bet runā vienumēr skaidrāko patiesību, lai arī kaut smagākais sods būtu gaiši redzams.

Un, ja kādreiz arī pagadījies, ka sods jāsaņem, ka mamma sadusmota un apbēdināta, cik tad darījums pats ļoti sāp un no sirds žēl — it īpaši, ka mamma tik bēdīga.

Tad viņš arī vairs necer, ka nodarīto varēs kādreiz izlabot.

Un tomēr — kad diena galā un viņš guļ gultiņā viens pats ar savām smagajām domām un nemieru sirdī, it kā pasaulē nebūtu vairs otra tāda grēcinieka, — mamma tomēr pienāk un, it kā nekas nebūtu noticis, noskūpsta dēlu, pārmet krustiņu krūtīm, kur mazā sirsniņa pukst ātri un baigi, un saka: «Arlabunakti, dēliņ!»

Un tad — viss, viss atkal labi!

Bet tagad? . . .

Un piepeši puisēnam sarodas asaras acīs un sāk viena pēc otras ritēt pār vaigiem.

Lai biedri nemanītu, viņš apsviežas ātri uz sienas pusi, iespiež slapjo vaigu pagalvī un raud klusām un ilgi, līdz bērnības miegs nemanot aizved sagrauzto dvēselīti savā maigajā miera valstībā …

Jā, kur gan atrast vietu šajā bēdu pasaulē, kur nebūtu trūkumu un asaru? Kur nesaudzīgā dzīve neskartos ar savu cieto un auksto roku pie paša jaukākā un vārīgākā, kas slēpjas vientiesīgas dvēseles un bērnišķīgi skaidrās sirds dziļumos?

14

Saule taisās sestdien pašreiz rietēt, kad mazs gājējs kulīti pār pleciem un spieķi rokā iet dūšīgi pa Avotiņu ciematu.

Gar pusatvērtām nama durvīm steigdamies, viņš pamet turp bažīgi acis un tad nogriežas ātri uz Daugavas pusi.

Mazais ceļinieks izskatās stipri noguris, un tāds viņš patiešām arī ir: iegadījās taču šodien bez visām ziemas ceļa grūtībām vēl briesmīgi kari ar niknajiem suņiem — laime, ka to te nav.

Bet tad aiz kailajiem koku zariem paspīd Vīgantes mūri, gājēja vaigam pārlaižas laimīgs smaids.

Visas ceļa grūtības un briesmas aizmirstas; sirds top vieglāka un jautrāka: nogurums liekas pavisam izzudis, un ceļinieks jauniem spēkiem dodas gar stāvo krastu uz priekšu.

Brīdi vēlāk Jancis stāv jau šaurajā priekšiņā pie savas istabas durvīm.

Cik te viss vienkāršs pret skolas plašajām telpām un tomēr — cik patīkams un silts! Tik silts, ka pat dvēsele, kas bija it kā sastingusi, liekas, top lokanāka un dzīvāka.

Un šis siltums aptver un apņem puisēnu no visām pusēm tik viegli un mīļi, un maigi, ka viņam gribot negribot jāapstājas acumirklī pie durvīm un jāievelk dvaša dziļi, dziļi.

Sirds viņam pukst ātri un nemierīgi, kad roka satver pazīstamo kliņķi un puisēns ieiet istabā.

— Labdien, mam! — Jancis saka un kā spārnos dodas mātei klāt.

Māte sēž pie loga un ada nopietni.

Tomēr, liekas, viņa gaidījusi dēlu, jo, kad Jancis pieiet klāt, mamma priecīgi un laimīgi pasmaida un nolaiž adīkli klēpī.

—      Ak tu dieviņ, dieviņ! Tad mans dēls tikpat reizi mājās! — mamma teic tajā stieptajā izteiksmē, kas izklausās gan zobgalīga, bet īstenībā neizsakāmi sirsnīga un mīļa.

—      Un kāds noguris un nobridies viņš izskatās! Un izsalcis arī laikam kā meža vilciņš! Vai ne tā?

Un māte, saņēmusi abām rokām Janča sasarkušos vaigus, pievilka dēlu klāt un nomutēja sirsnīgi.

—      Un tad tik vēlu! — viņa turpināja. — Kas zin, vai manam dēlam nav bijis šodien jāpaliek bez pusdienām?

To teikusi, māte piecēlās un, uzskatījusi dēlu zīmīgi, nogāja pie plīts.

—      Nebija vis! — Jancis jautri atteica. — Šodien viegla diena — tikai katķisms ar bībeles pantiņiem. Es zināju visus no vietas. Citiem gan bija jāpaliek: no mūsu sola es tikai viens tiku vaļā. Bet ceļš brīnum grūts: vietām sniegs līdz ceļiem. Vējš arī pretī, īpaši te gar krastu nežēlīgi ass: griež kā ar nažiem sejā. Tad suņi arī . . .

—      Vai neķērās tikai klāt? Daži jau tur tīri kā bezprātīgi tādus vēl pašā ceļmalā!

—      Ne-ē, mamm! Man taču runga — lai pamēģina tikai: tad nezinās, kas pasauli radīj's! Viņi jau tikai rej un nāk līdzi. Kas nu par to! Ko tad viņi citu lai dara? Bet ēst man gribas, mam; tu nemaz nezini, cik stipri!

—      Nu nez vai, mājā steidzoties, esi maz pusdienas ēdis? — māte ievaicājās. — Vai palika arī vēl tik daudz? Kad tikai neesmu par maz iedevusi līdzi?

Un māte, it kā atbildi meklēdama, paskatījās bažīgi dēlā.

—      Nē, mam! Tur pietiktu vēl veselai dienai! — Jancis atbildēja. — Bet man iznākot nemaz negribējās.

—      Nu tad taču ceļā varēji uzkost.

—      Arī tad negribējās.

—      Nu kā nu tā neēdis var nākt! — māte bažījās un uzlika bļodu galdā:

—      Vai nu tāda steiga pēc mājas?

—      O jā! — Jancis atteica, paskatījās mammā, pasmaidīja un paķēra karoti.

—      Nu, ēd tad ar vesels, dēls, ieturi dūšīgi kuražu, tad pastāstīsi, kā gāja skolā, — māte nosacīja, paņēma atkal adīkli un, dēlam pretim nosēdusies, sāka adīt.

Tikmēr Jancis ņēmās dūšīgi.

Bija novārīts spēcīgs grūdenis [10] , janča mīļākais ēdiens, un puisēnam likās, ka mamma, īsti viņu vien gaidīdama, būtu to pagatavojusi.

Iestājās klusums. Tikai māte ik pa brītiņam pacēla galvu un noskatījās ar labpatiku mundrajā puisēnā, kas ņēmās aiz galda tik dūšīgi, it kā visu nedēļu nebūtu ēdiena redzējis.

Bet tad klusums sāka palikt garlaicīgs.

—     Nu, kāds tad tavs skolotājs? — mamma iesāka. — Vai māca krietni?

—     O jā! — Jancis atbildēja.

—     Vai uzdod daudz mācīties?

—     Kā nu kuru reizi: brīžam maz, brīžam daudz. Šodien pat bija divi baušļi un katram pa 10 bībeles pantiņu klāt.

—     Nu jā, tad jau katrs cenšas: grib ātrāk tikt mājās.

—     Nu tā, — Jancis piekrita.

—     Nu, un kāds tad viņš citādi, — māte pētīja tālāk, — vai mīlīgs vai stingrs?

—     Kā kuru reizi. Bet vairāk stingrs — tāds dusmīgs.

—      Liek kaktā ar?

—     O jā! Kad plosās, — Jancis atbildēja un skatījās sevišķi vērīgi bļodā, it kā būtu viņā kaut ko ieraudzījis, lai gan īstenībā nekā savāda nebija.

—     Un per arī?

—     Ne-ē! Uzdod tāpat kādreiz ar spici, — un Jancis skatījās atkal bļodā.

—     Nu jā, kāds nu kurais palaidnis! Vai nu dažu maz var valdīt! — māte nosacīja un turpināja pēc brītiņa:

—     Nu, bet kā tad tev gāja — vai ielika ar kādreiz kaktā?

Pie tam mamma atkal skatījās Jancī un smaidīja jautri, un

Jancis redzēja skaidri, ko smaids gaidīja.

Acumirklī Jancis nezināja, ko darīt, — šo jautājumu viņš nebija tik ātri gaidījis.

Tas bija grūts brīdis.

Lai daudzmaz iegūtu laiku pārdomai, Jancis sāka steidzīgi strēbt grūdeni.

Tikmēr mammai bija jāpārmij adata, un viņa nodūra acis.

Tagad Jancis gribēja teikt, kā viss iznācis; bet viņu parņēma tik briesmīgs kauns, ka vai mati svila un dvaša aizsitās.

Ēstgriba bija pēkšņi pagalam.

Bet ko nu darīt?…

Nē — nē! Labāk visu, visu, bet to tikai ne!

Ko tad mamma lai domātu, kas viņu tik mīļi gaidījusi?

Nē, nē! Labāk visu citu, bet…

Te Jancis manīja, ka tam iespiežas kaut kas kaklā. Uznāca stiprs klepus, un puisēns tika no lielajām mokām vaļā.

Vai māte bija kaut ko manījusi?

Laikam ne: vai viņa citādi sacītu tik līdzcietīgi:

—     Vai, vai, dēls! Kas nu tā steidzas? Gandrīz vai aizrijies!

—     Nekas, nekas! Tas tāpat — drusciņ vien, — Jancis atbildēja pēc brītiņa jautri.

—      Bet kur tad paps?

—      Kur nu paps — puķu mājā, kur aizvien.

—      Un Marčs?

—      Kur tad nu citur kā kalnā. Bet ko tad man par skolu nestāsti? — māte atkal ievaicājās, un Jancim tūliņ nozuda atkal visa jautrība.

—      Cik tad jūsu salasījies tur pavisam?

Jancis uzelpoja brīvāk.

—      Pavisam simt divpadsmit, — viņš teica svarīgi.

—     Simt divpadsmit! Tad ta pulks! Kā tikai skolotājs to var novaldīt.

—      O jā, novalda gan!

—     Bet ir jau gan tur laikam visādi? Nu, vai tev viņu starpā arī kāds labs draugs?

—     Jā — Kārlis!

—      No kurienes tad šis?

—     Turpat no pašas Stukmanes.

—     Skāde, ka nav no šīs puses: būtu tev ceļa biedrs. Nu kāds tad viņš: vecāks par tevi vai tāpat pirmziemnieks?

—     Nē, viņš jau sen iet skolā un zina visu; bet augumā nav liels — drusciņ garāks par mani, — Jancis atbildēja. — Viņš visā skolā pats krietnākais puika; citi tādi nekaunīgi, lielīgi, kas ilgāk gājuši, spaida, nerro mazākos; viņš nekad, aizvien palīdz, aizstāv. Ļoti lāga zēns! Es ar viņu iedraudzējos pašā pirmajā dienā.

—     Tad jau gan tev laime! — arī māte priecājās. — 2ēl tikai, ka viņš dzīvo tik tālu: man arī gribētos viņu redzēt. Vai neuz- vedināsi kādreiz šurp?

—     Nē, mam, būs par tālu. Bet viņš teica, lai es kādreiz atnākot viņam līdzi, viņš jau turpat kādu versti no skolas dzīvo un iet trešdienās mājās. Nez, mam, vai es varētu iet?

—      Nu, kāpēc tad ne, ja viņa vecāki atļauj.

—     Jā, viņa mamma esot tā teikusi.

—     Nu redz — tad ej vien: redzēsi, kā citur ļaudis dzīvo, — mamma sacīja un piecēlās. — Redz, kā aizrunājos, — vakars jau klāt. Nokop nu galdu: man jāiet pie lopiņiem.

—      Bet, mam, — Jancis uzprasīja, — vai tad varēšu aiziet pie Marča?

—      Ej vien — man nekas nav pretī, — mamma atlaida, — nāc tikai laikus mājās: paps jau arī gribēs dzirdēt, kā tev skolā gājis.

Mamma paņēma nēšus un izgāja.

15

Drīz pēc tam arī Jancis atstāja istabu un viegliem soļiem, it kā jau pilnīgi atpūties, steidzās gar slaido liepu, kas tagad, likās, staltāk noraudzījās Jancī: tagad viņš taču bija jau skolēns!

Mārču Jancis atrada pie siltas krāsns uz zema soliņa sēžam.

Turpat līdzās uz krēsla bija uzlikta maza lampiņa ar tādu pašu gaismu.

Marčam rokā bija pusgatavs klūdziņu groziņš, ap kuru puisēns tik nopietni darbojās, ka nemaz nedzirdēja Janci ienākam.

—     Dievs palīdz, Marč! — Jancis teica un nostājās drauga priekšā.

—     Ā — tu! — Marčs iesaucās pavisam pārsteigts, nosvieda groziņu un uztrūkās kājās. — Tu jau mājās?

—     Nu, kā tad! Vai tad neredzi, ka jau vakars? Bet dod tak roku, Marč!

Puika sniedza roku.

—      Nu, labvakar, labvakar! — viņš tad domīgi teica, it kā kaut ko atcerēdamies. — Ak jā! Gluži pareizi: šodien jau sestdiena!

—     Zināms — sestdiena! — Jancis sacīja pusjautri, puspār- mezdams. — Solās pretī nākt, bet gaidi vien, kad Marčs nāks!

—      Nez kā tas man piemirsies? — arī pats Marčs brīnījās.

—     Te jau dienas aiziet tā . . . Bet nākamreiz — tad gan būšu tev visādā ziņā priekšā!

—      Aizmirsīsi nākamreiz tāpat, — Jancis smiedamies teica.

—     Bet ko tad tu īsti tik nopietni strādā?

—     Redz — ko, — Marčs atteica un pacēla nomesto groziņu. — Bet pag, es tev vēl kaut ko parādīšu.

Un Marčs no gultas apakšas izvilka divus ļoti glītus, gluži vienādus groziņus.

—     Tas viens tev, otrs — man, — viņš paklusu teica, it kā baidītos, vai Jancis tikai pieņems.

—      Man? — Jancis brīnījās un apskatīja nopietni drauga darbu. — Nu, paldies, paldies! Tie jau tev varen izdevušies! Nē — tu jau esi gatavs meistars, Marč! Vai tu grāmatu arī jau nemācies lasīt?

—      Nē, vēl ne; bet māte teica, ka būšot gan jāsāk, — un Marčs paskatījās pa logu tumšajā naktī.

—     Ir jau arī laiks, — Jancis nosacīja. — Tavā vecumā es jau sen mācēju visu lasīt.

—     Bet tas laikam gan dikti grūti? — Marčs bažīgi teica un pienāca tuvāk.

—     Nemaz, Marč! Tīrie nieki — vajag tikai labi uzmanīties. Es iemācījos divi nedēļās.

—     Jā, vai nu visiem tik viegla galva kā tev! . . .

—      Man? Nebūt ne! Tāda pati kā visiem citiem, ja ne grūtāka.

—     Tad gan laikam skolā dikti daudz uzdod?

—      O jā! Brīžam gan.

—     Bet kā tad tev īsti gāja pirmo nedēļu? Labi? — Marčs ļoti ziņkārīgi ieprasījās.

—     Tā — pa vidām, — Jancis atbildēja. — Kamēr iepazīstas ar visiem …

—      Vai tad citu tik daudz?

—      Simt divpadsmit.

—     Simt — un divpadsmit! — Un Marčam pret paša gribu iepletās acis plašāk. — Vai tad maz visus var pazīt?

—      Kas tad ko nepazīt! Es jau otra dienā zināju, kā viņus visus sauc. Bet vai tu arī zini, kā mani sauc?

—     Tevi? — Un Marčs pasmīnēja savādi par tik vienkāršu jautājumu. — Nu — Janci!

—      Oho! Tu domā — tāpat kā mājā? Tad tālu vis netiksi: viens — Jancis, otrs — Jancis, cik tad neiznāks! Mani sauc par Linkstēnu — Jā-nis Link-stēns. Tā!

—     Tad jau gan! — Marčs nosacīja.

—      Nu, un vai tu arī zini, kā tevi pašu sauks?

—     Mani? — Marčs padomāja brītiņu un tad papurināja galvu.

—     Mārtiņš Nīgāns. Kā nu pats savu vārdu nezini!

—     Ak jā! Pareizi! — Marčs arī atģidās. — Tā jau māte teica. Bet mani jau tad tikai tā sauks, kad būšu liels.

—      Skoiā ar — gan redzēsi.

—     Bet kā tad tu manu vārdu dabūji zināt? — Marčs brīnījās par Janča gudrību.

—     Tavas mātes dziesmu grāmatā jau stāv ierakstīts, — Jancis atteica. — Bet kas tad tev tur? — viņš ieprasījās, kaktā pie pulksteņa rādīdams.

—     Tur? — Marčs sacīja ar manāmu lepnumu. — Tur man pavisam kas jauns.

—      Nu? — Jancis piegāja tuvāk.

—      Paskaties! — Marčs teica un sāka kravāt no kakta visādas lazdu maikstis.

Dažas bija saliektas ritenī, dažas izlocītas šā un tā, citas atkal sasistas mazām nagliņām kopā.

—      Kas tad tur iznāks? — Jancis jautāja.

—      Krēsls.

—     Tā! Krēsls — hml Un kā tad tu nāci uz tādām domām?

—      Atradu bēniņos, rau, to tur, — Marčs rādīja otrā kaktā sašķobītu un pussalauztu lazdu krēslu, — un domāju pamēģināt, vai nevar tādu uztaisīt.

Jancis paskatījās turp un ieraudzīja bez vecā krēsla vēl pāris ragaviņu slieču.

—      Un tās tu arī nolieci? — viņš prasīja.

—      Nē, gluži viens ne, — Marčs atbildēja, — galdnieks piepalīdzēja. Viņš apsolījās dot arī ēveli un kaltu, kad vajadzēšot.

—     Nē, Marč, tu jau esi varens meistars! — Jancis iesaucās un uzskatīja pavisam savādāk savu draugu.

Marčs pasmīnēja.

—     Jā, ko tad viens lai daru mājās? Un tad man brīnum liels prieks uz tādām lietām.

Tālāk draugi sāka pārrunāt, kā kurš daikts un rīks labāk pagatavojams, pie kam Jancis atrada, ka Marčs visu bija jau sen pamatīgi pārdomājis.

Bet, tā spriežot, laiks gāja savu parasto gaitu, un, kad Jancis apķērās, bija jau vēls vakars.

—     Ūja! Cik jau pulkstenis! — viņš iesaucās. — Nu man mudīgi vien jāiet — citādi mamma būs dusmīga. Arlabunakti, Marč! Bet tā ka rīt atnāc pavadīt!

—      Zināms, zināms, ka būšu! Arlabunakti, Janc!

Un draugi izšķīrās.

16

Gar liepu ejot, Jancim iešāvās prātā:

—      Nē, tam Marčam tomēr labāk!

Kad Jancis ienāca istabā, papus sēdēja pie galda un lasīja savu «Mājas Viesi».

—     Ā! Skolēns arī mājā, — viņš teica, brilles uz pieres uz- stumdams. — Nu, kā tad labi pārnāci?

—     Tā, — Jancis atbildēja, tēvam roku nobučodams. — Nekas! Ceļš bija tikai pagrūts: uz šo pusi jau laikam neviens nebrauc.

—      Vai tad ceļa biedra arī negadījās neviena?

—     Ne-ē. Līdz dzirnavām gan nāk vēl viens puika, bet no turienes jānāk vienam pašam.

—      Un pa mežu?

—      Pa mežu? Kas tad tur — dienas laikā!

—      Bet kā būtu, ja nakti? — papus smējās.

Jancis apdomājās.

—     Nē, — viņš tad teica. — Es domāju — arī nakti nebūtu bail, kad tikai nav vilku un traku suņu.

—      Ak tad no tiem gan bail?

—      Jā, ko tad tiem lai padara bez plintes? Būtu man tā — es

nebītos pat no laupītājiem! Vai ne, pap: bet tiem gan jauka •dzīve?

—     Laupītājiem?

—     Jā, kas tad vainīgs? Kam paši neizmanās?

—     Kas nu par labumu! Beidzot tikpat nonāk Sibīrijā.

—     Jā, kas tad vainīgs? Kam paši neizmanās?

—     Kur nu izmanīsies: gan jau valdība arī gudra.

—     Nu, bet kad aizbrauc uz Ameriku?

—     Tāda pati valdība ir tur. Tur vēl drīzāk pakar nekā te: kam nu netaisna cilvēka vajag?

—      Skāde, ka arī te viņus nekar, — Jancis domīgi noteica, bet tad, it kā iztrūcies par saviem vārdiem, uzmeta acis ātri papum.

—      Kas tad tev tādu netaisnību nodarījis? — papus arī dzīvāk ieprasījās.

—     Nekas. Es tik tāpat vien, — Jancis atbildēja. — Bet nez ko lai te ar tādiem dara?

—     Vajag piesargāties, nevajag saieties ar tādiem, citādi . . .

—     Jā, vai tad ikreiz tā var? — Jancis iesaucās. — Ko lai dara, kad ar tādiem tomēr jāsatiekas?

—     Tad vajag ar gudrību viņus pārvarēt.

—     Jā, kur tad to lai ņem?

—      Skolā, dēls, — mācoties, — tēvs atbildēja. — Tad esi drošs, lai ej kur iedams; tad pazīsi ļaunu, zināsi izsargāties no tā. Mācība visur der; bez tās cilvēks nav nekāds cilvēks.

Tas puisēnam bija drusciņ par augstu, un viņš nogrima domās.

«Tad tomēr — skolā!» iešāvās tam prātā. «Bet tad gan laikam tajā briesmīgi ilgi jāiet?» Un Jancis nopūtās.

Līdz tam mamma bija salikusi vakariņas galdā un aicināja pie tām.

Visi nosēdās klusām pie vienkāršā mielasta. Pagāja labs brīdis, bet tad Jancis apstājās ēšanā.

—     Klau, mam, — viņš teica, — vai tu arī esi gājusi skolā?

—     Vai es? — māte atbildēja. — Kas nu man to deva? Par to jau arī es, dēls, esmu tāda muļķīte te dieva pasaulē.

—     Tu? Mam? — Jancis iesaucās un skatījās platām acīm runātājā.

—       Nu kā tad! — māte teica gluži mierīgi. — Ne māku

rakstīt, ne rēķināt. . . Aiziesi karadienestā — nemācēšu tev ne vārdiņa nosūtīt — kā iet, kā klājas vecumā …

Un Jancim likās, ka māte pavisam bēdīga.

—      Bet, mam, — es tevi iemācīšu! — Jancis iesaucās, un acis tam iezibējās no prieka. — Tas nemaz nav grūti — redzēsi vien! Lasīt jau tu māki! Vai jā?

—     Kur nu man vairs, vecam cilvēkam! Pirksti no darba stīvi, acis tumšas. Kur nu vairs aizsniegsi, kas jaunībā nokavēts! Mācies vien tu, dēls, labi uzcītīgi — tad man būs prieka diezgan!

—     Nu labi, tad es tev rakstīšu drukātas vēstules, — Jancis māti nomierināja un griezās pie tēva. — Bet tu, pap, tak biji skolā?

—     Jā — veselus trīs mēnešus: sešas nedēļas vienā gadā, sešas otrā.

—      Vai tev, pap, bija viegla galva?

—     Galva bija laba, būtu tikai sūtījuši! Bet vai nu tos laikus skolas bija tā sasniedzamas kā tagad! Jūs, šo laiku bērni, esat apskaužami laimīgi.

—      Nu labi, pap. Bet kā var zināt, kam galva grūta, kam viegla? — Jancis atkal jautāja, un ar katru jautājumu vaigi viņam kļuva sārtāki un elpa smagāka.

Puisēnam sakustējās kaut kas krūtīs. Vai bija atkal nemiera gars?

—     Nu, — tēvs sacīja, — kas uzdevumus iemācās ātri, atbild pareizi, tam viegla galva.

«Jā — kā tad nu bija?» Jancis apdomājās brītiņu un tad turpināja:

—      Bet, pap, ja kam grūta galva, — vai tāds arī var ko nebūt iemācīties, vai tam varbūt jāpaliek visu mūžu par muļķi?

—     Jā, nu … tādiem aizvien stipri grūti kaut ko sasniegt.

—     Bet kad tā caurām dienām un naktīm un vienādi mācās un mācās? Vai tad arī nekā?

—     Tad nu gan varbūt cik necik. Bet liels tomēr nekas neiznāks, — tēvs noteica kā apdomādamies. — Kur jau dievs nav dāvanu devis, cilvēkam velti cīnīties.

Jancis domāja atkal.

—     Bet, pap, — viņš tad teica, — ja kaut ko nesaprot, vai tad arī grūta galva?

—     Kad nesaprot? — tēvs atkārtoja. — Nu, tad vajag lūgt skolotājam, lai paskaidro.

—     Jā, bet vai tad ikreiz tā var?

—      Ko var?

—      Nu, prasīt.

—      Kāpēc tad ne? Tam darbam tak skolotājs pieņemts.

—      Nē, pap, es tā nedomāju. Es domāju: vai tad skolēns var ikreiz zināt, ko lai prasa?

—      Jā, nu — kā tad citādi skolotājs lai zina, ko paskaidrot? Vajag apdomāt.

—      Bet kad domā un domā un tikpat nekas neiznāk, un nesaprot ar?

—      Jā — tad … Kas tad to lai zina? — Un dārznieks uzlūkoja tā kā nesaprašanā savu ērmīgo puiku.

—      Redz, pap, es domāju tā, — Jancis atbildēja. — Skolotājs tak ļoti gudrs cilvēks: viņš taču daudz, daudz gudrāks nekā mēs visi — vai ne?

—      Jā, zināms, — dārznieks lēnām atbildēja, kamēr Jancis. runāja aizvien ātrāk un ātrāk.

—      Nu, tāpēc! — puisēns turpināja, — Viņš tak zina visu, visu! Nu, un vai tad viņš arī nezina, ko es nesaprotu?

Tas nu bija acumirklī dārzniekam pavisam negaidīts jautājums.

Likās — puisēnam bija sava daļa taisnības, un, pirms atbildētu, dārznieks sāka domāt, ko teikt.

Bet Jancis negaidīja šoreiz atbildes.

Viņš nopūtās tik smagi, paķēra cepuri un izgāja ārā.

Gaiss bija vēss; bet sevišķi Jancim patika asais vējš, kas, ap jumta stūri vīdamies, nesa smalkas sniega pārsliņas sakarsušajā sejā.

Cik labi tomēr šādam vējam! Dienām un naktīm viņš brīvs, skraida un dara, ko grib, kas iekrīt prātā.

Un piepeši Jancim izliekas, ka arī viņam patiktu pārvērsties par tādu mazu, mazu sniega pārsliņu, lai vējš, to saķēris, aiznestu tālu, tālu kaut kur nezināmā malā un nomestu vientuļā,, svešā pakrastē vai aizā.

Un rītā, kad uzlēktu saulīte, lai niecīgā pārsliņa izkustu un nozustu nepamanīta, nezināma . . .

Kad Jancis pēc tam ienāca istabā, viņš jutās ļoti noguris.

Tēvs bija jau apgūlies, bet lasīja vēl avīzi. Mamma taisījās iet dusā.

—      Ej nu tu ar, Janci, pie miera, — viņa saka, — būsi taču piekusis.

Un Jancis guļ jau gultā.

Bet pirms apgulšanās māte pienāk vēl pie viņa gultiņas, atsēstas gultas malā, uzliek roku viegli puisēna krūtīm un skatās ilgi dēlā.

Par ko gan mamma tagad domā?

Tad viņa sāk glaudīt puisēna skaisto pieri un mazliet noliekusies klusām prasa:

—      Nu, vai tu kādreiz visā nedēļā arī pieminēji savu mammu?

—      Es? — Jancis iesaucas un saķer sirsnīgi mīļo mātes roku. — Es — ikkatru vakaru domāju par tevi, mam! Un tu?

—      Kad nu man laiks domāt! — māte atsaka tā bēdīgi.

Bet Jancim šķiet, ka māte izvairās, kad turpina: — Man jau tik daudz darba — jādomā par tiem: ko lai taisa pusdienās, ko lai dod tev līdzi. Bet nu čuči vien, dēls! Tad jau rīt atkal varēsi iet uz skolu.

Māte noskūpsta dēlu, pārmet svētīdama krustu un iet arī pie miera.

17

Tā Jancis staigāja visu ziemu: sestdienās tālo ceļu līdz mājām — un tās bija laimīgas dienas! — un svētdienās atkal uz skolu.

Bet tad Jancis kļuva visai kluss, un, jo tuvāk nāca skolai, jo nopietnāka kļuva seja un izturēšanās.

Pašā skolā puisēnu nevarēja gandrīz ne pazīt.

Tur viņš smējās reti, tik ļoti reti, it kā savā mūžā nebūtu to vēl lāgā iemācījies. Un, ja atgadījās kaut kas, par ko citi rāva pilnā kaklā un arī Jancis nevarēja noturēties, tas iznāca tā īsi, sausi, it kā pēc pavēles.

Bet tas atgadījās gaužām reti. Puisēns, lai sēdēja vai staigāja, bija aizvien nopietns, domīgs, tāds kā bēdīgs vai nospiests.

Bet sestdien — kas par ņiprumu un dzīvību radās spodrajās acīs, tiklīdz puisēns bija izgājis pakrastei cauri!

Smiekli, sirsnība, jautrība kā lītin lija ap Janci, kad runāja ar Mārču vai mammu.

Kas gan skolā varēja domāt, ka zem šī sastingušā ģīmīša slēpjas tik daudz žirgtuma un dzīvības, un kas gan spēj noredzēt, ka šīs sprikstošās acis var tapt sausas un vienaldzīgas?

Un tomēr tas notika vienā un tai pašā īsajā ziemas dienā.

Mācīties Jancis mācījās tāpat kā sākumā — dedzīgi, uzcītīgi.

Tas viņam tagad izlikās arī tā kā vieglāk, jo viņš bija iemanījies apieties ar savu nemiera — musinātāja garu, kas pirmajās dienās mocīja puiku tik nežēlīgi. Tagad tas bija jau daudz rāmāks.

Bet brīžam viņš tomēr pielīda klusītiņām pie Janča, īpaši, kad puisēns mācījās ģeogrāfiju.

—     Vai tu domā, ka esi jau gudrāks, ja zini, ka šo salu sauc par Formontēru? — gars čukstēja.

Puisēns tad aizvien paraustīja it kā atkratīdamies labo plecu un uzskatīja savu galda biedru tai pusē.

Bet atbildēt neatbildēja nekā: viņš zināja, ka tā garu aiztrenkt visvieglāk.

—     Nu teic jel: kas tā tāda par saules sistēmu, ja esi tik gudrs? Tu tak zini visu garo vārdu rindu, — gars kārdināja.

Bet Jancis nelikās ne dzirdot.

Tikai ģeogrāfijas grāmafu viņš nolika plauktā un paņēma Neikena pirmo daļu.

—      Vai domā, ka esi jau gudrāks, kad zini pateikt «Blitz- ableiter [11] », — gars neatlaidās. (izrunu viņš bija noklausījies pašam Jancim, to puisēns manīja skaidri.)

Jancis paraustīja atkal plecu un paskatījās uz galda biedru, bet cieta klusu.

—     Vai tu zibeņnovadītāju esi kādreiz redzējis? — gars atkal mulsināja. — Nu pasaki jel — kāds tas izskatās?

Jancim liekas, it kā smietos kāds viņam aiz muguras. Puisēnam iezibas acis, un viņš apsviežas ātri apkārt.

Bet tur viss klusu; katrs mācās savā nodabā.

Tad Jancis noliek arī Neikenu plauktā un iet ārā: tur gars viņam līdzi nedrīkst nākt, tāpat mājās arī ne.

Tikai vienā ziņā Jancis paliek tāds pats mājās, kā skolā: jo tuvāk nāk pavasaris, jo bālāks top puisēnam citkārt ziedošais vaigs, un pat mājās siltā vēsma nespēj noturēt senāko sārtumu.

Daudzkārt māte noskatās ilgi dēlā, un viņas balsī skan dziļš žēlums — vairāk jūtams, kā dzirdams, — kad saka:

—     Jums gan skolā laikam dikti daudz uzdod ko mācīties?

—      O jā! — Jancis atsaka. — Bet tas nekas, kad viegla galva.

—        Nu jā! Mācies vien, dēls, mācies, — māte nosaka it kā lūgdamās un glauda bālo vaigu. — Gan jau pēcāk dzīvē pats atradīsi.

Vai tad tiešām mamma zinātu, kā viņam īstenībā iet skolā?

Ē! Ko niekus! Tas Jancim laikam tikai tā izliekas vien.

18

Apmēram tā mamma runā arī šodien, kad viņi visi trīs — Marčs arī atnācis vados — stāv ceļa galā pie Daugavas malas mazliet lejāk dzirnavu upītes grīvai.

Ir jau seba svētdienas pēcpusdiena, un Jancim būs stipri jāsaņemas, lai pirms tumsas tiktu skolā.

Puisēns jau taisās iet pār ledu, tomēr kavējas brītiņu un vēl brītiņu: viņam liekas, ka būtu kaut kas jāpasaka mammai, — bet kas? Acumirklī nevar nekādi atcerēties.

Kamēr nu viņi stāv klusēdami, Daugava nes steidzīgi vilni pēc viļņa tiem garām.

Un viļņi top katru dienu lielāki un augstāki, jo pavasaris ■stipri jau darbā.

Pakrastē sniega vēl diezgan, un dažā ceļa vietā viņš izskatās tāds pats ciets un sagūlies kā ziemā. Bet, tiklīdz iesper kāju, sniegs itin kā mests lec gaisā un izšķīst uz visām pusēm.

Brīžiem sniega drumstalas iešļakst sejā, un tad liekas, it kā tas nemaz nebūtu aukstais ziemas sniegs, bet pavasara spirgtais ūdens.

Citā vietā sniegs atkal izskatās tāds pats tīrs un sauss kā stingrā salā.

Bet piepeši no viņa izriešas tīra, spodra pilīte, pazib un pazūd nezin kur. Pēc tam otra, trešā, un, re — jau vesels strautiņš rit, skanēdams gar izliekušos bērza sakni, sirmo akmeni, pār sūnām un zemē iemītiem zariņiem uz Daugavu!

Un pakrastē tagad jau īsti daudz tādu strautiņu, nevarēdami zem smagā ledus pakļūt, dodas pa virsu tālāk, kamēr nonāk vaļējā vietā.

Un tāda vieta ir tagad krāce starp Vīganti un Lazdām.

Tur ūdens stipri straujš; izčaukstējušo ledu viņš jau salauzījis, un nonesis lejā varbūt līdz pašai Koknesei.

Pat ne nolasmaņa tur vairs nav ne vienā, ne otrā pusē.

Tikai, sākot no ceļa gala, augšup — plēsā — ledus vēl turas. Bet arī tur jau daudz cietis no pavasara siltās dvašas.

Viņam pa virsu gar vienu un otru malu dodas diezgan stipra ūdens strāva, un tikai Daugavas vidū ledus, kā teic, vēl' sauss.

Beidzot tikpat Jancim jādodas tālāk. Kulīti ar maizes kukuli mugurā labi norīkojis, viņš atvadās no pavadoņiem.

— Ardievu nu, dēls! Ej vien uzmanīgi pa ledu, ka nepakrīti un nesamērcējies, — māte saka, un Jancis savelk zābaku stulmus labi augstu — stulmi stipri un labi, nelaiž ne pilītes cauri — un dodas dūšīgi uzplūduma strāvā, kas dziļākā vietā sniedzas gandrīz līdz ceļiem.

Laimīgi cauri ticis, Jancis apgriežas, pasmaida, pavicina cepuri un tad, vērīgi ledū skatīdamies un šaubīgākajās vietām spieķi uzsizdams, iet atkal tālāk.

Bet mamma ar Mārču paliek vēl malā stāvam.

Jancis var būt sasniedzis jau Daugavas vidu, kad piepeši dzird kādu bailīgi iekliedzamies.

Puisēns atsitas atpakaļ un redz, ka mamma mētā rokām un runā kaut ko steidzīgi un uzbudināti, bet Marčs stāv kā sastindzis.

Tai pašā acumirklī arī Jancim top tā ērmīgi ap dūšu.

Liekas, it kā Vidzemes krasts sāktu pamazām kustēties un> grimt uz vienu pusi.

Puisēns pamet acis Daugavai augšup un ar joni dodas skriešus turp.

Vai tad tiešām? Vai tas varētu būt?

Puisēns apstājas: skrējiens par vēlu!

Melnā strīpa, kas sākumā kā diegs stiepās pār ledu, top aizvien platāka un platāka.

Nav ko šaubīties: viļņi atkal nolauzuši ledus gabalu, un Jancis stāv tam virsū.

Tagad gan viņš, kamēr peld mierīgā ūdenī, vēl liels kā plosts, bet cik ilgi?

Kad nāks krāce — re, jau tagad viņš pārdalās uz pusēm, — ko tad?

Jancis pavirzās ledus gabala vidū, noliek kulīti un stāv sarāvies, neziņā sastindzis.

Viļņi brāžas gar ledus malām un viens pēc otra lec virsū, un katrs nākamais uzlec tālāk par iepriekšējo.

Vai viņi tik visai nepacietīgi pēc nabaga puisēna?

Bet tur pret Staburagu Daugavas vidū stāv milzīgais akmens. Viļņi mutuļo un lūst tur varenā spēkā, viņam pāri veļoties.

Bet ledus gabals virzās vienaldzīgi akmenim aizvien tuvāk un tuvāk — taisni virsū!

—     Būtu jel kliedzis! Būtu tak saucis palīgā! — mamma runā stipri un ātri elpodama.

—     Palīdziet, glābiet, ļautiņi! — viņa mēģina pati, tikai balss aizmetas kaklā un izskan, un pazūd turpat ūdens šalkoņā.

Bet ledus gabals virzās aizvien tuvāk un tuvāk briesmīgajam akmenim.

Velti dārzniece raugās apkārt: šai malā nav nekur laivas. Tikai Lazdām Vidzemē — redz, kur viņa guļ, izvilkta sausumā.

Kaut jel kāds no turienes ieraudzītu nelaimīgo!

Bet kas nu — tagad jau svētdiena: vai tik kāds maz mājās?

Bet ledus gabals peld tālāk un tālāk. Tagad viņš jau pašreiz iepretim Liepavotam.

Dārzniecei līst asara pēc asaras pār vaigiem. Viņa slauka tās steidzīgi priekšautā, jo tās kavē skatīties. Bet noslaucīto vietā rodas vienmēr jaunas un met vecajām acīm miglu priekšā.

Dārzniece grib kaut ko teikt, bet lūpas dreb un raustās, un neviena skaņa nenāk tām pāri.

Ledus gabals Liepavotam iet garām.

Piepeši dārzniece nodreb pie visas miesas un dodas uz ūdens pusi, it kā gribētu mesties iekšā.

Bet tad viņa apstājas pašā malā un saka drebošā balsī:

—      Marčiņ, dēliņ, tev vieglākas kājas … Esi nu, mīļo puisīt, tik labs, pārteci uz Lazdām — tu jau redzi! Steidzies! Steidzies, manu labo dēliņ!

Marčam tas nav divreiz jāsaka.

Viņš tikai brīnās, kā pašam neienāca šīs domas, un Marčs metas slaidā lēcienā uzplūdumā iekšā.

Pārbridis uzplūdumam, viņš dodas kā vējš pār ledu tālāk, izbrien Vidzemes uzplūdumu un nu gar stāvo klints krastu laižas uz Lazdām.

Bet ledus gabals peld, jau stipri līgodamies, tālāk.

Jancis novilcis mēteli un taisās arī tā kā svārkus vilkt.

Ko tad viņš?

Vai tad šādā ūdenī maz iespējams peldēt?.. .

Bet kas tad Marčam?

Dārzniece paskatās un sastingst. Marčs neiet vairs tālāk, bet stāv, krastam piespiedies.

Dārzniece ievaidas un saķer galvu abām rokām.

Vai tad tiešām nav vairs nekāda glābiņa?

Kā tad viņa to aizmirsusi? Tur jau Marčs netiek garām: tur dziļais ūdens viļņo gar pašu stāvo krasta sienu!

Ja spers soli, straume var Mārču pašu ieraut dzelmē.

Pagalam! Pagalam!

Bet ko tad nu Marčs dara?

Viņš mēģina, radzēs ieķerdamies, uzrāpties stāvajā krasta sienā!

Ak bērniņ, bērniņ! Vai nu tur kādam iespējams uzkāpt? Pat vāverīte nevar tur uzrāpties augšā!

Pamocījies Marčs stāv atkal pirmajā vietā, stāv un domā.

Bet ledus gabals jau netālu no Staburaga.

Piepeši dārzniece dzird kaut ko noplunkšam. Viņa paskatās — Marčs pazudis no baltās klints sienas .. .

Vai viņš iekritis jeb ielēcis pats ūdenī?

Vēl dārzniece redz, ka Janča ledus gabals iegriežas briesmīgajā līcī, tad kā pa sapņiem redz kaut ko melnu izlienam no ūdens tai vietā, kur Vidzemē nobeidzas stāvā klints siena.

Tad viņa saļimst bez samaņas ūdens malā …

Bet vēsie viļņi steidzas, strauji šalkdami, savā mūža gaitā aizvien tālāk un tālāk, visam vienaldzīgi garām un pāri.

Cik ilgi dārzniece gulējusi — viņa nevarēja atjēgties.

Bija jau tāda kā krēsla, kad viņa pamodās.

Viss apkārt kluss un mierīgs, it kā nekas nebūtu gadījies.

Vai tad tiešām nekas nebija noticis?

Bet klau! Kas tad tur runā?

Vai nav Jancis?

Māte skatās un skatās, bet acīs tāda migla, ka nevar nekā saredzēt.

Vai tad tie patiešām būtu tikai uztraukuma murgi?

Bet nē — nē! Augstais dievs! Taču nē!

Redz, tur jau Vidzemes augstajā krastā taisni pretī stāv mazs vīriņš, vicina cepuri un sauc pilnā balsī:

— Mam, mam! Nebīsties nekā: esmu pilnīgi vesels! Bet nu ardievu, mam! Jāsteidzas uz skolu. Ardievu — līdz sestdienai!

Tad mazais vīriņš apgriežas, un baltā kulīte nozūd aiz tumšajiem krasta paegļiem.

Māte grib viņu saukt, saukt, lai nāk atpakaļ, mazu, mazu brītiņu lai nāk atpakaļ, te šurp — tuvu tuvu pie nemierīgās, izmocītās sirds, lai arī tā pārliecinātos: vai tas patiešām Jancis, viņas Jancis?

Bet balss viņai kā atņemta.

Dārzniece saņem tikai rokas cieši vienu otrā un noslīgst Daugavas malā bez spēka ceļos.

Bet pa bezbēdīgajiem viļņiem peld aizvien tuvāk Kurzemes pusei Lazdas tēva vieglā laiviņa.

Viņas vidū sēž mazs, bet resns, kažokā satuntuļots stāvs.

Brīžam tam uznāk gan tādi kā drebuļi, bet viņš tomēr smaida laimīgi.

Tas — dūšīgais Marčs.

ATKAL PAVASARIS

1

Pēc ilgas, garas gaidīšanas beidzot tikpat pienāca lieldienu brīvlaiks. Jancis, protams, pavadīja viņu mājās.

Kas tās bija par laimīgām dienām! Kas varēja būt vēl jaukāks zemes virsū?

Brīnums, ka Jancis nebija to senāk nemaz zinājis? Bet nu — nu viņas vajadzēja arī pamatīgi izlietot, un tāpēc Janci reti redzēja istabā sēžam.

Abi ar Mārču viņi dzīvoja un darbojās vai nu pakrastē, vai Daugavas malā.

Un laiks arī bija tiešām jauks, kā jau vēlīnos svētkos. Dienās — neviena mākonīša! Tikai saule, siltums un spirgtums visapkārt.

Daugava bija gandrīz jau tīra no ledus; tikai ūdens vēl ne- kritās, lai gan pakrastē sniega vairs nemaz neredzēja.

Dažās vietās, kur saule ķēra vairāk, zeme bija jau pavisam sausa. Ja gadījās iet tādā vietā — lapas čaukstēja tur kā vasarā.

Bet zem liepām piesaulē sēdēja tuvu viens pie otra nepacietīgie vizbulīši, skatījās savām zilajām actiņām viens otrā un priecājās, ka laimīgi pārcietuši garo pārbaudījumu laiku.

Tomēr Jancim likās brīžam, ka viņi sasēdušies tāpēc tik tuvu, lai varētu labāk dzirdēt stāstus un brīnišķīgos sapņus, ko redzējuši garajās ziemas naktīs un tagad katrs pa kārtai stāsta citiem.

Kad saule rietēja, melnais strazds pakrastē svilpoja savu miega dziesmu. Bet, kad krēsla nodzisa, viņš beidza dziesmu un pakrastē iegrima dziļi maigā klusumā.

Tad pakrastē cēlās viegli, dzidri tvaiki un apņēma kokus un krūmus ar visiem viņu sīkiem un maziem zariņiem un piebriedušiem pumpuriem, apņēma un ietina katru kā mīļu bērniņu silti, silti vieglā plīvura segā.

Un vizbulīši aizvēra laimīgā smaidā zilās actiņas, piespieda galviņas vienu otrai un sapņoja jauko pavasara sapni.

Strazds svilpoja, kad šādā vakarā Jancis ar Mārču gāja uz Staburaga pusi.

Marčam vienā rokā bija krietna kule, otrā — koka ciba ar sliekām; Jancis nesa veselu auklu vīšķi un lielos makšķeru āķus.

Abi puisēni gāja kapūnes [12] likt.

Mazliet augšpus Staburagam, kur stāvais krasts slīpi nolaižas pašā ūdens malā un biezie krūmi top retāki, puisēni apstājās, izmeklēja nelielu klajumiņu un nolika zem kuplākā lazdu pudura savas lietas.

Tad, cik nu krēslā varēja saredzēt, viņi sāka meklēt un griezt šmaugākās lazdu atvases makšķeru kātiem.

Kad auklas bija piesietas, puisēni nogāja ūdens malā, sameklēja nelielus akmentiņus makšķeru svariem, lai ūdens neaizrautu, un sāka tās ik pa desmit soļiem vienu no otras mest ūdenī,

pie kam kāta galam uzvēla pasmagu radzi, lai zivs neierautu kapūni atvarā.

Visu puisēni darīja mudīgi un klusām, jo zivis nemīl troksni.

Kad kapūnas bija saliktas — arī strazds nobeidza svilpot.

Krūmi kļuva piepeši tumšāki, un pakrastē iestājās pēkšņi noslēpumains klusums.

Tikai Daugavas viļņi sitās, vienmuļīgi šalkdami, gar krast- males klintīm, un no Staburaga, kura gaišo mēteli varēja skaidri saredzēt zilganā tvaikā, atskanēja savāda šalkoņa, it kā dziļi elpas vilcieni maigā miegā.

Puisēni steigšus atgriezās krūmos, salasīja sausus zarus, un drīz vien zem kuplā nometnes pudura atspīdēja jautra liesmiņa.

—      Un tad — visu nakti! — Marčs sacīja bezbēdīgi, rokas virs liesmām turēdams un berzēdams, kamēr Jancis noliecies pūlējās ap uguni.

—     Jā gan — visu nakti, — atbildēja uzrunātais un pazuda piepeši tumsā, it kā zemē ielīdis.

Marčam nozuda smaidi, un viņš izbrīnījies skatījās uz to pusi, kur draugs pazuda.

Bet tad Marčs tapa atkal jautrs, jo Jancis piepeši, kā no gaisa nokritis, parādījās liesmas apvidū. Viņš stiepa resnu, smagu koka stumbeņu un nosvteda netālu no uguns.

—     Jā, bet, — Marčs iesāka atkal, tikai nepabeidza un pazuda nu arī savukārt tumsā.

Jancis nelikās viņa ne manot. Viņš pārklāja tikai bluķim mēteli un nosēdās omulīgi uz tā.

Tūliņ parādījās arī Marčs ar gandrīz tādu pašu sēdekli, noguldīja to otrpus uguns un atsēdās.

Tagad Marčs izskatījās pavisam pārgalvīgs.

—     Tad visu nakti? — viņš atkārtoja vēlreiz un skatījās pār liesmu Jancī. — Bet ko tad mēs darīsim tik ilgi?

—      Ko darīsim? Nu to pašu, ko toreiz.

—      Kad — toreiz?

—      Nu pie Stukmanes, kad skolotājam ķērām vēdzeles. Tad tik gāja jauki, kad tu zinātu! Nodzīvojām līdz pašai gaismai: otrā dienā mums nevajadzēja iet stundās, bija nezin kāda kroņa svētdiena.

—      Vai jūsu tur bija daudz?

—      O jā! Kādi desmit gabali.

—     Un arī — visu nakti? — Marčs pasmaidīja laimīgs. — Bet ko tad jūs darījāt?

—     Vilkām vēdzeles, — Jancis atbildēja. — Un, kad kapūnes bija izcilātas, stāstījām pasakas. Uz rīta pusi sākām taisīt arī jokus.

—     Vai tā? — Marčs brīnījās, it kā tik svarīgā darbā kā vēdzeļu ķeršana nedrīkstētu tā nemaz darīt.

—     Jā! — Jancis sacīja. — Uz rīta pusi nezin kam iekrita prātā saplūkt izkaltušo noras zāli. Tur viņas nežēlīgi daudz. Nu, labi! Saplūc pa vīšķim, aizdedzina un iemet ūdenī. Vīšķis grozās, grozās pa atvaru un vienmēr deg un deg, kamēr tiek straumē un tad aiziet pa Daugavu, tāpat sprikstēdams un degdams. Cik jocīgi — kā nu zāle var degt ūdenī! Bet deg; un kad tu tik zinātu, cik jauki izskatās ūdenī!

—      Bet vēdzeles? — Marčs iejautājās.

—     Ko tad nu vairs par vēdzelēml — Jancis atbildēja. — To jau mums bija diezgan — pilna kule! Un nekodās jau arī vairs. Tā nu mēs jokojām, jokojām, bet es saplūcu krietnu sauju, aizdedzinu un saku: «Bet nu, Sprigain, — tas tāds mazs, ņiprs puika, — Sprigain, nu tevi svilināšu!» — un eju virsū. Sis diedz bēgt — es pakaļ! Skrienam, skrienam — pēkšņi dzirdu: Sprigai- nim iet pļunks — pļunks — pļunksl Es apstājos un skatos: esmu pieskrējis pašā ūdens malā, bet Sprigainis bradā Daugavā. No bailēm bija ieskrējis atvarā.

—     Taisni atvarā! — Marčs iesaucās un sāka smieties.

—     Pašā atvarā! — Jancis atteica. — Ko mēs tad smējāmies! Laime, ka nebija dziļš, — tikai kājas bija samērcējis.

—      Bet kāpēc tad šis skrēja taisni ūdenī?

—     Nu — kad aizskrien no uguns tumsā, tad jau nevar nekā saredzēt. Es jau arī tikko neiedrāzu atvarā pakaļ.

Abi puisēni sāka smieties.

—     Un pasakas ar stāstījāt? — Marčs teica, aizvien vēl smiedamies.

—     Jā, pasakas ar, — Jancis tāpat atbildēja, resnu zaru ugunij uzmezdams.

—     Un skaistas?

—     O jā! Dažas bija dikti skaistas.

—     Nu pastāsti tad man ar kādu! — Marčs teica un, pusguļus nolaizdamies, atspiedās uz elkoņa, lai labāk varētu klausīties.

—       Hm! — Jancis sacīja un skatījās domīgi tumsā, — Nez kuru tev nu lai stāstu! Vai par «galdiņ klājies; zirdziņ, stiepies; runga no maisa»? Tu jau zini?

—     Jā! To māte jau stāstīja.

—      Nu, vai nav skaista pasaka?

—     Jā gan! Bet ko tu domā, Janc, kad mums arī būtu tāds galdiņš?

Un Marčs iesmējās viltīgi.

—     Nu, nebūtu nemaz slikti — īpaši šovakar. Bet, — Jancis sacīja un nolaidās arī pusguļus, — ko tu, Marč, vēlētos, ja kāds tagad pienāktu un sacītu, ka tas tūliņ notiks?

—     Es? — Marčs atsaucās un paskatījās ātri uz Daugavas pusi, it kā pašlaik kāds nāktu. — Es — hm, — un Marčs sāka mest atdegušos zaru galus ugunskurā. — Nu — es vēlētos, lai man arī būtu tāds galdiņš.

Un Marčs paskatījās kā jautādams Jancī.

—     Nē, Marč! — Jancis sacīja. — Ne tā. Bet, kad tev vajadzētu trīs vēlēšanās teikt, — ko tad tu vēlētos?

—     Tad? Hm! — Un Marčs sāka atkal meklēt zaru galus. — Es — tad — hm! Nez kas būtu vislabāk? Un tu?

—     Es zinu gan, ko vēlētos, — Jancis sacīja un skatījās liesmās, it kā pārbaudīdams savas domas.

—      Nu? — Marčs aicināja, pār uguni platām acīm lūkodamies.

—     Vispirms, — Jancis iesāka, — es vēlētos, lai mēs visi — paps, mamma, ir Lote un visi radi, tāpat tu un arī es, tiktu pēc nāves debesu valstībā.

—     Ā! — Marčs iesaucās, pavisam pārsteigts par drauga labo sirdi, kas arī viņu nebija piemirsis. — Un otra?

—     Otra vēlēšanās, — Jancis turpināja, — lai es zinātu un mācētu visu, kas tik vien pasaulē: rēķinus, stāstus, burvības vārdus, klavieres spēlēt, pa ūdens virsu staigāt, visu, visu un tik labi kā neviens cits.

Nobeidzis Jancis paskatījās Marčā — ko tas teiks?

Bet Marčs tagad skatījās tikai platām acīm draugā.

—     Un tad — beidzamā vēlēšanās būtu, — Jancis iesāka, — lai man piederētu tāda lādīte ar zelta ķēdīti, ko neviens nevar nozagt. Kad gribu — lādīte top tik maza, ka var iebāzt vestes kabatā; kad izvelku — kaut tik liela kā baznīca. Un šai lādītei lai būtu tāda īpašība, ka viss, ko lik vēlos, lai tas acumirklī atrastos tajā. Ja gribētu uzspēlēt — attaisi lādīti, izņem klavieres, uzrauj maršu. Ieliec atpakaļ — nav! Gribi uzkost kliņģeri — attaisi lādīti, ēd, cik patīk! Gribi redzēt Bagdādes kalifu — attaisi lādīti! Viņš jau sēž tur savā dīvānā: «Zdrastvuj!» — «Zdras- tvuj!» — «Kak poživaješ?» — «Tā un tā.» — «Kur tu biji pagājušo nakti?» — «Tur un tur.» — «Ko dara tavs vecākais princis Abduls?» — «Iet skolā.» — «Ko dara Aladins?» — «To un to.» — «Proščai!» — «Proščai!» — Aiztaisi lādīti — nav! Un tā visu, ko tik vēlētos.

Jancis apklusa un nogrima it kā pārdomās par savu brīnuma lādīti, bet Marčs bija jau skaidrībā.

—      Vai zini ko, Janc? — viņš iesaucās.

—      Nu?

—      Es arī vēlētos to pašul

—     Jā, nu, Marč, — Jancis atbildēja skumīgi, — kas nu mums to dos? … Bet, vadzi, būs laiks izcilāt kapūnes. Iesim!

Puisēni uzmeta ugunij jaunus žagarus un devās uz ūdens malu.

Tomēr ne tikvien burvīgā lādīte, arī daudz vienkāršākas lietas, kā likās, puisēniem nebija novēlētas: pie visām divdesmit kapūnēm viņi neatrada it nevienas vēdzeles.

—     Tas taču ērmoti! — Marčs sacīja, redzēdams tādu negaidītu neveiksmi.

—     Jā, ērmīgi gan! — Jancis arī teica. — Bet tas nekas! Tagad jau tikko vakars — pagaidi vien nakti: gan tad redzēsi!

2

Puisēni atgriezās atkal pie uguns un apmetās katrs savā vietā.

—      Un nu kādu pasaku, — Marčs teica un pasmaidīja.

Jancis padomāja brītiņu, it kā nevarēdams atrast īsteno. Tad

viņš prasīja:

—      Vai par mantas racējiem zini?

—      Ne-ē! — Marčs atbildēja un kļuva pavisam nopietns.

—     Nu labi! Tad pastāstīšu tev viņu, — Jancis sacīja un iesāka: «Reiz trīs mantas racēji dabūjuši zināt, ka lielā mežā zem resnākā ozola aprakta vesela kaste sudraba un zelta naudas. Bet neviens nevarējis viņas dabūt. Daži gan pamēģinājuši, tomēr nekā, jo kaste, kā jau visas apraktās mantas, stāvējusi velna apsardzībā; un tas jau tev tik viegli nedos! Labi. Bet ko nu šiem darīt? Naudas gribas — un kam nu zelta naudas negribēto*?

Domājuši, domājuši — beidzot aiziet visi trīs pie maza vīriņa ar sirmu bārdiņu. Tas bijis burvis. Izstāsta tam — tā un tā, tur un tur nauda aprakta; kā viņu dabūt? Vīriņš izklaušina visu un tad dod padomu: lai iet pusnaktī, taisni divpadsmitos, pie ozola un sāk rakt. «Tur gan nāks,» saka, «visādi ķēmi un spoki,» bet šie lai tik rok un rok un neskatās apkārt, kamēr kaste ārā. Bet runāt un smieties nav brīv — ne vienu drusciņ: viss jādara tik klusu, cik vien iespējams.

Labi. Šie pasaka vecīšam paldies un aiziet.

Nākamajā naktī visi trīs satiekas krustceļā un aiziet pie ozola. Neviens nerunā ne vārda — redzēs, kas būs. Tiklīdz pulkstenis nosit divpadsmit — visi stājas darbā un sāk rakt. Rok, rok, te piepeši dzird: nāk kāds, nāk un rūc un aizvien tuvāk un tuvāk. Beidzot — pavisam klāt. Paskatās viens, paskatās otrs — briesmīgi liels lācis tādām lielām, ugunīgām acīm. Tas pašreiz jau bedres malai klāt, sasit jau ķetnas, norēcas un nu ķers — šiem arī stipri bail, tomēr iegādā, ko vecis teicis, un rok tālāk un tālāk — te lācis pazūd pēkšņi, kā zemē ielīdis.

Šie noslauka sviedrus un ņemas tālāk.

Bet te pēkšņi viss mežs sāk dunēt un rībēt. Nav ilgi jāgaida, kad no biezokņa izbrauc milzīga kariete ar sešiem zirgiem priekšā. Ugunis vien stiepjas ap riteņiem, kad brauc taisni šiem virsū. Karietē sēž vecs, nikns kungs tādām spožām acīm un, tiklīdz tiek bedrei klāt, kliedz briesmīgā balsī kā vecais lielskungs: «Ko jūs te darāt, rakari! Es jums gan rādīšu!» Bet šie neliekas ne dzirdot. Domā: kas būs — būs! — un rok tik tālāk. Bet kariete ar visu kungu un zirgiem pazūd turpat acu priekšā.

«Nu,» šie domā, «kad jau tā vien, ko tad bīties!» un rok tik dziļāk.

Bet velns nemaz nav tāds muļķis!

Šie jau pierakušies pašlaik vākam klāt. Guļ liela dzelzs lāde, ka ne pakustināt nevar. Vajag aprakt apkārt, tad varēs izcelt, šie rok atkal.

Bet te piepeši mežā sāk rūkt un šņākt, un pēkšņi ozolā iegulst tāds kā viesulis: zari brīkš un knaukš; uguns vien staipās visapkārt — domātu, vai pastardiena klāt!

Šiem nu briesmīgi bail, bet neviens neskatās augšā. Te pēkšņi dzird kliedzam vecīša balsi: «Bēdziet, bēdziet — ozols gāžas!» Viens paskatās augšup — riktīgi! Ozols pašreiz būs virsū. Šis tik nu mudīgi ārā, bet otri divi noķer un tur ciet: «Kur nu skriesi — iā jau tikai tāda acu mānīšana!» Un pareizi: viesulis tūliņ nostājas, un ozols stāv, kā bijis, pat ne zariņa netrūkst.

šie nu priecīgi: aprakuši kastei jau apkārt, cels pašreiz ārā, te ierauga — nāk liela, resna cūka ar o … pīpēdama, urkš un pīpē, ka dūmi vien jūk! Tiklīdz ieraudzījuši to — nevar vairs noturēties: sāk visi smieties pilnā kaklā. Bet naudas lāde tūliņ ar lielu troksni sāk grimt un nogrimst zemes dibenā.»

Marčs, kas visu laiku ļoti nopietni, pat bijīgi klausījies, sāk pēkšņi smieties pilnā balsī.

—      Un tad ar o … pīpēdama? — viņš atkārto vēlreiz un smejas un smejas.

—     Jā! — Jancis saka, arī smiedamies. — Ko velns visu neizdomā, lai tikai paglābtu savu mantu.

—      Nē, tādu joku! Ar o …! Ha, ha, ha! Bet nauda — pagalam?

—      Pagalam! Kam tad šie smējās?

—     Tad ta pašiem pēcāk — ak, bija gan laikam žēl.

—     Kā nu ne — tik daudz naudas! Un vēl zelta! Bet vai tu zini, Marč, ka mums tepat tuvumā arī aprakta nauda?

—      Mums? — tepat? — Marčs iesaucās un ieplēta acis.

—      Jā, tepat — pie Staburaga.

—      Pie — Staburaga? — Marčs brīnījās, uzlēca kājās un paskatījās pa tumsu bālajā klintī. — Jā, kāpēc tad tu . . . Kāpēc tad viņu neviens nerok ārā?

—      Kāpēc nerok! — Jancis lēnām teica un uzmeta ugunij zaru. — Nāc parādi, kur ir, — izraksim tūliņ! Bet vai domā, ka tas tik viegli? Nekā, brālīt! Nevar vis tā — vajag zināt burvja vārdus! Un tad nevar arī zināt, vai kāds jau nav izracis.

—     Tā? Kas tad tas bijis par gudrinieku?

—      Par to vesels stāsts, — Jancis atbildēja un arī paskatījās Staburagā, it kā gribēdams uzzināt, vai visu var stāstīt.

—      Nu? — Marčs izaicināja, sarušināja ugunskuru tā, ka liesmas uzšāvās gandrīz līdz smalkajiem zariņiem, un atsēdās atkal savā bluķēnā.

3

Arī Jancis atgāzās mazliet atpakaļ, jo uguns karsēja stipri acis un vaigus.

—      Redz, ko tagad stāstīšu, — viņš iesāka, — tā nav pasaka, bet skaidrs notikums. Viņu man stāstīja pats vecais Ješka, kas šad un tad strādā pie galdnieka. Tu tak viņu pazīsti? Nu, labi. Tas neies vis tev niekus stāstīt! Bet visu to viņš pieredzējis pats savām acīm.

Bijis tā: aizpērnajā vasarā vai arī vēl agrāk, kad ne tevis, ne mūsu nebijis Vīgantē, kādā pusdienā citi aizgājuši diendusā, bet Ješka domājis: «Ē, ko tur piegulēs — ies labāk vēdzeles palūkot.» Paņēmis žebērkli, nogājis pie Liepavofa lejā un, radzes cilādams, sācis nākt šurp uz Staburaga pusi.

Tai pašā dienā ienācis Biķerniekos svešs cilvēks. Nebijis ne lāgā apģērbies, nekā; nemācējis arī nemaz krietni latviski — bijis tāds kā polis, no Rīgas atnācis, vai kā.

Ienācis un prasījis, kur Staburags. Nu, šie arī pastāsta, un svešais aiziet.

Ješka nu nāk aizvien lejāk un lejāk. Ir pats dienvidus laiks — un tu jau zini, ka tad arī rādās spoki tāpat kā pusnaktī.

Bet Ješka jau netic spokiem.

— Nu, labi. Ir pats dienvidus, kad viņš nonāk pie Staburaga, skatās un redz: svešais stāv, pret alu atgriezies, — tu tak ieskatījies melno alu, kas lejas malā? — liela, ērmīga grāmata rokā, atplesta vaļā, bet alas ieejā sēž brīnum skaista jaunava gaišiem, kupliem matiem, baltās drēbēs, vainadziņš galvā un līdzās — varen stalts jauneklis, vienu kāju palicis apakšā, otra karājas tāpat lejā: vienu roku apķēris jaunavai, otru — atspiedis sānos.

Vīrs kaut ko lasa lielajā grāmatā, lasa un klanās, un šie abi klausās un atbild.

Ješka arī bija nostājies pāris soļu no svešā un klausās, ko šis lasa, tikai nevar nekā saprast.

Ješka iekāsējies un iet tuvāk, bet svešais neliekas ne zinis: lasa tikai un klanās.

«Brīnums,» Ješka domā, «ko šis tur ākstās?» — un grib sākt prasīt, kad pēkšņi izdzirst kaut ko Daugavā blūkšķinām.

Paskatās un redz: liela, liela vēdzele izlien zem milzīgā klints bluķa, ko neviens nevar pakustināt, un aizpeld dzelmē.

«Rauj jods svešo!» Ješka nodomā un metas vēdzelei pakaļ.

Bet, tiklīdz Ješka nāk tuvāk, šī peld aizvien ātrāk un ātrāk un, kad Ješka pašreiz durs, — pazūd dzelmē. Pagalam!

Ješka nospļāvies tikai un nāk atpakaļ.

Malā svešais lasa un klanās tāpat, bet skaistais pāris sēž alas priekšā un atbild.

Bet kas Ješkam par bēdu!

Viņš, pienācis klāt, uzkliedz svešajam: «Ē! Ko tu te ķēmojies?»

Bet te, kur bijis, kur ne, — ūdrs Ješkam taisni pa kāju starpu cauri, gandrīz pagāzis gar zemi un Daugavā iekšā!

Ješka pakaļ.

Dzenas, dzenas, bet kur nu to noķersi! Ješka nospļaujas atkal, bet nu jau mana, kas par niķiem.

Nāk atpakaļ un domā: «Pag, gan tevi izmozēšu!»

Svešais stāv vēl turpat, bet nu jau lasa ātri, ber kā pupas un klanās vai līdz zemei.

«Ko tu te buries!» Ješka uzkliedz, pienācis klāt, un sper ar žebērkli pa lielo grāmatu, ka noblīkš vien.

Bet te Ješka apdulst, it kā pats sev pa galvu iemetis.

Kad atžirbst, redz, ka pats sēž pie lielā klints bluķa zemē; žebērklis, kulīte — turpat līdzās, bet no svešā — ne smakas!

Tīri jādomā, ka būtu sapņojis, ja tikai biķernieki arī nebūtu redzējuši svešā vīra.

Pēcāk gan viņa neesot vairs manījuši.

Tā redz, — Jancis nobeidza, — bet Ješka tomēr ir tagad vēl netic burvjiem.

—     Ērmīgi! — Marčs nobrīnījās. — Nez ko tad šis tā lasījis no savas lielās grāmatas?

—     Nu ko tad citu kā par aprakto naudu! Būs bijis kāds no gudriniekiem, kas tādas lietas prot, — Jancis noteica un piecēlās. — Bet nu iesim atkal izcilāt — tagad taču vajag kādai būt!

Un puisēni nozuda tumsā.

4

Tagad viņi sāka cilāt kapūnes no otra gala; tikai laime bija -tāda pati: kuru Jancis arī necēla — visas tukšā, pat kumosi nebija aiztikti.

Ik pie katras nākošās viņam sirds iepukstējās cerībā par labu lomu, bet ikreiz veltīgi.

Tas taču bija ērmoti!

Sākumā vēl Jancis izteica izbrīnīšanos Marčam, bet tad kļuva klusāks un klusāks, kamēr beidzot neteica vairs ne vārda — cēla tikai kapūnes un meta ātri atkal ūdenī.

Jancis nevarēja nemaz saprast, kāpēc vēdzeles šovakar nekodās.

Ne par to, kā likās, domāja Marčs.

Viņš gan it kā klausījās Janča vārdos, tomēr skatījās nevis ceļamās kapūnēs, bet Daugavā.

Kāda tā tagad savāda!

Gar malām viļņi gan arī tagad, tāpat kā vasarā, plunčojās un šļakstēja, bet vidū — cik nedzirdami klusi un steidzīgi slīdēt slīdēja projām! Marčam izlikās, it kā nemanāma, varena roka rautu viņus garām bez trokšņa, klusām, kā jau naktī, lielā, tumšā bezdibenī.

Un kad nu rokai iekristu prātā grābt arī viņu ar Janci?

Marčs atkāpās soli atpakaļ, bet, viļņiem pakaļ skatīdamies, ieraudzīja Staburagu.

Un piepeši puisēnam liekas, it kā gar balto klinti plātītos kaut kas liels, melns, tomēr cauri redzams stāvs — kāds gars.

Vai tik tā nav tā pati varenā roka, kas neatturamā spēkā rauj viļņus lejā? . . .

Un Marčs spiežas tik sirsnīgi Jancim klāt, ka tas gluži uztrauktā balsī iesaucas:

—      Bet, Marč! Negrūd tak mani ūdenī! — un ceļ kapūni ārā.

Tajā pašā acumirklī iekliedzas kaut kas gari un dobji pakrastē, Marčam aiz muguras.

Kliedziens nāk tik pēkšņi nakts klusumā, ka Marčs ieklūp Jancim no visa spēka svārkos un parauj gandrīz zemē.

Jancis apsviežas un brīnīdamies skatās draugā.

—      Kas tad tev, Marč? — viņš prasa.

Bet Marčs elpo smagi, grib kaut ko teikt un tomēr nesaka.

Tad Jancis sāk smieties: — Tas tak zaķis!

—     Tas — tas? Zaķis?

—      Nu zināms!

—     Bet ko tad viņš tā bļaustās? — un Marčs palaiž drauga svārkus vaļā.

—     Ko bļaustās! Sauc citus: viņam arī nepatīk vienam pašam sēdēt.

Tad puisēni iet atkal pie ugunskura.

Tas labi vien izdedzis, un viņam apkārt manāma jau stipra krēsla. Kad izšaujas liesmiņa — zem krūma kastas un plātās dīvainas, spocīgas ēnas, un Marčs sāk atkal spiesties Jancim klāt.

—      Zari izdeguši — jāmeklē jauni, — Jancis nosaka un iegrimst tumsā, bet Marčs, it kā nebūtu aicinājuma dzirdējis, piesteidzas ātri ugunskuram, samet apdegušos galus kopā, sapūš labi krietni un, kad beidzot izšaujas spodra liesma, uzslienas kājās un skatās platām acīm uz to pusi, kur Jancis lauž zarus.

Bet, kad Jancis izlien piepeši ar lielu žagaru klēpi no tumsas, Marčs atlec gandrīz atpakaļ.

Cik ērmīgi šādā laikā: nevar gandrīz viens otra vairs ne pazīt!

Tikai kad uguns deg atkal pilnā spēkā un Jancis omulīgi atlaidies savā vietā, nomierinās arī Marčs un atsēžas savā sēdeklī.

5

—     Pag, ko tak gribēju tev prasīt? — Marčs saka pēc brītiņa un skatās liesmās.

—     Ak jā! Kas tā par jaunavu un jaunekli, kas tur runājuši ar svešo vīru?

—     Tur alā? — Jancis prasa un pamet roku uz Staburaga pusi.

—     Nūjā!

—      Par tiem atkal vesels stāsts. Vai tad neesi par to vēl nekā dzirdējis?

—     It nekā!

—     Nu tad izstāstīšu tev to.

Un Jancis sāka stāstīt.

PASAKA PAR VīRU BEZ SIRDS

Kādreiz senos laikos dzīvojis te Daugavas malā vīrs ar sievu. Viņiem bijuši divi bērni — puisēns ar meiteni, bet citādas mantas nekādas. Vīrs strādājis zemi.

Bet kāda nu te auglība — brīžam neuzaudzis pat ne tik daudz kā pašiem iztikt.

Tad vīrs gājis zvejot — toreiz Daugavā bijis vēl daudz, daudz zivju, — un tā viņi iztikuši tīri labi.

Bet reiz uznācis sauss gads. Labība izdegusi gandrīz pavisam, un šiem uznācis trūkums. Vilkuši, vilkuši dzīvību kā zinādami, bet beidzot tikpat maizes sācis trūkt.

Gluži kā par nelaimi, saslimst vēl meitēns. Guļ bērns, vaid un lūdzas ēst, bet šiem nav ko dot.

Sēž abi istabā, domā un nezina, ko darīt.

— Pag, — vīrs beidzot saka, — iešu pamēģināšu zvejot — varbūt izdosies.

Paņem makšķeri, noiet pie Daugavas un sāk makšķerēt.

Gaida, gaida — paiet viena stunda, paiet otra — nekas nekožas.

Saule kāpj augstāk un augstāk, laiks top aizvien karstāks, bet kaut jel viena zivtiņa aiztikusi kumosu!

Izgaidījies veltīgi, iztvīcis un noguris vīrs satin makšķeri un iet mājās.

Sieva prasa: «Nu, vai noķēri kaut ko?»

Šis pakrata tikai galvu, ieslien makšķeri kaktā un nosēžas pie slimā bērna.

Tas tagad ir vēl vājāks, un vīram iet kā nazis caur sirdi, dzirdot bērnu lūdzamies un vaidam. Viņš nevar ilgāk izturēt, paņem stopu un bultas un aiziet mežā.

Iet krustām un šķērsām, bet mežs tukšs un kluss kā izmiris: ne putniņa, ne zaķīša — it nekā!

Iet vīrs pa mežu un domā: «Ak dievs! Kāpēc esmu tik nelaimīgs?»

Izstaigājies un izmeklējies veltīgi, viņš iet atkal tukšām rokām mājās; bet sieva prasa: «Nu, vīriņ, vai nošāvi kaut ko?»

Šis tikai pakrata galvu un nosēžas pie bērna.

Tas tagad jo slims — vaid un lūdzas. Vīrs nevar vairs izturēt, bet nezina arī, ko iesākt.

Viņš paņem atkal makšķeri, noiet pie Daugavas un domā: «Ak dievs! Kāpēc gan esmu tik nelaimīgs?»

Daugavmalā viņš sirsnīgi pielūdz dievu un sāk makšķerēt.

Paiet brīdis, paiet otrs — nekā!

Beidzot pēc ilga, ilga laika plūds pakustas drusciņ.

Vīrs velk un izvelk mazu, mazu zivtiņu, paņem rokā, skatās, kā tā plāta mutīti, un domā: «Arī tev gan jau tāpat žēl mirt: tu vēl tik maziņa! . . . Kas mums tiks no tevis?» — un ielaiž zivtiņu atpakaļ. Tā palec no prieka, pazib un nozūd.

Pēc brītiņa vīrs izvelk atkal tādu pašu zivtiņu, bet domā — kas tur no tāda nieka, un palaiž atkal.

Bet nu vairs nekožas neviena. Sēž, sēž viņš — gaida, gaida: velti!

Ko nu?

Mājās iet nevar, bet te arī nav ko darīt.

Vīrs noliek makšķeri, atspiež galvu rokās, sāk raudāt ur» domā: «Ak dievs! Kāpēc gan esmu tik nelaimīgs!»

Tā nu viņš sēž, raud un domā. Tad saka pie sevis: «Ak dievs, kaut jel man sirds nebūtu! Cik tad būtu labi!»

Tiklīdz to izteicis — ūdens pēkšņi sāk savādi šņākt un burbuļot un no dzelmes izceļas līdz krūtīm liels, spēcīgs vecis.

Acis zilas kā debesis; mati — zaļi kā ūdenszāle; bārda — balta kā putas. Matos viņam lēkā mazas sudraba zivtiņas, bet bārdā spīd pērļu gliemeži zelta vākos.

Tas bijis ūdenstēvs.

Viņš skatās taisni nabaga vīrā un teic stiprā balsī:

—     Es dzirdēju, ko tu vēlies! Lai piepildās! Bet pats tu neatcerēsies, kā tev trūkst. Tu būsi bez sirds, iekams atjēgsies!

Odenstēvs izstiepj roku, izņem vīram sirdi no krūtīm un pazūd dzelmē.

Odens nošalc, noburbuļo, un vīrs paliek viens pats.

Tagad viņam viegli jo viegli! Tikai savāds nemiers pārņem viņu, jo tāds neizsakāms tukšums liekas visapkārt.

Bet kas par to! Viņš pieceļas un iet mājās.

Sieva vaimanā un raud: bērns pašreiz pie miršanas. Bet vīrs saka: «Ko nu ķēmojies! Kam jānotiek — jānotiek!» — paķer bērnu un iesviež Daugavā.

Sieva tikai iekliedzas: «Vai dieviņ! Ko tu dari? Tev gan laikam nav sirds!» — un paģībst; bet šis, it kā nekas nebūtu noticis, atsēžas pie loga un skatās vienaldzīgi, kā viļņi aiznes bērnu.

Mazais dēlēns, kas arī visu laiku bijis istabā, pienāk tagad klāt, pieglaužas un saka: «Tēt! Vai tad taisnība, kā māte sacīja? Vai tev nav sirds?»

Bet šis atgrūž puiku, ko senāk stipri mīlējis, un saka: «Ko nu pļāpā, nejēga! Ej labāk gulēt!»

Tad paņem cirvi, liek pār pleciem un aiziet.

Ceļā viņš satiek labāko draugu; tas bijis arī zvejnieks.

—     Kurp tad tu? — draugs prasa.

—     Turp, kur dzīvo prātīgāki ļaudis, — šis atbild.

—     Un sieva? Un bērni? — draugs jautā.

—     Katrs lai gādā par sevi, kā māk un zina, — šis atteic-

—     Vai tad tu viņus vairs nemīli? — draugs atkal prasa.

Vīrs bez sirds paskatās viņā brīnīdamies un saka:

— Kas tad tas — mīlēt?

Tad viņš atgriež draugam muguru un aiziet.

Drīz viņš nonāk lielā, biezā mežā. Mežmalā sēž koka zariņā mazs, skaists putniņš, šūpojas un dzied:

«Vīriņi Vīriņi Prātiņ, prātiņl

Meklē slavu, meklē god' — Mieru, laimi neatrod!»

5im nez kādēļ nepatīk dziesma: viņš saķer akmeni un sviež putniņam, bet tas jau nozudis.

Nu vīrs iet tālāk.

Mežā ļoti jauki: zemē aug zaļa sūna, mīksta un cēla kā samts; tur kāpelē skudrītes un citi šādi tādi kukainīši; visapkārt stāv slaidi, kupli koki un biezi, sulaini krūmi; vāverītes lēkā no zara zarā, joko, smejas un skatās ar spodrajām actiņām lejā; putniņi un taurenīši lido viegli no krūma krūmā, no lapiņas lapiņā; bet pār visiem augšā spīd spoža saulīte, un, kur vien pagadās starpina zaros, viņas stars iestiepjas meža ēnā kā tīrākais zelts; un, kuru lapiņu ķer stars, tā spīd kā zelta ietverta un sūna tāpat.

Viss dzied, gavilē un priecājas; tikai vīrs bez sirds iet drūms un kluss: viņš neredz it nekā no visa jaukuma, mežs viņam izliekas tukšs, un viņš iet bez miera, bez atpūtas dziļāk un dziļāk.

Bet arī meža dzīvnieki, tiklīdz viņš nāk tuvāk, apklust un bēg prom: skudrītes aiztek no ceļa, taureņi un putniņi paslēpjas lapās, bet vāverītes uzskrien pašā koku galotnē.

Tā nu viņš iet viens pats bez miera tālāk. Te piepeši dzird: kliedz kāds — sauc palīgā.

Vīrs sagrābj cirvi un laižas skriešus turp. Pašķīris krūmus, ierauga pavecu, bet vēl staltu un dārgās bruņinieka drēbēs ģērbtu kungu. Liels, briesmīgs lācis sagrābis to un taisās pašreiz plēst.

Vīrs piesteidzas klāt, zveļ lācim ar cirvi — tas beigts! Kungs izglābts!

Kad daudzmaz atžilbis no bailēm, viņš teic vīram bez sirds:

— Esmu šīs zemes ķēniņš. Biju medībās, aizmaldījos, un man uzkrita lācis. Par izglābšanu esmu tev daudz pateicības parādā.

Bet vīrs bez sirds atspiežas uz sava cirvja un saka:

—     Man tavas pateicības nav vajadzīgs. Es arī nesaprotu, ko ar to gribi teikt?

—     Ar to gribu teikt, — ķēniņš saka, — ka vari prasīt par algu, ko vien vēlies: ja tas tikai manā spēkā — tūliņ izpildīšu.

—     To arī gribu darīt, — vīrs bez sirds atsaka. — Tu atdosi man savu valsti: ķēniņš, kas baidās no lāča un nespēj ar viņu tikt galā, — neder par valdnieku.

—     Tu prasi ļoti daudz, — ķēniņš atbild, — bet es tomēr izpildītu vēlēšanos, ja tikai valsts piederētu man vien. Bet man ir meita — tai viņa pieder tāpat.

—     Tad vēl labāk, — vīrs atsaka. — Apņemšu viņu par sievu un būšu ķēniņš.

—     Jā, bet tu jau vēl nezini, vai viņa tevi maz ņems? Varbūt tā mīl citu?

—     Tu esi ķēniņš, — vīrs bez sirds saka, — un runā tādus niekus! Vai es prasīju tavas meitas mīlestību? Bet, ja es tagad tev jautāju, kas ir mīlestība, tu nezinātu, ko atbildēt. Tās tikai izrunas! Tūliņ atdod man savu scepteri un kroni — citādi tevi tāpat nositīšu kā lāci.

Neko darīt — ķēniņam jāatdod prasītais un jāzvēr apliecināt, ka darījis to no laba prāta.

Nu viņi iet no meža ārā.

Mežmalā salasījušies jau hercogi, firsti un bruņinieki. Vis» prasa viens otram: «Kur ķēniņš?» — bet neviens nezina.

Par to visi ļoti uztraukti: domā — ķēniņš pagalam. Bet, kad tas iznāk ar savu pavadoni, — visi top priecīgi.

Tikai ķēniņš paliek tāds pats nopietns un saka, rādīdams uz vīru bez sirds:

—     Ja nebūtu šā vīra — manis neredzētu vairs dzīvu. Viņš izglāba mani. Par to atdodu viņam savu meitu par sievu ar visu valsti: lai viņš ir ķēniņš. Esmu jau vecs un nederu vairs par valdnieku — tur vajag spēcīgāka vīra. Lai mans glābējs tad nu būtu jūsu ķēniņšl

Visi brīnās, ķēniņa vārdus dzirdot, jo pats nav vēl nemaz tik vecs.

Tomēr neviens nesaka ne vārda.

Tikai jaunais princis, kas pavadoņu starpā, dzirdēdams ķēniņu runājot, kļuvis gluži bāls, iznācis prieķšā un sacījis droši: — Augstais valdniek! Tevi esam aizvien klausījuši un mīlējuši kā tēvu, jo tu biji mums vienmēr labs ķēniņš un tavas pavēles bija

aizvien labi pārliktas. Bet tagad visiem jābrīnās: pirmajam, ko sastopi mežā, gribi atdot visu valsti! Viņš jau var būt dūšīgs, var būt gudrs un krietns — bet kas to zina? Vai tu pazīsti viņu? Vai zina kāds, no kurienes viņš nāk? Neviens! Un tādam tu gribi uzticēt valsti! Tomēr — lai nu tā būtu. Bet, kad tu šādam svešiniekam gribi atdot arī savu meitu, jauno princesi, nemaz viņai pašai neprasījis, — tas ir netaisni no tevis!

Un teikšu skaidri, ķēniņ: princese nemīl neviena kā tikai mani; arī es mīlu viņu no sirds; un tikai mēs abi. . .

Bet princis nedabūjis pabeigt.

—      Nu tad tev, muļķa puika, sen laiks mirt! — vīrs bez sirds iesaucies, un princis nogāzies ar pāršķeltu galvu zemē.

Visi nu izrauj zobenus un grib gāzties vīram virsū. Bet šis sakampj cirvi un sauc:

—     Es te esmu pavēlnieks! Kas grib ar mani runāt — lai nāk priekšā! Zobenus — makstīs! Kas nedarīs tā — zvēru pie sava ķēniņa vārda, — tam ies tāpat kā princim!

Visi apklust un sabāž zobenus makstīs: katram briesmīgi bail no jaunā ķēniņa. Bet šis runā tālāk:

—      Tā! Tas man patīk, ka esat paklausīgi. Dariet arī turpmāk tā, un — galvoju pie sava ķēniņa goda — jums nebūs jānožēlo. Ko runā muļķa puikas kā princis — neklausieties to: esmu nācis jūs laimīgus darīt, un es to arī spēju. Izpildiet tikai manas pavēles, dariet kā es un jūs būsiet laimīgi. Tagad dosimies pilī un taisīsim kāzas.

Visi sasēžas zirgos un aizjāj.

Bet princese, kad dabū zināt, kas noticis, sāk stipri raudāt un negrib jaunā ķēniņa ne redzēt.

Lielmaņi sapulcējas kāzās; gaida, gaida, bet princese kā nenāk, tā nenāk — sēž savā istabā un raud.

Beidzot arī jaunais ķēniņš top nepacietīgs un iet pats princeses istabā.

Ko viņš tur darījis — neviens nezina. Tikai pēc brītiņa, kad iznākuši abi ar princesi, tā bijusi ar visu mierā. Izskatījusies tikai bāla kā mirēja.

Tā nu viņus salaulājuši, nodzēruši kāzas, un jaunais ķēniņš sācis valdīt.

Pagājis labs laiks. Valstī visi bijuši mierā ar jauno ķēniņu: tas tiešām rūpējies stipri par pavalstniekiem.

Ja gadījies karš — ķēniņš vienmēr uzvarējis, jo bijis apbrīnojami dūšīgs un gudrs karavadonis.

Bet tad ļaudis sākuši runāt ērmīgas lietas.

Ķēniņiene — tā stāstījuši — esot ļoti nelaimīga, jo ķēniņš piespiedis viņu ar varu laulāties, draudējis citādi izdarīt tāpat kā ar princi.

Bez tam ķēniņienei nelaime ar bērniem: dēls esot bez vienas kājas un, kaut gan vēl mazs, tomēr tik nežēlīgs, it kā tam nemaz nebūtu sirds; meita — bez vienas acs; un tā vēl šo un to.

Arī par pašu ķēniņu sākuši runāt dīvainas lietas. Baznīcā viņš neejot un arī mājā nekad nelūdzot dieva. Tāpat dziesmas ur» mūziku ķēniņš negribot dzirdēt. Arī smieklus un jautrību tas nevarot ciest. Pats nekad vēl neesot redzēts pasmejamies.

Kamēr senāk pilī rīkojuši lielus svētkus, dziedājuši, smējušies un spēlējuši, tamēr tagad tur viss tukšs un kluss kā kapā.

Un ar pašu ķēniņu arī neesot viss kārtībā. Viņš gan strādājot ļoti daudz: lasot un rakstot caurām dienām līdz vēlai naktij, gulēt ejot vēlu un ap pusnakti atkal jau augšā. Tad gan nestrādājot, bet ejot pils dārzā: staigājot un maldoties tajā lielā nemierā, it kā kaut ko meklēdams.

Brīžam viņš vaidot tur kā lielās sāpēs; brīžam arī runājot pats ar sevi, bet ne vairāk kā divus jautājumus: «Kur? Kur?» un «Kāpēc? Kāpēc?»

No visa redzams, ķēniņam trūkstot kaut kā, bet, kā, — neviens nezina.

Reiz kāds pils sulainis paslēpies dārzā, lai noskatītos, ko viņš naktī tur īsti dara.

Tiklīdz pulkstenis nositis 12, ķēniņš iznāk dārzā. Iet krustām šķērsām un domā un domā. Tad piepeši saķer galvu, ievaidas un runā pats sevī: «Kur? Kur? Kāpēc? Kāpēc tad?» — pieiet pie lielas ābeles, nolauž vienā rāvienā, pārplēš stumbeņu no augšas līdz apakšai, izskatās, iztausta un nomet zemē.

Pēc tam pieiet pie puķu dobes, noplūc visus ziedus un puķes, izplūkā un izskatās katru rūpīgi un nosviež atkal zemē.

Tad nonāk pie trepēm, ķur abās pusēs akmens lauvas izcirstas kā dzīvas.

Ar vienu zobena zvēlienu viņš nocērt lauvai galvu, ar otru — pāršķeļ viņu pušu.

Izskatās, iztausta, kas galvā, un atstāj guļot. Pēc tam pāršķeļ

pašu lauvu un izņem kaut ko ārā, apskatās mēness gaismā un nosviež atkal tā kā ierūkdamies zemē.

Tūliņ arī pats nokrīt uz mutes rasainajā zālē un guļ kā miris.

Tikai pa brīžam dzird viņu iestenamies un runājam: «Kur? Kur? Kāpēc? Kāpēc?»

Sulainis domājis, ka ķēniņš raud, bet tā nemaz nebijis, jo, kad piecēlies un atsēdies pie ozola mēness pusē, — acis bijušas gluži sausas, tikai kvēlojušas kā ogles.

Rītā ķēniņš bija bāls kā mironis. Bet tāds viņš esot vienmēr.

Kad sulainis nokopis pāršķelto lauvu, redzējis, ka tai trūkst sirds.

Tā nu pagājis labs laiks.

Bet tad valstij uznākuši bada laiki. Gan ļaudis lūkojuši dzīvot jo taupīgi, bet maizes kļuvis arvien mazāk un mazāk, un gada gals vēl tālu.

Ko nu darīt?

Te ķēniņš izdod pavēli, ka ikkatram, kas pāri par 50 gadiem, vajag mirt, jo citādi visiem būs jānobeidzas badā.

Ļaudis saņem pavēli, bet top gaužām bēdīgi: katram tak vai nu tēvs, vai mīļš radinieks tajā vecumā. Kā nu viņus lai kauj nost!

Tā nu paliek.

Bet pēc kāda laika ķēniņš aprēķinājis, ka arī tagad maizes nepietiks, un izdod jaunu pavēli: visus bērnus, kas kropli, tūliņ nomaitāt.

Ļaudis saņem pavēli, bet nu top jau pavisam nemierīgi: katram savs bērns taču mīļš.

Bet arī tas paliek tā.

Drīz pēc tam ķēniņš izjāj apskatīt valsti, vai viņa pavēles izpilda.

Jāj viņš kādai mājiņai garām — redz: sēž saulē sirms vecītis un sildās.

Ķēniņš aptur un prasa brīnīdamies:

—      Kā tad tu, vecīt, vēl dzīvs?

—     Jā, — vecītis atbild, — dievs neņem vēl pie sevis.

—     Bet vai tad ķēniņa pavēle nav zināma? — jautā pats ķēniņš.

—     Kā ne? — vecītis atbild. — Bet dievs, ne ķēniņš deva man dzīvību, un tikai viņš to var atņemt.

—     Tu esi liels gudrinieks, — ķēniņš saka, — tikai esi kaut ko piemirsis: es esmu dieva vietnieks zemes virsū un tātad varu atņemt dzīvību, ja vajadzīgs!

Un ķēniņš liek pavadoņiem vecīti nomaitāt.

Tad jāj tālāk.

Piejāj otrai mājai — redz: klibs puika rotaļājas ar aklu meiteni.

Ķēniņš brīnās atkal, liek abus nogalināt un nu sāk prasīt: vai tikai citi arī izpildījuši pavēles?

Izrādēs, neviens nav tā darījis.

Nu ķēniņš jāj atpakaļ pilī.

Bet tur dabū zināt, ka vecais ķēniņš arī vēl dzīvs, tāpat kroplais princis un princese.

Ķēniņš tūliņ pavēl rīt, visiem ļaudīm klātesot, viņus notiesāt. Tas sauc lielmaņus un saka tiem:

—     Esmu vienmēr paļāvies uz jums un turējis jūs par saviem vislabākajiem palīgiem, bet tagad redzu, ka esmu maldījies. Pats pūlējos caurām dienām un naktīm, bet jūs liekat manas pūles novārtā. Vai tad neredzat, kam strādāju? Vai tad nesaprotat, kā labā pūlos? Jūsu, jūsu un visas zemes labā es cīnos! Vai tad nesajēdzat, ka dzīvoju tikai visaugstākajam, kas cilvēkiem sasniedzams un visiem, visiem nāk par labu. Atbildiet: kāpēc neizpildāt manas pavēles?

Ķēniņa vārdi noskan lielajā zālē, bet viss paliek klusu kā kapā: neviens nedrīkst atbildēt.

Beidzot tikpat kāds sirms bruņinieks iznāk, nostājas droši ķēniņa priekšā un saka:

—     Augstais valdniek! Pats teici, ka mēs vienmēr bijuši tev uzticami palīgi. Tādi paši esam tagad un ar visu sirdi tādi gribētu būt turpmāk. Bet nespējam, jo tas, ko tagad prasi, ir tik nežēlīgs, tik briesmīgs, ka pat klintij par to būtu jāraud! Un ne tikai mēs — neviens visā tavā valstī nespēj to pildīt, jo mums un ikkatram ir sirds krūtīs: tā neatļauj to.

Bruņinieks nobeidz, un viss paliek atkal klusu.

Bet ķēniņš pieceļas no troņa un saka:

—     Tu runāji taisnu vārdu, bruņiniek! Par to lai tev gods! Arī es vienmēr esmu teicis, ka sirdij vajag klausīt prātu. Pats dievs prātu licis augstāk par sirdi un ar to norādījis, ka prāts ir valdnieks. Un kā apakšnieku, ja ceļas pret ķēniņu, soda, tāpat prātam jādara ar sirdi. Tu sacīji: sirds jums neatļauj kļūt laimīgiem; bet es darīšu jūs laimīgus! Dodiet šurp savas sirdis, un jūs būsiet laimīgi!

Ķēniņš nobeidz. Visi stāv pārsteigti un nezina, ko darīt.

Tad viens pēc otra pienes savu sirdi un atdod ķēniņam.

Tikai tas pats drošais bruņinieks negrib dot un saka ķēniņam taisni acīs:

—     Bet tas jau gandrīz tikpat, it kā tu teiktos mūs darīt gudrus un atņemtu mums galvas.

—     Ak tad tu gribi būt gudrāks par ķēniņu? — valdnieks iesaucas un liek notiesāt bruņinieku.

Tad saliek lielmaņu sirdis zelta lādē un aizslēdz ar zelta atslēgu, lādi pavēl nogremdēt augstā ledus kalnā, bet atslēgu patur pats.

Lielmaņi nu jāj katrs savā pilī. Bet brīnumi: katram pavisam ērmīgi ap dūšu, prāts nemierīgs, jautrība pagalam, viss izliekas tukšs un auksts; senāk katrs priecājās satikt sievu un bērnus — tagad viss gluži vienaldzīgs.

«Bet tas varbūt tādēļ, ka ķēniņa pavēle vēl neizpildīta?» nodomā katrs un, mājās nonācis, sāk kaut bērnus un vecākus. Gan lūdzas sievas, gan lūdzas bērni, bet nekas nelīdz.

Pabeiguši ar savējiem, lielmaņi sāk spaidīt apakšniekus.

Nepaiet necik ilgi, kad visā valstī dzird vienīgi vaimanas un raudas.

Lielmaņiem tomēr netiek ne drusku labāk.

Un, kad ļaudis dabū zināt, ka arī vecais ķēniņš, ko visi mīlējuši, kopā ar princi un princesi notiesāti uz nāvi, — visā valstī saceļas dumpis.

Rītā, kad veco ķēniņu pašlaik vedīs un kaus nost, milzīgs ļaužu pulks sanāk pie pils, sāk kliegt un saukt ķēniņu.

Tas klausās, klausās, bet nevar saprast, ko ļaudis grib.

Beidzot viņš iznāk lievenēs un grib runāt, bet ļaudis neļauj.

—     Atdod mums mūsu vīru mīlestību! — kliedz sievas.

—      Atdod mums mūsu bērnus! — sauc mātes.

—     Atdod mums mūsu sirmos tēvus un mātes! — vaimanā bērni.

—     Atdod mūsu sirdis! — prasa lielmaņi.

Ķēniņš skatās, redz dusmīgas sejas, niknus skatus, domā un domā, un nevar saprast, kāpēc ļaudis tik dusmīgi.

Bet ļaudis top aizvien nemierīgāki un trakāki. Jau paceļas dūres un zobeni, dūšīgākie laužas pilī.

—     Jūs nepateicīgie! — kliedz ķēniņš. — Esmu taču darījis jūs par prāta ļaudīm. Esmu jūs laimē vedis.

—      Ho! Ho! — smej ļaudis. — Par meža zvēriem tu mūs esi padarījis! Nelaimē ievedis, nelaimē! Atdod mums mūsu sirdis!

Ķēniņš redz, būs slikti — klūp zirgā un laiž prom, bet viss bars — kājām, jāšus — pakaļ.

Jāj, jāj ķēniņš, kamēr iejāj mežā. Zirgs dūšīgs: iet pa biezumiem, ka brīkš vien! Zari saplēš drēbes, saskrāpē ģīmi un rokas, bet ķēniņš laiž tik tālāk, jo dzinēji aizvien pa pēdām pakaļ.

Te meža vidū ķēniņam nāk pretī skaists jauneklis. Tas redz ķēniņu bālu, ar asiņainu ģīmi, — domā, ka zirgs satrakojies, un grib to savaldīt, bet ķēniņš domā, ka ienaidnieks: izrauj zobenu un nodur jaunekli.

Bet tas bijis paša senākais dēls.

Nu ķēniņš izjāj mežmalā. Bet kokā sēž tagad divi putniņi, šūpojas un dzied:

«Vīriņi Vīriņi Prātiņ, prātiņl

Meklē slavu, meklē god' — Laimi, mieru neatrod!»

Ķēniņš tikai saķer galvu un drāž tālāk.

Nojāj pie Daugavas un nu tālāk nevar. Apskatās apkārt — viss tāds kā pazīstams. Beidzot ierauga laivu. Tajā sēž sirms vecītis un makšķerē.

Tas bijis senākais ķēniņa draugs; bet tagad vairs viens otra nepazīst.

Ķēniņš piesteidzas klāt un lūdz, lai pārceļot.

Vecītis ar mieru, un viņi brauc pāri.

Kad viņi pašreiz Daugavas vidū, ķēniņš uzprasa:

—      Klau, vecīt! Vai zini, kur cilvēka vislielākais spēks?

—     Sirdī, — vecītis atbild.

—     Un laime?

—     Arī sirdī.

—     Tu melo! — ķēniņš iekliedzas, izrauj zelta atslēgu un grib sist vecītim, bet kāja paslīd, un atslēga iekrīt ūdenī.

Ķēniņš savaldās un prasa tālāk:

—      Pie kādas valsts tu piederi?

—     Pie tās un tās, — vecītis atbild.

—      Nu, vai fu varbūt nezini, — ķēniņš atkal prasa, — kāpēc tur ļaudis tik lielā nemierā ar ķēniņu un neklausa vairs viņam?

—      Tāpēc, ka ķēniņš nesaprot, kas katram noderīgs, — vecītis atteica. — Viņš nesaprot ne bēdu svētības, ne prieka vērtības.

—      Un kāpēc viņš nesaprot?

—     Tāpēc, ka viņam nav sirds.

—      Tāpēc, ka tam nav sirds? Vai tad ar sirdi arī var kaut ko saprast? — ķēniņš atkārto un nogrimst tik dziļās domās, ka nemaz nemana, kad laiva piebrauc malā.

Bet otrā krastā jau salasījušies dzinēji; arī no šās malas nāk lieli pulki.

Piepeši ķēniņš uzlec kājās, pavēl vecim braukt atpakaļ, bet pats nokrīt Daugavas malā ceļos un sauc izsamisušā balsī:

—      Odenstēv! Ūdenstēv! Atdod man manu sirdi!

Tūliņ ūdeņi sāk šņākt un viļņot. Ūdenstēvs paceļas līdz krūtīm un saka:

—      Tas laiks piepildījies: saņem, ko vēlies, — redzi, jūti un saproti! — un ieliek sirdi atkal tukšajās krūtīs.

Ķēniņam nokrīt pēkšņi kā migla no acīm, un, kad viņš ierauga, cik neizsakāmi daudz posta un ļauna nodarījis un cik ilgi tādēļ daudziem būs jācieš, — viņam straumēm sāk birt rūgtas asaras.

Pakaļdzinēji redz — ķēniņš stāv kā sastindzis, baltajā valdnieka mētelī ietinies, un domā — nu būs rokā!

Bet, kad pienāk tuvāk, ierauga, ka tā ir balta, liela klints, no kuras rit neskaitāmi daudz spodru lāsīšu it kā asaras Daugavā.

Bet lejā pie klints stāv skaista jaunava un jauneklis.

Kad ļaudis pienāk klāt — tie nozuduši.

No tā laika, ik pa simt gadiem, kad zemei nākot grūti laiki, parādoties Staburaga alā skaistais pāris — brālis un māsa, un, kas tai brīdī tur pienākot, tam viņi stāstot, kur atrodoties ķēniņa neizsmeļamie mantas krājumi un kā palīdzēt ļaudīm novērst nelaimi.

Kas mākot, varot viņus izsaukt arī agrāk; tad viņi stāstot, kur atrodama lielā bagātība; bet tad aizvien divas trešdaļas jāziedo nabagiem, citādi manta nenesot nekādu labu augļu.

Bet, kas atrastu zelta atslēgu, lai ļaudis atkal atdabūtu zaudētās sirdis, tas padarītu it visus, ir augstos, ir zemos, mūžam laimīgus.

—     Tāds, lūk, tas stāsts, — Jancis nobeidza un uzmeta zarus ugunij, kas pa stāsta laiku bija gandrīz izbeigusies, jo Marčs bija galīgi nogrimis nedzirdētajā stāstījumā.

Viņš skatās nezin kur tumsā tālu prom pāri Daugavai un neredz vairs, kas notiek zemes virsū.

Kad Jancis nostāj — Marčs atmostas gluži kā no miega.

—     Vai tad jau beigas? — viņš prasa un brīnās.

—     Nu, zināms! Cik garu tad vēl gribēji? — Jancis atbild un pieceļas. — Iesim nu atkal kapūnes izcilāt!

—      Kapūnes? — Marčs prasa, bet paliek sēžot. — Vai tu šoreiz neiesi viens pats? Es — es te tikmēr sataisītu uguni,— Marčs noliecas un sāk lasīt visā nopietnībā apdegušos galus.

—     Ekur nu! — Jancis iesaucas nepacietīgi un saķer draugu aiz piedurknes. — Nāc nu tik līdzi — gan uguns kurēsies arī bez tevis!

Neko darīt — Marčs uzslienas un iet arī.

Bet šoreiz viņš neatkāpjas no Janča ne soļa, lai gan pret tukšajām kapūnēm tikpat vienaldzīgs kā senāk.

Marčs skatās tikai Daugavā. Tur viļņi slīd tāpat kā pirmāk — klusi un steidzīgi klusajā naktī.

Bet tagad Marčs zina, no kā viņi ceļas: ūdenstēvs kustina tos.

Un Marčs zina arī, kāpēc Daugava brīžam tik klusa un brīžam atkal krāc tik vareni: to visu dara ūdenstēvs.

Bet briesmīgs gan laikam viņš, kad atņem tā cilvēkam sirdi. Un nez, ja tagad?

Piepeši Marčs apķeras Jancim tik sparīgi, ka tas nolīgojas vien. Ūdenī kaut kas apsviežas, ka noplunkš vien.

—      Vai tik nav — viņš? — puika dveš tikko dzirdami.

—      Ej nu ej! — Jancis atsvabinādamies saka. — Gan jau būs tikai līdaka! — un Jancis izliekas gluži vienaldzīgs, bet skatās tomēr arī uz ūdens pusi, kad iet tālāk.

Laimes tikai šovakar nav; par visām kapūnēm piekodusies tikai viena sprīdi gara vēdzelīte.

Kad puisēni iet atkal pie ugunskura, Marčs pamet acis uz Staburagu un tagad skaidri redz, ka tas ir liels milzis: lūk, kur galva, krūtis, kājas . ..

Ē! Kad tāds gāžas virsū! Simt cilvēku — kā mušas! Un kas nu Marčs pret to!

Te — kas fad tas? Staburags slīd tuvāk un tuvāk pa nakts miglu klusām, lēnām — un nu pašreiz klāt! .. .

Marčs tikko neiekliedzas un nogriež acis.

Kad atkal paskatās — Staburags stāv mierīgi savā vietā, un Marčs dzird skaidri, kā šalc viņa neskaitāmās asaras, zemē birdamas.

Cik dīvaina tomēr šāda pavasara nakts!

«Bet grūti gan laikam viņam, nabagam, visu mūžu tā stāvēt,» Marčs nodomā, ugunij pienācis, un tad saka skaļi:

—     Bet vai tā maz iespējams — izņemt dzīvam cilvēkam sirdi?

—      Ak tu domā — kā ūdenstēvs? — Jancis ieprasās.

—      Nu jā! Un ķēniņš ar.

—      Es jau teicu, Marč, ka tā pasaka, — Jancis atbild. — Vai nu viss tā ir, kā pasakā stāsta! Bet, ja gribi, pastāstīšu, kas patiešām te šai pašā vietā noticis.

—      Nu labi! — Marčs nosaka un atlaižas omulīgi savā vietā.

—      Redz, — Jancis iesāk, — to piedzīvojis tas pats Ješka, par kuru jau pirmāk stāstīju, un tu jau zini — tas nemelo.

Nu, tātad bijis kādreiz vasarā jauks vakars. Ješka domā: «Ē! Ko gulēs! Ies labāk zivis paskatīties — rīt būs zupa!»

Paņem skalus un nonāk pie Liepavota lejā. Dūlē, dūlē, bet neveicas viņam to vakaru: nodur pa līdaciņai, bet nekas liels.

Tā nu viņš nāk, nāk, kamēr nonāk līdz šejienei.

Ir tā ap šo laiku, ap pusnakti.

—      Ak tad ap pašu pusnakti? — Marčs ievaicājas varen dzīvi un saslienas pavisam taisni.

—      Nemaisies starpā — klausies! — Jancis nobrīdina un turpina. — Nu jā, bijis tā ap šo pašu laiku, ap pusnakti; ticis šim ūdenī tā kā salti; iznācis te malā un sakūris uguni.

Nosēdies tepat un sildās. Te piepeši dzird — nāk kaut kas pa pakrasti, pa krūmiem, papriekš lēnām, klusām, tad aizvien stiprāk: čaukst lapas, kraukš zari …

Bet kāpēc tad tu, Marč, nepaliec savā vietā? — Jancis ievaicājās, jo Marčs, pāris zaru ugunij uzmetis, nosēdās Jancim līdzās.

—      Es — tāpat… Te būs labāk, — Marčs noteica un skatījās tajā vietā ugunij pāri, kur pirmāk bija sēdējis.

—     Manis dēļ — paliec arī te, — Jancis atteica un turpināja:

—      Dzird: čab un nāk. Ješka domā: «Redzēs, kas būs.» Bet paņem tikpat žebērkli un apvelk sev un ugunskuram trīs lokus…

—      Kāpēc tad tā? — Marčs ievaicājas.

—     Nu, lai netiek klāt, — Jancis paskaidro. — Kad apvilkti tādi loki, tad ir pats velns nevar nekā padarīt: netiek iekšā.

Sis nu atkal nosēžas un gaida, kas iznāks. Un nāk ar; pienāk tīri klāt un — nostājas.

Ješka skatās, skatās, bet nevar neviena ieraudzīt. Brīnums! Pats tak dzirdēja, ka pienāca. «Bet, kad jau tevis nevar redzēt,» Ješka domā, «rauj tevi jods!» — un neliekas ne zinis: sēž un sildās.

Bet te Jancim bija atkal jāapstājas, jo Marčs uzšāvās piepeši augšā, apsviedās apkārt, kļuva gluži bāls un, platām acīm tumšajos krūmos lūkodamies, iesaucās pusčukstēdams:

—      Janc! Aiz mums stāv kāds! . . .

—      Ej nu ej! Kas tad nu tur? — Jancis teica, vienaldzīgs izlikdamies, piecēlās tomēr un sāka raudzīties uz to pašu pusi.

—     Kas tur ir? — viņš sauca skaļā balsī.

Neviens neatbildēja.

Tikai par brītiņu atskanēja no Staburaga atbalss, tikko sadzirdama: «… as tur.. .»

—     Nu redz — nav tak neviena, — Jancis noteica apmierināts un apsēdās. Bet Marčs palika vēl stāvot.

—     Nez kā būtu, Janc, kad arī mēs apvilktu lokus? — viņš teica.

—     Vai tu māki tēvreizi? — Jancis prasīja.

—     Māku gan.

—     Nu, tad ņem zaru un katra loka vilkšanā klusām noskaiti to. Tad būs darīts!

Marčs sāka rīkoties, kā draugs pavēlēja, bet apstājās, kad pirmo loku vēl nebija līdz pusei apvilcis.

—      Kas tad nu? — Jancis ieprasījās.

Marčs paskatījās bažīgi draugā un teica: — Sajuka.

—      Kas tad?

—     Tēvreize.

—     Nu, tad sāc no jauna! — Jancis noteica, un puika sāka no jauna.

Bet arī šoreiz viņš apstājās pusceļā.

—      Kas tad nu atkal? — Jancis prasīja.

—     Atkal sajuka. — Un Marčs nopūtās smagi un noslaucīja tā kā sviedrus no pieres.

—      Nu, tad sāc trešoreiz!

Marčs sāka, bet atkal netika galā.

—     Kas tad nu?

—      Es vairs nemāku tēvreizes, — puisēns atbildēja, grūti elsodams, un skatījās gluži nelaimīgs Jancī.

Neatlika nekas vairāk — Jancim pašam vajadzēja stāties darbā, ko arī veica īsā laikā.

Tagad arī Marčs nosēdās apmierināts.

—     Un kas bijis tālāk? — viņš prasīja.

—      Ak ar Ješku?

—      Nu jā.

—      Nu, Ješka, apvilcis lokus, sēž itin drošs, — Jancis turpina, — un domā — redzēs, kas būs.

Te piepeši dzird: skūtā [13] sāk šalkt. Šalc, šalc. «ceļas laikam vējš,» ješka nodomā; bet nav vis tā. Šalkoņa nāk tuvāk. nāk, nāk, kamēr iegulst pakrastes liepās un lazdās. un nu šņāc un griež kokus, ka zari vien brīkš, — tīri kā viesulis!

«Nu būs slikti!» Ješka domā. «Kad nāks viesulis — ienesīs ar visu uguni Daugavā. Vai nu nav dzirdēts?»

Un nu šis arī nāk, rūkdams un gaudodams kā pats nelabais — un tas jau viņš arī bijis, — aizvien tuvāk un tuvāk un taisni šim virsūl

Bet tad pēkšņi pasitas sāņus un aiziet pār Daugavu, svilpodams vien.

Ješka domā: «Nu būs miers,» — bet — avū! Kas to deva! Nu nāk otrs, vēl briesmīgāks: zari un ozoli, domātu, lūst kā skangali.

Pieskrien pie lokiem — nekā! Iekšā tikt nevar, bet projām iet arī neiet: maļas tepat apkārt.

Maļas un maļas rūkdams vien un ālējas ar zariem, ka bail klausīties.

«Nu būs slikti,» Ješka nodomā, «netiks vairs nemaz mājās.»

Bet te Lazdās aizdziedas gailis, un pēkšņi viss paliek kluss, ka ne lapiņa nekust.

Šis nu mudīgi augšā, pārmet krustu un nu tik mājās.

Rītā atnācis apskatīties, bet kaut jel zariņš būtu nolauzts! Pat lapiņa nebijusi norauta. Tā, lūk, bijis!

—      Un viss noticis tepat? — Marčs ievaicājas.

—      Tepat, šai pašā vietā, — Jancis atbild.

Abi puisēni apklust un nogrimst domās.

—      Vai zini, Janc, man tā kā salti, — Marčs teic pēc brīža.

Jancis paskatās viņā: tiešām, Marčs trīs drusku un skatās pāri

ugunij tumsā.

Bet uguns kļuvusi jau gluži maza — zaru sāk trūkt, un nevienam negribas tos vairs meklēt.

—      Jā, man arī metas vēsi, — Jancis saka.

Marčs uzelpo tūliņ vieglāk.

—      Vai zini, Janc, — viņš atkal saka, — šovakar jau zivis arī nekožas lāgā.

—      Jā, ir gan tādas slinkas, — Jancis piemetina.

—      Klau! Kā būtu, ja ietu mājās? Rīt jau arī varētu izcilāt: ja jau būs — būs! — Un Marčs pieceļas kājās.

—      Nu, iesim ar! — Jancis nosaka un sāk vākt lietas kopā.

Bet nu puikām izceļas domstarpība: kurš lai ietu pa priekšu?

Marčs negrib iet pirmais tādēļ, ka nevarot tumsā lāgā saredzēt ceļa; Jancis tāpēc, ka iet pirmais uzgribējis Marčs.

Beidzot abi vienojas — ies blakus.

Puisēni saķeras roku rokā un pazūd no uguns loka.

Tur atliek tikai pussatrunējušie sēdekļi un nemierīgās, netveramās ēnas.

Bet ejot puisēniem sirsniņas pukst traki nemierīgi un strauji, lai gan abi nemaz nesteidzas: spoku stāsti uztraukuši prātus tādā mērā, ka tagad abi vairs nemaz nemana pavasara nakts jaukuma, kad koki un krūmi, elpu aizturēdami, klausās, kā zemes dziļumos briest jauni spēki, mostas jauna dzīvība, jauns prieks un krāšņums, kas sākumā arī abus draugus tik vareni bija vilinājis atsacīties no siltas gultiņas un pavadīt nomodā visu brīnišķīgo pavasara nakti pakrastē.

Kad puisēni ir pusceļā — Lazdās sāk gaiļi dziedāt.

Gājējiem top tūliņ vieglāk ap sirdi, un, tāpēc ka celiņš pašreiz ļoti šaurs, viņi atdalās.

Marčs speras tagad bez ierunas arī pirmais pa priekšu dziļajā pavasara nakts tumsā, jo rīta vēstneša skaļā dziesma aiz- trenkusi no turienes visus ļaunos biedēkļus un tanī atlikušas vairs tikai siltās pavasara vēsmas — dabas mātes dzīvinošā dvaša, kas arī mazos gājējus kopā ar visu radību ieaijā savā brīnišķīgajā miera un dziļā prieka maigumā.

7

Ir brīnum jauka aprīļa diena — gaiša, raženi silta un skaista diena.

Viegls dienvidu vējiņš tikko kustina jaunās, bāli zaļās liepu lapas pakrastē.

Brīžam viņš nolaižas arī zemāk, ieķeras sulotā, bet vēl nenobriedušā maurā, saskurina to, it kā pamudinādams ātrākā augšanā, iešalcas pakrastes krūmos un tad piepeši pazūd nezin kur.

Pa spodro, zilo, bezgalīgo debesi viņš nes viegli, kā aijādams mazus, tīri baltus mākonīšus.

Viņi nāk viens pēc otra; nāk, pārpeld plato Daugavu un nozūd tālajos ziemeļos.

Bet Daugava tāda pati tīra un zila kā mūžīgā debess.

Tikai, ja kāds no vieglajiem mākoņiem aizstājas saulei priekšā, — Daugava top tumša un drūma kā bezdibenis.

Tad mākonīši savicina savus miglas spārnus un laižas ātrāk viņai pāri.

Kurp gan ceļo mākonīši? Vai arī viņi meklē jaunu, labāku dzīves vietu?

Varbūt: šodien jau Jurģu diena.

Pie dārznieka dzīvokļa stāv divi mantām piekrauti vezumi.

Vienā skapis, dažādas tīnes un kastes; starp tām arī Janča mazā lādīte.

Otrā — šādi tādi maisi un aizsaiņi, un abas gultas.

Vedējs — garmatains un garbārdains vīrs prātīgu seju apiet vēl vienam un otram vezumam apkārt, noskatīdamies, vai viss kārtībā.

Sur tur viņš pamēģina, vai striķi pievilkti vajadzīgajā stingrumā; palūko arī iejūgu siksnas.

Liekas, vedējs ar visu pilnā mierā. Viņš nostājas pirmajam zirgam priekšā un, kad šis kā jokodams grib ieķerties svārkos, uzsauc tādu vēsu «tprū» un sāk taisīt pīpi.

No istabas iznāk dārzniece kopā ar Loti, Janci un Edīti — Marča māti.

Pirmie trīs ģērbušies glītos uzvalkos tīri kā svētdienā, lai gan šodien nav nekāda svētdiena.

Bet par to uzvalki arī nav īstas svētku drēbes — tikai tāds pussvētdienas apģērbs.

Visi iznācēji izskatās svinīgi nopietni, gandrīz bēdīgi. Dārzniece uzliek beidzamajam vezumam lielu, pašaustu lakatu un tad, visu vēlreiz pārskatīdama, saka:

—      Nu, tagad ar dieva palīgu varēsim sākt.

—     Tod jeu bius joabreuc, — vedējs nosaka un, pīpi aizkūpinājis, sāk rīkoties ar grožiem.

—      Bet kur tad tu, Janc, vēl skriesi? — dārzniece ieprasās. — Vai tad šorīt visa vēl neapskraidīji?

—     Es tik drusciņ vien — klētī! — Jancis atbild un aizdrāž uz soļu divdesmit attālo mantas kambari, kas tanī pašā ēkas spārnā, kur istaba.

Dārzniece domā, ka puikam vēl kaut kas aizmirsies; bet, kad nāk atpakaļ, tam nav nekā rokā.

Līdz tam arī Marčs ieradies jaunajā šallē un cepurē. Arī jaunās kurpes viņš uzvilcis, ko citādi Marčs tikai svētdienās dara.

Moderīte pašlaik izdzen dārznieka abas labi koptās govis un četras aitiņas, un gājiens sāk kustēties.

Tikko gājējus ierauga puišu mājā, tur acumirklī salasās vesels pūlis sievu.

Visām nav vaļas iet vados, tāpēc viņas grib jau te ardievoties.

Sākas atvadīšanās. Daudz vēl gribētos teikt vienai, otrai, bet laiks tagad īss.

Atskan tikai nedaudz vārdu — dažs sirsnīgi, dažs liekuļoti teikts. Nobirst arī daža asara …

Nu vajadzētu doties tālāk; tomēr dārzniece paliek vēl brītiņu sievu vidū.

Kas domājis, ka pēc astoņiem gadiem tik grūti būs šķirties no Vīgantes! …

Tikmēr vedējs brauc ar mantām soli pa solim tālāk.

Jancim nav nekāda daļa gar sievām.

Viņš atvadās tikai no mūrnieka Pētera, kas pavisam nejauši ieradies pulkā.

—     Ardievu nu, Pēter! — Jancis saka un sniedz roku. — Dzīvo vesels! Bet neposti putniņus!

—     Jua! — Pēters nosaka pa pusei bezbēdīgi, pa pusei tā kā apjucis.

Jancis grib iet tālāk, kad pa virtuves durvīm gaudenītis, muļķa Miķelis, izbāž savu milzīgo galvu.

—      Ardievu, Miķeli — sauc puisēns.

—     E, he, he! — Miķelis smejas. — Praščai, praščai! Brauc vesels! Vai tev tas dieviņš arī vezumā?

—     Kāds dieviņš?

—      Nu tas dar-dar-darrrrr! — ar garo pātagu.

—      Ak — tas! Kas nu vairs zina, kur tas tagad! — Jancis nosaka un kopā ar Mārču, lopus dzīdams, dodas vedējam pakaļ.

Puisēni iegāja kuplajā vītolu gatvē.

Jaunās lapiņas bija jau dūšīgi saņēmušās, tomēr nespēja vēl kā vasarā atturēt pilnīgi saules starus, kas lielā daudzumā lītirr lija virsū.

Daži stari izlauzās veikli lapiņu starpām cauri un apklāja visvisādos lokos un raibumos grumbuļaino ceļu.

Kad vējiņš ieķērās kuplajās virsotnēs un sakustināja slaidās atvases — saules stari sāka lēkāt un zibeņot tādā ātrumā, ka vai galva reiba, viņos skatoties.

Pa vītolu zaru starpām varēja redzēt Vīgantes ūdensdzirnavas un daļu no pakrastes.

Turp, kad vējiņš atkal iešalcās vītolos, Jancis pameta acis, bet tūliņ pagrieza galvu uz otru pusi un sāka skubināt lopus ātrāk uz priekšu.

Tikai, kad puisēni pašlaik sasniedza garās gatves galu, no muižas sievu pulka atdalījās dārzniece ar meitu un pavadonēm.

Gatve uznāca asā līkumā lielceļam, un Vīgante pazuda pēkšņi aiz kuplajiem kokiem.

Jancis paskatījās vēlreiz, it kā pēc mammas lūkodamies, atpakaļ, nopūtās klusām un gāja tālāk.

Lielceļš bija līdzens kā galds un pilnīgi sauss. Kad vējiņš, pāri skriedams, ieķērās mazajās, zirgu iemītajās dobītēs, — mazi putekļu ripulīši sagriezās gaisā.

Bet līdz sejai viņi netika.

Puisēni gāja klusēdami viens otram līdzās.

Bija jau verstis pusotras vai pat divas noietas, bet vēl neviens vārds nebija runāts.

Brīžam gan puisēni paskatījās paslepus viens otrā, bet atkal nogrima katrs savās domās.

Beidzot Marčs iesāka:

—      Klau, Janc, kāpēc tavs paps aizgāja jau pirms lieldienām?

—      Nu, mēs jau aizejam tur arī par dārzniekiem, — Jancis atbild, — un dārzos vajag visu laikus apsēt.

—      Bet kāpēc paps nepalika tepat Vīgantē?

—      Ej paprasi cienīgmātei!

—      Nu?

—      Tā gribējusi, lai paps jau ap lieldienām gādājot jaunas pupas, un, kad paps teicis, ka tas nav te iespējams, šī sacījusi, viņš nekā neprotot. It kā paps būtu dievs!

—      Un tad?

—     Tad paps teicis, lai meklējot tādu, kas tādas lietas protot, un uzteicis.

—      Bet kāpēc tā — viena vārda dēļ?

—      Nu, nebijis vis viena vārda dēļ: cienīgā jau sen neturējusi laba prāta pret papu tās pašas rokas dēļ — papus nekad nebučojis.

—     Jā, bet vai tad cienīgā var kādu atlaist? — Marčs brīnījās. — Tā tak lielkunga darīšana.

—      Lielkunga! Vai tad lielskungs pats no sevis zina, ko darīt? Viņš tak nekā īsti nejēdzot saimniecībā: pilsētā vien līdz šim dzīvojis. Ko cienīgais ar cienīgo iestāstot, viss labi! Paps jau teica: gan ar laiku izputināšot.

—      Bet Loti tak lielmāte negribējusi laist.

—      Jā, ko tad Lote te viena lai dara, kad citi aizejam? — Jancis ieprasījās, un runā atkal nobeidzās.

Tikmēr sievieši nāca arvien tuvāk un runāja vienā balsā.

—     Tas gan laikam ļoti tālu? — Marčs atkal ieprasījās.

—      Ak līdz Razmakiem?

—      Jā.

—     O jā! — Jancis atbildēja. — Esot vairāk kā simt verstis. Līdz Jēkabštatei jāiet pa šo ceļu; tur būšot jāceļas Daugavai pēri un tad pa Vidzemi vai arī citu guberņu tālāk. Viņi esot gandrīz turpat pie Dinaburgas [14] .

—     Tad jau šodien nemaz netiksiet galā?

—      Kas nu šodien! Vēl jau nez vai rīt ar.

—     Bet vai tad tu visu ceļu varēsi noiet kājām? — Marčs paskatījās draugā.

—     Kad piekusīšu — uzsēdīšos vezumam: tur jau tā ietaisīts, — Jancis atbildēja, un runa nobeidzās atkal.

Sievieši bija pienākuši tagad jau gluži klāt. Dārzniece bažījās par nezināmo dzīves vietu un svešiem ļaudīm, kur tagad atkal gluži no jauna jāsāk dzīvot; pavadones mierināja un drošināja viņu: visur taču tā pati dieva pasaule, un krietniem ļaudīm visur draugu diezgan.

—     Skaties, kā tas plivinā! — Jancis sacīja, lai nebūtu jāstāv klusu, cīruli rādīdams, kas tikko sāka savu skanīgo pavasara dziesmu. — Brīnums, kā viņš var tā vienā vietā nostāvēt gaisā!

—     Jā, ir gan ērmoti! — Marčs arī sacīja.

Iestājās atkal klusums.

Tagad bija noietas jau verstis trīs. Priekšā nāca liels kalns. Abpus ceļam gulēja plašas pļavas.

—     Paraug, Janc, kas tur pureņu! — Marčs iesaucās, uz pļavu rādīdams. — No vienas vietas! Tīri kā nosēts! Iesim saplūksim puķes.

—     Iesim, — Jancis atteica, un puisēni, atstājuši lopus sieviešu ziņā, pārlēca pār grāvi.

Tikai no plūkšanas nekas neiznāca: pļava, kur pureni auga, bija vēl stipri slapja, un, tuvāk ejot, drēgnums draudēja smelties Marča kurpēs, kāpēc purenos vajadzēja noskatīties vienīgi no attāluma.

—      Bet pie Staburaga zied jau vijolītes, — Jancis sacīja. — Paskaties — kādas!

To teikdams, puisēns izvilka vecu avīžu lapu un attina vaļā. Tur bija vesels vijolīšu pušķītis.

—      Kad tad tu viņas saplūci?

—     Šorīt.

—     Šorīt? Vai tad šorīt biji pie Staburaga? — Marčs brīnījās.

—      Nu kā tad! — Jancis atbildēja. — Un ne tik vien tur. Redz, — un Jancis pacēla vijolīšu pušķīti, — šo paņēmu no Staburaga par piemiņu un šo, — Jancis izvīstīja ķiršu zariņu pilnu ziediem, — no sava dārziņa; bet šito, — un Jancis izvilka no kabatas skaistu tufa gabaliņu, — paņēmu no Liepavota.

Izrādījis visu, Jancis noglabāja katru piemiņu savā vietā, un puisēni devās atkal uz lielceļa.

Tikmēr sievieši bija jau atvadījušies.

Dārzniece ar meitu dzina lopus kalnā; Edīte ar moderi stei-

dzēs mājās pie nokavētiem darbiem. Abām bija balti lakatiņi galvā.

Puisēniem garām ejot, māte piesacīja Marčam, lai nepaliek ilgi, un aizgāja.

Ceļā palika tagad tikai Jancis ar Mārču. Abi turējās dūšīgi: šodien vēl neviens no viņiem nebija ne asaras nobirdinājis.

—     Un nu, Marč, arī mums jāšķiras, — Jancis iesāka un skatījās purenos. — Dzīvo nu vesels!

Puisēns sniedza roku, bet vēl neskatījās draugā.

—      Tagad tu būsi viens pakrastē, un tāpēc viss, kas tur ir, lai pieder tev! Atdodu tev savu dārziņu — kop tu tagad viņu: las tavs. Un tur krasta klētī atradīsi manu šķēpu, līkstu un vairogu; bet kalna klētī kaktā atstāju savas ūdensdzirnaviņas, par kurām tu viņreiz tā priecājies. Arī tas viss pieder tev. Spēlējies — un — piemini mani …

—     Tu atstāj man tik daudz, — Marčs iesaucās, — ka nemaz nezinu, ko lai tev dodu par piemiņu! Varbūt šito . . .

Un Marčs aplika draugam savu mīksto šalli.

—      Valkā to, Janc, atdodu viņu tev; un tad neaizmirsti, ka es tev viņu par piemiņu devu.

—      Paldies, Marč, paldies! — Jancis atbildēja. — Kā lai nu tevi nepieminētu! Tu jau man tik daudz laba darījis, toreiz, kad slims biju, un arī — uz ledus gabala, ka — ka to visu savu mūžu neaizmirsīšu! Tu man biji tik labs draugs, Marč, ka otra tāda gan vairs nebūs nekad . ..

Tagad Jancis paskatās Marčā, kas bēdīgs, nodurtu galvu stāvēja viņa priekšā, un piepeši puisēnam saradās tik daudz asaru, ka nevarēja tās vairs novaldīt.

Viņš krita draugam ap kaklu un sāka skaļi raudāt.

Arī Marčam nobira pāris lielu asaru, bet tad par brīnumu vairāk nenāca, lai gan krūtis bija brīnum pilnas.

Un Marčs sāka mierināt draugu:

—      Neraudi, Janc! Gan jau vēl kādreiz tiksimies. Un tad — ļu jau tik dūšīgs puika — gan jau arī tur svešumā atradīsi draugus — varbūt vēl labākus par mani. Kas tad nu es! Tikai man gan tevis stipri žēl: tagad palikšu gluži viens. Tu jau zini: ar citiem man nesakrīt. Tikai ar tevi — bijām labi draugi. Bet nu dzīvo vesels, Janc! Redz — mamma ar Loti jau aiz kalna!

—     Ardievu! Ardievu! — Jancis iesaucās, nobučoja ar visām asarām Mārču un tad skriešus devās savējiem pakaļ.

Kalnā viņš savicināja vēl cepuri un tad — nozuda.

Marčs apskatījās — viņš bija palicis gluži viens uz platā lielceļa.

Un piepeši puisēnam kļuva dīvaini smagi un bēdīgi ap sirdi.

Apsēdies grāvmalā, viņš iespieda seju rokās un sāka raudāt.

Saulīte spīdēja silti un mīlīgi; cīrulis cēlās patlaban gaisā un uzsāka atkal savu bezgalīgo pavasara dziesmu . . .

Un tomēr puisēnam likās, ka viskrāšņākais un laimīgākais laiks viņa dzīvē nupat beidzies — beidzies uz visu mūžu.

Un tā viņam bija žēl, tik žēl!

SATURS

PAVASARIS . . VASARA . . RUDENS . . . ZIEMA . . . .ATKAL PAVASARIS

B a n fl h c

flETCTBO y CTAByPATA

H3flaTenbCTBO «/lnecMa» Ha naTbiujcHOM n3bine

Redaktore G. Līvensone. Māksi. red. H. Purviņš. Tehn. redaktore Z. Kronberga. Korektore M. Bramane. Nodota salikšanai 1967. q. 26. decembrī. Parakstīta iespiešanai 1968. q. 26. martā. Tipogr. pap. Nr. 1/60 q, formāts 60x847i«. 18,88 fiz. iespiedi.; 18,88 uzsk. iespiedi.; 16,23 izdevn. I. Metiens 30 000 eks. Maksā 76 kap. Izdevniecība «Liesma» Rīgā, Padomju bulv. 24. Izdevn. Nr. 21601-J2210. Iespiesta Latvijas PSR Ministru Padomes Preses komitejas Poligrāfiskās rūpniecības pārvaldes Rīgas Paraugtipogrāfijā un 2. tipogrāfijā «Sovetskaja Latvija» Rīgā, Dzirnavu ielā 57. Pašūt. Nr. 3855.

paskaidrojumi

[1] mūra sēta. aui.

[1] Krāces. Aut.

[1] Ļaudis tās sauc arī par Vāczemes apsēm. Aut.

[2] siltumnīca. auf.

[3] kāļus. aut.

[4] holandes. aut.

[5] jancis dažbrīd mēdza pārspīlēt savus paskaidrojumus — grigolka nav nebūt tik viegli cilājama: tas ir slaids, plakani notēsts baļķis, ko lieto pie plostiem un strūgām, tāpat kā stūri kuģiem un laivām.

[6] muižas galvenā ēka, kur kungi dzīvo. aut.

[7] neliels ziemas sugas ābols. aut.

[8] klepu. auf.

[9] ledus strēmeles gar krastu, kad upes vidus vēl nav aizsalis. Auf.

[10] zīdenis (ap rūjienu), koķi, ķūķi (Kurzemē). Auf.

[11] blifzableiter — zibeņnovadītājs. aut.

[12] kapūnes — nakts makšķeres. aut.

[13] priežu mežā. auf.

[14] dinaburga — agrākais daugavpils nosaukums auf.

Content

STABURAGA BĒRNI

PAVASARIS

1

2

4

5

6

7

9

10

11

13

14

15

VASARA

1

2

3

5

6

7

8

9

10

11

12

13

14

15

16

17

19

RUDENS

1

2

3

4

5

6

7

9

10

11

12

13

14

ZIEMA

1

2

4

5

6

7

9

10

11

12

14

15

16

17

ATKAL PAVASARIS

1

2

3

4

5

PASAKA PAR VīRU BEZ SIRDS

7

SATURS

paskaidrojumi